
Αθήνα, σήμερα στις 15 Οκτωβρίου 2026, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ. 
ΠΡΟΕΔΡΕΥΩΝ (Ιωάννης Πλακιωτάκης): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-10-2026 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της Ζ΄ συνεδριάσεώς του, της Τετάρτης 14 Οκτωβρίου 2026 σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης της κυριότητας της πολιτιστικής περιουσίας και την προαγωγή της επιστροφής ή την απόδοσή της».)
Πριν εισέλθουμε στην ημερήσια διάταξη της νομοθετικής εργασίας, θα ήθελα να σας ανακοινώσω ότι η Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Κώδικας Εναλλακτικής Επίλυσης Διαφορών και άλλες διατάξεις».
Επίσης, ο Βουλευτής κ. Ιλχάν Αχμέτ ζητεί άδεια ολιγοήμερης απουσίας στο εξωτερικό από 15.10.2026 έως 16.10.2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Εισερχόμεθα τώρα στη συμπληρωματική ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του  σχεδίου νόμου: «Κώδικας Εναλλακτικής Επίλυσης Διαφορών και άλλες διατάξεις». 
Η Διάσκεψη των Προέδρων αποφάσισε στη συνεδρίασή της, της 8ης Οκτωβρίου 2026, τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. 
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε.
Τον λόγο έχει η εισηγήτρια της Νέας Δημοκρατίας κ. Κωνσταντίνα Καραμπατσώλη για δεκαπέντε λεπτά.
Παρακαλώ να ανοίξει το σύστημα της ηλεκτρονικής εγγραφής. 
ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ: Καλημέρα σας, κύριε Πρόεδρε.
Κύριοι Υπουργοί, κυρίες και κύριοι συνάδελφοι, έχω την ιδιαίτερη τιμή να εισηγούμαι σήμερα εκ μέρους της Πλειοψηφίας ένα νομοθέτημα με βαθύτατο μεταρρυθμιστικό αποτύπωμα, το οποίο έρχεται να αναμορφώσει ριζικά το τοπίο της ελληνικής δικαιοσύνης. 
Το σχέδιο νόμου του Υπουργείου Δικαιοσύνης «Κώδικας Εναλλακτικής Επίλυσης Διαφορών και άλλες διατάξεις» υπερβαίνει κατά πολύ τα όρια μιας απλής τεχνικής διόρθωσης ή μιας αποσπασματικής παρέμβασης. Συνιστά μια δομική ιστορική στροφή στο νομικό μας πολιτισμό. Έρχεται να απαντήσει με ρεαλισμό, τόλμη και ευρωπαϊκό προσανατολισμό σε μια από τις πιο χρόνιες και δίκαιες απαιτήσεις των Ελλήνων πολιτών και του νομικού κόσμου: την επιτάχυνση των διαδικασιών και την ουσιαστική αποσυμφόρηση των πινακίων στα δικαστήρια της χώρας μας. 
Κάθε μεγάλη νομοθετική τομή αντανακλά τη φιλοσοφία και την αντίληψη της εποχής της για το κράτος, την κοινωνία, την οικονομία και τον ίδιο τον ρόλο της δικαιοσύνης. Για γενιές ολόκληρες στην πατρίδα μας κυριαρχούσε η ιδέα ότι η επίλυση μιας διαφοράς ταυτίζεται υποχρεωτικά και αποκλειστικά με τη δικαστική αίθουσα, την αντιδικία και την κρατική επιβολή. Μάθαμε να θεωρούμε αυτονόητο ότι μόνο ένας δικαστής μπορεί να δώσει λύση, επιβάλλοντας μια απόφαση άνωθεν. Αυτή η νοοτροπία, πέρα από τις τεράστιες καθυστερήσεις και τον ασφυκτικό όγκο εκκρεμών υποθέσεων που συσσώρευσε, συντηρούσε μια βαθιά παθογένεια, την πεποίθηση ότι οι πολίτες στερούνται της ικανότητας να διευθετήσουν μόνοι τους τις διαφορές τους χωρίς την παρεμβατική ισχύ του κράτους. 
Ο νέος Κώδικας ανατρέπει πλήρως αυτό το αναχρονιστικό πρότυπο. Στον πυρήνα του βρίσκεται η ανάδειξη της ιδιωτικής αυτονομίας και της ελεύθερης βούλησης των μερών. Αναγνωρίζουμε στον σύγχρονο, υπεύθυνο πολίτη το δικαίωμα να γίνει ο ίδιος αρχιτέκτονας της λύσης του προβλήματός του. Δεν ερχόμαστε να παραγκωνίσουμε τα δικαστήρια ή να υποκαταστήσουμε τους δικαστικούς λειτουργούς. Αντίθετα, λειτουργούμε συμπληρωματικά και υποστηρικτικά προς αυτούς. Φέρνει στο προσκήνιο μια νέα κοινωνική και νομική κουλτούρα, αυτή της συναινετικής, ειρηνικής και γρήγορης διευθέτησης των αμφισβητήσεων, μετατρέποντας τη δικαστική διαμάχη από πρώτη και αυτονόητη επιλογή, σε ύστατο καταφύγιο. 
Κυρίες και κύριοι συνάδελφοι, θέλω επίσης να επισημάνω εκ νέου, ως απάντηση στις αιτιάσεις της Αντιπολίτευσης, το εξής: Οι δικηγόροι δεν παραγκωνίζονται. Αντίθετα, αποκτούν ένα ισχυρό, σύγχρονο εργαλείο στα χέρια τους, για να εξυπηρετήσουν τα συμφέροντα των εντολέων τους με ταχύτητα πάντα σε πλήρη αρμονία με τον κώδικα δεοντολογίας τους. Και, βέβαια, οι χιλιάδες συνάδελφοι δικηγόροι που έχουν εκπαιδευτεί ως διαμεσολαβητές δεν είναι λιγότερο δικηγόροι. Είναι οι πρωτεργάτες και βασικοί στυλοβάτες αυτής της νέας εποχής. 
Μέχρι σήμερα το πεδίο των εξωδικαστικών συμβιβασμών στην Ελλάδα, χαρακτηριζόταν από μια χαοτική νομοθετική πολυδιάσπαση. Οι σχετικές διαδικασίες βρίσκονταν διάσπαρτες σε διάφορα νομοθετήματα όπως ο ν.4640/2019 για τη διαμεσολάβηση, οι σχετικές διατάξεις του Κώδικα Πολιτικής Δικονομίας για την εσωτερική διαιτησία και ο πρόσφατος ν.5016/2023 για τη διεθνή διαιτησία, προκαλώντας σύγχυση, ανασφάλεια δικαίου και δυσπιστία στους πολίτες και στην αγορά.  
Ο παρών Κώδικας βάζει τέλος σε αυτήν την αποσπασματικότητα, συγκεντρώνοντας, εκσυγχρονίζοντας και κωδικοποιώντας όλες τις διατάξεις σε ένα ενιαίο καθαρό και λειτουργικό κείμενο. 
Ως εισηγήτρια θέλω να τονίσω ότι το νομοσχέδιο αυτό είναι το αποτέλεσμα εξαιρετικά γόνιμου και εξαντλητικού διαλόγου με τον νομικό κόσμο και τους φορείς. Η Κυβέρνηση της Νέας Δημοκρατίας απέδειξε για άλλη μια φορά ότι νομοθετεί χωρίς δογματισμούς, ακούγοντας με προσοχή και σεβασμό τις ανησυχίες της κοινωνίας και των θεσμικών φορέων. Λήφθηκαν σοβαρά υπόψη παρατηρήσεις των φορέων και υιοθετήθηκαν καίριες ουσιαστικές τροποποιήσεις στο τελικό κείμενο, αποδεικνύοντας τον ρεαλισμό και τη συνεργατική διάθεση που διακατέχει την Κυβέρνηση με κυριότερα παραδείγματα την εξαίρεση των εργατικών διαφορών από την υποχρεωτική προδικασία, θωρακίζοντας τον εργαζόμενο ως το ασθενέστερο μέρος της σχέσης και την ορθολογική αναπροσαρμογή του ορίου ή τις ζημιές από αυτοκίνητα, ορίζοντας ότι υπάγονται στην υποχρεωτική διαδικασία μόνο όσες υπερβαίνουν τις 60.000 ευρώ.
Ας προχωρήσουμε, λοιπόν, στη συνοπτική παρουσίαση του νομοσχεδίου, το οποίο χωρίζεται σε εννέα μέρη. 
Το Μέρος Α΄, στα άρθρα 4 έως 11, εισάγει για πρώτη φορά οριζόντιες γενικές αρχές κανονιστικού χαρακτήρα οι οποίες αποτελούν την πυξίδα για κάθε μορφή εναλλακτικής επίλυσης διαφορών που ρυθμίζεται από τον κώδικα. Εισάγεται η αρχή της αυτονομίας και της καλής πίστης που κατοχυρώνουν το δικαίωμα των μερών να διαμορφώνουν ελεύθερα τη διαδικασία επιβάλλοντας, ταυτόχρονα, την υποχρέωση να απέχουν από παρελκυστικές τακτικές ή αθέμιτη συλλογή πληροφοριών. 
Περαιτέρω, η αρχή της εμπιστευτικότητας καλύπτει κάθε έγγραφο, δήλωση ή πληροφορία που ανταλλάσσεται στο τραπέζι των συζητήσεων. Απαγορεύεται αυστηρά η χρήση τους ως αποδεικτικά μέσα σε μεταγενέστερες δικαστικές μάχες, διασφαλίζοντας την ειλικρίνεια των μερών. Οι δε αρχές της αμεροληψίας, της ανεξαρτησίας και της ουδετερότητας εγγυώνται ότι μεσολαβητής ή διαιτητής δεν έχει καμία προσωπική, οικονομική ή άλλη προκατάληψη με την υπόθεση. Θεσπίζεται, μάλιστα, ρητά κώλυμα για οποιοδήποτε πρόσωπο έχει εμπλακεί στο παρελθόν στην ίδια διαφορά και υπό άλλη ιδιότητα. Οι αρχές της ίσης μεταχείρισης και της οικονομίας της διαδικασίας εξασφαλίζουν ότι η διαδικασία προσαρμόζεται στις ιδιαιτερότητες της κάθε υπόθεσης, διασφαλίζοντας συγχρόνως την εύλογη διάρκεια των διαδικασιών. 
Ο Κώδικας, κυρίες και κύριοι, υιοθετεί τα υψηλότερα διεθνή πρότυπα ενσωματώνοντας τις κατευθυντήριες γραμμές του International Bar Association, καθώς και τους κανόνες της UNCITRAL, ενώ ρυθμίζει με ακρίβεια τον ρόλο των τεχνικών συμβούλων και πραγματογνωμόνων. 
Παράλληλα, στο Κεφάλαιο Γ΄ εισάγεται καινοτόμος δυνατότητα διαδοχικού συνδυασμού μεθόδων, επιτρέποντας σύγχρονα διεθνή σχήματα, όπως το Med-Arb και το Arb-Med. 
Φυσικά, ο νομοθέτης εισάγει στο άρθρο 13 ρητές και αυστηρές εξαιρέσεις λόγω της φύσης των υποθέσεων. Εξαιρούνται πλήρως οι διαφορές ενδοοικογενειακής βίας, οι καταναλωτικές διαφορές για υπηρεσίες κοινής ωφέλειας, οι υποθέσεις με διαδίκους αγνώστου διαμονής. 
Στο Κεφάλαιο Δ΄ αποτυπώνεται ο βασικός κινητήριος μοχλός της μεταρρύθμισης: η υποχρεωτική προδικαστική προσφυγή. Ο Κώδικας διευρύνει τις κατηγορίες των διαφορών για τις οποίες η διενέργεια μιας εισαγωγικής συνεδρίας αποτελεί όρο παραδεκτού, προκειμένου να συζητηθεί η αγωγή στο δικαστήριο. Μην ξεχνάμε φυσικά τις τρεις βασικές καινοτομίες, ήτοι την επίτευξη συμφωνίας, την υπαγωγή σε εκούσια δικαιοδοσία, τη σύνταξη υπομνήματος. Περαιτέρω, κοινοποίηση της πρόσκλησης σε εισαγωγική συνεδρία επιφέρει την αυτόματη αναστολή της παραγραφής των αξιώσεων προστατεύοντας τους διαδίκους. Για να διασφαλιστεί όμως η σοβαρότητα του θεσμού, στο άρθρο 18 θεσπίζονται αυστηρές χρηματικές ποινές από 100 έως και 1.000 ευρώ για όποιον αδικαιολόγητα αρνηθεί να προσέλθει στην εισαγωγική συνεδρία με τα ποσά αυτά να αποδίδονται στο ΤΑΧΔΙΚ. 
Στο Μέρος Β΄ η χώρα μας πραγματοποιεί ένα πραγματικό άλμα εκσυγχρονισμού θεσπίζοντας ένα ενιαίο, μονιστικό σύστημα διαιτησίας. Καταργείται η παράλληλη ύπαρξη διαφορετικών πλαισίων και ενοποιούνται οι κανόνες για την εσωτερική και τη διεθνή διαιτησία ενσωματώνοντας πλήρως το πρότυπο νόμο της UNCITRAL του 2006. Το κύρος της συμφωνίας διαιτησίας αποσυνδέεται ρητά από την πτώχευση ή την αφερεγγυότητα των μερών εμποδίζοντας τυχόν προσπάθειες τεχνητής αποδέσμευσης από τις συμβατικές υποχρεώσεις.
Η πιο ρηξικέλευθη παρέμβαση βρίσκεται στο άρθρο 62. Η αρμοδιότητα για την εκδίκαση της αγωγής ακύρωσης των διαιτητικών αποφάσεων μεταφέρεται αποκλειστικά και μόνο στον Άρειο Πάγο, ο οποίος θα κρίνει σε πρώτο και τελευταίο βαθμό μέσα σε σύντομη δικάσιμο τριών μηνών. 
Επιπλέον, το άρθρο 55 δίνει τη δυνατότητα στο διαιτητικό δικαστήριο να ζητά από τον Άρειο Πάγο, την υποβολή προδικαστικού ερωτήματος στο δικαστήριο της Ευρωπαϊκής Ένωσης για ζητήματα ερμηνείας του ενωσιακού δικαίου. 
Εισάγονται, επίσης, οι διεθνώς αναγνωρισμένες πρακτικές της πολυμερούς διαιτησίας στο άρθρο 34 και της χρηματοδότησης από τρίτο μέρος στα άρθρα 66 έως 70. Η χρηματοδότηση από τρίτο μέρος δεν αποτελεί τεκμήριο οικονομικής αδυναμίας, αλλά θεσπίζεται αυστηρή υποχρέωση γνωστοποίησης του χρηματοδότη για την αποφυγή σύγκρουσης συμφερόντων. Για τη θεσμική διαιτησία προβλέπεται ψηφιακό μητρώο στο Υπουργείο Δικαιοσύνης, ενώ δίνει τη δυνατότητα στους δικηγορικούς συλλόγους να διοργανώνουν οι ίδιοι θεσμικές διαιτησίες. 
Το Μέρος Γ΄ αναβαθμίζει εκ βάθρων τη διαμεσολάβηση αντικαθιστώντας την παλαιά τυπική διαδικασία με μια ουσιαστική εισαγωγική συνεδρία πραγματικής διερεύνησης του συμβιβασμού. Στο άρθρο 80 εισάγεται μια κομβική καινοτομία. Ο διαμεσολαβητής μετά από κοινό αίτημα των μερών μπορεί να διατυπώσει μία μη δεσμευτική πρόταση επίλυσης. Εάν ένα μέρος ωστόσο την απορρίψει αναίτια και η μεταγενέστερη δικαστική απόφαση ταυτίζεται ουσιαστικά με την πρόταση αυτή, το μέρος αυτό θα έρθει αντιμέτωπο με δικονομικές κυρώσεις και διπλάσια δικαστικά έξοδα. 
Παράλληλα, ψηφιοποιούμε τον θεσμό μέσω της Ενιαίας Ψηφιακής Πύλης Διαμεσολάβησης, όπου η ανάρτηση του πρακτικού καθίσταται υποχρεωτική καταργώντας τη φυσική κατάθεση εγγράφων. 
Στο δε άρθρο 85 προβλέπεται ότι, αν κάποιος προσφύγει στα δικαστήρια παραβιάζοντας συμφωνημένη ρήτρα διαμεσολάβησης, το δικαστήριο παραπέμπει υποχρεωτικά τα μέρη στη διαμεσολάβηση αναβάλλοντας τη συζήτηση έως και τρεις μήνες. 
Ιδιαίτερη έμφαση δίνεται στις ειδικές και βαθιά προοδευτικές μορφές διαμεσολάβησης: Πρώτον, στην οικογενειακή διαμεσολάβηση του άρθρου 94, όπου εισάγεται η «Φωνή του Παιδιού», μια αυτοτελής προστατευμένη συνομιλία του διαμεσολαβητή με το ανήλικο τέκνο με την υποχρεωτική παρουσία εξειδικευμένου ψυχολόγου και τη γραπτή έγκριση των γονέων θέτοντας ως απόλυτη προτεραιότητα το συμφέρον του παιδιού. Δεύτερον, κτηματολογική διαμεσολάβηση. Τρίτον, σχολική και πανεπιστημιακή διαμεσολάβηση που εισάγεται στα σχολεία και στα ΑΕΙ για την ειρηνική επίλυση καθημερινών εντάσεων καλλιεργώντας τη νοοτροπία του συμβιβασμού από τη νεαρή ηλικία. 
Για τους διαμεσολαβητές καθιερώνεται ένα αξιοκρατικό σύστημα τριών βαθμίδων (Α΄, Β΄ και Γ΄) για τον διορισμό τους με βάση την εμπειρία και τη μετεκπαίδευση. Ορίζονται αυξημένες αμοιβές και θεσπίζεται ένα αυστηρό αυτόνομο πειθαρχικό δίκαιο που εγγυάται την κορυφαία ποιότητα του θεσμού. 
Στο Μέρος Δ΄ η δικαστική μεσολάβηση αποκτά επιτέλους μια ολοκληρωμένη και αυτόνομη νομική υπόσταση. Ο μηχανισμός αυτός συνδυάζει την ευελιξία του συμβιβασμού με το κύρος ενός ειδικά επιμορφωμένου δικαστή-μεσολαβητή, ο οποίος βέβαια δεν συμμετέχει στην κανονική δίκη, αν η προσπάθεια αποτύχει. Για την υποστήριξη του θεσμού ιδρύονται αυτοτελή Γραφεία Δικαστικής Μεσολάβησης στα Εφετεία Αθηνών, Θεσσαλονίκης και Πειραιώς, ενώ η εκπαίδευση των δικαστών ανατίθεται στην Εθνική Σχολή Δικαστικών Λειτουργών. 
Το νομοσχέδιο προχωρά επίσης σε καίριες ποινικές και δικονομικές διορθώσεις στο Μέρος Ε΄. Με την τροποποίηση του άρθρου 169α του Ποινικού Κώδικα ποινικοποιείται η παραβίαση των όρων του εκτελεστού πρακτικού διαμεσολάβησης, που αφορούν την επιμέλεια και την επικοινωνία με τα τέκνα, ενώ εισάγονται αναγκαίες τροποποιήσεις του Κώδικα Πολιτικής Δικονομίας.
Στο Μέρος ΣΤ΄ ιδρύεται το Κέντρο Εναλλακτικής Επίλυσης Διαφορών Διαμεσολάβησης και Διαιτησίας Ορεστιάδας ως νομικό πρόσωπο ιδιωτικού δικαίου μη κερδοσκοπικού χαρακτήρα σε συνεργασία με το Δημοκρίτειο Πανεπιστήμιο Θράκης λειτουργώντας ως περιφερειακός φάρος διάδοσης αυτών των πρακτικών.
Στο καταληκτικό Μέρος Ζ΄ το νομοσχέδιο ενισχύει έμπρακτα τις υποδομές και το έμψυχο δυναμικό της δικαιοσύνης συστήνοντας συνολικά 60 νέες οργανικές θέσεις: 29 στο Υπουργείο Δικαιοσύνης και 31 στις Εταιρείες Προστασίας Ανηλίκων θεσπίζοντας μηνιαίο επίδομα ειδικών συνθηκών άσκησης δικαστικού έργου ύψους 100 ευρώ για τους δικαστικούς υπαλλήλους όλων των γραμματειών της χώρας.
Συντέμνεται ο χρόνος κατάρτισης της 32ης σειράς της ΕΣΔΙ επιτρέποντας τον ταχύτερο διορισμό 85 δικαστών κατά 3,5 μήνες νωρίτερα. 
Παράλληλα, το νομοσχέδιο θωρακίζει το κοινωνικό σύνολο τροποποιώντας τον Ποινικό Κώδικα και εισάγοντας αυστηρές κακουργηματικές μορφές απάτης και απάτης με υπολογιστή, όταν αυτές τελούνται κατ’ επάγγελμα με εκμετάλλευση των ευάλωτων καταστημάτων λόγω ηλικίας ή διανοητικής κατάστασης. 
Τέλος, εισάγεται εξαίρεση υπό προϋποθέσεις από την αυτόφωρη διαδικασία για τους εκπαιδευτικούς πρωτοβάθμιας και δευτεροβάθμιας εκπαίδευσης, καθώς και για το προσωπικό των διαχειριστών ηλεκτρικής ενέργειας κατά την ώρα της εργασίας τους. 
Κυρίες και κύριοι συνάδελφοι, η δικαιοσύνη δεν είναι μόνο μία ηθική αξία, αλλά είναι και ένας κρίσιμος αναπτυξιακός πυλώνας της χώρας μας. Μια χώρα όπου οι πολίτες εγκλωβίζονται σε ατέρμονες δικαστικές διαμάχες και οι εμπορικές διαφορές απαιτούν χρόνια, για να επιλυθούν, είναι μια οικονομία καθηλωμένη και μια κοινωνία σε διαρκή ένταση. Η οικονομία της διαδικασίας που εισάγουμε δεν συνιστά υποτίμηση της ποιότητας, αλλά έμπρακτο σεβασμό στον χρόνο, στους πόρους και την ψυχική ηρεμία του πολίτη και του επιχειρηματία. Η ενίσχυση των εξωδικαστικών θεσμών δεν αποδυναμώνει τα δημόσια δικαστήρια. Αντίθετα, τα προστατεύει και θα αναβαθμίζει. Απαλλάσσοντας το σύστημα από χιλιάδες υποθέσεις που μπορούν να λυθούν συναινετικά, επιτρέπουμε στους δικαστές μας να επικεντρωθούν με τη δέουσα νηφαλιότητα και ταχύτητα στις μεγάλες, περίπλοκες υποθέσεις που έχουν πραγματικά ανάγκη από δικαστική κρίση. Παράλληλα, δίνουμε στους δικηγόρους άλλο ένα εργαλείο, για να επιλύουν τις διαφορές των εντολέων τους. Άλλωστε, η αποσυμφόρηση είναι ο μοναδικός δρόμος για μια ταχύτερη και ποιοτικότερη τακτική δικαιοσύνη. 
Ο Κώδικας Εναλλακτικής Επίλυσης Διαφορών είναι μια γενναία, σύγχρονη και προοδευτική μεταρρύθμιση. Αφήνουμε πίσω μας τον άκαμπτο νομικό φορμαλισμό και προσφέρουμε στην ελληνική κοινωνία τα εργαλεία για ένα πιο πολιτισμένο, ταχύ και συναινετικό μέλλον για την επίλυση της διαφορών τους. Για τον λόγο αυτό σας καλώ να αφήσουμε στην άκρη τις μικροκομματικές σκοπιμότητες και να υπερψηφίσουμε αυτό το σπουδαίο νομοσχέδιο. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Καραμπατσώλη.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και πέντε συνοδοί εκπαιδευτικοί από το Γενικό Λύκειο Βαγίων Βοιωτίας.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει η εισηγήτρια από το ΠΑΣΟΚ, η κ. Ευαγγελία Λιακούλη.
ΕΥΑΓΓΕΛΙΑ ΛΙΑΚΟΥΛΗ: Ευχαριστώ πολύ, κύριε Πρόεδρε.
 Κύριε Υπουργέ, κύριε Υφυπουργέ, κυρίες και κύριοι συνάδελφοι, ευχαριστούμε για τη μεγάλη τιμή, κατ’ αρχήν, που μας κάνετε, κύριε Υπουργέ, να πλαισιώνετε τη διαδικασία στο Κοινοβούλιο, διότι δεν μας καταδέχεστε στις Επιτροπές. Κουβέντα δεν θέλετε να ακούσετε ούτε από τους φορείς ούτε από τους Βουλευτές ούτε από τα Κόμματα. Μιάσματα μας έχετε καταντήσει με διάλογο μηδέν. Στον Υπουργό Δικαιοσύνης σε καίρια ζητήματα, πολύ σοβαρά για το παρόν και για το μέλλον του τόπου μας, κουβέντα δεν μπορούμε να σας πούμε. Είστε απρόσιτος τελείως. Και έχετε και τον κ. Μπούγα εκεί να κάνει τη λάντζα -λέμε εμείς στη λαϊκή- και έρχεστε και εσείς εδώ για να μας πείτε ότι οι βοηθοί σας τα κάνανε καλά. Ας είναι και έτσι. Πάντως η εικόνα του Υπουργού Δικαιοσύνης να μην είναι σε καμία Επιτροπή ούτε καν στους φορείς όταν συνομιλούν με το Υπουργείο Δικαιοσύνης στα μάτια μου, στα αυτιά μου και στη δική μου συνείδηση είναι άκρως απαράδεκτο. Ήθελα, λοιπόν, να σας το πω μια που είχαμε τη χαρά να σας έχουμε σήμερα κοντά μας. 
Τώρα θα ξεκινήσω λίγο ανάποδα, όχι από το νομοσχέδιο και θα αφιερώσω δύο-τρία λεπτά στην τροπολογία την οποία φέρνετε εδώ για τις επιδοτήσεις των καυσίμων, που τέλος πάντων έχουν μονοπωλήσει τα πάντα. Ακούω από το πρωί -έχετε παντού τα «παπαγαλάκια» σας- για την επιδότηση και πόσο πολύ αυτό θα ανακουφίσει την ελληνική κοινωνία. 
Έτσι τώρα, συνάδελφοι, μην έχετε κανένα άγχος. Θα φύγουμε όλοι ευτυχισμένοι σήμερα απ’ εδώ, διότι ο κόσμος μας είναι πλέον σε μια κατάσταση απόλυτης ευημερίας μετά την επιδότηση που δώσατε. Ή όχι; Δεν είναι; Εσείς λέτε ότι είναι. 
Τώρα, βέβαια, με αυτές τις επιδοτήσεις με το σταγονόμετρο το να βγαίνετε και να πανηγυρίζετε με τέτοιον τρελό τρόπο -τρελοί πανηγυρισμοί- δεν περιποιεί και ιδιαίτερη τιμή εδώ που τα λέμε. Με το σταγονόμετρο από τη μια και από την άλλη πανηγυρίζετε. Αισθητικά δείτε το θέμα, διότι πολιτικά δεν έχω την αίσθηση ότι μπορείτε να το αντιληφθείτε. Αλλιώς θα κάνατε κι αλλιώς.
Το ιδιωτικό χρέος είναι 238 δισεκατομμύρια ευρώ. Είναι η καμπάνα που χτυπάει. Ιδιωτικό χρέος 238 είναι ο μόνος αριθμός που νομίζω ότι πρέπει πρώτα να θυμόμαστε. Ένας στους δύο Έλληνες και Ελληνίδες χρωστάνε και 70.000 πλειστηριασμοί εν όψει. Αυτά είναι τα δεδομένα της ελληνικής κοινωνίας. Τόση ευημερία επικρατεί, τόση ευτυχία επικρατεί.
Και έρχεστε εδώ σήμερα να πουλήσετε «φούμαρα για μεταξωτές κορδέλες». Και τι λέτε; Λέτε: Με την επιδότηση που δίνουμε εμείς καταφέρνουμε να ισορροπήσουμε όλο αυτό που συμβαίνει στο επίπεδο της ακρίβειας, στα καύσιμα και μετακυλίεται, βεβαίως, και στην υπόλοιπη αγορά. 
Και αυτό με περισσό θράσος υποστηρίζετε ότι είναι η πολιτική επιλογή που θα μας βγάλει από το τέλμα της ακρίβειας. Ξεχνάτε ότι φέτος ξεκινάμε με 40% αυξημένες τις τιμές των καυσίμων σε σχέση με πέρσι. Ακόμη κι αν είναι 1,55 πέρσι ήταν 1,15. Αυτό δεν το λέει κανένας. Επίσης, μας λέτε ότι επιδοτείτε…
Μη μιλάτε και φεύγετε, ελάτε εδώ, κύριε Κούβελα, να μας τα πείτε live. Η Θεσσαλονίκη τέτοια περνάει, απ’ ότι ξέρω. 
Τον Μάρτη, λοιπόν, η Κυβέρνηση είχε δεσμευτεί για 300 εκατομμύρια ευρώ από τον Προϋπολογισμό. Σωστά; Σωστά. Πόσα έδωσε μέχρι σήμερα; 216. Σωστά; Σωστά. Τι έγινε, όμως, στο μεσοδιάστημα; Αυτό που κρύβετε, αυτό που δεν λέτε είναι ότι στο οκτάμηνο πήρε από υπερβάλλοντα ΦΠΑ 180 εκατομμύρια ευρώ. Δηλαδή, τελικά δώσατε 36. Να τα φούμαρα που πουλάτε για μεταξωτές κορδέλες. Αυτή είναι μια αλήθεια. Τη λέτε; Δεν τη λέτε. 
Άκουσα τον Υφυπουργό Οικονομικών -προηγούνταν σε ένα πάνελ σήμερα τηλεοπτικό- να λέει: Η Αντιπολίτευση, η οποία ισχυρίζεται ότι έχουμε επιτυχημένο οικονομικό παράδειγμα, το παράδειγμα της Ιταλίας, πρέπει να πω στον ελληνικό λαό ότι η Ιταλία απέτυχε. 
Τι έκανε η Ιταλία; Αυτό το λέει το ΠΑΣΟΚ. Σε εμάς απευθύνονταν ο κ. Μαρκόπουλος. Η Ιταλία μείωσε τον ειδικό φόρο κατανάλωσης, ναι, και ότι το μέτρο αυτό είχε αποτύπωμα στην κοινωνία. Δηλαδή, πήγε τελικά στον καταναλωτή, όχι όπως τα δικά σας μέτρα που δεν φτάνουν ποτέ και χάνονται στην αλυσίδα των μεσαζόντων. Είπε την αλήθεια; Όχι, δεν είπε την αλήθεια. Δεν είπε την αλήθεια γιατί αυτό κάνετε πάντα. Κάνετε υπεραπλουστεύσεις, δηλαδή λέτε τις μισές αλήθειες, το ένα τρίτο της αλήθειας πολλές φορές, έτσι ώστε και με λίγο σάλτσα να φανεί ότι είναι η αλήθεια. Αυτό έκανε η Ιταλία; Όχι, δεν έκανε αυτό. Η Ιταλία εμβάθυνε το αρχικό μέτρο της μείωσης του ειδικού φόρου κατανάλωσης. Και τι έκανε; Έκανε ειδική μνεία σε νόμο κινητής ισοστάθμισης, δηλαδή κυλιόμενων μέτρων. Με απλά απλούστερα λόγια τι έκανε; Όλα αυτά όσα εισπράττει από τον υπερβάλλοντα ΦΠΑ τα επιπλέον έσοδα τα ρίχνει πάλι και μειώνει τον ειδικό φόρο κατανάλωσης. Κάνατε εσείς κάτι τέτοιο εδώ; 
Επιτέλους, να σας πω και κάτι; Από τη θεωρία δεν πρέπει κάποια στιγμή να περάσετε στην πράξη; Τα διυλιστήρια λέτε συμμετέχουν γι’ αυτό τον λόγο. Δεν τα φορολογείτε το 2024 και το 2025. Τα φορολογήσατε μία φορά και μάλιστα στο 30% τότε της τετραετίας των εισόδων -και είπα να μη θυμηθώ πώς-, αλλά το 2024 και το 2025 τίποτα. Κουβέντα για την ταμπακιέρα. Δεν θα πρέπει να μας μιλήσετε για το μείγμα της πολιτικής σας; Πού οδηγεί αυτό;
Και αυτό δεν το λέω επειδή εμείς είμαστε κατά των μέτρων. Τα υπερψηφίζουμε όλα τα θετικά μέτρα τα οποία λαμβάνονται και ανακουφίζουν τους Έλληνες και τις Ελληνίδες, αλλά μην εμπαίζετε τον λαό μας. Δεν αντέχει. Έχει πλειστηριασμό σας λέω. Έχει 70.000 σπίτια στον δρόμο, στους συμβολαιογράφους, έχει 238 δισεκατομμύρια χρέη και δεν βγάζετε κουβέντα γι’ αυτό το θηρίο που κατατρώει, που κατασπαράζει τους ανθρώπους και βλέπουμε να τους τραβάει τις σάρκες, να τους σέρνει σε μια ζωή αιχμαλωσίας και να μην κάνουμε απολύτως τίποτα. Ε, λοιπόν, έχουμε ευθύνη να κάνουμε πράγματα και κυρίως έχουμε ευθύνη να τα λέμε. 
Τώρα πάμε στο νομοσχέδιο περί της διαμεσολάβησης. Ώδινεν όρος και έτεκεν μυν. Το τι ακούσαμε γι’ αυτό το νομοσχέδιο δεν λέγεται. Είναι το νομοσχέδιο που φέρνει εδώ τις τρομερές αλλαγές για τη λειτουργία των δικαστηρίων, ανακουφίζει τον κόσμο και ούτω καθεξής.
Ακούστε λίγο. Υπάρχουν δείκτες, όπως στις εκθέσεις, όπως στην οικονομία, και στη Δικαιοσύνη. Η απονομή της Δικαιοσύνης μετριέται με την καλή λειτουργία των δικαστηρίων, με την ευχερή πρόσβαση στη Δικαιοσύνη, με την αποτελεσματικότητα στο θεσμικό πλαίσιο και την επένδυση σε εναλλακτικούς τρόπους επίλυσης των διαφορών. 
Τώρα εσείς θα μας μιλήσετε για την επίλυση των διαφορών -με συγχωρείτε, δεν το λέω με έπαρση-, αλλά, εν πάση περιπτώσει, να πω μόνο ότι στην ταραχώδη περίοδο του 2010 πάλι η Κυβέρνηση του ΠΑΣΟΚ ήταν εκείνη η οποία ανέλαβε την πρωτοβουλία και με τον ν. 3898/2010 έφερε την εξώδικη επίλυση των διαφορών, την οποία μάλιστα επέκτεινε από τα τότε ελάχιστα όρια της ευρωπαϊκής οδηγίας και στις ενδοσυνοριακές αστικές και εμπορικές διαφορές. Θα μου πείτε τώρα τι φέραμε εμείς το 2010. Εμείς τολμήσαμε στο 2010 για να μην ξεχνιόμαστε τι κάνατε εσείς και οι άλλοι από εδώ. Το 2010 φέραμε την προστασία της πρώτης κατοικίας. Φανταστείτε στην ταραχώδη εκείνη περίοδο κατάφερε το ΠΑΣΟΚ και έφερε την προστασία της πρώτης κατοικίας που ήρθαν μετά από εμάς οι κυβερνήσεις των ΣΥΡΙΖΑ-ΑΝΕΛ και το έστειλαν από εκεί που ήρθε και ήρθατε και εσείς και το αποτελειώσατε. Συνεταιράκια είστε άλλωστε. Ταγκό χορεύετε πάντα. 
Στη συνέχεια, λοιπόν, μετά από μια σειρά κανονιστικών πράξεων το 2011 και το 2012 η διαμεσολάβηση έλαβε σάρκα και οστά με τη θεσμοθέτηση φορέων κατάρτισης. Μπήκαμε, δηλαδή, στην ουσία ποιος να το κάνει αυτό, πώς θα το κάνει κλπ.. Όπως καταλαβαίνετε, τα λέω αυτά όχι για να παινέψω εαυτούς, αλλά για να πω ότι είναι στην πολιτική μας φιλοσοφία, είναι στο πολιτικό μας πρόγραμμα, στη μεταρρύθμισή μας, στο DNA μας. 
Άρα, εδώ όπως καταλαβαίνετε θα ασκήσουμε κριτική στα σημεία που νιώθουμε ότι παρεκκλίνετε από τον σκοπό τον οποίο εισαγάγαμε εμείς. 
Μια νομοθετική πρωτοβουλία, λοιπόν, για κωδικοποίηση και προώθηση των εναλλακτικών τρόπων επίλυσης των διαφορών βασικά πρέπει να σέβεται τις αρχές της λειτουργίας της δικαιοσύνης, του δικαιικού συστήματος, όπως λέμε, τις λειτουργίες των δικαστηρίων, των δικαστών, των δικηγόρων, όλων των παραγόντων μιας δίκης, όλα αυτά τα οποία είναι πολύ σοβαρά. 
Υπάρχει κραυγή αγωνίας του νομικού κόσμου, κύριοι Υπουργοί. Δεν ξέρω αν έφτασε στα αυτιά σας, γιατί έπρεπε να κάνει κραυγή ο νομικός κόσμος για να φτάσει στα αυτιά σας. Ήρθε με έγγραφο ο Δικηγορικός Σύλλογος Αθηνών και χαρακτήρισε τον νόμο σας αχρείαστο. Και το κατέθεσε στα Πρακτικά προχθές στην επιτροπή και δεν ίδρωσε το αυτάκι σας, παρά μόνον με έναν ψίθυρο το Υπουργείο Δικαιοσύνης.
Οι βασικοί παράγοντες της δίκης, οι μαχόμενοι δικηγόροι και δικαστές, γιατί και αυτοί έκαναν πολύ σοβαρές παρατηρήσεις, θα έπρεπε να σας ταράξουν. Κι εσείς δεν αγχωθήκατε καθόλου. Γενικώς δεν είστε αγχώδης τύπος απ’ ότι καταλαβαίνω. Προαναγγείλατε κάποιες διορθώσεις στο τέλος σαν το Kinder έκπληξη για να μας πείτε ότι να θα φέρω κι εγώ κάτι απ’ αυτά τα όλα που είπατε, χωρίς μέχρι τώρα κι ώρα έντεκα παρά, να έχετε φέρει αυτά που θέλετε να φτιάξετε και να διορθώσετε. Μα είναι δυνατόν; 
Μήνα ολόκληρο διαβουλευόμαστε, επιτροπές ολόκληρες κάνουμε, σας λέμε ότι έχετε κραυγαλέες ρυθμίσεις που πρέπει να αποσύρετε και δεν ιδρώνει το αυτί σας; Κι είναι 11.00΄ η ώρα στο Κοινοβούλιο, στην κοινοβουλευτική διαδικασία, και δεν φέρνετε τις διορθώσεις, τις νομοτεχνικές έστω, που θέλετε να κάνετε την τελευταία ώρα; Όλα στο γόνατο είναι; Και με τι έχετε να ασχοληθείτε τώρα εκτός από τις εκλογικές σας έδρες, που είναι και καινούργιες και αυτά και εκείνα; Τα διαφημίζετε περισσότερο απ’ ότι διαφημίζετε το έργο στη δικαιοσύνη. Δεν πρέπει να ασχοληθείτε με αυτά τα σπουδαία; Χιλιάδες, εκατομμύρια άνθρωποι θα μπουν στη διαδικασία της διαμεσολάβησης, παράγοντες αλλά και διάδικοι, δηλαδή πολίτες. Δεν μας ενδιαφέρει πώς αυτό θα γίνει με τον πιο σωστό τρόπο;
 Η συναινετική κουλτούρα, λοιπόν, δεν υπάρχει. Από τα 765 σχόλια που έγιναν στη διαβούλευση, από αυτά δεν καταλάβατε επίσης -νιώθω- πολλά, πολλά. Εμείς, όμως, μιλάμε σοβαρά για έναν κώδικα εναλλακτικής επίλυσης διαφορών με πεδίο εφαρμογής και με τρόπο συγκεκριμένο να επιλέγουμε ποιες υποθέσεις και πώς θα οδηγούνται στη διαδικασία αυτή, δηλαδή, με εγγυήσεις. Αυτό δεν δίνετε εσείς.
 Επιχειρήσατε κατ’ αρχήν να κάνετε και κάτι ακόμα, αλλά σας τσακώσαμε επ’ αυτοφώρω. Σας είπαμε ότι αυτό δεν μπορείτε να το κάνετε με τις εργατικές διαφορές. Και βεβαίως κάνατε ένα βήμα πίσω και δεν εντάξατε τις εργατικές διαφορές μέσα σε αυτό. Δεν χρειάζεται να εξηγήσω νομίζω -απευθύνομαι σε ανθρώπους που έχουν εμπειρία κι οι πολίτες, που μας ακούν, έχουν εμπειρία- για ποιο λόγο αυτό δεν έπρεπε να το κάνετε και τι κινδύνους έχουμε. Κάνατε ένα βήμα, λοιπόν, πίσω σε αυτό.
 Αφορά όμως και άλλα πράγματα. Αφήσατε τις αυτοκινητιστικές διαφορές, το ύψος των 60.000 ευρώ και τις διαφορές στην τακτική διαδικασία. Κάνετε παζάρι -είπατε 30 ή 20 ή 10- το Υπουργείο Δικαιοσύνης για να συμβιβαστείτε, για να συμφωνήσετε. Επιβάλλατε τελικώς μία πολύπλοκη, χρονοβόρα και πολυδάπανη διαδικασία σε διάφορες χαμηλού περιουσιακού αντικειμένου. Αυτό κάνατε στο τέλος της ημέρας. 
Ο νομοθέτης στο παρελθόν, όμως, είχε θεσπίσει απλούστερες διαδικασίες για τέτοιες υποθέσεις. Εσείς τώρα έρχεστε να τις φορτώσετε σε δαιδαλώδεις προδικαστικές απαιτήσεις. Με ποιο κριτήριο, κύριε Υπουργέ; Ποια είναι η τεκμηρίωση την οποία κάνετε πίσω από αυτά; Υπάρχει κάποια επιστημονική τεκμηρίωση; Και από την άλλη -όπως ακούσαμε από τους φορείς να το επαναλαμβάνουν- γιατί δεν προνοήσατε και για άλλες διαδικασίες, όπου επίσης υπάρχει ανισορροπία δυνάμεων, ειδικές διαδικασίες, ειδικές συνθήκες; Αυτά, γιατί όχι;
 Κυρίες και κύριοι συνάδελφοι, αν η επιλογή των υπαγόμενων διαφορών αποκαλύπτει την έλλειψη στρατηγικής, ο τρόπος με τον οποίο δομείται αυτή η διαδικασία αποκαλύπτει ένα πραγματικά δαιδαλώδη εφιάλτη για τους πολίτες και τους μαχόμενους δικηγόρους. Γιατί το λέμε αυτό; Γιατί η συναινετική διαδικασία πρέπει να έχει αφενός εγγυήσεις και από την άλλη πρέπει να έχει -τι;- εμπιστευτικότητα. Και τι άλλο; Ασφάλεια. Με απλά, ακόμα πιο απλά λόγια: Αυτοί, λοιπόν, που θα προσέλθουν σε μία συναινετική επίλυση της διαφοράς, θα πρέπει να νιώθουν ότι είναι διασφαλισμένοι πλήρως, ενώ εσείς τι κάνετε; Τι κάνετε; Δημιουργείτε στάδια επικίνδυνα για τη διαδικασία. 
Συγκεκριμένα ό,τι ο διαμεσολαβητής δει μεταξύ των δύο μερών, τον υποχρεώνεται να το καταγράφει σε έκθεση και να το καταθέτει στο φάκελο του δικαστή, προκειμένου ο δικαστής να λάβει υπόψιν του ποιος ήταν ο κακός διάδικος που διαφώνησε, ποιος ήταν ο καλός που συμβιβάστηκε. Μία εκδοχή είναι αυτή, μην το δένετε κορδόνι, όμως. Γιατί υπάρχει και ο άλλος δικαστής που θα πει «Α, αυτός πήγε γρήγορα, γρήγορα να συμβιβαστεί κι άρα εκείνος που δεν συμβιβάζονται ήταν πιο ισχυρός, είχε πιο ισχυρά επιχειρήματα, ένιωθε πιο δυνατός. Γι’ αυτό δεν συμβιβάστηκε. Άρα, ο αδύναμος προσήλθε στη διαδικασία». Αντιλαμβάνεστε τι πάτε να κάνετε;
 Και δε μου λέτε, ποιος σας έδωσε το δικαίωμα αυτό; Σας το έδωσε ο Κώδικάς μας, το Σύνταγμά μας; Σας το έδωσε το δικαιικό μας σύστημα; Δηλαδή, να είναι φόρα παρτίδα αυτά που γίνονται σε μία μυστική διαδικασία μεταξύ των διαδίκων σε υποθέσεις μείζονος σημασίας; Να μην πάω στα οικογενειακά. Να μην πάω εκεί όπου δεν είναι μόνο περιστασιακές οι διαφορές, αλλά είναι και οι ψυχές των ανθρώπων, είναι οι ψυχές των παιδιών. Να μην πάω και σε αυτά.
 Και λοιπόν; Εκεί εσείς, επιμένατε! Κάναμε τρεις επιτροπές. Σας το είπαμε από την αρχή. Σας είπαμε «πάρτε το πίσω», να το αποσύρετε. Δεν θέλουμε να το βελτιώσετε. Θέλουμε να το αποσύρετε, να το διαγράψετε από τον Κώδικα, που είναι μέσα. Απλά πράγματα, ξηγημένα. Μην έρθετε βάζοντας κόμμα και αλλάζοντας τη λέξη. Δεν θα γίνει δεκτή αυτή η διόρθωση από εμάς. Εμείς, λοιπόν, σας είπαμε αυτό. 
Το δεύτερο που θέλω να εντοπίσω είναι ότι σε κάθε περίπτωση έρχεστε μέσα σε αυτό το νομοσχέδιο να δημιουργήσετε και διάφορες ταχύτητες στους πολίτες. Χαρακτηριστικά, επιβάλλετε διπλάσια δικαστική δαπάνη στο πέρας της διαμεσολάβησης. Και όταν αυτό πάει σε διαδικασία, εάν τα μέρη δεν έχουν συμφωνήσει, ο διάδικος θα είναι αυτός που δεν συμφώνησε. Αυτό, όπως καταλαβαίνετε, επηρεάζει βασικό και θεμελιώδες ατομικό δικαίωμα. Και όπως αντιλαμβάνεστε, αυτό δεν μπορεί να σταθεί, δεν μπορεί να μείνει. Να ξέρετε ότι στο συνδυασμό των διατάξεων, έτσι όπως το φέρνετε, δεν μπορεί δικαιικά να σταθεί. 
Επίσης, όπως σας επισημάναμε με έμφαση, αλλά και οι φορείς έκαναν το ίδιο, ο τρόπος με τον οποίο επιχειρείτε να ρυθμιστεί η κτηματολογική διαμεσολάβηση, όχι μόνο δεν λύνει τα προβλήματα αλλά τα αυξάνει, διότι δημιουργείτε αιχμαλώτους χιλιάδες αγρότες που δεν μπορούν να διορθώσουν τις κτηματολογικές εγγραφές χάνοντας ακόμη και τα δικαιώματά τους στις επιδοτήσεις του ΟΣΔΕ. Διότι έγγραφα για την απόδειξη της χρησικτησίας, έτσι όπως τα ζητάτε εσείς, δυστυχώς -όπως καταλαβαίνετε- δεν μπορούν να υπάρξουν και το γνωρίζετε κι εσείς οι ίδιοι. 
Και θέλω να ολοκληρώσω -στη δευτερολογία μου θα πω τα υπόλοιπα- με τη ρύθμιση που φέρνετε πρώτα για τους ευάλωτους, -φύρδην μίγδην, τα μπερδέψατε όλα εκεί- δηλαδή για τους ηλικιωμένους. Πάτε και κάνετε κακούργημα στην πραγματικότητα τον φόβο και την ταραχή ακόμη και για ευτελούς αξίας απάτη εναντίον ενός ηλικιωμένου, που θα επιχειρήσει κάποιος. Είναι δυσδιάκριτα τα όρια. Σας το είπαν και οι ίδιοι οι εισαγγελείς. 
Και τέλος θέλω να αναφερθώ στη ρύθμιση που φέρνετε για τον ΔΕΔΔΗΕ. Δεν μου λέτε, όλοι εκείνοι οι υπάλληλοι οι οποίοι συλλαμβάνονται ή οι άνθρωποι οι οποίοι συλλαμβάνονται ως συμμέτοχοι -εγώ θα πω- στη δημιουργία ενός εμπρησμού, στην πρόκληση ενός εμπρησμού, για ποιο λόγο τους διαχωρίζετε από διευθυντικά και προϊστάμενα στελέχη του ΔΕΔΔΗΕ και του ΑΔΜΗΕ; Για ποιον λόγο το κάνετε αυτό; Για ποιον λόγο απαλλάσσετε τα στελέχη αυτά από την αυτόφωρη διαδικασία; Δωράκια κάνετε μεταξύ σας; Σας έδωσαν τα drones των 6 εκατομμυρίων ευρώ και εσείς τους κάνετε δώρο το αυτόφωρο; Δεν μπορείτε να επεμβαίνετε ούτε στη δικαιική μας διαδικασία και στο δικαιικό μας σύστημα έτσι. Ας είστε Κυβέρνηση έστω για λίγο.
 Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Παρακαλώ να κλείσει το ηλεκτρονικό σύστημα εγγραφής ομιλητών.
Τον λόγο έχει η ειδική αγορήτρια από το Κομμουνιστικό Κόμμα Ελλάδας, η κ. Μαρία Κομνηνάκα.


ΜΑΡΙΑ ΚΟΜΝΗΝΑΚΑ: Γι’ αυτόν τον τραγέλαφο της δήθεν ανακούφισης των λαϊκών οικογενειών με την τροπολογία που φέρατε θα μιλήσω στη δευτερολογία -γιατί πραγματικά δεν φτάνουν τα λόγια, θα μιλήσει και η Κοινοβουλευτική μας Εκπρόσωπος αργότερα-, επειδή θέλω να μιλήσω αναλυτικά γι’ αυτή την προσπάθεια που κάνετε να συστηματοποιήσετε με το σημερινό νομοσχέδιο σε ακόμη πιο αντιδραστική κατεύθυνση τις διάφορες μορφές εναλλακτικής επίλυσης των διαφορών, ανοίγοντας μάλιστα το παράθυρο στην πρωτοβουλία και στον αυτοσχεδιασμό των μερών, ουσιαστικά της αγοράς δηλαδή, να βάλουν και άλλες μορφές εναλλακτικής επίλυσης χωρίς ιδιαίτερο νομοθετικό πλαίσιο, χωρίς περιορισμό, για τις οποίες θεσπίζετε μόνο κάποιες γενικόλογες αρχές . 
Με κάθε τρόπο προσπαθείτε να εμπεδωθούν και να προωθηθούν οι διάφορες μορφές άμεσης ή έμμεσης ιδιωτικοποίησης της δικαιοσύνης, με στόχο έναν και διακηρυγμένο: να ορθώνετε νέα οικονομικά και δικονομικά εμπόδια στην πρόσβαση των εργαζομένων και των λαϊκών στρωμάτων στη δικαιοσύνη και αντίστοιχα την εξυπηρέτηση των συμφερόντων των οικονομικά ισχυρών. 
Με κάθε τρόπο προσπαθείτε να επιβάλλετε τη διαπραγμάτευση ανάμεσα σε άνισα μέρη. Γιατί τέτοια είναι ο εργοδότης με τον εργαζόμενο, το θύμα του τροχαίου με την ασφαλιστική -να μην πω για τις οικογενειακές διαφορές, θα πω λίγο παρακάτω- και βεβαίως αυτό δεν μπορούν να το κρύψουν οι θερμότεροι υποστηρικτές του θεσμού. Απαντά ο Υφυπουργός -γιατί ο Υπουργός δεν μας καταδέχτηκε μέχρι σήμερα- στην κριτική αυτή ότι «μα, οι οικονομικά ασθενέστεροι ευνοούνται από τη διαμεσολάβηση, γιατί είναι συμφέρον των οικονομικά ισχυρών οι δαπανηροί δικαστικοί αγώνες». Με αυτό το εκβιαστικό δίλημμα, το απαράδεκτο εκβιαστικό δίλημμα πάτε να νομοθετήσετε στην πραγματικότητα. Δηλαδή τι τους λέτε; Ή θα συμβιβάζονται με τα «ψίχουλα» που θα τους επιβάλλουν στη διαμεσολάβηση, που κι αυτή κοστίζει και όσο διαρκεί κοστίζει περισσότερο, την οποία μάλιστα την κάνετε και ακόμα πιο δαπανηρή διπλασιάζοντας αμοιβές του διαμεσολαβητή δικηγόρου κ.λπ. ή θα οδηγούνται εξουθενωμένοι σε έναν ατέρμονο και πανάκριβο δικαστικό αγώνα. 
Αν θέλετε, λοιπόν, να προστατεύσετε τους εργαζόμενους, τα λαϊκά στρώματα, μία είναι η λύση: δώστε τους τη δυνατότητα για πρόσβαση στη δικαιοσύνη, χωρίς υπέρογκα οικονομικά και δικονομικά εμπόδια, με γρήγορες διαδικασίες. Αυτή τη λύση βεβαίως δεν την επιτρέπει η ταξική πολιτική σας, γιατί θέλετε ταυτόχρονα να αποσυμφορήσετε τα δικαστήρια, όχι από όλους, αλλά από τις εργατικές και λαϊκές υποθέσεις. Αυτές ενοχλούν, αυτές θεωρείτε άχρηστο κόστος. Γιατί για τις υποθέσεις των επιχειρηματικών ομίλων δημιουργήσατε πολυτελή τμήματα, εκεί γεννάνε και τα κοκόρια σας.
Βεβαίως κάτω από τις αντιδράσεις των εργαζομένων και των ταξικών σωματείων και αντιρρήσεις άλλων εμπλεκομένων στη δικαιοσύνη βάλατε ένα φρένο, αμβλύνατε κάποιες γωνίες από τις άθλιες διατάξεις που βάλατε στη διαβούλευση, όπως ήταν η απαράδεκτη υποχρεωτική υπαγωγή στη διαμεσολάβηση των εργατικών διαφορών. Βεβαίως ξέρουμε ότι η στόχευση παραμένει και το έχουμε ξαναδεί το έργο: ρίχνετε την τροχιοδεικτική για να κόψετε τις αντιδράσεις και σε επόμενη διάταξη ή και επόμενη κυβέρνηση -γιατί το νήμα το κρατάτε ο ένας μετά τον άλλον- αφού έχει στρωθεί το έδαφος θα φέρετε κι εκεί την υποχρεωτικότητα. Παλιά σας τέχνη κόσκινο!
Χθες στην καταληκτική του ομιλία ο κ. Μπούγας έθεσε ένα ερώτημα προσπαθώντας να στριμώξει κάπως το ΠΑΣΟΚ για να μην πατάει σε δύο βάρκες, που ουσιαστικά όμως είναι αποκαλυπτικό της πρόθεσης πάση θυσία να επιβάλετε έναν αντιδραστικό, βασανιστικό και ομολογημένα αποτυχημένο θεσμό, της διαμεσολάβησης, και ιδίως της υποχρεωτικής. Μόνοι σας το είπατε: τα χρήματα και οι κόποι που καταβάλαμε όλα αυτά τα χρόνια είναι αντιστρόφως ανάλογα με τα αποτελέσματα του θεσμού. Και αντί να το καταργήσετε, έρχεστε και επιβάλετε την υποχρεωτικότητά του στο σύνολο σχεδόν των ειδικών περιουσιακών διαφορών, μεταξύ των οποίων στις μισθωτικές, στα αυτοκίνητα, άλλες κατεξοχήν λαϊκές υποθέσεις, στις οικογενειακές, και λέτε «το κάνουμε υποχρεωτικό. Αφού δεν πάνε συναινετικά, πώς θα επιβάλουμε με άλλον τρόπο;». Και βεβαίως και για τις εργατικές διαφορές δεν μας καθησυχάζει το γεγονός ότι αναγκαστήκατε να τις αποσύρετε, γιατί το «παράθυρο» μένει ανοικτό, αφού πλέον μέσω των ρητρών διαμεσολάβησης -που λέτε «κατόπιν συμφωνίας», αλλά μεταξύ εργοδότη και εργαζόμενου, κύριε Υπουργέ, ξέρουμε πολύ καλά πόσο ελεύθερα γίνονται αυτές οι συμφωνίες- μπορούν να υπαχθούν και αυτές στην ιδιωτική διαμεσολάβηση. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Υπάρχουν και τα συνδικάτα.
ΜΑΡΙΑ ΚΟΜΝΗΝΑΚΑ: Αφήστε, κύριε Υπουργέ. Ατομικές συμβάσεις υπογράφει η πλειοψηφία των εργαζομένων. Βάλτε συλλογικές συμβάσεις και να συζητήσουμε για τον ρόλο των συνδικάτων εκεί.
Αντίστοιχα, η υπαγωγή σε αυτήν των αυτοκινητιστικών διαφορών και μάλιστα με όριο τις 60.000 ευρώ και πάνω, που τέθηκε ύστερα από τις αντιδράσεις βεβαίως που και εκεί υπήρξαν -θα δούμε, δεν φαίνεται να σκοπεύετε να τις εξαιρέσετε ούτε αυτές τις περιπτώσεις- ουσιαστικά ικανοποιεί την απαίτηση των ασφαλιστικών να συμβιβάζονται με «ψίχουλα» τα θύματα των τροχαίων, ιδιαίτερα σε περιπτώσεις σοβαρού τραυματισμού ή θανάτου, όπου το αντικείμενο της διαφοράς είναι φυσικά υψηλότατο. 
Επιπλέον, ουσιαστικά περιλαμβάνετε σχεδόν την πλειοψηφία των υποθέσεων στο Μονομελές, κατεβάζοντας το όριο από τις 30.000 στις 20.000. Δέκα χιλιάδες λέγατε στην αρχή, συμμαζευτήκατε λίγο. Και βεβαίως από αυτές τις διαδικασίες δεν εξαιρέσατε ούτε υποθέσεις που, όπως σωστά επισημαίνει η Ένωση Διοικητικών Δικαστών, δεν είναι δεκτικές διαμεσολάβησης λόγω του δημοσίου συμφέροντος. Δεν μπορεί να υπάγονται ούτε στην ιδιωτική ούτε καν στην δικαστική διαμεσολάβηση αγωγές αποζημίωσης κατά πράξεων ή παραλείψεων του Δημοσίου, διοικητικών συμβάσεων, συμβάσεων ιδιωτικού δικαίου, που ανήκουν αποκλειστικά στην αρμοδιότητα των διοικητικών δικαστηρίων.
Αυτή την πίεση για την προσφυγή στην ιδιωτική διαμεσολάβηση προσπαθείτε με κάθε τρόπο να την επιτείνετε και με αυτή την αδιανόητη διάταξη όπου ο δικαστής σε κάθε στάση, σε κάθε βαθμό της δικαιοδοσίας θα μπορεί να καλεί τους διαδίκους να υπαχθούν ούτε καν στη δικαστική, αλλά στην ιδιωτική διαμεσολάβηση και καταλαβαίνουμε ότι και ένας υπερφορτωμένος δικαστής θα σπρώχνει και με μεγαλύτερη θέρμη προς αυτή την κατεύθυνση. Ενισχύετε την ιδιωτική διαμεσολάβηση στις οικογενειακές διαφορές αναγκάζοντας τα πιο ευάλωτα μέρη να προσέρχονται σε μια δαπανηρή, επώδυνη πολλές φορές εξωδικαστική διαδικασία, για εξαιρετικά ευαίσθητα θέματα, όπως είναι η γονική μέριμνα, η επιμέλεια, η διατροφή, με ό,τι επικρατεί σήμερα σε αυτού του είδους τις διαφορές, γιατί για άλλη μια φορά, κύριε Υπουργέ, δεν θέλετε να σκύψετε πραγματικά πάνω στο πρόβλημα, γιατί θεωρείτε κόστος την ίδρυση οικογενειακών δικαστηρίων με εξειδικευμένους δικαστές, με ολοκληρωμένη υποστήριξη σε όσους προσέρχονται και έχουν ανάγκη δικαστικής προστασίας, συμβουλευτική κ.λπ., με προτεραιότητα φυσικά στα παιδιά. Γι’ αυτό, μεταξύ άλλων, επιβάλλετε και χρηματικές ποινές για τη μη συμμετοχή στην υποχρεωτική αρχική συνεδρία, ως εργαλείο εξαναγκασμού για την αποδοχή της, αλλά και για την αλλαγή του χαρακτήρα της από ενημερωτική σε ουσιαστική. 
Θα δούμε βέβαια πώς θα καταλήξει η ιστορία με αυτή την απαράδεκτη πρόβλεψη να καταγράφει στο υπόμνημά του ο διαμεσολαβητής τη φύση των λόγων που οδήγησαν στη μη αποδοχή της πρότασής του, ουσιαστικά δείχνοντας και τον υπεύθυνο για τη μη επίτευξη της συμφωνίας, στιγματίζοντας στην πραγματικότητα το μέρος που για τους δικούς του λόγους μπορεί να θέλει να απευθυνθεί στη δικαιοσύνη και κατά κανόνα είναι και το πιο ευάλωτο μέρος. Γιατί βεβαίως μπορεί και στο τέλος -θα το δούμε, γιατί προαναγγείλατε κάποιες αλλαγές-να προτιμήσετε την επιλογή να προχωρήσει ο θεσμός πιο καλά με το καρότο παρά με το μαστίγιο όπως σας συμβουλεύουν διάφοροι. 
Βεβαίως δεν παραβλέπουμε και τον τριπλασιασμό της αύξησης της αμοιβής του διαμεσολαβητή στην εισαγωγική συνεδρία, αλλά ταυτόχρονα πετάτε για άλλη μια φορά ένα απροκάλυπτο «τυράκι» και στους δικηγόρους προκειμένου να σπρώχνουν και να συναινούν σε αυτή τη διαδικασία, με διπλασιασμό και του διπλοτύπου του δικηγόρου. Άλλωστε είναι χαρακτηριστικά τα λόγια του κυρίου Υπουργού στην παρουσίαση του νομοσχεδίου, αναγνωρίζοντας στην πραγματικότητα την αποτυχία μέχρι σήμερα του θεσμού, εντοπίζοντας ως βασική αιτία την απροθυμία των δικηγόρων να αγκαλιάσουν τον θεσμό, που τους καλέσατε μάλιστα προκλητικά να μετατραπούν από μαχητές υπερασπιστές σε προξενητές συνεννόησης, αλλάζοντας ρόλο και κουλτούρα, ζητώντας μάλιστα αυτού του είδους η επιστήμη, όπως λέτε, να διδάσκεται και στις νομικές σχολές αντίστοιχα, όπως το Αστικό και το Ποινικό Δίκαιο.
Μάλλον, ζήλεψε ο κύριος Υπουργός τα ανερμάτιστα και απίθανα προγράμματα των ιδιωτικών νομικών σχολών και θέλετε να μεταφέρετε την τεχνογνωσία και στις δημόσιες. 
 Βεβαίως, η ενίσχυση της διαμεσολάβησης προωθεί και μια άλλη πτυχή. Προωθεί και τη δημιουργία ακόμα πιο κερδοφόρων μαγαζιών τόσο κατά την κατάρτιση των διαμεσολαβητών, η οποία μάλιστα προβλέπεται να είναι και συνεχής, όσο και στη λειτουργία της, με συγκέντρωση της σχετικής ύλης στις μεγάλες εταιρείες. 
Σε σχέση με τη δικαστική μεσολάβηση, αυτή δεν περιλαμβάνει αστικές και εμπορικές υποθέσεις, που αποτελούν τον κύριο όγκο, αλλά εφαρμόζεται σε περιορισμένες κατηγορίες. Πάντως, και αυτή κινείται στην ίδια αντιδραστική λογική και κατεύθυνση και έχει κι εκεί ιδιαίτερα προβληματικές διατάξεις, όπως έχουν επισημάνει οι δικαστικές ενώσεις. 
Τέλος, σχετικά με τη διαιτησία, ενισχύθηκε και ιδιωτικοποιείται ακόμα πιο βαθιά με διάφορα μέτρα, όπως τη διεύρυνση της εφαρμογής της στις δημόσιες συμβάσεις, τη συρρίκνωση του δικαστικού ελέγχου στις διαιτητικές αποφάσεις, και αφήνεται πλέον αποκλειστικά στα χέρια καλοπληρωμένων πάντα ιδιωτικών φορέων ή των θεσμικών, όπως λέγονται, διαιτητών, επιμελητήρια, δικηγορικοί σύλλογοι κ.λπ.. Και τελικά, η διαιτησία και η απονομή της δικαιοσύνης μέσω αυτής μετατρέπεται περισσότερο σε τζογάρισμα και πεδίο επιχειρηματικής δραστηριότητας, με ρυθμίσεις όπως αυτές όπου τη διαιτητική διαδικασία μπορεί να τη χρηματοδοτεί και τρίτος. 
Είπαμε και για την κτηματολογική διαμεσολάβηση ότι περισσότερο είναι προβληματικές οι διατάξεις για την παράσταση του Δημοσίου, με τις σύντομες προθεσμίες να μην μπορούν ούτε τον ιδιώτη -τον πολίτη, που λέτε- να προστατεύσουν. Γιατί η εμπειρία δείχνει ότι υπό την πίεση του χρόνου το Δημόσιο αρκείται σε μια copy-paste διεκδίκηση δικαιωμάτων του Δημοσίου για να είναι σίγουρο. Και από την άλλη, βάζετε και την απειλή των πειθαρχικών κυρώσεων, λες και αυτοί ευθύνονται για τις τραγικά υποστελεχωμένες υπηρεσίες. 
Το πιο σοβαρό όμως είναι ότι βάζετε σε διακινδύνευση και το ίδιο το δημόσιο συμφέρον, όπου ιδιαίτερα δασικές εκτάσεις -διάφορα φιλέτα του Δημοσίου- μπορούν πιο εύκολα να γίνουν βορά, ή να νομιμοποιηθούν ήδη καταπατημένες περιοχές από τους μεγαλοκαταπατητές, στους οποίους συνήθως κλείνετε και το μάτι. 
Τα όποια παρατράγουδα πάντα σε αυτές τις διαδικασίες των κτηματολογίων τα πληρώνουν συνήθως οι μικροί ιδιοκτήτες, όπως το αλαλούμ που γίνεται τώρα με τις αγροτικές εκτάσεις, το ΟΣΔΕ κ.λπ.. 
Αναφέρθηκα αναλυτικά στην Επιτροπή, αλλά δεν θέλω να το προσπεράσω, γιατί είναι πολύ σοβαρές οι διατάξεις και οι διαδικασίες που εισάγετε στη σχολική και πανεπιστημιακή διαμεσολάβηση. Και μάλιστα, έρχεται αυτά τα πράγματα να τα νομοθετήσει ένα Υπουργείο που δεν έχει καμία σχέση με την παιδαγωγική πραγματικότητα. 
Τι να συζητήσουμε, κύριε Υπουργέ, με το Υπουργείο Δικαιοσύνης για ένα παιδαγωγικό έργο, όπως θα έπρεπε να είναι η επίλυση αυτών των διαπληκτισμών, διαφορών κ.λπ., μέσα στο σχολείο, με δικονομικούς κανόνες; Αυτό έρχεστε να κάνετε. 
Φορτώνετε σε μαθητές και φοιτητές ρόλο κριτή και μικρού ψυχολόγου- διαμεσολαβητή των ίδιων των συμμαθητών και συμφοιτητών του, αφού βεβαίως οι μεγάλοι ψυχολόγοι απουσιάζουν και κοστίζουν. Και μάλιστα, όλα αυτά με επιμόρφωση διάρκειας είκοσι ωρών σε παιδιά ακόμα και προεφηβικής ηλικίας. Ακόμα και στην τέταρτη τάξη δημοτικού θα τους βάλετε το καπέλο του δικαστή και του ψυχολόγου. 
Αντί να ακούσετε τα αιτήματα των εκπαιδευτικών, των γονιών και των μαθητών για το σχολείο που έχουν ανάγκη, αντί να διευρύνετε τις συμβουλευτικές και υποστηρικτικές υπηρεσίες σε σχολεία, πανεπιστήμια, δήμους, στην κεντρική Διοίκηση, μετατρέπετε τα σχολεία σε άτυπα οιονεί δικαστήρια και γραφεία ψυχολόγων, που θα ενημερώνουν μάλιστα τον συντονιστή οι μαθητές με κάθε πρόσφορο μέσο για οτιδήποτε πέφτει στην αντίληψή τους, για να εθίζονται και στο χαφιεδιλίκι, με κίνδυνο τελικά να επιδεινώνεται ακόμη περισσότερο το ενδοσχολικό κλίμα. 
Όλα αυτά όμως δεν τα κάνετε από άγνοια. Τα κάνετε κυρίως από τη μεγάλη σας ζέση να καλλιεργηθεί και να εμπεδωθεί από τα σπάργανα στη νέα γενιά η κουλτούρα της συναίνεσης, της δήθεν ειρηνικής επίλυσης των διαφορών, σε μια κοινωνία ταξική, που σπαράσσεται από αντιθέσεις, που οι ανάγκες των παιδιών κοστολογούνται και θυσιάζονται για να χρηματοδοτούνται οι πόλεμοι και τα κέρδη των λίγων, σε ένα σχολείο αρένα ανταγωνισμού, που θέτει σε κίνδυνο την ίδια τη σωματική ασφάλεια των μαθητών, όπως είναι η Γκράβα, το μεγαλύτερο συγκρότημα σε όλη την Ελλάδα, που θα γινόταν «Βιολάντα» αν οι μαθητές, οι εκπαιδευτικοί και οι γονείς αρκούνταν στις συναινετικές παραινέσεις των κυβερνητικών στελεχών, σε σχολεία που πέφτουν παράθυρα σε κεφάλια μαθητών πρώτης δημοτικού και πάει λέγοντας. 
Ειρηνική συναινετική επίλυση, όταν φοιτητές κατασκηνώνουν στο Σύνταγμα, γιατί αφού μάτωσαν οι οικογένειες τους για να περάσουν σε μια σχολή, τώρα καλούνται να τα παρατήσουν εξαιτίας του απαγορευτικού κόστους της στέγης. 
Συμβιβασμό θέλετε λοιπόν να τους διδάξετε, γι' αυτό χαρακτηρίζετε αντικοινωνική συμπεριφορά τις κινητοποιήσεις τους και περνάτε πειθαρχικές και ποινικές διώξεις στα σχολεία και στα πανεπιστήμια, κύριοι, και ύστερα μιλάτε για κουλτούρα ειρηνικής επίλυσης διαφορών. 
Τέλος, για τις αλλαγές που για πολλοστή φορά φέρνετε στους ποινικούς κώδικες, που από το πολύ το κόψε-ράψε τους έχετε μετατρέψει σε κουρελούδες και δεν βρίσκουν άκρη, όχι ο απλός κόσμος, ούτε οι δικαστές και οι δικηγόροι -και οι εισαγγελείς λέγανε ότι δυσκολεύονται στην εφαρμογή τους-, συνεχίζετε να νομοθετείτε με βάση την επικαιρότητα και κυρίως με κριτήριο να κάνετε κινήσεις εντυπωσιασμού και να παρουσιαστείτε κοινωνικά ευαίσθητοι. 
Θυμηθήκατε τώρα την προστασία των ηλικιωμένων ή των διανοητικά αναπήρων από διάφορους επιτήδειους που με τεχνάσματα τους εξαπατούν και τους κλέβουν. 
Αν είστε τόσο ευαίσθητοι, φροντίστε πρώτα να τους προστατέψετε από τη μεγάλη κλοπή του εισοδήματός τους από το κράτος και τις κυβερνήσεις, των συντάξεων που τους έχετε κατακλέψει με τους νόμους όλων σας, από τα αρπακτικά των τραπεζών και των funds, από την ακρίβεια των σούπερ μάρκετ και το ρεύμα. 
Αυτά είναι που τους φέρνουν φόβο, ταραχή και ανασφάλεια, κύριοι Υπουργοί, γιατί ξέρουν ότι δεν θα βγάλουν πέρα ​​ τον μήνα ή δεν ξέρουν αν θα καταφέρουν να σώσουν το σπίτι τους. 
Βέβαια, ούτε από αυτά τους προστατεύετε ούτε από τους επιτήδειους που έρχονται να κλέψουν ό,τι έχει απομείνει από το μεγάλο ριφιφί του κράτους. Γιατί η αυστηροποίηση των ποινών, όχι μόνο δεν είναι πανάκεια για την αποτροπή της εγκληματικότητας, πολύ περισσότερο όταν αυτή γίνεται με πρόχειρο και ασαφή μη αναλογικό τρόπο, όπως εν προκειμένω, αλλά τελικά μπορεί να οδηγήσει σε μεγαλύτερες καθυστερήσεις και εμπόδια μέχρι την καταδίκη των δραστών, όπως επεσήμαναν εύστοχα και οι εισαγγελείς. 
Τέλος, για το άρθρο 208 και τους υπαλλήλους του ΔΕΔΔΗΕ, κατ’ αρχάς σκόπιμα για να θολώσετε τα νερά φέρατε τη διάταξη για την παρέκκλιση από τη διαδικασία του αυτοφώρου μαζί με τη διάταξη για τους εκπαιδευτικούς, που είναι εντελώς διαφορετική περίπτωση. 
Δεν μας πείθετε ότι ο στόχος είναι να μη στερήσετε αναγκαία επιχειρησιακά στελέχη από τη συνδρομή τους για την αντιμετώπιση του φαινομένου των πυρκαγιών, γιατί αυτοί που ευθύνονται για την πρόκληση της πυρκαγιάς μάλλον δεν είναι και οι καταλληλότεροι για να την αντιμετωπίσουν. 
Τελικά, φαίνεται ότι πάτε να καλύψετε κρατικά στελέχη του ΔΕΔΔΗΕ που από ανικανότητα ή και άλλο λόγο προκαλούν σοβαρές πυρκαγιές, όπως αυτή του περασμένου καλοκαιριού στη Βοιωτία και τη βορειοδυτική Αττική, με διάφορες τέτοιου είδους προφάσεις. 
ΠΡΟΕΔΡΕΥΩΝ (Ιωάννης Πλακιωτάκης): Σας ευχαριστούμε πολύ. 
Τον λόγο έχει ο ειδικός αγορητής από την Ελληνική Λύση, ο κ. Βασίλειος Γραμμένος. 
ΒΑΣΙΛΕΙΟΣ ΓΡΑΜΜΕΝΟΣ: Η Ελληνική Λύση η μόνη λύση, κύριε Πρόεδρε! Σας ευχαριστώ πολύ. Καλή σας ημέρα. 
Θα ήθελα, ξεκινώντας την τοποθέτησή μου σήμερα, κύριε Πρόεδρε, να κάνω αναφορά στη σημερινή ημέρα, που παγκοσμίως έχει καθιερωθεί ως Ημέρα του Λευκού Μπαστουνιού, με στόχο τη διάδοση της μεγάλης σημασίας της χρήσης και την ευαισθητοποίηση του κοινού στην προσπάθεια των ατόμων με προβλήματα όρασης για μια ανεξάρτητη διαβίωση, αλλά και για την αντιμετώπιση των προβλημάτων που αντιμετωπίζουν καθημερινά στους δρόμους. 
Διότι εμείς, στην Ελληνική Λύση, στηρίζουμε έμπρακτα τους ανθρώπους με αναπηρίες, γι’ αυτό και καταθέσαμε χθες, κυρίες και κύριοι συνάδελφοι, σχετική τροπολογία που έχει να κάνει με τους Προσωπικούς Βοηθούς. Αυτή είναι. Την καταθέσαμε χθες, όπου επιβάλλεται να παρέχονται σε όλους αυτούς τους ανθρώπους που έχουν την ανάγκη και την οποία καλείσθε όλοι εσείς εδώ μέσα να στηρίξετε.
Πάμε τώρα στο νομοσχέδιο.
Επιτρέψτε μου, κύριε Υπουργέ, να πω πως διακρίνω μια ειρωνεία στο να συζητάμε για τη μεταρρύθμιση της δικαιοσύνης στη χώρα μας, σε μια Ελλάδα που κλονίστηκαν τα δημοκρατικά της θεμέλια από την υπόθεση των υποκλοπών του Predator, όπου εξακολουθούν να υπάρχουν σοβαρά ερωτήματα για την πλήρη διερεύνηση αυτής της πρωτοφανούς για τα ελληνικά δεδομένα υπόθεσης, σε μια Ελλάδα των Τεμπών, όπου οι χαροκαμένες οικογένειες των αθώων θυμάτων και σύσσωμη η ελληνική κοινωνία εξακολουθούν και απαιτούν την πλήρη διαλεύκανση και απόδοση ευθυνών, στην Ελλάδα του ΟΠΕΚΕΠΕ, όπου οι έρευνες για οργανωμένη απάτη σχετικά με τις αγροτικές επιδοτήσεις κινητοποίησαν την Ευρωπαϊκή Εισαγγελία και τις ελληνικές δικαστικές αρχές, προκαλώντας σοβαρές δικαστικές εξελίξεις.
Σε αυτή, λοιπόν, τη χώρα που δοκιμάζεται καθημερινά από πολυάριθμα σκάνδαλα, έρχεστε εσείς σήμερα στην Εθνική Αντιπροσωπεία και καταθέτετε έναν ακόμα νέο Κώδικα, βαφτίζοντάς τον αυτή τη φορά Εναλλακτικής Επίλυσης Διαφορών.
Κύριε Υπουργέ, πριν βομβαρδίσετε τον πολίτη με νέες νομοθετικές διαδικασίες και του επιβάλετε νέα σχέδια νόμου, θα πρέπει πρώτα να μας απαντήσετε σε ένα πολύ πιο θεμελιώδες ερώτημα: Πώς μπορεί ο Έλληνας πολίτης να ξανακερδίσει τη χαμένη εμπιστοσύνη στην ελληνική δικαιοσύνη;
Διότι η εμπιστοσύνη δεν αποκαθίσταται, κύριε Μπούγα, με νέα νομοσχέδια και τίτλους βαρύγδουπους, δεν αποκαθίσταται με νέες επιτροπές, δεν αποκαθίσταται με νέα μητρώα και νέες πιστοποιήσεις. Το γνωρίζετε, είστε και νομικός. Αποκαθίσταται, όταν ο πολίτης βλέπει ότι ο νόμος εφαρμόζεται για όλους, ότι ευθύνες αποδίδονται στο ακέραιο και ότι η δικαιοσύνη δεν εξαρτάται από το ποιος είσαι και πόσα χρήματα διαθέτεις τελικά.
Και ακριβώς εδώ βρίσκεται η ουσία της σημερινής συζήτησής μας. Η Ελληνική Λύση δεν είναι απέναντι σε οποιαδήποτε διαμεσολάβηση, δεν είναι απέναντι στη διαιτησία, δεν είναι απέναντι στην ανάγκη να επιταχυνθεί η απονομή της δικαιοσύνης. Ασφαλώς και όχι! Το έχουμε τονίσει επανειλημμένα μέσα από αυτή την Αίθουσα.
Είμαστε, όμως, απέναντι σε κάθε ρύθμιση που κινδυνεύει να κάνει την πρόσβαση στη δικαιοσύνη ακριβότερη, κινδυνεύει να κάνει την πρόσβαση στη δικαιοσύνη πιο περίπλοκη και πιο δύσκολη για τον απλό πολίτη.
Το ερώτημα, λοιπόν, δεν είναι πόσες νέες διαδικασίες θα θεσπίσουμε, αλλά τι κερδίζει τελικά ο Έλληνας πολίτης και πόσα θα πληρώσει για να αποκτήσει; Αυτό είναι το νέο μέτρο κάθε πραγματικής μεταρρύθμισης.
Κυρίες και κύριοι συνάδελφοι, ας ξεκινήσουμε από τη βασική αντίφαση του νομοσχεδίου. Η διαμεσολάβηση στηρίζεται στην ελεύθερη βούληση, στηρίζεται στην εμπιστευτικότητα, στηρίζεται στην αμεροληψία και στη συναίνεση των μερών. Αυτά είναι τα θεμέλια που της δίνουν αξία και μπορούν να την καταστήσουν απέναντί μας πιο αποτελεσματική.
Τι συμβαίνει, όμως, όταν ο Έλληνας πολίτης καλείται να περάσει από μια πρόσθετη διαδικασία, πριν φτάσει καλά-καλά στον φυσικό του δικαστή; Τι συμβαίνει, όταν η διαδικασία συνοδεύεται από νέες προθεσμίες, πρόσθετες αμοιβές και πιθανές συνέπειες στη δικαστική δαπάνη; Πόσο ελεύθερη μπορεί να είναι μια επιλογή, όταν ο πολίτης αισθάνεται ότι, αν δεν την ακολουθήσει -τι θα πάθει, κύριε Υπουργέ;- θα επιβαρυνθεί ασφαλώς οικονομικά;
Ας είμαστε, όμως, ειλικρινείς απέναντι στους Έλληνες πολίτες. Η διαμεσολάβηση μπορεί να είναι μια χρήσιμη λύση, ασφαλώς. Το πιστεύουμε και εμείς. Δεν μπορεί, όμως, αυτή να μετατρέπεται σε ένα ακόμη εμπόδιο πριν από την πρόσβαση στη δημόσια δικαιοσύνη.
Το ξεκαθαρίσαμε και στις Επιτροπές αυτό, κύριε Υπουργέ. Και δεν το λέμε μόνο εμείς αυτό. Γνωρίζετε ότι ο Δικηγορικός Σύλλογος Αθηνών έχει διατυπώσει κατά πλειοψηφία την αντίθεσή του στο συγκεκριμένο νομοσχέδιο, επισημαίνοντας ότι οι νέες διαδικαστικές και οικονομικές επιβαρύνσεις δεν συνοδεύονται από το αποδεδειγμένο όφελος για τους διαδίκους ή για την επιτάχυνση της απονομής της δικαιοσύνης. Αντίστοιχα, η Ένωση Διοικητικών Δικαστών έχει εκφράσει προβληματισμούς για τη συμβατότητα του υποχρεωτικού προδικαστικού σταδίου με το συνταγματικό δικαίωμα δικαστικής προστασίας και το άρθρο 6 της Ευρωπαϊκής Σύμβασης Δικαιωμάτων του Ανθρώπου.
Δεν είναι αυτές πολιτικές αντιπαραθέσεις -το αντιλαμβάνεστε, κύριε Μπούγα- είναι θεσμικές προειδοποιήσεις από ανθρώπους που γνωρίζουν τη λειτουργία της δικαιοσύνης, από τους ίδιους τους λειτουργούς της δικαιοσύνης, που εκφράζουν ενστάσεις σε οποιοδήποτε νομοσχέδιο φέρνετε μέσα στην Εθνική Αντιπροσωπεία να ψηφίσουμε.
Κύριε Υπουργέ, η Κυβέρνηση επικαλείται την αποσυμφόρηση των δικαστηρίων. Κανείς δεν αμφισβητεί ότι πρόκειται για υπαρκτή ανάγκη. Πώς, όμως, θα επιτευχθεί αυτή η αποσυμφόρηση; Με το να προσθέσουμε ένα ακόμη στάδιο στην πορεία προς το δικαστήριο -ασφαλώς και όχι- ή με το να αυξήσουμε τις υποχρεώσεις των δικηγόρων και των διαδίκων;
Η επιτάχυνση δεν επιτυγχάνεται με τη συσσώρευση διαδικασιών. Επιτυγχάνεται με απλούστερους κανόνες, επαρκή στελέχωση των δικαστηρίων, σύγχρονες υποδομές, για τις οποίες έχει γίνει μεγάλος ντόρος τα τελευταία χρόνια στη χώρα μας και αποτελεσματική διαχείριση των υποθέσεων. Κυρίως, επιτυγχάνεται με την αντιμετώπιση των πραγματικών αιτίων των καθυστερήσεων. Δεν μπορεί η αδυναμία του κράτους να απονείμει έγκαιρα δικαιοσύνη, να μετατρέπεται τελικά σε οικονομική υποχρέωση προς τον Έλληνα πολίτη.
Για έναν μεγάλο επιχειρηματικό όμιλο μια πρόσθετη αμοιβή δικηγόρου ή διαμεσολαβητή αποτελεί ένα ακόμη λειτουργικό έξοδο. Για έναν συνταξιούχο, όμως, που διεκδικεί τα δικαιώματά του, για έναν μικρό, μικρομεσαίο επαγγελματία, που ζητά να πληρωθεί για τη δουλειά του, για μια οικογένεια που προσπαθεί να προστατεύσει την περιουσία της, για έναν χαμηλόμισθο η ίδια επιβάρυνση μπορεί να είναι κοστοβόρα. Ο πολίτης που διεκδικεί ένα μικρό ποσό δεν μπορεί να αναγκάζεται να υπολογίζει αν αξίζει οικονομικά να διεκδικήσει τα δικαιώματά του ή το δίκιο του. Αυτό είναι το πραγματικό πρόβλημα της ισότητας. Και εδώ είναι η ένστασή μας. Η ίδια διαδικασία μπορεί να εφαρμόζεται τυπικά σε όλους, αλλά να μην είναι εξίσου προσιτή σε όλους.
Και σε αυτό το σημείο εντοπίζουμε μία ακόμα αδυναμία του συγκεκριμένου νομοσχεδίου, κύριε Υπουργέ. Αντιμετωπίζει τη διαφορά σαν να βρίσκονται πάντοτε απέναντι δύο ισοδύναμα μέρη. Είναι, όμως, ισότιμη η διαπραγματευτική θέση ενός οφειλέτη απέναντι σε μια μεγάλη τράπεζα, ενός καταναλωτή απέναντι σε μια πολυεθνική εταιρεία, ενός εργαζόμενου απέναντι σε έναν οικονομικά ισχυρό εργοδότη; Αυτά είναι τα ερωτήματα.
Εμείς απαντάμε στην Ελληνική Λύση. Όχι, δεν είναι. Φυσικά και δεν είναι. Υπάρχουν διαφορές οικονομικής δύναμης, πληροφόρησης και δυνατότητας νομικής υποστήριξης. Η νομοθεσία οφείλει να τις λαμβάνει υπ’ όψιν, να προστατεύει τον οικονομικά ασθενέστερο άνθρωπο, να προστατεύει και να διασφαλίζει ότι η συναίνεση είναι πραγματική και όχι αποτέλεσμα οικονομικής πίεσης.
Γι’ αυτό ζητούμε σαφείς εγγυήσεις για το κόστος, ουσιαστική νομική υποστήριξη και προστασία των οικονομικά ασθενέστερων πολιτών. Ζητούμε, επίσης, να μην επεκτείνονται οριζόντια οι υποχρεωτικές διαδικασίες, χωρίς αξιολόγηση των αποτελεσμάτων τους. Η αναλογικότητα πρέπει να είναι, επιβάλλεται να είναι βασικός κανόνας και όχι εξαίρεση.
Και υπάρχει και ένα ακόμη κρίσιμο ζήτημα, κύριε Υπουργέ: Η εμπιστευτικότητα. Όταν τα μέρη προσέρχονται σε μια διαμεσολάβηση, πρέπει να μπορούν να μιλήσουν ελεύθερα, να εκθέσουν τις θέσεις τους, να εξετάσουν τις συμβιβαστικές -αν υπάρχουν- λύσεις και να αναζητήσουν κοινό έδαφος, χωρίς να φοβούνται ότι όσα ειπωθούν θα χρησιμοποιηθούν, κύριε Μπούγα, αργότερα εναντίον τους. Θα πρέπει αυτά να τα προσέξετε, να δώσετε ιδιαίτερη βάση. Αν η διαδικασία μετατρέπεται σε πεδίο αξιολόγησης της διαπραγματευτικής συμπεριφοράς των μερών, τότε η εμπιστοσύνη τι κάνει; Ασφαλώς και υπονομεύεται. Αν ο διαμεσολαβητής καλείται να διατυπώσει πρόταση επίλυσης, πρέπει να υπάρχουν απολύτως σαφή όρια για το περιεχόμενο, τη χρήση και τις συνέπειές της.
Οι πρόσφατες αλλαγές στο νομοσχέδιο, όπως η πρόβλεψη να διατυπώνεται πρόταση επίλυσης κατόπιν κοινού εγγράφου αιτήματος των μερών, κινούνται προς την κατεύθυνση της ενίσχυσης της περιβόητης συναίνεσης, όμως δεν αναιρούν την ανάγκη να διασφαλιστούν πλήρως η εμπιστευτικότητα, η αμεροληψία και η αυτονομία της διαδικασίας. Δεν αρκεί να δηλώνουμε ότι η πρόταση δεν είναι δεσμευτική. Πρέπει να διασφαλίζεται ότι δεν δημιουργούνται έμμεσες πιέσεις για συμβιβασμό. 
Κυρίες και κύριοι συνάδελφοι, το έχουμε πει κατ’ επανάληψη και θα το ξαναπούμε. Δεν χρειαζόμαστε μία δικαιοσύνη δύο ταχυτήτων, όπου εκείνος που διαθέτει περισσότερους πόρους, εκείνος που είναι πιο ισχυρός οικονομικά μπορεί να εξασφαλίζει εξειδικευμένη νομική υποστήριξη και ταχύτερη επίλυση των νομικών του υποθέσεων, ενώ ο απλός πολίτης παραμένει εγκλωβισμένος σε χρονοβόρες διαδικασίες. Απαιτούμε, λοιπόν, σαφή όρια στη λειτουργία της διαιτησίας, διαφάνεια στις αμοιβές και αυστηρές εγγυήσεις για την αποφυγή συγκρούσεων συμφερόντων.
Ιδιαίτερη, ωστόσο, προσοχή απαιτεί και η χρηματοδότηση διαιτητικών διαφορών από τρίτους. Η αποκάλυψη της ταυτότητας του χρηματοδότη είναι αναγκαία, αλλά δεν αρκεί από μόνη της. Χρειάζεται να διασφαλίζεται ότι η χρηματοδότηση δεν υπονομεύει την ανεξαρτησία των μερών ή την αμεροληψία της όλης διαδικασίας.
Όταν στις διάφορες εμπλέκεται το δημόσιο, κύριε Υπουργέ, η ανάγκη ελέγχου γνωρίζετε ότι είναι μεγαλύτερη, γιατί τότε δεν διακυβεύονται μόνον ιδιωτικά συμφέροντα, αλλά διακυβεύεται η δημόσια περιουσία, δηλαδή η περιουσία όλων των Ελλήνων φορολογουμένων. 
Επομένως, ζητάμε αυστηρές εγγυήσεις διαφάνειας, προστασίας του δημοσίου συμφέροντος και αποτελεσματικό, ουσιαστικό έλεγχο των διαδικασιών που μπορούν να επιφέρουν οικονομικές συνέπειες για το κράτος. 
Κύριε Υπουργέ, υπάρχουν ακόμη δύο τομείς που απαιτούν ιδιαίτερη προσοχή. Ο πρώτος είναι η προστασία της ακίνητης περιουσίας και η επίλυση των κτηματολογικών διαφορών. Για πολλές ελληνικές οικογένειες η ακίνητη περιουσία είναι αποτέλεσμα δεκαετιών εργασίας διαδοχικών γενεών. Υπάρχουν περιπτώσεις που οι πολίτες δυσκολεύονται να συγκεντρώσουν παλαιά έγγραφα, όχι επειδή δεν έχουν δικαιώματα, αλλά επειδή η περιουσία μεταβιβάστηκε μέσα από οικογενειακές διαδοχές και παλαιές συναλλαγές. Ο πολίτης που δικαιώνεται δικαστικά δεν μπορεί να περιμένει επί χρόνια μέχρι να αποτυπωθεί η δικαίωσή του στα κτηματολογικά στοιχεία. 
Ο δεύτερος τομέας είναι η σχολική και η πανεπιστημιακή διαμεσολάβηση. Η πρόληψη και η ειρηνική επίλυση συγκρούσεων έχουν θέση στο σχολείο. Πρέπει, όμως, να είναι απολύτως σαφές και ξεκάθαρο ότι η διαμεσολάβηση δεν υποκαθιστά την προστασία των θυμάτων και την εφαρμογή του νόμου. Σοβαρά περιστατικά βίας, εκφοβισμού, παρενόχλησης ή αξιόποινων πράξεων δεν μπορούν να αντιμετωπίζονται ως απλές διαπροσωπικές διαφωνίες. Η προστασία των παιδιών μας, η ασφάλεια του σχολικού περιβάλλοντος και η αντιμετώπιση της παραβατικότητας απαιτούν σαφείς κανόνες και ουσιαστικές εγγυήσεις. 
Κυρίες και κύριοι συνάδελφοι, η Ελληνική Λύση δεν περιορίζεται στην κριτική. Το έχουμε αποδείξει πάρα πολλές φορές από το Βήμα της Βουλής. Η Ελληνική Λύση καταθέτει συγκεκριμένες προτάσεις. Οι προτάσεις μας είναι οι εξής. Αν θέλετε, σημειώνετε, κύριε Υπουργέ.
Πρώτον: Η διαμεσολάβηση να ενισχυθεί ως πραγματική και ουσιαστική επιλογή με κίνητρα, ενημέρωση και απλούστερες διαδικασίες, χωρίς να δημιουργούνται δυσανάλογα εμπόδια στην πρόσβαση στον φυσικό δικαστή.
Δεύτερον: Να επανεξεταστεί η έκταση της υποχρεωτικής εισαγωγικής συνεδρίας με σαφή και αναλογικά κριτήρια, λαμβάνοντας υπόψη την αξία, τη φύση και την πολυπλοκότητα κάθε διαφοράς. 
Τρίτον: Να διασφαλιστεί προσιτό και διαφανές κόστος με ειδικές εγγυήσεις για οικονομικά ασθενέστερους πολίτες και αποτελεσματική προστασία του ασθενέστερου μέρους. 
Τέταρτον: Να καταχωρηθούν πλήρως η εμπιστευτικότητα, η αμεροληψία και η ελεύθερη βούληση των μερών, χωρίς έμμεσο οικονομικό εξαναγκασμό για συμβιβασμό και χωρίς αδικαιολόγητη αξιοποίηση εμπιστευτικών στοιχείων στη μεταγενέστερη δικαστική διαδικασία. 
Πέμπτον: Να θεσπιστούν ισχυρές εγγυήσεις ανεξαρτησίας, διαφάνειας και δικαστικού ελέγχου στη διαιτησία, ιδίως όταν εμπλέκεται το δημόσιο ή διακυβεύεται η δημόσια περιουσία. Το τονίζουμε: Δημόσια περιουσία, χρήματα των Ελλήνων πολιτών. 
Έκτον: Να ενισχυθούν τα δικαστήρια με επαρκές προσωπικό, σύγχρονες ψηφιακές υποδομές, αποτελεσματική διαχείριση των υποθέσεων και συγκεκριμένες δεσμεύσεις για τη μείωση των καθυστερήσεων. 
Έβδομον: Να αντιμετωπιστούν ουσιαστικά οι κτηματολογικές εκκρεμότητες με σαφείς προθεσμίες, απλούστευση των διαδικασιών και αποτελεσματική προστασία της περιουσίας των πολιτών.
Όγδοον: Να καθιερωθεί διαφανής και ανεξάρτητος έλεγχος της εκπαίδευσης και της πιστοποίησης των διαμεσολαβητών, καθώς και σαφές πλαίσιο για τη σχολική και πανεπιστημιακή διαμεσολάβηση με απόλυτη προτεραιότητα στην προστασία των θυμάτων. 
Κύριε Υπουργέ, η μεταρρύθμιση της δικαιοσύνης δεν είναι διαγωνισμός νομοθετικής παραγωγής. Η χώρα χρειάζεται ταχύτερη και αποτελεσματικότερη δικαιοσύνη. Είναι κάτι που το απαιτούν οι Έλληνες πολίτες. Η χώρα χρειάζεται καλούς και έντιμους δικαστές, όχι εξαρτώμενους δικαστές από την εκάστοτε κυβέρνηση ούτε διορισμένους δικαστές στην ηγεσία από την εκάστοτε κυβέρνηση. Χρειάζεται διαμεσολάβηση που πραγματικά να βοηθά, κύριε Υπουργέ. Χρειάζεται διαιτησία με σαφείς εγγυήσεις. Χρειάζεται πάνω απ’ όλα ένα ισχυρό και προσβάσιμο σύστημα δημόσιας δικαιοσύνης. Δεν χρειάζεται να μετατρέψουμε την πρόσβαση στη δικαιοσύνη σε μια διαδρομή με περισσότερα εμπόδια, περισσότερες δαπάνες και περισσότερες αβεβαιότητες για τον κάθε Έλληνα πολίτη που προσφεύγει σ’ αυτήν. 
Η δικαιοσύνη για εμάς στην Ελληνική Λύση δεν είναι εμπόρευμα ούτε προνόμιο των οικονομικά ισχυρών. Είναι αναφαίρετο δικαίωμα για τον κάθε πολίτη και το δικαίωμα αυτό οφείλει να είναι πραγματικά προσιτό και ισότιμο για όλους τους Έλληνες. Εμείς θέλουμε μεταρρυθμίσεις που μετρούνται με βάση το όφελος για τον πολίτη, όχι με βάση τις διακηρύξεις της εκάστοτε κυβέρνησης, γιατί στο τέλος της ημέρας το πραγματικό ερώτημα δεν είναι πόσους νέους νόμους θα θεσπίσουμε, δεν είναι πόσα νομοσχέδια θα ψηφίσουμε, αλλά είναι αν ο Έλληνας πολίτης θα μπορεί να πει με σιγουριά «όταν εγώ θα αδικηθώ, θα μπορέσω να βρω το δίκιο μου, χωρίς να χρειάζεται πρώτα να υπολογίσω αν αντέχει η τσέπη μου», κύριε Υπουργέ. 
Αυτή είναι η δικαιοσύνη που αξίζει στον ελληνικό λαό και γι’ αυτήν τη δικαιοσύνη εμείς στην Ελληνική Λύση θα συνεχίσουμε να αγωνιζόμαστε, γι’ αυτήν τη δικαιοσύνη εμείς απ’ αυτό το Βήμα θα είμαστε ιδιαίτερα αυστηροί απέναντί σας, κύριοι της Κυβέρνησης. 
Για τους λόγους αυτούς σάς λέμε ξεκάθαρα ότι καταψηφίζουμε τον Κώδικα Εναλλακτικής Επίλυσης Διαφορών. 
Σας ευχαριστώ πάρα πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε κι εμείς τον κ. Γραμμένο.
Τον λόγο έχει ο ειδικός αγορητής από τον ΣΥΡΙΖΑ κ. Γεώργιος Παπαηλιού.
ΓΕΩΡΓΙΟΣ ΠΑΠΑΗΛΙΟΥ: Ευχαριστώ, κύριε Πρόεδρε.
Κυρίες και κύριοι συνάδελφοι, έχουμε άλλο ένα νομοσχέδιο του Υπουργείου Δικαιοσύνης. Επαναλαμβάνω κάτι που είπα και στις συνεδριάσεις των Επιτροπών, δηλαδή ότι η πολυνομία οδηγεί, όπως εν προκειμένω, στην κακονομία και θα έλεγα ότι αυτό συνιστά πρακτική του Υπουργείου Δικαιοσύνης και της Κυβέρνησης γενικότερα. 
Ο νέος Κώδικας Εναλλακτικής Επίλυσης Διαφορών παρουσιάζεται από την Κυβέρνηση ως μεγάλη μεταρρύθμιση εκσυγχρονισμού της δικαιοσύνης. Τα δικαστήρια δεν πρέπει να είναι υπερφορτωμένα, οι πολίτες δεν πρέπει να περιμένουν χρόνια για να δικαιωθούν, οι διαφορές μπορούν σε αρκετές περιπτώσεις να επιλύονται συναινετικά και η διαμεσολάβηση μπορεί να αποτελέσει χρήσιμο εργαλείο και όλα αυτά στο πλαίσιο ενός ενιαίου και σύγχρονου πλαισίου που θα ενισχύσει την ταχύτητα, την αποτελεσματικότητα και βέβαια εξαρχής την πρόσβαση στη δικαιοσύνη. Αυτά λέει η Κυβέρνηση. 
Το νομοσχέδιο δεν αποτελεί απλή κωδικοποίηση. Αναμορφώνει συνολικά τη διαιτησία, τη διαμεσολάβηση και τη δικαστική διαμεσολάβηση και εισάγει γενικές αρχές για τις εναλλακτικές μορφές επίλυσης διαφορών. Όμως, το ζήτημα δεν τίθεται μόνον με όρους ταχύτητας και αποσυμφόρησης. Η δικαιοσύνη δεν είναι μια υπηρεσία όπως οποιαδήποτε άλλη, την οποία ο πολίτης αγοράζει από την αγορά προκειμένου να εξυπηρετηθεί γρηγορότερα. Είναι δημόσιος θεσμός και θεμελιώδες κοινωνικό δικαίωμα. Το ερώτημα που τίθεται είναι αν η συγκεκριμένη μεταρρύθμιση καθιστά τη δικαιοσύνη περισσότερο προσβάσιμη σε εκείνους που έχουν λιγότερη οικονομική και κοινωνική ισχύ ή μεταφέρει ακόμη περισσότερο τη λογική της αγοράς στην απονομή της. 
Η βασική ιδεολογική μετατόπιση του νομοσχεδίου βρίσκεται στην ίδια την έννοια της εναλλακτικής επίλυσης. Η διαφορά παρουσιάζεται ολοένα περισσότερο ως ένα πρόβλημα που πρέπει να διαχειριστούν τα μέρη μεταξύ τους με τη βοήθεια ενός ειδικού επαγγελματία. Η προσφυγή στα δικαστήρια εμφανίζεται ως η πιο βαριά, αργή και δαπανηρή λύση, ενώ η εξωδικαστική διαδικασία παρουσιάζεται ως η ορθολογική, ευέλικτη και σύγχρονη επιλογή. 
Αυτό μπορεί να έχει μια πραγματική βάση εν μέρει, αφού υπάρχει η δυνατότητα πολλές ιδιωτικές διαφορές πράγματι να επιλυθούν καλύτερα με συνεννόηση, παρά με πολυετή δικαστική διαμάχη. Σε αυτό το πλαίσιο, όμως, δεν αντιπαρατίθενται και δεν διαπραγματεύονται πάντα δύο ίσοι, δύο ίσα μεγέθη. Άλλο είναι δύο επιχειρήσεις που διαπραγματεύονται μία εμπορική διαφορά, άλλο ένας εργαζόμενος απέναντι στον εργοδότη του, άλλο ένας μικρός οφειλέτης απέναντι σε μια τράπεζα ή σε έναν servicer. Είναι άλλο ένας καταναλωτής απέναντι σε μια μεγάλη εταιρεία, άλλο ένας ιδιοκτήτης μιας μικρής επιχείρησης απέναντι σε έναν πολυεθνικό όμιλο. 
Η τυπική ισότητα των μερών ενώπιον του διαμεσολαβητή δεν σημαίνει και κοινωνική και οικονομική ισότητα. Μία, λοιπόν, από τις θεμελιώδεις αδυναμίες της φιλοσοφίας του νομοσχεδίου είναι ότι αντιμετωπίζονται σε μεγάλο βαθμό διαφορές ως αντιπαράθεση, σύγκρουση μεταξύ μερών, ενώ δεν εξετάζονται οι κοινωνικές σχέσεις, το κοινωνικό υπόβαθρο που βρίσκεται πίσω από τις διαφορές. Η πιο χαρακτηριστική περίπτωση είναι οι εργατικές διαφορές, οι οποίες είναι γνωστό ότι αφαιρέθηκαν. Μετά αναγκάστηκε η Κυβέρνηση να τις αποσύρει μετά από κοινωνική πίεση μετά τη διαβούλευση. Η κοινωνική πίεση προήλθε και από τους εκπροσώπους των δικηγόρων, αλλά και από τους εκπροσώπους των δικαστικών λειτουργών και όλων όσοι εμπλέκονται με τη δικαιοσύνη, όπως επίσης και από τους εκπροσώπους των εργαζομένων. 
Κυρίες και κύριοι συνάδελφοι, το κόστος της δικαιοσύνης λειτουργεί διαφορετικά για τον ισχυρό, για τον πλούσιο και διαφορετικά για την αδύνατη πλευρά, τον μισθωτό, τον απλό πολίτη. Για μία μεγάλη επιχείρηση, μερικές εκατοντάδες, ίσως ακόμη και μερικές χιλιάδες ευρώ διαδικαστικού κόστους αποτελούν επιχειρηματική δαπάνη. Για έναν εργαζόμενο, έναν απλό πολίτη που διεκδικεί τα δικαιώματά του, το κόστος, η ίδια δαπάνη μπορεί να αποτελέσει λόγο εγκατάλειψης των διεκδικήσεών του. Άρα, μια διαδικασία που θεωρητικά είναι ουδέτερη, μπορεί στην πράξη να λειτουργεί ως φίλτρο κοινωνικής επιλογής των διαφορών που θα φθάσουν μέχρι τη δικαιοσύνη. 
Εν προκειμένω, λοιπόν, το κόστος δεν είναι μια τεχνική λεπτομέρεια. Είναι ζήτημα ταξικής ισχύος. Το νομοσχέδιο προβλέπει ότι η αμοιβή του διαμεσολαβητή καθορίζεται ελεύθερα, με έγγραφη συμφωνία των μερών, ενώ προβλέπεται επίσης διακριτή αμοιβή των νομικών παραστατών. Επιπλέον, στην υποχρεωτική εισαγωγική συνεδρία, η αμοιβή του διαμεσολαβητή και τα σχετικά έξοδα προκαταβάλλονται από το επισπεύδον μέρος. Αυτό δημιουργεί μια, θα έλεγα, θεμελιώδη αντίφαση. Ισχυρίζεστε ότι το κράτος θέλει να διευκολύνει την πρόσβαση στη δικαιοσύνη. Στην πράξη και εν προκειμένω προστίθεται ένα ακόμη στάδιο με οικονομικό κόστος, πριν ο πολίτης μπορέσει αποτελεσματικά να ασκήσει τις αξιώσεις του ενώπιον των δικαστηρίων. Δεν πρόκειται απλώς για κόστος διαμεσολάβησης. Πρόκειται για κόστος εισόδου-πρόσβασης στη δικαιοσύνη. Και είναι γνωστό ότι η κοινωνική ανισότητα δεν εκφράζεται μόνο στο αποτέλεσμα μιας δίκης. Εκφράζεται και στη δυνατότητα να φτάσει κάποιος μέχρι τη δίκη. 
Η διαμεσολάβηση στηρίζεται θεωρητικά στην εθελοντική επίλυση της διαφοράς. Το νομοσχέδιό σας, όμως, κύριοι της Κυβέρνησης, δημιουργεί έναν συνδυασμό υποχρεωτικής προσφυγής στην προδικαστική διαδικασία και εθελοντικής επίτευξης συμφωνίας. Έτσι επιχειρείτε να επέλθει βίαιη αλλοίωση του θεσμού της διαμεσολάβησης. Δηλαδή, το κράτος μπορεί να υποχρεώσει τον πολίτη να καθίσει στο τραπέζι της διαμεσολάβησης, ακόμη και αν ο ίδιος θεωρεί ότι δεν υπάρχει πραγματικό περιθώριο διαπραγμάτευσης. 
Η Κυβέρνηση μπορεί να απαντήσει ότι κανείς δεν υποχρεώνεται να αποδεχθεί τον συμβιβασμό. Αυτό τυπικά ισχύει. Όμως, οι κοινωνικές αντιδράσεις, η κοινωνική πίεση δεν είναι μόνον απόρροια νομικής φύσεως καταναγκασμού. Είναι και η οικονομική πίεση. Οι ευάλωτοι, οι εργαζόμενοι που έχουν χάσει τη δουλειά τους, αν περιμένουν μήνες ή χρόνια να δικαστούν, αν πρέπει να δικάσουν τις υποθέσεις τους, αν πρέπει να πληρώσουν δικηγόρο και διαμεσολαβητή και απέναντί τους βρίσκεται ένας εργοδότης με πολύ μεγαλύτερη οικονομική αντοχή, τότε η -εντός εισαγωγικών- «ελεύθερη συμφωνία» δεν έχει την ίδια κοινωνική σημασία που έχει σε μία διαπραγμάτευση μεταξύ δύο ισοδύναμων οικονομικών παραγόντων. Ο κάθε συμβιβασμός δεν είναι αρνητικός. Όμως, δεν είναι και κοινωνικά ουδέτερος, όταν τα μέρη ξεκινούν από άνιση αφετηρία, άνισες θέσεις. 
Υπάρχει και μία άλλη βαθύτερη διάσταση, κυρίες και κύριοι συνάδελφοι. Το νομοσχέδιο θεσμοποιεί έναν ολόκληρο επαγγελματικό και οικονομικό χώρο περί την εναλλακτική επίλυση των διαφορών, με διαμεσολαβητές, δικηγόρους, Κέντρα Εναλλακτικής Επίλυσης, εκπαιδευτικούς φορείς, πιστοποιήσεις και επαγγελματικές βαθμίδες. Γεννάται το ερώτημα ποιος θα μπορεί να πληρώνει για τις υπηρεσίες αυτής της νέας αγοράς δικαιοσύνης. Όσο περισσότερα στάδια και επαγγελματίες απαιτούνται για την επίλυση μιας διαφοράς, τόσο μεγαλύτερος γίνεται ο κίνδυνος η δικαιοσύνη να λειτουργεί ως υπηρεσία που αγοράζεται από όσους διαθέτουν την οικονομική δυνατότητα. Αυτό είναι ιδιαίτερα προβληματικό σε μία χώρα που ήδη η πρόσβαση σε εξειδικευμένη νομική υποστήριξη δεν είναι κοινωνικά ισότιμη. 
Όσον αφορά την αποσυμφόρηση των δικαστηρίων, το ερώτημα που τίθεται είναι γιατί είναι υπερφορτωμένα. Η Κυβέρνηση θέτει ως έναν από τους κεντρικούς στόχους την αποσυμφόρηση των δικαστηρίων. Παρουσιάζεται, λοιπόν, η εναλλακτική επίλυση των διαφορών ως εργαλείο ταχύτερης και αποτελεσματικότερης απονομής της δικαιοσύνης. Υπάρχει, όμως, ένα ερώτημα που δεν μπορεί να αποφεύγεται. Γιατί τα δικαστήρια είναι υπερφορτωμένα; Η απάντηση ανάγεται σε λόγους πολιτικούς, σε έλλειψη πολιτικής βούλησης να αντιμετωπιστούν οι τεράστιες ελλείψεις και τα κενά, οι ανεπαρκείς υποδομές, οι ελλείψεις δικαστικών υπαλλήλων, οι καθυστερήσεις στη γραμματειακή υποστήριξη, η ανεπαρκής ψηφιοποίηση, η έλλειψη πόρων και ο μεγάλος όγκος υποθέσεων. 
Η κοινωνικά αποδεκτή απάντηση θα έπρεπε να είναι η ενίσχυση του δημόσιου συστήματος δικαιοσύνης. Για όλα αυτά τα κενά χρειάζονται περισσότεροι δημόσιοι υπάλληλοι, καλύτερες υποδομές, ταχύτερη ψηφιοποίηση, περισσότερη δωρεάν νομική βοήθεια και, βεβαίως, αξιοποίηση της διαμεσολάβησης εκεί όπου πραγματικά λειτουργεί προς όφελος και των δύο πλευρών. 

Αντί για αυτό η λογική του νομοσχεδίου κινδυνεύει να μετατρέψει την αποσυμφόρηση σε μεταφορά υποθέσεων έξω από το δημόσιο δικαστικό σύστημα. Αυτό δεν συνιστά μεταρρύθμιση της δικαιοσύνης. Πρόκειται για παρεμβάσεις που κατατείνουν στην ιδιωτικοποίηση της δικαιοσύνης. Η εισηγήτρια της κυβερνώσας πλειοψηφίας στην τοποθέτησή της το ομολόγησε. 
Βέβαια αυτό δεν σημαίνει ότι ο κώδικας ιδιωτικοποιεί κυριολεκτικά τα δικαστήρια. Αυτό θα ήταν υπερβολικός και ανακριβής χαρακτηρισμός. Μπορεί όμως να συμβάλει σε κάτι πιο σύνθετο, στη σταδιακή ιδιωτικοποίηση τμήματος της λειτουργίας επίλυσης των κοινωνικών συγκρούσεων. Αντί ο πολίτης να απευθύνεται απευθείας στο δημόσιο δικαστήριο, δημιουργείται μια αλυσίδα εξωδικαστικών μηχανισμών επαγγελματιών και οργανωμένων δομών. Προβλέπονται μάλιστα ειδικά κέντρα εναλλακτικής επίλυσης διαφορών. 
Το ερώτημα επομένως δεν είναι αν η διαμεσολάβηση είναι χρήσιμη. Το πραγματικό ερώτημα είναι αν η εναλλακτική επίλυση διαφορών θα αποτελέσει ένα δημόσια εγγυημένο συμπληρωματικό εργαλείο της δικαιοσύνης ή θα εξελιχθεί σε παράλληλο σύστημα επίλυσης διαφορών, στο οποίο η πρόσβαση θα εξαρτάται ολοένα και περισσότερο από τις οικονομικές δυνατότητες του ενδιαφερόμενου. 
Επίσης, στο νομοσχέδιο περιλαμβάνεται η αρχή της ίσης μεταχείρισης. Προβλέπεται ότι όλα τα μέρη έχουν δικαίωμα σε ίση μεταχείριση και ισότιμη συμμετοχή στη διαδικασία, όμως η τυπική διαδικαστική ισότητα δεν αρκεί. Γνωρίζουμε ότι, αν ένας εργαζόμενος διεκδικεί δεδουλευμένα, αν χρειάζεται χρήματα για να πληρώσει το νοίκι και να ζήσει, η επιχείρηση στον αντίποδα μπορεί να διαθέτει μόνιμο δικηγόρο και να αντέξει μια πολυετή δικαστική διαδικασία. Έτσι ενώ φαίνεται ότι και τα δύο μέρη είναι ίσα ενώπιον του διαμεσολαβητή, κοινωνικά και οικονομικά δεν είναι ίσα. Ο ένας μπορεί να χρειάζεται άμεσα μία λύση, ο άλλος μπορεί να περιμένει. Η μία πλευρά φοβάται την ανεργία. Ο ένας έχει μια απαίτηση, ο άλλος έχει τη δυνατότητα να δημιουργεί κόστος και καθυστέρηση. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αυτή ακριβώς η ανισότητα είναι που έκανε ιστορικά αναγκαίο το Εργατικό Δίκαιο. Η προστασία του εργαζόμενου δεν είναι εξαίρεση από την αρχή της ισότητας. Είναι προϋπόθεση ουσιαστικής ισότητας. Αυτό δεν σημαίνει ότι πρέπει να υπερασπιστούμε άκριτα τη σημερινή δικαιοσύνη. Ωστόσο, μια σοβαρή κριτική δεν πρέπει να καταλήξει σε μία συντηρητική υπεράσπιση του στάτους κβο. Η σημερινή ελληνική δικαιοσύνη έχει πραγματικά προβλήματα και δεν θα αναφερθώ στην προσπάθεια που γίνεται από κυβερνητικής πλευράς να την ποδηγετήσει, να τη χειραγωγήσει. Και βέβαια είναι γνωστές οι υποθέσεις ευρύτερου δημόσιου ενδιαφέροντος στις οποίες η Ελληνική Κυβέρνηση παρεμβαίνει με τρόπο προκλητικό και προσπαθεί να κλείσει όσες υποθέσεις στις οποίες εμπλέκονται κυβερνητικά στελέχη και ημέτεροι.
Οι μεγάλες καθυστερήσεις πλήττουν και τους αδύναμους. Ένας οικονομικά ισχυρός μπορεί να περιμένει. Ένας εργαζόμενος, ένας μικρός επαγγελματίας, ένας άνθρωπος που βρίσκεται στην ανάγκη, ένας απλός άνθρωπος, δεν μπορεί πάντοτε. Επομένως, δεν αρνούμαστε τη διαμεσολάβηση. Πρέπει να λέμε ναι σε κάθε μορφή ταχείας και συναινετικής επίλυσης που ενισχύει τον αδύναμο, όχι σε διαδικασίες που μετατρέπουν την έλλειψη πόρων της δημόσιας δικαιοσύνης σε ιδιωτικό κόστος για τον πολίτη. 
Κυρίες και κύριοι συνάδελφοι, τελειώνοντας, θα ήθελα να αναφερθώ στην αντίφαση που ενσωματώνεται στο νομοσχέδιο ανάμεσα στην ελευθερία επιλογής και στην υποχρεωτικότητα. Συνδυάζει το νομοσχέδιο την ελευθερία επιλογής με την υποχρεωτική προσφυγή για ορισμένες τουλάχιστον διαφορές οι οποίες είναι πάρα πολλές. Αυτό δείχνει κάτι σημαντικό, ότι ο Κώδικας δεν βλέπει πλέον την εναλλακτική επίλυση ως πρόσθετο εργαλείο που τα μέρη μπορούν να χρησιμοποιήσουν, αλλά τη μετατρέπει σε βασικό τμήμα της αρχιτεκτονικής της πολιτικής δικαιοσύνης. Ακριβώς γι’ αυτό πρέπει να εξετάζεται αυστηρότερα με όρους πραγματικής δικαιοσύνης. 
Υπάρχει και μία παραγνωρισμένη αρχή, όπως είναι η ταχύτητα, η οποία από μόνη της δεν είναι κοινωνικά αποδεκτή. Εξαρτάται από το ποιος ωφελείται από αυτήν. Γιατί, όπως είπα και προηγουμένως, ένας ισχυρός πιστωτής μπορεί γρήγορα να επιτύχει έναν συμβιβασμό από έναν οικονομικά πιεσμένο οφειλέτη. Η ταχύτητα μπορεί να λειτουργήσει εις βάρος του αδύναμου. Εάν μια ασφαλιστική εταιρεία μπορεί να επιλύει μαζικά υποθέσεις με ποσά χαμηλότερα από εκείνα που θα επιδίκαζε ένα δικαστήριο, τότε η αποσυμφόρηση μπορεί να έχει οικονομικό όφελος για την ασφαλιστική εταιρεία όχι κατ’ ανάγκην για τον πολίτη. Άρα στις υποθέσεις δεν πρέπει να μετρώνται μόνον πόσες λύθηκαν και πόσο γρήγορα, πρέπει να ερευνάται ποιος κέρδισε, ποιος υποχώρησε, πόσο κόστισε και ποιος είχε τη δύναμη να περιμένει. 
Κυρίες και κύριοι συνάδελφοι, τελειώνοντας, -τα υπόλοιπα θα τα πούμε και στη δευτερολογία- το κράτος πρέπει να αναγνωρίσει ότι η κοινωνία δεν αποτελείται από ίσες μονάδες που απλώς διαφωνούν μεταξύ τους. Αποτελείται από εργαζόμενους και εργοδότες, ενοικιαστές και ιδιοκτήτες, μικρούς οφειλέτες και τράπεζες, καταναλωτές και πολυεθνικές, μικρές και μεγάλες επιχειρήσεις. Το δίκαιο υπάρχει μεταξύ των άλλων για να αντισταθμίζει αυτές τις ανισότητες. Εάν η εναλλακτική επίλυση αποσυνδέεται από αυτήν τη λειτουργία του δικαίου, τότε μπορεί να μετατραπεί από εργαλείο κοινωνικής ειρήνης σε εργαλείο εξατομίκευσης της κοινωνικής σύγκρουσης.
Τέλος, συμπερασματικά θα ήθελα να πω ότι ο νέος Κώδικας Εναλλακτικής Επίλυσης των Διαφορών μπορεί να αντιμετωπιστεί ως μια τεχνική μεταρρύθμιση της πολιτικής δικαιοσύνης. Όμως πίσω από την τεχνική γλώσσα υποκρύπτεται ένα σαφές πολιτικό ερώτημα: Ποιος έχει τη δυνατότητα να διεκδικεί τα δικαιώματά του; Η διαμεσολάβηση πρέπει να αποσυμφορεί τη δικαιοσύνη, όχι να αποφορτίζει το κράτος από την ευθύνη του να την κάνει προσβάσιμη. 
Τέλος, συμπερασματικά ο Κώδικας Εναλλακτικής Επίλυσης Διαφορών χρειάζεται πολύ μεγαλύτερες εγγυήσεις κοινωνικής προστασίας. Η πραγματική προοδευτική μεταρρύθμιση, η κοινωνικά αποδεκτή μεταρρύθμιση, δεν είναι να αντικαταστήσουμε το αργό δημόσιο δικαστήριο με ένα γρήγορο ιδιωτικό τραπέζι διαπραγμάτευσης. Είναι να κάνουμε τη δημόσια δικαιοσύνη γρήγορη, δωρεάν, οικονομικά προσβάσιμη, αποτελεσματική και κοινωνικά ισότιμη. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Παπαηλιού. 
Τον λόγο έχει ο ειδικός αγορητής από τη Νίκη, ο κ. Γεώργιος Ρούντας.
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, άλλη μία Ολομέλεια στην Ελληνική Βουλή για την ψήφιση ενός νομοσχεδίου το οποίο αποδεικνύει, κατά τη γνώμη μας, ότι ενόψει εκλογών κάνετε τα πάντα για να δείξετε ότι παράγετε νομοθετικό έργο και ότι καινοτομείτε σε διάφορους τομείς. Προφανώς, θυσιάζετε τη νομοθετική διαδικασία στον βωμό των επικοινωνιακών εντυπώσεων και της ψηφοθηρίας. Είναι μια κλασική κυβερνητική τακτική.
Και μιας και είστε Κυβέρνηση τεχνητής νοημοσύνης και εικονικής πραγματικότητας θεωρούμε ότι το τίτλος του νομοσχεδίου θα έπρεπε να είναι «Η εικονική μεταρρύθμιση και ο δικονομικός καταναγκασμός» γιατί είστε και ειδικοί στις υποχρεωτικότητες και στους καταναγκασμούς. Προσπαθώ να φανταστώ πραγματικά πόσο μεγάλο καταναγκασμό βιώνουν οι Βουλευτές της Νέας Δημοκρατίας ύστερα από το σκάνδαλο των υποκλοπών. 
Ξεκινώ, προφανώς, με τη δήλωση του κυρίου Υπουργού, του κ. Φλωρίδη. Είμαι σίγουρος ότι θα αντιλέξει, ότι θα διαφωνήσει, σε ό,τι αφορά στο ζήτημα του νέου χαρακτήρα και της νέας φύσης των δικηγόρων περί μαχητών και συναινετικών διαμεσολαβητών. Θεωρούμε, τουλάχιστον κατά την κρίση μας, ότι στοχοποιείται η μαχητική δικηγορία, υποβαθμίζεται η συνταγματική προστασία του πολίτη και μετατρέπεται η δικαιοσύνη σε λογιστική εκκαθάριση πινακίων, ώστε να πανηγυρίζει η Κυβέρνηση και το Μαξίμου στους δανειστές για τους ψυχρούς δείκτες του Ταμείου Ανάκαμψης. Στοχοποιούνται οι άνθρωποι, οι αγωνιζόμενοι, οι μαχητές, οι οποίοι μάχονται για το δίκιο, τα ιδανικά και τις αξίες τους. 
Να σημειώσω εδώ ότι ως Νίκη ξεκαθαρίζουμε από το πρώτο λεπτό ότι εμείς πιστεύουμε ακράδαντα στη γνήσια συναινετική επίλυση των διαφορών, στην κοινωνική ειρήνευση, στην αδελφική καταλλαγή, στον εξωδικαστικό συμβιβασμό, στην αλληλοϋποχώρηση, αλλά αυτό εδώ δεν είναι συναινετική δικαιοσύνη. Είναι ένας ακριβοπληρωμένος δικονομικός καταναγκασμός.
Προφανώς, δεν εκπλαγήκαμε όταν είδαμε τη συντριπτική απόρριψη του νομοσχεδίου από ολόκληρο τον νομικό κόσμο, τον δικαστικό κόσμο και από τους αρμόδιους φορείς στις σχετικές επιτροπές. Επτακόσια πενήντα έξι σχόλια στη διαβούλευση αποδόμησης, είκοσι πέντε υπομνήματα φορέων που κρούουν τον κώδωνα του κινδύνου. Η ολομέλεια των προέδρων των δικηγορικών συλλόγων Ελλάδος και προφανώς ο Δικηγορικός Σύλλογος Πειραιώς -και χθες, αν δεν κάνω λάθος με υπόμνημα που κατέθεσε στην Επιτροπή μας η κυρία Λιακούλη, οφείλω να το πω για να είμαι σωστός με τη συνείδησή μου, μια απόφαση του Δικηγορικού Συλλόγου Αθηνών- καταγγέλλουν ανατροπή των θεμελίων της πολιτικής δίκης και λένε, όπως είπε χθες η απόφαση του ΔΣΑ, ότι είναι μία νομοθετική πρωτοβουλία η οποία δεν χρειάζεται. 
Και φυσικά η Ένωση Διοικητικών Δικαστών, η Ένωση Εισαγγελέων Ελλάδος στηλιτεύουν την προχειρότητα, την αντισυνταγματικότητα και ασυνέπεια των διατάξεων. Όπως και η Κοινωνική και Οικονομική Επιτροπή η οποία στηλίτευσε και το ζήτημα της διαβούλευσης εκτός των άλλων. Και φυσικά και το Χαμόγελο του Παιδιού που εκφράζει αποτροπιασμό για το πώς επιχειρείτε να χειραγωγήσετε ακόμα και τα ανήλικα παιδιά μας στο σχολείο. 
Να σημειώσουμε ότι, κατά τη γνώμη μας, το είπαμε και χθες στην τελευταία Επιτροπή, διαφωνούμε με τη θεμελιώδη βάση του νομοθετήματος, η οποία θεωρούμε ότι πάσχει γιατί ενοποιείτε ανόμοιους θεσμούς, της διαβούλευσης και της διαιτησίας, οι οποίοι διαφέρουν μεταξύ τους. Η διαμεσολάβηση στοχεύει στην επίλυση της διαφοράς από τα ίδια τα μέρη με τη διαμεσολάβηση τρίτου. Δηλαδή ο διαμεσολαβητής βοηθά τα μέρη να βρουν μια κοινά αποδεκτή λύση την οποία κανένα μέρος δεν υποχρεούται να δεχθεί, ενώ -αντίθετα- η διαιτησία στοχεύει στην επίλυση της διαφοράς από τρίτο πρόσωπο, τον διαιτητή, ο οποίος εξετάζει τη διάφορα, εκδίδει απόφαση και η απόφαση αυτή δεσμεύει τα μέρη. Αυτή λοιπόν είναι μια πρώτη, θεμελιώδης, παρατήρηση, κατά τη γνώμη μας, η οποία θα έπρεπε να οδηγήσει τους συντάκτες του νομοσχεδίου να διαμορφώσουν δύο διαφορετικά νομοσχέδια.
Τώρα σε ό,τι αφορά στον νομοθετικό εμπαιγμό, κατά τη γνώμη μας, κάνετε τροποποιήσεις της τελευταίας στιγμής και κάνατε αλλαγές σε σχέση με την αρχική μορφή του νομοσχεδίου. Αυτό αναφέρθηκε από όλους τους ειδικούς αγορητές όλων των κομμάτων, προφανώς, αφού υπήρξε γενική κατακραυγή. Προσπαθώ να σκεφτώ, αν δεν υπήρχε αυτή η γενική κατακραυγή, θα φέρνατε το νομοσχέδιο αυτό σήμερα προς ψήφιση στην αρχική του μορφή; 
Εσείς λοιπόν τι κάνατε; Αντί να το αποσύρετε και να μπείτε σε μια διαδικασία ουσιαστικής διαβούλευσης και επεξεργασίας, επιλέξατε για πολλοστή φορά τη μέθοδο του κοινοβουλευτικού αιφνιδιασμού και καταθέσατε στις επιτροπές την τελευταία στιγμή υπό τη μορφή οκτασέλιδου υπομνήματος με αριθμό πρωτοκόλλου 132 δεκατέσσερις σπασμωδικές και αποσπασματικές τροποποιήσεις, θεωρώντας δήθεν ότι έτσι θεραπεύετε τα ελαττώματα του νομοσχεδίου. Όχι, αυτό ήταν μια άτακτη υποχώρηση.
Αφαιρέσατε το πρώην άρθρο 13 περί προτεραιότητας με βάση την αξία των 250.000 ευρώ, επειδή ήταν εξόφθαλμα ταξικό να χωρίζετε τους πολίτες σε πλούσιους της διαιτησίας και πληβείους της διαμεσολάβησης. Αφαιρέσατε τις εργατικές διαφορές. Αναγκαστήκατε να αποσύρετε το χαράτσι των 50 ευρώ για το παράβολο κατάθεσης εισπρακτικού υπέρ του Δημοσίου καθώς και το γραμμάτιο προκαταβολής για τον δικηγόρο στην εισαγωγική συνεδρία. Αλλά, ξαναλέω, αυτά δεν είναι μεταρρύθμιση, είναι νομοθετικά μπαλώματα πανικού. 
Συνεχίζουμε σε ό,τι αφορά στον στραγγαλισμό της δικαιοσύνης και το προδικαστήριο των εκβιασμών. Θεωρούμε ότι μετατρέπετε τη διαμεσολάβηση σε όργανο εκβιασμού του διαδίκου. Διατηρείτε έναν ασφυκτικό κατάλογο υποχρεωτικής προσφυγής. Η διαμεσολάβηση από τη φύση της στηρίζεται στην ελεύθερη βούληση. Όταν λοιπόν την καθιστάς υποχρεωτικό δικονομικό προθάλαμο και μάλιστα επί ποινή απαράδεκτου -εννοώ για προσφυγή στη δικαιοσύνη- δεν δημιουργείς συναινέσεις. Προσθέτεις ένα πρόσθετο γραφειοκρατικό στάδιο καθυστέρησης, ταλαιπωρίας και κόστος για τον πολίτη, ο οποίος αναγκάζεται να πληρώνει αμοιβές και παράβολα για να πάρει απλά και μόνο ένα «χαρτί» αποτυχίας, ώστε να μπορεί να προσφύγει μετά στον φυσικό του δικαστή. 
Και εδώ θέλω να σημειώσω το πονηρό άρθρο 88, το οποίο δεν το πειράξατε καθόλου, το οποίο όριζε ότι, αν ένα μέρος απορρίψει την πρόταση του διαμεσολαβητή και στη συνέχεια προσφύγει στο δικαστήριο και το δικαστήριο του επιδικάσει τα ίδια ή λιγότερα από όσα του πρότεινε ο διαμεσολαβητής, τότε ο πολίτης τιμωρείται με την επιβολή του συνόλου των δικαστικών εξόδων ή και διπλάσιας δικαστικής δαπάνης. Αυτό λέγεται διαμεσολάβηση; Προφανώς και όχι. Αυτό είναι ωμός αντισυνταγματικός εκβιασμός. Και πώς θα τολμήσει ο πολίτης να αρνηθεί έναν συμβιβασμό όταν πάνω από το κεφάλι του επικρέμαται η δαμόκλειος σπάθη του διπλασιασμού των εξόδων και μάλιστα σε μια εποχή όπου ένας πολίτης είναι εξαθλιωμένος οικονομικά; 
Έρχομαι στο Κτηματολόγιο, το σκάνδαλο του Κτηματολογίου και, κατά τη γνώμη μας, την αρπαγή της ιδιωτικής και δημόσιας περιουσίας. Ίσως είναι, κατά τη γνώμη μας, το πιο κραυγαλέο, πονηρό και επικίνδυνο άρθρο του νομοσχεδίου, το άρθρο 101, για την κτηματολογική διαβούλευση στα ακίνητα αγνώστου ιδιοκτήτη σε ό,τι αφορά την έκτακτη χρησικτησία. Νομίζω εκεί είναι που συγκεντρώθηκαν και τα περισσότερα σχόλια διαμαρτυρίας στη διαβούλευση. Εκεί δεν το πειράξατε καθόλου. 
Θεωρούμε λοιπόν ότι είναι ένας γραφειοκρατικός παραλογισμός εις βάρος των αδυνάμων. Αντί να λύσετε το δράμα εκατοντάδων χιλιάδων Ελλήνων πολιτών στην περιφέρεια των οποίων τα αγροτεμάχια και τα χωράφια καταγράφηκαν ως αγνώστου ιδιοκτήτη, λόγω λαθών της κτηματογράφησης, τους επιβάλλετε άσκηση αγωγής, καταχώριση βασικού φύλλου στοιχείων και υποχρεωτική αναμονή τριάντα ημερών. Και αν για μια μέρα παραβιαστεί η προθεσμία, το πρακτικό καθίσταται αυτοδικαίως άκυρο ακόμα και αν το Ελληνικό Δημόσιο έχει προσέλθει και έχει δηλώσει ρητά ότι δεν διεκδικεί το ακίνητο αυτό. 
Άρα λοιπόν επιτρέπεται να αναγνωρίζεται κυριότητα λόγω έκτακτης χρησικτησίας επί ακινήτων που φέρονται ως αγνώστου ιδιοκτήτη, δηλαδή δυνητικά ανήκουν στο Ελληνικό Δημόσιο, με ένα απλό πρακτικό διαμεσολάβησης. Και όπου το Δημόσιο τεκμαίρεται ότι δεν αντιλέγει, απλώς επειδή ένας δημόσιος υπάλληλος παρέλειψε να απαντήσει εντός προθεσμίας, ο ιδιώτης διαμεσολαβητής διαπιστώνει τους τίτλους και την εικοσαετή νομή. Αναθέτετε δηλαδή σε έναν ιδιώτη διαμεσολαβητή να ασκεί οιονεί δικαιοδοτική κρίση και να μεταβιβάζει δημόσια περιουσία ή περιουσία ανυποψίαστων τρίτων ιδιοκτητών χωρίς καμία δικαστική εγγύηση, χωρίς δημοσιότητα, χωρίς προστασία του δημοσίου συμφέροντος. Προφανώς, αυτό, κατά τη γνώμη μας, ανοίγει διάπλατα την πόρτα σε κυκλώματα καταπατητών και επιτηδείων επενδυτών να υφαρπάξουν δημόσια γη, δάση και περιουσίες των αποδήμων μάλιστα Ελλήνων, αλλά και των Ελλήνων που μένουν εδώ. 
Τώρα, σε ό,τι αφορά τη σχολική διαμεσολάβηση, το είπαμε και χθες, ξεπερνάτε με αυτές τις ρυθμίσεις κάθε όριο παιδαγωγικής αναισθησίας. Αντί να αφήσετε τα σχολεία, τους δασκάλους, τους καθηγητές, να καλλιεργήσουν την ενσυναίσθηση, την αγάπη και τον διάλογο μεταξύ των μαθητών ως παιδαγωγικό εργαλείο πρόληψης του σχολικού εκφοβισμού έρχεται το Υπουργείο Δικαιοσύνης να επιβάλει έναν δικονομικό κορσέ. 
Μάλιστα στο έγγραφο το οποίο μας χορηγήσατε στο σημείο 10 προσθέσατε τη σχολική διαμεσολάβηση στην Δ΄, στην Ε΄, και στην ΣΤ΄ δημοτικού! Δηλαδή βάζετε παιδιά εννέα, δέκα και έντεκα ετών να κάνουν τι; Να παίξουν τους δικαστές και τους διαμεσολαβητές! Αυτό το κατήγγειλε και το Χαμόγελο του Παιδιού. Δεν μπορεί η διαμεσολάβηση να υποκαθιστά τους μηχανισμούς προστασίας του παιδιού ούτε και να εφαρμόζεται σε περιστατικά όπου υπάρχει σοβαρή ανισορροπία δυνάμεων ή κακοποίηση, διότι κινδυνεύει να ξανατραυματίσει το θύμα ακόμη και αν έχει προαιρετικό χαρακτήρα. 
Η εγκληματικότητα στα παιδιά, στους ανήλικους και στους εφήβους είναι αποτέλεσμα της διεστραμμένης, ξαναλέω, της διεστραμμένης εκπαίδευσης, της παιδείας, την οποία παρέχετε στα σχολεία. Δεν παρέχετε παιδεία. Παρέχετε τεχνοκρατική και διεστραμμένη εκπαίδευση. Είναι αποτελέσματα της ανύπαρκτης παιδείας, ξαναλέω, της φτώχειας, της οικονομικής ανασφάλειας, της κρίσης της εμπιστοσύνης προς θεσμούς και της κοινωνικής ατιμωρησίας και της αδικίας. 
Εξετάζετε τα περιστατικά βίας ως εντελώς απομονωμένα και αποκομμένα από τα πραγματικά αίτιά τους και δεν τα αντιμετωπίζετε ως σύμπτωμα μιας κοινωνίας η οποία αργοπεθαίνει. Γιατί εσείς την οδηγείτε στον θάνατο με τις αντιπαιδαγωγικές πολιτικές σας. Αντιμετωπίζετε τη βία των παιδιών χωρίς να μπείτε στο ψυχισμό τους, χωρίς να δείτε τα αίτια. Το προσεγγίζετε κατασταλτικά, όπως ακριβώς τα δικαστήρια. Ξαναλέω, μιλάμε για παιδιά του δημοτικού, το έχετε αντιληφθεί;
Και κάτι ακόμα, με ποιο δικαίωμα το Υπουργείο Δικαιοσύνης μπλέκεται σε θέματα που αφορούν το Υπουργείο Παιδείας και προσθέτουν εργασία σε ήδη επιβαρυμένους εκπαιδευτικούς; Συγγνώμη, γνωρίζετε εσείς στο Υπουργείο Δικαιοσύνης τα κενά που υπάρχουν σε εκπαιδευτικούς στο Υπουργείο Παιδείας και τους προσθέτετε παραπάνω εργασίες; Το λέω αυτό με βάση τις αρμοδιότητες που τους αναθέτετε από τα συγκεκριμένα άρθρα. Θα πάρουν, άραγε, οι εκπαιδευτικοί για τις παραπάνω ώρες και για τις παραπάνω εργασίες και αρμοδιότητες περισσότερο μισθό; Ξαναλέω τι δουλειά έχει το Υπουργείο Δικαιοσύνης να ρυθμίζει τόσο λεπτομερώς θέματα λειτουργίας των σχολείων και αρμοδιοτήτων των εκπαιδευτικών; 
Και λέει μάλιστα μέσα το νομοσχέδιο ότι τα σχολεία θα έχουν ειδικό χώρο για τη διαμεσολάβηση. Συγγνώμη, κύριε Υπουργέ Δικαιοσύνης, μπορείτε να πείτε στην Υπουργό Παιδείας όταν τη δείτε, καθώς επίσης και στον Πρωθυπουργό, ότι δεν υπάρχουν σχολεία στη χώρα και ότι στα σχολεία που υπάρχουν πέφτουν σοβάδες πάνω στα παιδιά και πέφτουν και τα ταβάνια πάνω στο κεφάλι τους. 
Και βέβαια να πω και κάτι, τώρα, δυστυχώς, δεν έχουμε παιδιά συγχρόνως. Με αυτήν την αντεθνική και πολύχρωμη woke πολιτική σας σβήνει και η χώρα από το δημογραφικό.
Σε ό,τι αφορά στην οικογενειακή διαμεσολάβηση, διατηρείτε την υποχρεωτική συμπαρουσία παιδοψυχολόγου σε ένα ανακριτικό σκηνικό δύο ενηλίκων απέναντι στο παιδί. 
Κύριοι της Κυβέρνησης, κάτω τα χέρια από τα παιδιά μας. Η σχολική διαμεσολάβηση δεν ανήκει στο Υπουργείο Δικαιοσύνης, ανήκει στα δικαστικά πινάκια. Έτσι όπως το κάνετε είναι εγκληματικό αυτό. Πρέπει να αποσύρετε τελείως αυτές τις διατάξεις. 
Να επαναλάβω -το είπα και χθες- ότι έχει μια ταξική μεροληψία αυτό το νομοσχέδιο εις βάρος των Ελλήνων πολιτών και υπέρ των καρτέλ και των funds, γιατί εξαιρείτε σκανδαλωδώς από την εναλλακτική επίλυση διαφορών τις διαφορές των καταναλωτών με παρόχους υπηρεσιών κοινής ωφέλειας. Προφανώς προστατεύετε τα καρτέλ ενέργειας, τηλεπικοινωνιών και τραπεζών και δεν τους βάζετε να κάτσουν στο τραπέζι ισότιμα με τους ταλαιπωρούμενους Έλληνες πολίτες.  Και ενώ διαλύετε την καθημερινότητα των πολιτών με υποχρεωτικότητες, για τα κοράκια των funds και των servicers δεν προβλέπετε καμία κύρωση. 
Θέλω να πω πριν κλείσω κάτι ακόμα. Η δικαιοσύνη, η αληθινή πραγματική δικαιοσύνη δεν είναι εργαλείο στατιστικής, δεν απονέμεται με εκβιασμούς ούτε με δικονομικές παγίδες. Η συναινετική επίλυση διαφορών γεννήθηκε για να φέρει ειρήνευση στην κοινωνία και όχι για να εκβιάζει τον φτωχό πολίτη να παραιτηθεί από το δίκιο του υπό τον φόβο εξοντωτικών δικαστικών εξόδων. 
Η Κυβέρνησή σας, η Κυβέρνηση της Νέας Δημοκρατίας, αφού απορύθμισε τον δικαστικό χάρτη, κλείνοντας ειρηνοδικεία και απομακρύνοντας τη Δικαιοσύνη από την επαρχία, έρχεται τώρα να υψώσει ένα ακόμα πανάκριβο ιδιωτικό τείχος ανάμεσα στον Έλληνα πολίτη και τον φυσικό του δικαστή.
Στη ΝΙΚΗ υπερασπιζόμαστε την ανεξαρτησία της ελληνικής Δικαιοσύνης και την ελεύθερη πρόσβαση κάθε πολίτη σε αυτήν. Και εδώ θα ανοίξω μια παρένθεση και θα υπενθυμίσω τις άθλιες προτάσεις της Κυβέρνησης στη Συνταγματική Αναθεώρηση σε ό,τι αφορά στο άρθρο 86 και στο άρθρο 90 παράγραφος 5. Κλείνω την παρένθεση. 
Στη ΝΙΚΗ λοιπόν υποστηρίζουμε τη γνήσια εθελοντική διαμεσολάβηση χωρίς ποινές και εκβιασμούς, την προστασία της ιδιωτικής και δημόσιας περιουσίας από κυκλώματα καταπατήσεων και προφανώς τον σεβασμό στην παιδική ψυχή, έξω από δικαστικά πρωτόκολλα και σκοπιμότητες.
Καταψηφίζουμε αυτό το νομοσχέδιο. Κι επειδή έχω λίγο χρόνο ακόμα θα ήθελα να σχολιάσω και τις δύο απαράδεκτες τροπολογίες που ήρθαν. 
Από τη μια πλευρά, η Κυβέρνηση κοροϊδεύει τη δοκιμαζόμενη ελληνική οικογένεια με μια ολιγοήμερη επιδότηση -ασπιρίνη να το πω- στην αμόλυβδη βενζίνη διάρκειας μόλις 15 ημερών με αόριστο ύψος, μέσω υπουργικών αποφάσεων, αντί να προβεί στην αυτονόητη και μόνιμη μείωση των δυσβάστακτων ειδικών φόρων κατανάλωσης και του ΦΠΑ που συντηρούν την ακρίβεια και τα υπερκέρδη.
Από την άλλη πλευρά, ερήμην της τοπικής κοινωνίας στην Κρήτη με διαδικασίες εξπρές προχωράτε στη δημιουργία νέας δομής παράνομων μεταναστών στο Ηράκλειο, με εξωφρενικές παρεκκλίσεις από διαδικασίες και από μελέτες. 
Πραγματικά μου κάνει εντύπωση. Γιατί αγνοείτε τους Κρητικούς; Γιατί αγνοείτε τη φωνή του κρητικού λαού; Εδώ έχω σημειώσει ότι το δημοτικό συμβούλιο της περιοχής διαφωνεί με ψήφισμα, το περιφερειακό συμβούλιο της περιοχής επίσης διαφωνεί με ψήφισμα, δώδεκα όμορες κοινότητες της περιοχής εκεί στην Κρήτη, στο Ηράκλειο, έχουν διαφωνήσει, επαγγελματικοί και οικονομικοί φορείς έχουν εκφράσει την αντίθεσή τους, δέκα χιλιάδες πολίτες από την Κρήτη διαφωνούν με τη σχεδιαζόμενη εγκατάσταση της δομής αυτής λαθρομεταναστών.
Λοιπόν, αποδεικνύεστε ότι είστε αμετανόητοι διαχειριστές της παράνομης μετανάστευσης και υπονομευτές της εθνικής συνοχής και ασφάλειας. 
Επαναλαμβάνω, καταψηφίζουμε το παρόν νομοσχέδιο. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Ολοκληρώνουμε τον κύκλο των εισηγητών και ειδικών αγορητών με την κ. Έλλη Ρούσσου από την Πλεύση Ελευθερίας.
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Ξεκινήσαμε τη συζήτηση του νομοσχεδίου στην επιτροπή κατά την πρώτη συνεδρίαση με μια ηχηρή ομολογία τόσο από την εισηγήτρια της Νέας Δημοκρατίας όσο και από τον Υφυπουργό κ. Μπούγα. 
Είπε η εισηγήτρια: «Το κόστος της δικαστικής αντιδικίας και η συσσώρευση τεράστιου όγκου υποθέσεων στα πολιτικά δικαστήρια αποτελούν τροχοπέδη για την κοινωνική ειρήνη και την οικονομική ανάπτυξη της χώρας. Μάθαμε να θεωρούμε ότι μια διαφορά επιλύεται μόνο όταν ένας δημόσιος λειτουργός ή ο δικαστής επιβάλλει μια απόφαση. Αυτό το μοντέλο, πέρα από τα αντικειμενικά προβλήματα δυσλειτουργίας ή καθυστερήσεων που προκαλεί, συντηρεί μια βαθιά ριζωμένη αντίληψη, την ιδέα ότι οι πολίτες χρειάζονται πάντοτε την παρεμβατική ισχύ του κράτους, του δικαστικού λειτουργού για την επίλυση των διαφορών τους». 
Ο κ. Μπούγας είπε ότι η χώρα μας διαθέτει ένα ατελές, διάσπαρτο, δυσλειτουργικό πλαίσιο και τους εξωδικαστικούς θεσμούς, αλλά αποτέλεσμα αυτού είναι η συντριπτική πλειονότητα των αστικών και εμπορικών υποθέσεων να οδηγείται συνολικά στα δικαστήρια και αυτό συνεπάγεται, όπως μας είπε, όπως είναι γνωστό -αυτός ο ίδιος το είπε- τεράστιες καθυστερήσεις στον χρόνο απονομής της δικαιοσύνης, αλλά και οικονομική εξάντληση των διαδίκων και εντέλει μια ασφυξία στα δικαστήριά μας, με επιπτώσεις δυσμενείς και για την απονομή της δικαιοσύνης, αλλά και για την εθνική οικονομία και τις τοπικές οικονομίες, θα προσέθετα, όπως είπε. 
Επί της ουσίας, λοιπόν, η ίδια η πολιτική ηγεσία του Υπουργείου και η παράταξη της Νέας Δημοκρατίας τι μας είπε; Συνομολογούν ότι η προσφυγή στα δικαστήρια αντί να αποτελεί την αυτονόητη, αποτελεσματική οδό προστασίας των δικαιωμάτων των πολιτών, είναι μια διαδικασία χρονοβόρα, δαπανηρή και ψυχοφθόρα. Κι έτσι ξεκινήσαμε. 
Αντί λοιπόν η Κυβέρνηση να αντιμετωπίζει τις βαθύτερες αιτίες αυτής της πραγματικότητας που η ίδια της ανέφερε, δηλαδή να ενισχύσει ουσιαστικά τα δικαστήρια, να καλύψει τις ελλείψεις στους δικαστικούς λειτουργούς, στο προσωπικό και να εξασφαλίσει την αποτελεσματική απονομή της δικαιοσύνης, εμφανίζεται τώρα να προκρίνει τη μετατόπιση της επίλυσης των διαφορών εκτός του φυσικού δικαστή με αυτές τις δικαιολογίες. 
Κι εδώ βεβαίως ανακύπτει ένα πολύ σοβαρό πολιτικό και θεσμικό ερώτημα. Η Κυβέρνηση επιδιώκει να διευρύνει τις δυνατότητες των πολιτών για ειρηνική επίλυση των διαφορών τους ή επιχειρεί υπό το πρόσχημα της αποσυμφόρησης των δικαστηρίων να διαχειριστεί την αδυναμία του κράτους να εγγυηθεί αποτελεσματική δικαστική προστασία; Από τις δηλώσεις σας αυτό διαπιστώθηκε. Διότι η εναλλακτική επίλυση διαφορών μπορεί ασφαλώς να λειτουργήσει συμπληρωματικά προς τη δικαιοσύνη, ένας σημαντικός θεσμός, δεν μπορεί όμως να αποτελέσει υποκατάστατο της δικαιοσύνης και της συνταγματικής υποχρέωσης της πολιτείας, της Κυβέρνησης εν προκειμένω, να διασφαλίζει σε κάθε πολίτη πραγματική, ισότιμη και αποτελεσματική πρόσβαση στα δικαστήρια. 
Η πρόσβαση στη Δικαιοσύνη δεν είναι παρωχημένη αντίληψη κρατικού παρεμβατισμού, είναι θεμελιώδες ατομικό δικαίωμα, κατοχυρωμένο στο Σύνταγμα και την Ευρωπαϊκή Σύμβαση των Δικαιωμάτων του Ανθρώπου.
Αλλά είχαμε και τις δηλώσεις του Υπουργού κ. Φλωρίδη παραλλήλως. Στην παρουσίαση του νομοσχεδίου ανέφερε ότι τώρα οι νομικές σχολές πρέπει να βγάλουν δικηγόρους και στη συνέχεια οι δικηγορικοί σύλλογοι θα αναλάβουν την εκπαίδευσή τους, οι οποίοι θα μάθουν το καλό της συνεννόησης. 
Το γνωρίζουμε, κύριε Υπουργέ, το καλό της συνεννόησης. Οι μάχιμοι δικηγόροι το γνωρίζουν κάθε μέρα στα δικαστήρια. Συνεχίσατε και είπατε ότι αυτό είναι μια άλλη τελείως κουλτούρα, διότι εκεί που ο άλλος είναι μαχητής και αντιπαρατίθεται θα πρέπει να γίνει ένας συναινετικός διαμεσολαβητής που οδηγεί ειρηνικά στην επίλυση των διαφορών πιο γρήγορα, πιο αποτελεσματικά και σίγουρα πιο οικονομικά από την προσφυγή στα δικαστήρια. 
Μας προβληματίζει ιδιαίτερα και όλο τον νομικό κόσμο αυτό το κλίμα που διαμορφώνεται γύρω από τον θεσμικό ρόλο της δικηγορίας. Οι δηλώσεις αυτές αποκτούν ιδιαίτερη θεσμική και πολιτική βαρύτητα και για την Πλεύση Ελευθερίας, γι’ αυτές τις δημόσιες επιθέσεις που έχει δεχθεί και δέχεται η Πρόεδρος της Πλεύσης Ελευθερίας από τον Υπουργό Δικαιοσύνης, αλλά και από τον Πρόεδρο της Ένωσης Δικαστών και Εισαγγελέων που, με ομοιόμορφα επιχειρήματα με τον Υπουργό, στάθηκε προσβλητικά εναντίον και της Ζωής Κωνσταντοπούλου και του Νίκου Κωνσταντόπουλου, που όλοι τον γνωρίζουμε, έναν σπουδαίο δικηγόρο και ακάματο αγωνιστή των δημοκρατικών αρχών. Για ποιον λόγο; Μα, για τη μαχητική άσκηση των υπερασπιστών τους καθηκόντων ως συνηγόρων στη μάχη των Τεμπών. 
Στο ίδιο κλίμα εντάσσεται και αυτή η ημερίδα της Ένωσης Δικαστών και Εισαγγελέων που έγινε στις 10 Οκτωβρίου, με αντικείμενο τις ακραίες συμπεριφορές δικηγόρων απέναντι στους δικαστικούς λειτουργούς, πάλι για τη Ζωή Κωνσταντοπούλου βεβαίως και τον Νίκο Κωνσταντόπουλο. Ήταν προγραμματισμένη η συμμετοχή του Υπουργού κ. Φλωρίδη, πλην όμως δεν προσήλθε, προφανώς από τις αντιδράσεις σύσσωμου του νομικού κόσμου, του ίδιου του Προέδρου του Αρείου Πάγου, αλλά και άλλων λειτουργών της Δικαιοσύνης και συλλειτουργών.
Ποιος ήταν ο σκοπός της ημερίδας; Μα, για να υποστηριχθεί η πρόταση που είχε προηγουμένως διατυπώσει ο Πρόεδρος της Ένωσης Δικαστών και Εισαγγελέων, τη δυνατότητα αποβολής δικηγόρων από τη δίκη, δηλαδή την ώρα που δικάζουν με τον πελάτη τους, λόγω των εντολέων τους, λόγω της συμπεριφοράς τους. Ποιας συμπεριφοράς; Αυτής της μάχιμης δικηγορίας που δεν τη θέλει σήμερα η ηγεσία του Υπουργείου Δικαιοσύνης και η Κυβέρνηση.
Είναι πρόταση που βάλλει κατά της ανεξαρτησίας της υπεράσπισης του δικαιώματος κάθε διαδίκου, της ανεξαρτησίας της δικαιοσύνης στην αποτελεσματική νομική εκπροσώπηση των διαδίκων και υπονομεύει την αρχή της δίκαιης δίκης της Ευρωπαϊκής Σύμβασης των Δικαιωμάτων του Ανθρώπου. 
Βεβαίως, τώρα όλο αυτό γίνεται για να σταματήσει η Ζωή Κωνσταντοπούλου να υπερασπίζεται τους συγγενείς των θυμάτων. Γιατί ως μαχήτρια υπερασπίζεται την αποκάλυψη της αλήθειας και τη συγκάλυψη που γίνεται εις βάρος πολιτικών προσώπων.
Από τις δηλώσεις, λοιπόν, τις δικές σας, κύριε Υπουργέ, για την ανάγκη μετάβασης από τον μαχητή δικηγόρο στον συναινετικό διαμεσολαβητή, σε συνδυασμό με τις εξελίξεις αυτές, διαπιστώνεται ότι επιδιώκετε μια δικηγορία στον γύψο, λιγότερο διεκδικητική, όχι μαχητική.
Όμως, η ανεξαρτησία του δικηγόρου δεν είναι εμπόδιο στην απονομή της δικαιοσύνης. Είναι θεμελιώδης εγγύηση του κράτους δικαίου. Από τη μαχητική δικηγορία αναδεικνύονται οι παραβιάσεις δικαιωμάτων, ελέγχονται οι πράξεις της εξουσίας, αμφισβητούνται παράνομες αποφάσεις και διεκδικείται η εφαρμογή του νόμου. Η υπεράσπιση δεν μπορεί να εξαρτάται από το κατά πόσο η στάση ενός δικηγόρου είναι αρεστή στην πολιτική εξουσία ή στη δικαστική έδρα, ούτε μπορεί η επιδίωξη συναινετικής επίλυσης των διαφορών να μετατρέπεται σε απαίτηση περιορισμού της διεκδικητικής άσκησης της δικηγορίας. 
Η προστασία του κύρους της δικαιοσύνης δεν επιτυγχάνεται με τη σιωπή των δικηγόρων, αλλά με τη διασφάλιση της ανεξαρτησίας όλων των λειτουργών και συλλειτουργών της, της ισότητας των διαδίκων, της πλήρους διερεύνησης των υποθέσεων και της ουσιαστικής λογοδοσίας. 
Βρισκόμαστε εδώ για να ψηφίσουμε αυτό το νομοσχέδιο, το οποίο το αναφέρατε ως εμβληματικό, εκσυγχρονιστικής μεταρρύθμισης, ως το απόλυτο εργαλείο -είπατε- που θα θεραπεύσει τη χρόνια πάθηση των δικαστικών καθυστερήσεων στην πατρίδα μας. Μας υποσχεθήκατε ταχύτητα, ευελιξία και αποσυμφόρηση των πινακίων. Αυτές, όμως, οι υποσχέσεις υπονομεύουν την κυβερνητική ευθύνη για την ποιοτική αναβάθμιση της δικαιοσύνης και μάλιστα, τα λέτε αυτά απέναντι σε δικαστές, δικηγόρους και όλη την κοινωνία. 
Όταν ξεπεράσουμε, λοιπόν, την κυβερνητική αυτή ρητορική σας και πάμε στις διατάξεις του νομοσχεδίου, διαπιστώνουμε ότι αυτό που επιχειρείται είναι η σταδιακή αποποίηση της κρατικής ευθύνης για την αποτελεσματική απονομή της δικαιοσύνης και της ελεύθερης προσφυγής στα δικαστήρια από τον πολίτη. Αντί το κράτος να ενισχύσει το φυσικό δικαστή, επιλέγει να ορθώσει νέα δυσβάσταχτα ταξικά, οικονομικά και γραφειοκρατικά εμπόδια στην πλάτη του Έλληνα πολίτη. 
Πρόκειται για ένα νομοσχέδιο που παρά κάποιες επιμέρους βελτιώσεις που κάνατε, δημιουργεί πρόσθετες διαδικαστικές και οικονομικές επιβαρύνσεις στον πολίτη, εγείρει ζητήματα ασφάλειας δικαίου και θέτει υπό δοκιμασία τις ίδιες τις αρχές πάνω στις οποίες στηρίζεται η διαμεσολάβηση.
Δεν λάβατε υπόψη σας τις παρατηρήσεις των δικηγόρων, δεν λάβετε υπόψη σας τις παρατηρήσεις των δικαστών και συνεχίζετε να το εισάγετε με αυτές τις διατάξεις προς ψήφιση στη Βουλή. Δεν μπορεί μια τόσο εκτεταμένη νομοθετική παρέμβαση να στηρίζεται μόνο σε μια απλή προσδοκία ότι οι περισσότερες υποχρεωτικές συνεδρίες της διαμεσολάβησης θα οδηγήσουν σε λιγότερες δικαστικές αποφάσεις, όταν ήδη ο ίδιος θεσμός δεν έχει παραγάγει αποτελέσματα.
Η νέα εισαγωγική συνεδρία με πρόσθετα στάδια, προσκλήσεις, προθεσμίες, επεκτείνεται ακόμη και σε πολύ απλές διαφορές, υποθέσεις μισθωτικές, κοινοχρήστων, περιουσιακής διαφορές μικρού οικονομικού αντικειμένου. Δηλαδή, για να επιλύσει ο πολίτης μια σχετικά απλή διαφορά, κινδυνεύει να περάσει από μία ακόμη σύνθετη και δαπανηρή διαδικασία πριν φτάσει στον φυσικό του δικαστή, η όποια διαδικασία έχει και αβέβαιο αποτέλεσμα.
Ακόμη, είναι πολύ σοβαρό το θέμα της ελεύθερης συναίνεσης, όπως σας το υποστηρίξαμε και στις επιτροπές. Η διαμεσολάβηση στηρίζεται στην ελεύθερη βούληση, στην εμπιστευτικότητα και στην ουδετερότητα. Αυτές δεν είναι δευτερεύουσες αρχές, είναι η ίδια η ουσία του θεσμού. Η πρόταση του διαμεσολαβητή δεν είναι δικαστική απόφαση. Ο διαμεσολαβητής δεν είναι δικαστής, δεν απονέμει δικαιοσύνη ούτε αποφασίζει ποιος έχει δίκιο. Ο πολίτης που επιλέγει να διεκδικήσει το δικαίωμά του ενώπιον του δικαστηρίου δεν μπορεί να θεωρεί ότι είναι εκεί κακόπιστα, γιατί δεν δέχεται να περάσει από τη διαμεσολάβηση.
Κάθε συμβιβασμός, βεβαίως, δεν είναι δίκαιος και δεν είναι κάθε αντιδικία περιττή. Ιδίως όταν απέναντι σε έναν εργαζόμενο, έναν μικροεπαγγελματία, έναν δανειολήπτη ή έναν οικονομικά αδύναμο πολίτη βρίσκεται ένας ισχυρός οικονομικός φορέας, η συναίνεση βεβαίως δεν μπορεί να θεωρείται ελεύθερη.
Στο νομοσχέδιο δεν υπάρχουν εγγυήσεις για την εμπιστευτικότητα και την ασφάλεια της διαδικασίας. Πώς θα διαπραγματεύεται ελεύθερα ένας πολίτης, όταν γνωρίζει ότι οι λόγοι για τους οποίους δεν συμφώνησε, θα αποτυπωθούν σε έγγραφο που θα καταλήξει στο δικαστήριο; Πώς θα αναπτύσσει τις θέσεις του, πώς θα προτείνει εναλλακτικές λύσεις, πώς θα συζητά χωρίς επιφυλάξεις, όταν υπάρχει ο κίνδυνος αυτά τα στοιχεία της διαπραγμάτευσης, της διαπραγματευτικής του στάσης να αξιολογηθούν αργότερα, να οδηγήσουν πιθανώς σε μεροληψία εις βάρος του, όπως θα αποτυπωθεί στη δικαστική κρίση; Αν καταργήσουμε στην πράξη την εμπιστευτικότητα, υπονομεύουμε την εμπιστοσύνη και χωρίς εμπιστοσύνη των πολιτών, δεν μπορεί να υπάρξει ουσιαστική διαμεσολάβηση. Παράλληλα το οικονομικό κόστος δεν είναι αμελητέο για τον πολίτη. Η αμοιβή της εισαγωγικής συνεδρίας, οι δικηγορικές αμοιβές, τα γραμμάτια και οι πρόσθετες επιβαρύνσεις πρέπει να εξετάζονται συνολικά, γιατί όταν αποτύχει ο θεσμός της διαμεσολάβησης, θα πηγαίνει στο δικαστήριο με πρόσθετα έξοδα ο πολίτης.
Σοβαρά ερωτήματα ανακύπτουν και από τις νέες ρυθμίσεις για την κτηματολογική διαμεσολάβηση, όπου οι συνεχείς τροποποιήσεις και παράλληλες νομοθετικές προβλέψεις έχουν δημιουργήσει τεράστια ανασφάλεια δικαίου και στους πολίτες και την περιουσία τους.
Παράλληλα, δεν ξέρω αν εκτιμήσατε τις καταγγελίες για αποκλεισμό ήδη διαπιστευμένων επαγγελματιών από συγκεκριμένες υποθέσεις και αναδρομική ακύρωση αναθέσεων. Πρόκειται για ζητήματα που απαιτούν έλεγχο, σαφή αιτιολόγηση και διαφάνεια.
Την ίδια στιγμή η δημιουργία βαθμίδων διαμεσολαβητών με κριτήρια που συνδέονται με την οικονομική αξία των διαφορών, υπονομεύει την ισότιμη επαγγελματική επιχείρηση. Η οικονομική αξία μιας υπόθεσης δεν αποτυπώνει αναγκαστικά τη νομική της πολυπλοκότητα, τη δυσκολία των διαπραγματεύσεων ή την επιστημονική επάρκεια του διαμεσολαβητή. Αντίστοιχα, επίσης, οι αυξημένες απαιτήσεις μετεκπαίδευσης και οι νέες προϋποθέσεις λειτουργίας των φορέων κατάρτισης μπορεί να δημιουργήσουν και δυσανάλογες επιβαρύνσεις για μικρότερους και μη κερδοσκοπικούς φορείς. Δεν το είδατε και αυτό.
Η μεταφορά, επίσης, των ουσιαστικών αρμοδιοτήτων σε ειδικές επιτροπές που συντηρούνται με υπουργική απόφαση και υπάγονται λειτουργικά στην ειδική γραμματεία, σε συνδυασμό με τον περιορισμό της εκπροσώπησης του δικηγορικού σώματος, δημιουργεί προβλήματα και ερωτήματα για την αυτονομία, τη διαφάνεια και τη θεσμική ισορροπία. Η ανάπτυξη ενός θεσμού που στηρίζεται στην ανεξαρτησία και την εμπιστοσύνη αποτελεί όργανα διοίκησης με αντίστοιχες εγγυήσεις.
Πολύ σημαντικό το θέμα των ανηλίκων. Η προστασία του παιδιού και η κατάλληλη επιστημονική υποστήριξη και η διασφάλιση της ελεύθερης έκφρασης της γνώμης του πρέπει να αποτελούν αδιαπραγμάτευτες προϋποθέσεις. Δεν υπάρχουν αυτές οι εγγυήσεις. Στη σχολική διαμεσολάβηση, κάνετε σχολική διαμεσολάβηση, αυτή έχει έναν παιδαγωγικό χαρακτήρα. Δεν είσαστε εσείς, δεν είναι το Υπουργείο Δικαιοσύνης που μπορεί να αναλάβει τέτοιο ρόλο. Δεν θα κάνετε μικρά δικαστήρια μεταξύ των μαθητών στα σχολεία. Έπρεπε αυτές τις διατάξεις να τις αποσύρετε. Δεν μπορεί το θύμα ενός μπούλινγκ να πιέζεται να συμβιβαστεί με εκείνον που τον εκφοβίζει.
Γνωρίζετε τα προβλήματα σήμερα που υπάρχουν στις σχολικές κοινότητες και γνωρίζετε ότι πρέπει να υπάρξει ειδική διαπαιδαγώγηση από καθηγητές, ψυχολόγους, παιδοψυχολόγους και τέλος πάντων μια κοινότητα ειδικών επαγγελματιών που θα βοηθήσει τα παιδιά. Πρέπει να τις αποσύρετε άμεσα αυτές τις διατάξεις.
Επίσης, ο χρόνος εφαρμογής των νέων ρυθμίσεων, άλλα ερωτήματα. Η έναρξη ισχύος σε διαφορετικές ημερομηνίες, χωρίς ενιαίο και επαρκές μεταβατικό στάδιο, ενδέχεται να προκαλέσει σύγχυση ως προς το εφαρμοστέο καθεστώς και να χάνουν δικονομικές προθεσμίες οι πολίτες και να επιβαρύνονται πρόσθετα έξοδα για νέες διαδικασίες. 
Οικογενειακές διαφορές: Έτσι απλώς τις αναφέρετε, τις οικογενειακές διαφορές, ότι υπάρχουν στη διαμεσολάβηση. Δεν ξέρατε ότι υπάρχει ασυμμετρία ισχύος σε πάρα πολλές οικογένειες που ο οικονομικά ή ψυχολογικά ασθενέστερος σύζυγος κινδυνεύει να εξαναγκαστεί σε δυσμενείς συμβιβασμούς; Δεν γνωρίζετε ότι υπάρχουν ενδοοικογενειακά περιστατικά βίας μέσα στις οικογένειες και υποχρεώνεται ο ασθενέστερος να δεχθεί ένα συμβιβασμό εις βάρος του; Δεν γνωρίζετε την κωλυσιεργία, καμιά φορά, ότι ένας οικονομικά δυνατός μπορεί να συνεχίσει μια διαδικασία εις βάρος του άλλου και να χρησιμοποιεί τον θεσμό της διαμεσολάβησης για να κερδίζει χρόνο; 
Η εναλλακτική επίλυση των διαφορών αποτελεί χρήσιμο θεσμό, οι συγκεκριμένες, όμως, νομοθετικές επιλογές σας αποδυναμώνουν τις εγγυήσεις πάνω στις οποίες στηρίζεται. Η επιτάχυνση της δικαιοσύνης δεν μπορεί να επιδιώκεται με περισσότερη γραφειοκρατία, πρόσθετες οικονομικές επιβαρύνσεις και διαδικασίες που ενδέχεται να αποθαρρύνουν την προσφυγή στον φυσικό δικαστή. Η συναίνεση δεν μπορεί να μετατρέπεται σε υποχρέωση αποδοχής συμβιβασμού και η εμπιστευτικότητα δεν μπορεί να περιορίζεται από αυτήν την καταγραφή της διαπραγματευτικής στάσης των μερών. 
Δεν κάνω αποτελεσματικότερη τη δικαιοσύνη όταν φτάνουν λιγότερες αποφάσεις στα δικαστήρια. Αποτελεσματικότερη γίνεται όταν οι πολίτες μπορούν να προστατεύουν τα δικαιώματά τους έγκαιρα, ισότιμα και με πραγματικές εγγυήσεις. 
Αποτυγχάνει το νέο νομοσχέδιο στον ίδιο τον πυρήνα της μεταρρύθμισης. Αντί να κατοχυρώνει θεμελιώδεις αρχές της διαμεσολάβησης, την ελεύθερη συναίνεση, την εμπιστευτικότητα, την ιδιωτική αυτονομία, την ανεξαρτησία, την αμεροληψία της δικαστικής κρίσης, την ουδετερότητα του μεσολαβητή, τις θέτει υπό αμφισβήτηση. Δεν περιορίζει τις ανισότητες στην πρόσβαση της δικαιοσύνης, κινδυνεύει να τις διευρύνει. Επιβάλλει πρόσθετα οικονομικά βάρη, διαδικαστικά εμπόδια, γιατί η τυπική ισότητα απέναντι στο νόμο δεν εξαλείφει τις πραγματικές κοινωνικές και οικονομικές ανισότητες. 
Η συναίνεση δεν είναι πραγματικά ελεύθερη όταν υπαγορεύεται από την οικονομική ανάγκη ή τον φόβο πρόσθετων επιβαρύνσεων. Η δικαιοσύνη δεν μπορεί να λειτουργεί με όρους οικονομικής ισχύος ούτε η επιτάχυνσή της να επιδιώκεται εις βάρος των δικαιωμάτων των ασθενέστερων. Μια μεταρρύθμιση που δεν διασφαλίζει τις θεμελιώδεις αρχές του ίδιου του θεσμού της διαμεσολάβησης και δεν αντιμετωπίζει τις ουσιαστικές ανισότητες στη δικαστική προστασία, δεν μπορεί να γίνει αποδεκτή. 
Γι’ αυτό καταψηφίζουμε το νομοσχέδιο.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Ρούσσου.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, εξήντα πέντε μέλη του Φοιτητικού Συλλόγου Πολιτικών Επιστημών και Δημόσιας Διοίκησης.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει ο Πρόεδρος της Ελληνικής Λύσης, κ. Κυριάκος Βελόπουλος. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Ευχαριστώ πολύ, κύριε Πρόεδρε.
Σήμερα μιλάμε για τη δικαιοσύνη γενικά. Σε σχέση με το νομοσχέδιο, τα είπε μια χαρά ο κ. Γραμμένος. Εμείς τα λέμε, ποιος μας ακούει, όμως; Εν πάση περιπτώσει. 
Για να υπάρχει, όμως, δικαιοσύνη σε μια χώρα, κύριε Υπουργέ, πρέπει να υπάρχει και δίκαιη κυβέρνηση. Και επειδή η Κυβέρνησή σας διακατέχεται από μια αμετροέπεια, αλαζονεία, όλοι οι Υπουργοί -οι περισσότεροι εξ αυτών- έχω να σας πω το εξής: Είστε η χειρότερη Κυβέρνηση, σε σχέση με την αλαζονεία και την έπαρση και την αμετροέπεια, που πέρασε ποτέ από τη χώρα. 
Χθες το απόγευμα έγινε μια καταγγελία από έναν δημοσιογράφο, τον κ. Χαριτάτο, στο OPEN. Έκανε ένα ρεπορτάζ και ενοχλήθηκε η Υπουργός η κ. Ζαχαράκη. Και έβαλε τη Διευθύντρια του γραφείου της να πάρει τον Διευθυντή του καναλιού για να τον διώξει; Το είπε δημόσια. Αν συνέβαινε σε άλλη χώρα αυτό, θα είχε παραιτηθεί η Υπουργός, δεν θα ήταν στη θέση της. Πού είναι η πολιτική ευθιξία σας;
(Χειροκροτήματα από την πτέρυγα της Ελληνικής Λύσης)
Να κάνετε παρέμβαση στο έργο των δημοσιογράφων; Σας μάθαμε, έτσι κι αλλιώς, με τις παρεμβάσεις σας, το έχουμε συνηθίσει. Ποιοι θα βγουν στα κανάλια, πώς στήνεται το σκηνικό με τον Τσίπρα, να βγαίνει ο νεοδημοκράτης με τον Τσίπρα, να πετάνε και το ΠΑΣΟΚ στη μέση, τρικομματική διακυβέρνηση στη χώρα έχουμε και οι άλλοι, πού και πού, να περνάνε απ’ έξω από το κανάλι μια φορά τον μήνα, σαν την αντιβίωση ένα πράγμα. 
Κύριε Υπουργέ, δυστυχώς για σας, δεν είναι δικαιοσύνη αυτή που έχουμε. Βασικές αρχές δικαιοσύνης. Και έχουμε νέα παιδιά, τα οποία αύριο μεθαύριο μπορεί να είναι και υπουργοί στη θέση σας -και τους εύχομαι να μην είναι βέβαια, γιατί αν είναι στη θέση σας, θα είναι δύσκολη και η θέση τους- τους εύχομαι, όμως, να πάνε καλά στη ζωή τους. 
Αρχή λογοδοσίας υπάρχει στη χώρα; Όχι. Δεν λογοδοτεί η Κυβέρνηση για τίποτα και πουθενά. Αρχή ασφάλειας δικαίου υπάρχει στη χώρα; Όχι. Κάθε εβδομάδα, κάθε μήνα και ένα νομοσχέδιο για την δικαιοσύνη. Αρχή ανεξάρτητης δικαιοσύνης υπάρχει στη χώρα; Όχι, αφού την διορίζετε. Αρχή ισότητας ενώπιον του νόμου υπάρχει, κύριε Υπουργέ; Όχι. Έχετε θεσπίσει ακαταδίωκτα σε μια σειρά από κοινωνικές ομάδες κολλητών σας. Αρχή διαφάνειας υπάρχει; Όχι, κύριε Φλωρίδη, δεν υπάρχει. Αρχή αναλογικότητας υπάρχει; Όχι, δεν υπάρχει. Δεν υπάρχει δικαιοσύνη στην Ελλάδα. 
(Χειροκροτήματα από την πτέρυγα της Ελληνικής Λύσης)
Αυτήν τη δικαιοσύνη θα την φτιάξει η Ελληνική Λύση. Τελεία και παύλα. Μια δικαιοσύνη όπου όλοι θα είμαστε ίσοι.
Και ας μάθουν οι Έλληνες ότι -γιατί εκνευρίζομαι με ένα πράγμα, με την ημιμάθεια των social media- ακαταδίωκτο δεν έχουν μόνο οι Βουλευτές, όπως λένε κάποιοι. Στις αγωγές οι Βουλευτές δεν έχουν ακαταδίωκτο. Ένα είναι αυτό. 
Δεύτερον, τουλάχιστον εμείς ως Ελληνική Λύση, όποτε έρχονται άρσεις ασυλίας δικές μας, λέμε «ναι» στις δικές μας άρσεις ασυλίας, πλην μίας που αφορούσε παιδεραστία από έναν αήθη τύπο που κατήγγειλε κάποια γελοία πράγματα και ήμασταν εδώ. 
(Χειροκροτήματα από την πτέρυγα της Ελληνικής Λύσης)
Και λέω το εξής: Ποιοι άλλοι έχουν ακαταδίωκτο, ξέρουν οι Έλληνες πολίτες; Να σας τους απαριθμήσω: Ακαταδίωκτο έχουν, μέλη επιστημονικών και υγειονομικών επιτροπών -με τον COVID το έκανε η Νέα Δημοκρατία- στελέχη τραπεζών και χρηματοπιστωτικού τομέα, τραπεζικά στελέχη που υπέγραφαν αναδιαρθρώσεις, διαγραφές δανείων και χρεών. Αυτοί έχουν ακαταδίωκτο. Ακαταδίωκτο έχει αυτός ή αυτή που ρύθμισε τα χρέη της Νέας Δημοκρατίας και του ΠΑΣΟΚ, που χρωστάει ο καθένας εξακόσια εκατομμύρια. Θα σώζανε τη χρεοκοπημένη τη χώρα. Ακαταδίωκτο έχουν, επίσης, μέλη οικονομικών και φορολογικών επιτροπών αρχών και τα στελέχη ΑΑΔΕ και φορολογικών επιτροπών. Ακαταδίωκτο έχουν τα μέλη διοικήσεων δημοσίων οργανισμών, τα μέλη διοικητικών συμβουλίων ή επιτροπή κρατικών οργανισμών, οργανισμών διαχείρισης ευρωπαϊκών κονδυλίων, αθλητικές επιτροπές. 
Δηλαδή, ομπρέλα η Κυβέρνηση, από κάτω μια πλειάδα οργανισμών, στελεχών δικών τους, που έχουν όλοι ακαταδίωκτο. Για ποια δικαιοσύνη μιλάμε εδώ; Και μου φέρνετε και νέο ακαταδίωκτο τώρα, για τον ΔΕΔΔΗΕ. Να καίγεται, να μην καίγεται το βουνό από λάθη του ΔΕΔΔΗΕ, να μην τιμωρείται κανένας. Αυτή δεν είναι χώρα. Αυτή είναι χώρα σεσημασμένων πολιτικών στελεχών, οι οποίοι δεν δικάζονται και δεν καταδικάζονται ποτέ.
(Χειροκροτήματα από την πτέρυγα της Ελληνικής Λύσης)
Εμείς θα καταδιώξουμε τους ακαταδίωκτους. Θα τελειώσει η ιστορία αυτή. Ή θα είμαστε ίσοι ενώπιον του νόμου όλοι, κύριε Υπουργέ ή μερικά γουρούνια δεν μπορεί να είναι πιο ίσα από τα άλλα. Ξεκάθαρα πράγματα. 
Πάμε, λοιπόν, και στην ακρίβεια. Κύριε Υπουργέ, εγώ θα το πω για ακόμη μια φορά: Μητσοτάκης, Ανδρουλάκης, Τσίπρας, είναι επικίνδυνοι για τη χώρα και μπορώ να σας το αποδείξω. Διότι, είναι υποτακτικοί στα κελεύσματα του εξωχώριου παράγοντα, όποιος και αν είναι αυτός. 
Ξεκινούν πριν λίγα χρόνια τον πόλεμο οι Ηνωμένες Πολιτείες στην Ουκρανία. Τσίπρας, Μητσοτάκης, Ανδρουλάκης κουβαλάνε τους «Αζοφίτες» εδώ μέσα. Συμφωνούν, δηλαδή, να ταυτιστούν με τους Ουκρανούς. Ποιους Ουκρανούς; Αν υπάρχουν. Πάμε παρακάτω. Οι ΗΠΑ λένε στην Ευρωπαϊκή Ένωση τότε να απαγορεύσει τη ρωσική ενέργεια. Μητσοτάκης, Τσίπρας, Ανδρουλάκης το κάνουν και μέσω Ευρώπης -Ευρωβουλής- και να βοηθούν την Ουκρανία, ό,τι πει η Αμερική. Οι ΗΠΑ διακόπτουν όλες τις άλλες φυσικές εισόδους και διόδους φυσικού αερίου. Μητσοτάκης, Τσίπρας, Ανδρουλάκης λένε «ναι». Οι ΗΠΑ λένε στην Ευρώπη να αγοράσει ενέργεια σε υπερβολική τιμή από αυτούς, από την Αμερική. Μητσοτάκης, Τσίπρας, Ανδρουλάκης δεν βγάζουν άχνα. Οι ΗΠΑ παίρνουν τώρα ενέργεια από τη Ρωσία, γονάτισαν ο Τσίπρας, ο Ανδρουλάκης και ο Μητσοτάκης. 
Τώρα τι κάνουμε, κύριοι; Τώρα που ο Τραμπ παίρνει ντίζελ από τις Ηνωμένες Πολιτείες σε χαμηλή τιμή και θα μας το πουλάει πανάκριβα, τι κάνουμε; Γιατί αυτό έχει συμβεί. Αυτό έχει συμβεί. Και είναι έγκλημα αυτό που κάνατε με τη Ρωσία. Σας λέγαμε, γιατί να πολεμάμε τον Πούτιν, γιατί να πολεμάμε τη Ρωσία; Ποιος είναι ο λόγος, αφού παίρνουμε φθηνότερο φυσικό αέριο και πετρέλαιο; 
(Χειροκροτήματα από την πτέρυγα της Ελληνικής Λύσης)
Και μας λέγατε «πουτινάκια», κύριε Υπουργέ -όχι εσείς, κάποιοι Υπουργοί σας- «πουτινόφιλους», έλεγε η Ντόρα Μπακογιάννη εδώ, η κυρία που έλεγε για ρούβλια και όταν της είπα «φέρε μου τις αποδείξεις» έγινε Λούης η κυρία Μπακογιάννη. 
Ακούστε λίγο ποιος φταίει για το ακριβό φυσικό αέριο. Θα σας πω ένα πράγμα, κύριε Υπουργέ. Ήμασταν και το 2007, 2008, 2009. Εδώ δεν ήσασταν, κύριε Υπουργέ, εσείς; Εδώ ήσασταν. Ως Υπουργός ήσασταν στη Βουλή. Τότε φώναζα για το φυσικό αέριο και το πετρέλαιο. Η Κύπρος ξεκίνησε να κάνει έρευνες για εξορύξεις του 2022-2023. Το 2028 η Κύπρος θα βγάλει φυσικό αέριο. Το είπε και ο Παπασταύρου σήμερα. Εάν ακούγατε από το 2007 εμένα που φώναζα για τα πετρέλαια και το φυσικό αέριο και κάνατε πραγματικές εξορύξεις, τώρα η Ελλάδα θα είχε δικό της φυσικό αέριο φθηνό. Γι’ αυτό είναι η Ελληνική Λύση διαφορετική. 
[bookmark: _Hlk242961173](Χειροκροτήματα από την πτέρυγα της Ελληνικής Λύσης)
Και είστε τραγικοί όλοι σας: και ο Τσίπρας και ο Ανδρουλάκης και ο Μητσοτάκης. Όλοι ήταν υπέρ των ανεμογεννητριών. Καίγονταν τα δάση, μπαίνανε ανεμογεννήτριες. Βάζαμε όπου θέλαμε ανεμογεννήτριες. Σας λέγαμε: «Βάλτε μπαταρίες. Δεν μας συμφέρουν οι ανεμογεννήτριες παντού χωρίς μπαταρίες». Δεν μιλούσε κανένας. Θησαύρισε, όμως, το ενεργειακό καρτέλ, οι «κολλητοί» τους. Αυτοί κέρδιζαν χρήματα: οι πάροχοι ενέργειας και οι «κολλητοί». Τσίπρας, Ανδρουλάκης Μητσοτάκης, κολλητοί φίλοι των καρτέλ που τους υπηρετούν. Αυτή είναι η πραγματικότητα. Τι να κάνουμε τώρα;
(Χειροκροτήματα από την πτέρυγα της Ελληνικής Λύσης)

 Πάμε τώρα και στο τι θεωρείτε τους Έλληνες. Κύριε Υπουργέ, όχι εσείς αλλά οι Υπουργοί σας και ο Πρωθυπουργός μάλλον θεωρούν τους Έλληνες μπαμπουίνους. Πραγματικά, μόνο οι μπαμπουίνοι θα δέχονταν πέρσι να πληρώνουν 1.000 ευρώ και φέτος 1.450 και να λένε «ευχαριστώ». Αυτό κάνατε. Περνάτε τον Νεοέλληνα ή τον Έλληνα ως μπαμπουίνο. Δηλαδή, επαίρεστε, γιατί – λέτε- δίνετε 30% αύξηση.  Ποια αύξηση; Αφού έτσι κι αλλιώς θα πληρώσουμε 450 παραπάνω ευρώ στα 1.000 λίτρα. Ποια αύξηση;  Και μάλιστα, ότι είναι υπηρέτες των καρτέλ αποδεικνύεται από κάτι πολύ απλό. Τα διυλιστήρια 277 εκατομμύρια ευρώ πήραν επιδότηση και η επιδότηση που δίνετε είναι 52 εκατομμύρια για τις δεκαπέντε μέρες αυτές. Αυτό σημαίνει ότι δεν ακουμπάτε τα διυλιστήρια, δεν τα αγγίζετε, δεν τα ελέγχετε. Σας το λέμε εδώ και πάρα πολύ καιρό. 
(Χειροκροτήματα από την πτέρυγα της Ελληνικής Λύσης)
[bookmark: _Hlk242962251]Για τις δεκαπέντε μέρες τόσο είναι το ποσό που δίνουν. Στα διυλιστήρια, στους πλούσιους που βγάζουν ο καθένας από 1 δισ. λένε «πάρτε και άλλα 277». Άπλες με τους πλούσιους, κομπογιαννίτες και μικρούτσικοι για τους μικρούς φτωχούς Έλληνες πολίτες. Εμείς θα το αντιστρέψουμε. Θα τα πάρουμε τα πολλά από τους πολλούς. Θα δώσουμε τα πολλά στους λίγους. Δεν γίνεται αλλιώς. Αυτό σημαίνει κοινωνική δικαιοσύνη. 
(Χειροκροτήματα από την πτέρυγα της Ελληνικής Λύσης)

Και ξέρετε γιατί είστε αποτυχημένοι και στην οικονομική πολιτική σας; Κάτι που δεν έχει πάρει χαμπάρι κανένας εδώ μέσα. Όλες οι χώρες της Ευρωπαϊκής Ένωσης έκαναν συμφωνίες: συμφωνίες για τα πλεονάσματα, συμφωνίες για το πώς θα έχουν τα όρια δαπανών τους, τι πρέπει να δίνουν δηλαδή. Η μοναδική χώρα που, ενώ έχει πλεονάσματα, έχει όριο δαπανών αποτρεπτικό στο να βοηθήσει τον πολίτη, είναι η Ελλάδα! Γαλλία, Ιταλία έχουν ελλείμματα -5% ο ένας, 3% ο άλλος- και δίνουν παραπάνω χρήματα από ό,τι δίνει η Ελλάδα που έχει πλεονάσματα. Ποιος φταίει; Ο Μητσοτάκης που έβαλε το όριο δαπανών εκεί και δεν μπορεί να το ξεπεράσει. Αυτή είναι η αλήθεια!
(Χειροκροτήματα από την πτέρυγα της Ελληνικής Λύσης)
Και πάμε και στα υπόλοιπα, στο μεγάλο παιχνίδι που παίζεται στη χώρα μας. Κάποτε υπήρχε ένα βιβλίο, «Οι Άθλιοι των Αθηνών», δεν ξέρω πώς λεγόταν. Τους λέω πλέον «ανοήτους των Αθηνών», για να μην τους πω «ηλίθιους». Αναφέρομαι στον κάθετο διάδρομο. Είναι ένας σκληρός επιχειρηματικός πόλεμος που η Ελλάδα εμπλέκεται έμμεσα ή άμεσα. Γίνεται τώρα αυτό με την κ. Κίμπερλι, την οποία ξέρετε πολύ καλά ότι δεν έχω σε εκτίμηση για τον τρόπο που ζούσε κ.λπ. Αλλά από τη μία μεριά είναι ελληνικά επιχειρηματικά συμφέροντα και από την άλλη τα τουρκικά επιχειρηματικά συμφέροντα. Από τη μία πλευρά, το σχέδιο του Τραμπ ήταν να έχει τον αγωγό υπό τον έλεγχο του, οι Ηνωμένες Πολιτείες με ελληνικά επιχειρηματικά συμφέροντα από την Αλεξανδρούπολη. Και από την άλλη πλευρά, είναι ο Μπάρακ που εξυπηρετεί καρτέλ πετρελαίου και όχι φυσικού αερίου LNG, που θέλει ο αγωγός να έρθει από το Κατάρ στην Τουρκία. Ο Τραμπ ήθελε να κάνει την Ελλάδα ρυθμιστή -αυτή είναι η αλήθεια- μέσω Αλεξανδρουπόλεως. Δεν ήμουν υπέρ του κάθετου αγωγού, γιατί ο Έλληνας δεν θα κέρδιζε πολύ, αλλά γεωοικονομικά, γεωπολιτικά κερδίζει η Ελλάδα από τον αγωγό, για να λέμε όλη την αλήθεια. 
Τι έκανε, λοιπόν, ο Μπάρακ; Πίεσε, πίεσε, πίεσε, πίεσε και οι ηλίθιοι των Αθηνών χαίρονται που φεύγει η Κίμπερλι που ήθελε να κάνει τον αγωγό. Πόση  ηλιθιότητα υπάρχει πλέον στο ελληνικό πολιτικό δημοσιογραφικό κατεστημένο; Πείτε μου εσείς. Γιατί ο πόλεμος αυτός θα συμπαρασύρει την Ελλάδα σε μια περιδίνηση που δεν την καταλάβατε. Τώρα που έφυγε η Κίμπερλι, αν δεν συμφωνήσουν δημοκρατικοί και ρεπουμπλικάνοι, η Ελλάδα δεν θα έχει ποτέ πρεσβευτή. Η Ελλάδα δεν θα έχει πρέσβη Ηνωμένων Πολιτειών, νίκησε ο Μπάρακ, νίκησε η Τουρκία, χάνουμε έναν αγωγό και κάποιοι χαίρονται. Αν αυτό δεν το λες προδοσία, ανοησία, βλακεία, τι το λες;
(Χειροκροτήματα από την πτέρυγα της Ελληνικής Λύσης)
Και δεν είναι μόνο τούτο. Θα έχουμε και άλλο πρόβλημα στην Ελλάδα, πολύ μεγαλύτερο, παιδιά. Ποιο είναι αυτό; Έχουμε την επανάληψη ενός έργου που είχαμε δει πριν πολλά χρόνια εδώ μέσα, κύριε Υπουργέ, όταν πήγε να γίνει ο αγωγός Μπουργκάς-Αλεξανδρούπολη. Τότε τον σταμάτησαν πάλι τα τουρκο-αμερικανικά συμφέροντα. Τώρα πάλι τουρκο-αμερικανικά συμφέροντα σταματούν αυτόν τον αγωγό που χρειάζεται η χώρα. 
(Χειροκροτήματα από την πτέρυγα της Ελληνικής Λύσης)
Σας προειδοποιώ όλους. Τα πράγματα δεν είναι πολύ καλά σε σχέση με το τι θα υποστούμε τις επόμενες μέρες, γιατί ο Τραμπ στριμώχτηκε. Και αυτό που πρέπει να μάθουν τα παιδιά μας είναι -και το λέω στον κ. Παπασταύρου ο οποίος μάλλον δεν θέλει να το πει- είναι ότι η Chevron κάνει δουλειές στη Λιβύη και στην Τουρκία. Η Chevron θέλει να κάνει δουλειές κάτω από την Κρήτη. Τυχαίο είναι ότι έστειλε διάβημα αυτό το μπάχαλο που λέγεται Λιβύη, το δήθεν κράτος όπου φατρίες κυβερνάνε και ο ένας σφάζει τον άλλον; Όχι, δάκτυλος των Τούρκων ήταν πάλι. Και πολύ φοβάμαι ότι δάκτυλος των Τούρκων θα είναι και το καλώδιο με την ιδιωτική γαλλική εταιρεία που θα στείλει e-mail στην τουρκική κυβέρνηση, για να περάσει ένα καλώδιο που είναι στον ελληνικό εθνικό χώρο. 
Όλα αυτά προοικοδομούν εθνικές ήττες που έρχονται, γιατί αυτό με τον κάθετο διάδρομο ήταν μία εθνική ήττα και κάποιοι δεν το κατάλαβαν. Κάποιοι χαίρονται και κάποιοι ασχολούνται με τα παγάκια της Κίμπερλι, αν παρήγγειλε στη Μύκονο παγάκια στις τέσσερις το πρωί. Αυτό είναι το πολιτικό προσωπικό της χώρας. Άκουγα Βουλευτή της Αντιπολίτευσης να λέει για τα παγάκια που έστειλε που ήθελε στο ξενοδοχείο της η Κίμπερλι. Σοβαρά μιλάμε τώρα; Αυτό είναι πολιτική; Αυτό είναι αντιπολίτευση; Αυτό είναι διάλογος; Αυτό είναι εποικοδομητική κριτική;
Κύριε Υπουργέ, εγώ έχω πει χιλιάδες φορές ότι για μας είστε επικίνδυνοι για τη χώρα. Απόδειξη; Αποπληρώσατε δάνεια του 2035 με επιτόκιο 1,9% και σήμερα το επιτόκιο του 10ετούς ομολόγου του Ελληνικού Δημοσίου είναι 4,42%. Ξέρετε τι σημαίνει αυτό, κύριε Υπουργέ; Θα σας το πω εγώ ωμά. Πήγατε και πληρώσετε δάνεια που έληγαν το 2035 με 1,9% επιτόκιο και τώρα που βγήκαμε δύο φορές για δημοπρασίες ομολόγων -διορθώστε με, κύριε Βιλιάρδο- δεν βγήκαμε. Ακούτε, κύριε Υπουργέ; Υπαναχώρησε το Υπουργείο Εθνικής Οικονομίας στο να πουλήσει ομόλογα του Ελληνικού Δημοσίου δύο φορές τις τελευταίες ημέρες, γιατί το επιτόκιο 4,42% είναι απαγορευτικό. Δηλαδή, εγκληματήσατε με δισεκατομμύρια ευρώ του ελληνικού λαού και δεν μπαίνει κανένας φυλακή, ρε παιδιά!
(Χειροκροτήματα από την πτέρυγα της Ελληνικής Λύσης)
Τι έγινε εδώ; Τι έγινε και ματαιώνονται οι δημοπρασίες η μία μετά την άλλη;
Κύριε Υπουργέ, κύριε Φλωρίδη, τώρα πάμε στα δικά μας -δεν ξέρω αν είστε Πόντιος- «στα τεμέτερα», όπως λέμε εμείς οι Πόντιοι, στα μεταξύ μας. Λοιδορήθηκα από εσάς για τα Τέμπη. Είπατε ότι είμαι για τα μπάζα για τα Τέμπη. Διασύρθηκα. Εισέπραξα μια αγωγή 320.000 ευρώ, γιατί αποκάλυψα στη Βουλή τα ονόματα αυτών που εμπλέκονταν στη σύμβαση 717. 
Σήμερα, κύριε Υπουργέ, σας έχω μια άλλη αποκάλυψη. Σήμερα έχω φωτογραφίες διακοσίων οστών που βρέθηκαν. Ακούστε, κύριε Υπουργέ, για τη δικαιοσύνη που λέτε. Είναι δίπλα στο γραφείο του Μπακαΐμη. Το καταγγέλλουν οι συγγενείς. Είναι δίπλα σε κάποια κιβώτια πεταμένα. Δεν είναι μέσα στη δικογραφία, παιδιά. 
Και επειδή δεν πιστεύετε, κύριε Υπουργέ, δείτε τα κόκαλα των ανθρώπων.
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος επιδεικνύει κάποιες φωτογραφίες)
Αυτά είναι κόκκαλα ανθρώπων, κύριε Υπουργέ. Εδώ, κύριε Υπουργέ, να τα δείτε. Είναι κόκαλα ανθρώπων που βρέθηκαν στο Κουλούρι και στον Πανδρεμμένο. Θα τα δώσω σε εσάς, κύριε Υπουργέ. Θα τα αφήσω και στα Πρακτικά. Να τα δει ο Υπουργός, γιατί μου έλεγε ότι είμαι για τα μπάζα, αλλά μέσα στα μπάζα βρέθηκαν στον Πανδρεμμένο και στο Κουλούρι οστά ανθρώπων, κύριε Υπουργέ, όχι ενός ή δύο.
(Χειροκροτήματα από την πτέρυγα της Ελληνικής Λύσης)
Βρέθηκε ένα χέρι, κύριε Υπουργέ, που κρατά κινητό καμένο. Βρέθηκε χέρι στα μπάζα πεταμένο που κρατάει κινητό. Εκεί είναι οι φωτογραφίες, κύριε Υπουργέ. Το λέω, επειδή έχετε παιδιά και έχω παιδιά κι εγώ. Εγώ εκεί έχασα ένα φίλο. Ένα πράγμα δεν επιτρέπω στον άνθρωπο, ένα μόνο: να ξεχνάει ότι είναι άνθρωπος! Αυτό δεν επιτρέπω και στον εαυτό μου και σε κανέναν, παρά το γεγονός ότι στριμωχτήκατε.  
(Χειροκροτήματα από την πτέρυγα της Ελληνικής Λύσης)
Και θα σας πω και το εξής, τι είπε ο πρόεδρος του Συλλόγου Θυμάτων Τεμπών, ο Ασλανίδης. Βρέθηκαν στο Κουλούρι και στο οικόπεδο Πανδρεμμένου οστά ολόκληρου χεριού, ολόκληρο χέρι, παιδιά. Βρέθηκε εκεί στη χούφτα ένα κινητό καμένο, κατακαμένο. Οι φωτογραφίες εκεί είναι.  Θα σας δω και τις άλλες. Είναι διακόσιες φωτογραφίες.
Τι έκανε ο Μπακαΐμης που διόρισαν οι κύριοι; Τα έχει πάει σε ένα κιβώτιο για να τα βάλει στη δικογραφία. Ποιος τα βρήκε αυτά; Η Anubis, που περιέργως η Δήμαρχος Πεντέλης μαζί με τη Μονή Πεντέλης τους πετάνε από τον χώρο με τον σκύλο της, που συμπωματικά, θα έλεγα, ο σκύλος που βρήκε όλα αυτά τα οστά μετά από τρεις μήνες δηλητηριάστηκε. 
Δεν λέω ότι έχει σχέση το ένα με το άλλο, λέω, όμως, ότι οι συμπτώσεις αυτές οι επαναλαμβανόμενες κυρίως με τα οστά εμένα με προβληματίζουν, κύριε Υπουργέ, και επειδή ξέρω ότι είστε άνθρωπος κατά βάθος -είστε, άσχετα αν στην πολιτική είστε ατσαλάκωτος λίγο και σκληρός- ξέρω ότι αυτό θα το ψάξετε εσείς προσωπικά και θέλω να το υποσχεθείτε, αυτό με τα κόκαλα. Είναι ντροπή για την ελληνική δημοκρατία να συμβαίνει αυτό το πράγμα.
 Ο Κύπριος ιερέας Παπαϊωάννου, που έχασε τον Κυπριανό στα Τέμπη, είπε ότι όταν άνοιξε το φέρετρο είχε πολλές χαρακιές στο κορμί του και στο πρόσωπό του από ιατροδικαστικές προφανώς εξετάσεις και μύριζε το κορμί του χημικά. Αυτά τα λέει παπάς από την Κύπρο που έχασε το παιδί του στην κατάθεσή του στο δικαστήριο. Όπως είπε ότι έπλυναν ξανά –πέντε φορές- τις πληγές του παιδιού στο σώμα για να φύγει η μυρωδιά από τα χημικά. Υπαινίσσεται ο άνθρωπος ξυλόλια…Αυτά που κοροϊδεύετε. Σε πατεράδες και μανάδες τα λέτε αυτά.
Το ξυλόλιο  που βρέθηκε εκεί πέρα ή το τουλόλιο -δεν ξέρω τι βρέθηκε εκεί πέρα- θα το ξαναπώ ακόμη μια φορά: Ας μου πείτε αν τα έλαια σιλικόνης προκάλεσαν την έκρηξη. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)
Τώρα θα σας πω εγώ: Έκανε μήνυση το ελληνικό κράτος στη Siemens για την έκρηξη, αφού τα έλαια σιλικόνης είναι από της Siemens; Αν είναι τα έλαια σιλικόνης, η ελληνική Κυβέρνηση γιατί δεν κάνει μήνυση για την έκρηξη των ελαίων σιλικόνης;
(Χειροκροτήματα από την πτέρυγα της Ελληνικής Λύσης)
Αυτά τα βρήκαμε, φίλες και φίλοι, και τα παραδίδουμε στην ελληνική Βουλή και λέμε στον κ. Φλωρίδη ότι με αυτή τη λογική μόνο εμείς θα γκρεμίσουμε τους πολιτικούς που καταδίκασαν την Ελλάδα. Μόνο εμείς θα σας καταδικάσουμε στη συνείδηση του ελληνικού λαού.
(Χειροκροτήματα από την πτέρυγα της Ελληνικής Λύσης)
Και θα αναφέρω κάτι τελευταίο, για να κλείσω σιγά-σιγά, κύριε Υπουργέ. Απευθύνομαι στα δήθεν πατριωτικά κομματίδια, υποκομματίδια που φτιάχνει κάθε φορά η Νέα Δημοκρατία πριν τις εκλογές. Δεν κυβερνά η Ελληνική Λύση, κυβερνά η Νέα Δημοκρατία και ο Μητσοτάκης. Γιατί κάνετε κριτική μόνο στη Νέα Δημοκρατία και όχι στον Μητσοτάκη; Θέλει να κρυφτεί και η χαρά δεν την αφήνει;  Είστε υποδεκανίκια αυτής της Κυβέρνησης του Μητσοτάκη τα υποκομματίδια.
(Χειροκροτήματα από την πτέρυγα της Ελληνικής Λύσης)
Κλείνοντας θα πω κάτι πάρα πολύ απλό: Καμία νίκη δεν είναι ακατόρθωτη για την Ελλάδα και τους Έλληνες. Ενωμένοι τα μπορούμε όλα και θα τα κάνουμε όλα.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο.
Ο κύριος Υπουργός έχει ζητήσει τον λόγο για μία παρέμβαση.
Ορίστε, κύριε Υπουργέ, έχετε τον λόγο.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Κυρίες και κύριοι Βουλευτές, πίστευα ότι ο κ. Βελόπουλος, μετά από όλα όσα έχουν εξελιχθεί στην υπόθεση της εθνικής τραγωδίας των Τεμπών, όσον αφορά τη δικαστική διερεύνηση της υπόθεσης αυτής και την έναρξη της δίκης η οποία πραγματοποιείται, δεν θα επανάφερε όλες αυτές τις συνωμοτικές εκδοχές, για τις οποίες θα πρέπει να πω ότι ήταν εμπνευστής κατ’ αρχάς. 
Και, βέβαια, θυμάμαι ότι μια μέρα διαμαρτυρόταν εδώ πέρα για τη φράση που είπα «όσοι από τους πολιτικούς», την οποία αφαιρείτε όταν μου κάνετε κριτική, «…μιλάνε για τα μπάζα».  Είχε διαμαρτυρηθεί, λοιπόν, λέγοντας ότι «μα, γιατί μιλάτε εσείς οι υπόλοιποι της Αντιπολίτευσης, ο Φλωρίδης για μένα τα είπε αυτά, για μένα είπε αυτή τη φράση».
Θέλω, λοιπόν, να σας πω το εξής: Η υπόθεση αυτή, πάνω στην οποία στήσατε αρκετοί από εδώ μέσα μια μεγάλη συνωμοσία, προκειμένου να εκμεταλλευτείτε πολιτικά μια εθνική τραγωδία, οδηγήθηκε στο να καταρρεύσει η συνωμοσία με πάταγο, διότι, κύριε Βελόπουλε, όπως ξέρετε πολύ καλά, δεν υπήρξαν ποτέ τα τρία βαγόνια που χάθηκαν, όπως είχατε ισχυριστεί.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Δεν είπα εγώ αυτό το πράγμα.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Δεν υπήρξαν ποτέ…
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Δεν είπα αυτό το πράγμα.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): … οι πενήντα τρεις χαμένοι επιβάτες, όπως είχατε ισχυριστεί.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Πρέπει να ντρέπεστε.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Πρόεδρε.
Κύριε Υπουργέ, συνεχίστε.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Δεν υπήρξαν ποτέ οι πενήντα τρεις χαμένοι επιβάτες που λέγατε από αυτό το Βήμα.
Και, βεβαίως, οι πραγματογνωμοσύνες των πολυτεχνείων της χώρας και του εξωτερικού έδειξαν ότι αυτή η απάτη του ξυλολίου δεν υπήρξε ποτέ στην πραγματικότητα. Δηλαδή, υπήρξε η απάτη, αλλά κανένα ξυλόλιο.  Και αυτά δεν ήταν ισχυρισμοί της Κυβέρνησης.  Η Κυβέρνηση μιλούσε μόλις δημοσιοποιούνταν, όπως δημοσιοποιούνταν τα στοιχεία των πραγματογνωμόνων, των καθηγητών πανεπιστημίου και των μεγάλων εργαστηρίων του κόσμου που ξεσκέπασαν αυτή τη συνωμοσία, η οποία είχε και τη συνδρομή ξένης χώρας με τους πενήντα χιλιάδες ψεύτικους λογαριασμούς. Τώρα που μάθαμε ότι χτυπήθηκαν τα κέντρα που παράγουν αυτούς τους ψεύτικους λογαριασμούς σε αυτή τη χώρα παραδόξως σταμάτησε η υποστήριξη των ακροδεξιών Κομμάτων σε όλη την Ευρώπη.  Το έχετε δει αυτό;
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Τι λέτε, κύριε Υπουργέ; Τι λέτε;
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Επομένως, θέλω να σας πω το εξής: Υπήρξατε όντως ο βασικός εμπνευστής αυτής της απάτης, στην οποία προσχώρησαν πολλοί μετά και έκαναν και προτάσεις μομφής εναντίον της Κυβερνήσεως και με αυτήν την απάτη βγήκαν εκατομμύρια άνθρωποι στους δρόμους πιστεύοντας ότι εκεί κάτι φοβερό είχε γίνει, το οποίο προσπαθούσε η Κυβέρνηση να το συγκαλύψει. Αυτό αποδείχτηκε ότι ήταν ένα ψέμα,  ήταν μια απάτη από την αρχή έως το τέλος το οποίο αποκαλύφθηκε. Και αυτή η μάχη που έδιναν κάποιοι να μην ξεκινήσει ποτέ η δίκη οδηγήθηκε και αυτή σε ένα αποτέλεσμα συντριπτικό γι’ αυτούς. Η δίκη ξεκίνησε και διεξάγεται απρόσκοπτα και τώρα έρχονται στο φως όλα τα στοιχεία που πρέπει να έρθουν και η Δικαιοσύνη θα κρίνει   όλη αυτή τη συνωμοσία, η οποία στην πραγματικότητα απορρίφθηκε.
Τώρα φέρνετε κάποιες φωτογραφίες και μου λέτε ότι αυτές είναι από το γραφείο του ανακριτή. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Είναι.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Άρα, είναι στοιχεία της ανακρίσεως.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Όχι. Τις έβγαλε ο Μπακαΐμης από τη δικογραφία. Δεν είναι μέσα στη δικογραφία.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Άρα, είναι στοιχεία της ανακρίσεως. Όμως, δεν τολμήσατε να μας πείτε σε τι παρεμποδίστηκε η ανάκριση από τα στοιχεία αυτά.  Τα πήρατε από τον ανακριτή και λέτε τώρα ότι κάτι περίεργο έχει γίνει εκεί σε στοιχεία που είναι στη δικογραφία; Τι ακόμα θα ισχυριστείτε; Πόσα ακόμα πρέπει να υποστείτε στην υπόθεση αυτή της συνωμοσίας; Πόσον εξευτελισμό πρέπει να υποστείτε ακόμα για να σταματήσετε επιτέλους αυτή τη γελοιότητα, την οποία ξεκινήσατε και η οποία συνετρίβη και συνετρίβη μέσα από τις πραγματογνωμοσύνες όλων των πανεπιστημίων της χώρας και, αν θέλετε, και πανεπιστημίων του εξωτερικού;
Επομένως, ποιος ο λόγος να τα επαναφέρετε αυτά; Γατί προσπαθείτε πάλι εκ πλαγίου να δημιουργήσετε αμφιβολίες ότι κάτι συνέβη εκεί; 
Κύριε Βελόπουλε, όπως δεν υπήρχαν πενήντα τρεις αγνοούμενοι, όπως δεν υπήρχαν χαμένα βαγόνια, όπως δεν υπήρχε ξυλόλιο, όπως οι κάμερες τις οποίες αμφισβητήσατε για τα βίντεο που έδειχναν ότι η εμπορική αμαξοστοιχία ήταν καθαρή και είπατε ότι ήταν κάτι μυγάκια εκεί, και εξευτελιστήκατε και εκεί, συνεχίζετε τώρα να μιλάτε για στοιχεία που υπάρχουν στη δικογραφία.  
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Αυτό μπορείτε να μου πείτε τι εξυπηρετεί σε μια υπόθεση μιας δίκης, η οποία διεξάγεται;  Και, βεβαίως, ο καθένας από τους παράγοντες της δίκης αυτής, όποια πλευρά κι αν εκπροσωπεί, έχει το δικαίωμα να εμφανιστεί στο δικαστήριο και να καταθέσει ό,τι στοιχεία έχει για να μπορέσει το δικαστήριο να πει, ναι, πιθανόν χρειάζεται περαιτέρω διερεύνηση.  
Γιατί, λοιπόν, δεν εμφανίζεστε στο δικαστήριο να πείτε ότι «εδώ κάτι λείπει», έτσι ώστε να γίνει μια περαιτέρω διερεύνηση και φέρνετε και κάνετε αυτό το θέαμα, το άθλιο θέαμα, στη Βουλή των Ελλήνων, παίζοντας πάλι με το συναίσθημα των ανθρώπων, όπως παίξατε δύο χρόνια και τρία χρόνια; Τους βγάλατε στους δρόμους και τώρα οι άνθρωποι αυτοί ξέρουν πολύ καλά σε ποια απάτη και σε ποια πλεκτάνη είχαν πέσει.  Γιατί το κάνετε αυτό;
 Η πολιτική έχει άλλα πεδία αντιπαράθεσης. Φτάνει πια με τις απόπειρες πολιτικής εκμετάλλευσης μιας εθνικής τραγωδίας, η οποία οδηγήθηκε και σήμερα διεξάγεται η δίκη.
Και επειδή μιλήσατε για την ελληνική Δικαιοσύνη, θέλω να σας πω το εξής:  Στη Γαλλία, στη Γερμανία και στην Ισπανία και στην Αγγλία αντίστοιχες υποθέσεις ξεκίνησαν να εκδικάζονται δέκα χρόνια μετά και στην Ελλάδα ξεκίνησαν τρία χρόνια μετά. Αυτό να σκεφτείτε για την ελληνική Δικαιοσύνη.  




ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Κύριε Πρόεδρε, ζητώ τον λόγο. 
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Πρόεδρε, έχετε τον λόγο. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Λοιπόν κύριε Φλωρίδη, με ρωτήσατε τι εξυπηρετεί αυτό που κάνω. Να σας πω τι εξυπηρετεί κύριε Φλωρίδη; Να μην σας επιτρέψω να ξανακάνετε ξεμπάζωμα και μπάζωμα ενός χώρου εγκλήματος, κύριε Φλωρίδη. Γιατί και ξεμπάζωμα έγινε και μπάζωμα. Γι’ αυτό δικάζεται ο Τριαντόπουλος ή κάνω λάθος; Για το ξεμπάζωμα και μπάζωμα δεν δικάζεται; Αλλά αυτός είστε. 
Όσο για τη Γερμανία και τη Γαλλία, επειδή εγώ ζω, κύριε Φλωρίδη -δεν μένω στην Ελλάδα απλά- και ξέρω τι σημαίνει Γαλλία, Γερμανία, ούτε ξεμπάζωμα έκαναν εκεί, ούτε μπάζωμα. Στην Ισπανία έγινε σιδηροδρομικό δυστύχημα, έκλεισαν τον χώρο και συνεχίστηκε η έρευνα και έβγαλαν το πόρισμα, όχι όπως στην Ελλάδα.
 Τι έχει εξελιχτεί στα δικαστήρια, κύριε Φλωρίδη; Για πείτε μου. Θα με κοιτάτε, κύριε Φλωρίδη, εδώ. Τα διαγεγραμμένα βίντεο, που παραδέχθηκε η εταιρεία, τα ξέρετε; Στο δικαστήριο ήμουν εγώ μάρτυρας και κατά τη μηνυτήρια αναφορά μίλησε η εταιρεία για τα διαγεγραμμένα βίντεο από εκείνο το βράδυ. Αφήστε τα μυγάκια και τα κουνουπάκια. Διέγραψαν τα βίντεο. Ακούτε τι σας λέω; Τα διέγραψαν. Κι αντί να τους πάνε αυτόφωρο, τους έχετε δίπλα σας. 
Πάμε και στα υπόλοιπα. Είπατε κάτι για παγκόσμια πανεπιστήμια, εξωγήινα πανεπιστήμια. Ποια είναι αυτά; Ο ΕΟΔΑΣΑΑΜ κρατικός δεν ήταν; Το πόρισμα Καρώνη από εσάς δεν έγινε; Το Χημείο του κράτους ελληνικό δεν είναι; Τι είπαν; Ύπαρξη ξυλολίου. Σε ποιον τα λέτε αυτά; Φέρτε μου εδώ τα ξένα πορίσματα για να γελάει κι ο τελευταίος πικραμένος.
 Σας άφησα φωτογραφίες πάνω στο γραφείο εκεί. Ούτε καν ρίξατε μια ματιά. Αυτό δείχνει ένα πράγμα, κύριε Φλωρίδη, ενοχή. Ξέρετε ότι είστε ένοχος εσείς και η Νέα Δημοκρατία γι’ αυτό που έγινε. 
(Χειροκροτήματα από την πτέρυγα της Ελληνικής Λύσης)
Σας είπα ότι αυτά είναι έξω από το γραφείο του Μπακαΐμη.  Δεν είναι μέσα στη δικογραφία. Τα πήραν οι συγγενείς με νούμερα, καρτελάκια επάνω. Μη μου λέτε άλλα, γιατί έχετε μάθει να διαστρέφετε την αλήθεια. 
Είπατε για συνωμοσία; Θα σας πω κάτι, κύριε Φλωρίδη. Τα τρία βαγόνια ήταν η ανάγνωση που έκανα του άρθρου της «Καθημερινής». Μόνο εσύ και ο Σπύρος Γεωργιάδης μπορείτε να γίνετε -αυτό που λέω εγώ- στρεψοδίκες και να διαστρέφετε την αλήθεια. Ξέρετε ποιος είναι Σπύρος Γεωργιάδης; Είναι του ακροδεξιού, που λέγατε, ΛΑΟΣ, μια και μιλάτε για ακροδεξιούς εσείς και συγκυβερνάτε μαζί τους. 
Πάμε τώρα. Σήμερα συμπεριφερθήκατε -θα το πω- με άκομψο τρόπο. Γιατί είπατε χυδαίες εκφράσεις για μένα ως κοινός πολιτικός απατεώνας. Ανακατέψατε Ρώσους, εξωγήινους, Γερμανούς, Γάλλους. Ποια εργαστήρια; Πείτε μας ποια είναι τα εργαστήρια, τα παγκόσμια, που πήραν τα αποτελέσματα, να τα δούμε. Παραδώστε τα στην Βουλή. 
Μου θυμίζετε τον Βρετανό Πρωθυπουργό. Ξέρετε τι έκανε προχθές; Είπε ότι έκαναν παρέμβαση στις εκλογές της Βρετανίας για το Brexit οι Ρώσοι με τα bots. Και την επόμενη μέρα στη Βουλή το πήρε πίσω. Αλλά εσείς εμμονικά συμπεριφέρεστε ως κοινός πολιτικός απατεώνας. Μπλέκετε μια ξένη χώρα χωρίς λόγο. Για ποιο λόγο το κάνετε αυτό; Για ποιο λόγο; Τόσο πολύ μισείτε τη Ρωσία; Τόσο πολύ; Δεν το καταλαβαίνω αυτό. 
Πάμε και στα υπόλοιπα, για να κλείσω. Σήμερα ξεπεράσατε τον χειρότερο Φλωρίδη. Σας το λέω με πολύ ανθρώπινη συμπεριφορά. Ξεπεράσατε και τον εαυτό σας. Δεν γίνατε τελικά πολιτικός άνθρωπος. Παραμένετε πολιτικός. Και αυτό εμένα με ενοχλεί, γιατί περίμενα να είστε άνθρωπος πρώτα και μετά πολιτικός. Και αυτό που πραγματικά με ενόχλησε είναι ότι ένας Υπουργός Δικαιοσύνης δεν γνωρίζει ότι δεν υπάρχει ένα δικαστήριο. 
Κύριε Υπουργέ -εδώ κοιτάξτε με- τρία δικαστήρια γίνονται. Ούτε αυτό ξέρετε. Είστε Υπουργός Δικαιοσύνης και δεν ξέρετε ότι για τα Τέμπη γίνονται τρία δικαστήρια και όχι ένα. Έπρεπε να παραιτηθείτε γι’ αυτό που λέτε τώρα. Τρία είναι τα δικαστήρια, ένα για τα βίντεο, ένα για το δυστύχημα και η παραπομπή του Τριαντόπουλου που δείχνει ότι έγινε ξεμπάζωμα και μπάζωμα. Σε ποιον τα λέτε αυτά; Να τα πείτε σε κανέναν άλλον, όχι σε μένα.
 Κλείνοντας, θα σας πω ότι κάποια στιγμή η Ιστορία θα γράφει πως ο Φλωρίδης ήταν Υπουργός Δικαιοσύνης στην Ελλάδα και -όπως λέμε «γανωματής»- ονομαζόταν Φλωρίδης ο μπαζωματής. 
Να είστε καλά!
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο Κοινοβουλευτικός Εκπρόσωπος από την Πλεύση Ελευθερίας κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Φλωρίδη, είπατε ότι οι κατηγορίες για τη συγκάλυψη του εγκλήματος των Τεμπών είναι μία απάτη από την αρχή ως το τέλος. Ξέρετε τι είναι μία απάτη από την αρχή ως το τέλος; Εσείς είστε μία απάτη από την αρχή ως το τέλος. Και όσα είπατε εδώ τώρα είναι άκρως συνωμοσιολογικά. Κατηγορείτε όσους μιλούν για συγκάλυψη. Δεν αναφερθήκατε καθόλου στο βούλευμα για τον Τριαντόπουλο. Δεν λέτε τη λέξη «Τριαντόπουλος», γιατί αποκαλύπτει και αποδομεί όσες ανοησίες λέτε στη Βουλή. Και κατηγορείτε εμάς, που θεωρούμε εδώ και παραπάνω από τρία χρόνια ότι η Κυβέρνηση συγκαλύπτει την αλήθεια για το έγκλημα των Τεμπών, ότι είμαστε συνωμοσιολόγοι. Εσείς αυτά τα 50.000 bots που μας έκαναν επίθεση -λέει- από μέσα και απ’ έξω από τη χώρα, τι τα λέτε; Αυτά είναι συνωμοσιολογία. Εσείς είστε ο συνωμοσιολόγος, ο λαϊκιστής, ο ψευδολόγος. 
Κι έχετε το θράσος να έρχεστε εδώ και να μας δίνετε μαθήματα και να πηγαίνετε κόντρα και στα θύματα και στον λαό που βγήκε στους δρόμους. Είστε με τα καλά σας; Λέτε ότι εμείς βγάλαμε όλες αυτές τις εκατοντάδες χιλιάδες στους δρόμους να διαμαρτυρηθούν για το πώς παρεμβαίνετε και εσείς και η Κυβέρνηση, στην οποία ανήκετε, στη δικαιοσύνη για να συγκαλύψετε το έγκλημα των Τεμπών; Αυτοί οι άνθρωποι, κύριε Φλωρίδη, μέγα δημοκράτη… Αλλά βεβαίως δεν ξέρουμε τι σχέση έχετε με τη δημοκρατία γιατί αλλάζετε τα κόμματα σαν τα πουκάμισα…
ΝΟΤΗΣ ΜΗΤΑΡΑΚΗΣ: Πώς μιλάτε έτσι; Δεν ντρέπεστε;
ΑΛΕΞΑΝΔΡΟΣ ΚΑΖΑΜΙΑΣ: Ησυχία παρακαλώ. Δεν είναι αλήθεια αυτό, κύριε Μηταράκη; Δεν αλλάζει τα κόμματα; Μας έκανε τον ψευδοσοσιαλιστή και τώρα μας έχει βγει ακροδεξιός και λέει ότι εμείς βγάλαμε τον κόσμο στους δρόμους; 
Αυτός ο κόσμος, κύριε Φλωρίδη, δεν έχει ελεύθερη βούληση; Έτσι αντιμετωπίζετε τους πολίτες; Δεν ξέρετε να σέβεστε το γεγονός ότι αυτοί οι άνθρωποι έχουν εξοργιστεί και βγαίνουν στο δρόμο επειδή θέλουν να το κάνουν;
 Αλλά δεν είστε δημοκράτης. Δεν αντιλαμβάνεστε ότι οι πολίτες μπορεί να κινηθούν μόνοι τους, ανεξάρτητα. Πρέπει να υπάρχει μια ξένη συνωμοσία με 50.000 bots, η οποία υπάρχει βεβαίως μόνο στο μυαλό σας. 
Αλλά ας πάμε και στον Τριαντόπουλο. Ο Τριαντόπουλος γιατί παραπέμφθηκε; Δεν το λέτε. Το βούλευμα είναι σαφές. Και σας ζητάμε να παραιτηθείτε τώρα, γιατί έχετε προσπαθήσει με χιλιάδες τρόπους τα τελευταία χρόνια από τον Μάρτιο του 2024 με αυτές τις αισχρές δηλώσεις περί μπαζώματος να παρέμβετε στη δίκη και να προκαταλάβετε την απόφαση. 
Και η κ. Κωνσταντοπούλου σας υπέβαλε επίκαιρη ερώτηση να έρθετε να απαντήσετε τώρα μετά από τις αλλεπάλληλες προσπάθειες που κάνατε για να σταματήσετε οποιαδήποτε συζήτηση για το μπάζωμα -που τώρα έχει οδηγήσει τον Τριαντόπουλο στο ειδικό δικαστήριο- κι εσείς δεν παρεστήκατε. Δεν ήρθατε να απαντήσετε στην επίκαιρη ερώτησή της την προηγούμενη Δευτέρα. Στείλατε τον κ. Μπούγα. 
Είστε ένας δειλός πολιτικός, είστε ένας αυταρχικός πολιτικός, παρεμβαίνετε στην υπόθεση του εγκλήματος των Τεμπών διαρκώς με παραμύθια και νομίζετε ότι έτσι θα τη χειραγωγήσετε. Δεν θα σας περάσει. Ο λαός σας ξέρει και θα αντισταθεί μέχρι τέλους. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ξεκινάμε τον κατάλογο των ομιλητών. Θα δώσω τον λόγο στον κ. Κωτσό, αμέσως μετά στον κ. Παρασύρη και στην Κοινοβουλευτική Εκπρόσωπο της Νίκης, την κ. Κουρουπάκη.
Ορίστε, κύριε συνάδελφε, έχετε τον λόγο.
ΓΕΩΡΓΙΟΣ ΚΩΤΣΟΣ: Ευχαριστώ πολύ, κύριε Πρόεδρε.
 Κύριοι Υπουργοί, αγαπητές και αγαπητοί συνάδελφοι, ο λαός μας λέει πως «γλώσσα λανθάνουσα την αλήθεια λέγει». Και το λέω αυτό, γιατί ο Πρόεδρος της Ελληνικής Λύσης εν τη ρύμη του λόγου του και μέσα στον αντιπολιτευτικό οίστρο που τον διακατείχε σήμερα, ανέφερε ότι θα τα πάρουμε από τους πολλούς για να τα δώσουμε στους λίγους. Προφανώς θα πρέπει να διευκρινίσει αν λάθεψε ή αν το εννοεί. 
Θα συμφωνήσουμε, φαντάζομαι όλοι μας, ότι η αποτελεσματική λειτουργία της δικαιοσύνης αποτελεί βασική προϋπόθεση για την εμπιστοσύνη του πολίτη στους θεσμούς, στην ασφάλεια δικαίου και την εύρυθμη λειτουργία της οικονομίας. 


Γιατί δικαιοσύνη δεν σημαίνει μόνο να αναγνωρίζεται ένα δικαίωμα, αλλά και να μπορεί ο πολίτης και να το διεκδικήσει και να το κατοχυρώσει σε εύλογο χρόνο. Με αυτό το σκεπτικό, λοιπόν, το νομοσχέδιο του Υπουργείου Δικαιοσύνης για τον Κώδικα Εναλλακτικής Επίλυσης Διαφορών αποτελεί μια ουσιαστική θεσμική παρέμβαση. Για πρώτη φορά συγκροτείται ένα ενιαίο πλαίσιο που οργανώνει τη διαιτησία, τη διαμεσολάβηση και τη δικαστική μεσολάβηση, δημιουργώντας περισσότερες δυνατότητες επίλυσης των διαφορών, χωρίς να απαιτείται κάθε φορά η προσφυγή σε μία μακρά και δαπανηρή δικαστική αντιδικία. Στόχος μας δεν είναι να περιορίσουμε το δικαίωμα του πολίτη να προσφεύγει στη Δικαιοσύνη, είναι να του δώσουμε περισσότερες επιλογές, να ενισχύσουμε τη δυνατότητα συναινετικής επίλυσης των διαφορών και να συμβάλλουμε στην αποσυμφόρηση των δικαστηρίων. Η προσφυγή στη διαμεσολάβηση πρέπει να αποτελεί μία πραγματική ευκαιρία για τα μέρη να βρουν λύση, με τη συνδρομή των δικηγόρων τους και με σεβασμό στην ισότητα και την ελεύθερη βούλησή τους.
Ιδιαίτερη σημασία έχουν οι ρυθμίσεις για την υποχρεωτική προδικαστική διαδικασία σε συγκεκριμένες κατηγορίες διαφορών, όπως περιουσιακές και κληρονομικές υποθέσεις. Η εισαγωγική συνεδρία διαμεσολάβησης ή δικαστικής μεσολάβησης μπορεί να βοηθήσει τα μέρη να εξετάσουν εγκαίρως μία εξωδικαστική λύση προτού επιβαρυνθούν με κόστος και χρόνο που απαιτεί μία δικαστική διαμάχη. Θέλω ωστόσο να υπογραμμίσω ότι η επιτυχία του θεσμού προϋποθέτει εγγυήσεις. Η διαμεσολάβηση δεν πρέπει να μετατραπεί σε πρόσθετο οικονομικό βάρος ούτε σε τυπικό εμπόδιο για κάποιον να προσφύγει και να έχει πρόσβαση στη Δικαιοσύνη.
Είναι θετικό ότι μετά τη δημόσια διαβούλευση το Υπουργείο και ο Υπουργός προχώρησαν σε βελτιώσεις. Εξαιρέθηκαν οι εργατικές διαφορές από την υποχρεωτική προδικαστική διαδικασία, αυξήθηκαν τα σχετικά χρηματικά όρια για όλες τις υποθέσεις και αφαιρέθηκαν συγκεκριμένες επιβαρύνσεις, όπως το παράβολο των 50 ευρώ για την κατάθεση του πρακτικού. Οι παρεμβάσεις αυτές δείχνουν ότι η νομοθέτηση μπορεί και πρέπει να λαμβάνει υπόψη τις παρατηρήσεις επαγγελματικών και κοινωνικών φορέων. 
Θετική επίσης είναι και η ενίσχυση της ποιότητας και της αξιοπιστίας των διαδικασιών, η αναβάθμιση του πλαισίου για τους διαμεσολαβητές και η διεύρυνση της σχολικής διαμεσολάβησης. Η καλλιέργεια κουλτούρας διαλόγου από τις μικρότερες ηλικίες είναι μια επένδυση στη δημοκρατική συμπεριφορά, στην πρόληψη συγκρούσεων και στον σεβασμό κυρίως της διαφορετικής άποψης. 
Παράλληλα, το νομοσχέδιο περιλαμβάνει ρυθμίσεις για την αντιμετώπιση ειδικότερων αναγκών της Δικαιοσύνης. Στο ίδιο πλαίσιο βεβαίως εντάσσονται και οι τροπολογίες που κατατέθηκαν τη 14η Οκτωβρίου. Εδώ θα σταθώ ιδιαίτερα στην τροπολογία που αφορά την ελάφρυνση των συμπολιτών μας από το τεράστιο βάρος που έρχεται λόγω της ενεργειακής κρίσης, απότοκο της εμπόλεμης κατάστασης τόσο στην Ανατολική Ευρώπη όσο και στη Μέση Ανατολή. Η Κυβέρνησή μας, λοιπόν, αξιοποιώντας τα διαθέσιμα που υπάρχουν λόγω της χρηστής οικονομικής διοίκησης προσφέρει και συνεισφέρει συνολικά 40 λεπτά στο πετρέλαιο θέρμανσης -20 λεπτά η Κυβέρνηση και 20 λεπτά τα διυλιστήρια-, 20 λεπτά στο ντίζελ κίνησης -15 λεπτά η Κυβέρνηση, 5 λεπτά τα διυλιστήρια- και 10 λεπτά στην αμόλυβδη βενζίνη. Και βεβαίως εδώ έρχεται και η ενισχυμένη επιδότηση κατά 30% στο πετρέλαιο θέρμανσης, που ουσιαστικά το κατεβάζει στο 1,35 γι’ αυτούς που έχουν το δικαίωμα της πρόσθετης επιδότησης. Θυμίζω εδώ ότι αρχηγός νεότευκτου κόμματος κατέβαζε αυτό το όριο στο 1,40. Βλέπετε ότι η Κυβέρνησή μας είναι ένα βήμα πιο μπροστά ακόμη και από ανέξοδες προεκλογικές δεσμεύσεις κομμάτων που φιλοδοξούν να διαδραματίσουν ρόλο στην πολιτική ζωή του τόπου μας. 
Η δεύτερη τροπολογία περιλαμβάνει, μεταξύ άλλων, ρυθμίσεις για τη διεύρυνση της δυνατότητας ορισμού Προέδρου Εταιρείας Προστασίας Ανηλίκων, καθώς και την αντιμετώπιση έκτακτων μεταναστευτικών ροών στον Δήμο Ηρακλείου της Κρήτης. Οι έκτακτες ανάγκες απαιτούν οργανωμένη θεσμική ανταπόκριση και σαφείς διαδικασίες, με σεβασμό στο ισχύον θεσμικό πλαίσιο. 
Κυρίες και κύριοι συνάδελφοι, η μεταρρύθμιση της Δικαιοσύνης δεν ολοκληρώνεται προφανώς με την ψήφιση ενός νόμου. Κρίνεται στην εφαρμογή του, στην ταχύτητα με την οποία εξυπηρετείται ο πολίτης και την εμπιστοσύνη που οικοδομείται καθημερινά μεταξύ πολιτείας και πολίτη. Η Κυβέρνηση της Νέας Δημοκρατίας επιλέγει να αντιμετωπίσει υπαρκτές δυσλειτουργίες με θεσμικές αλλαγές αλλά και συγκεκριμένα εργαλεία.
Με αυτές τις σκέψεις υπερψηφίζω το νομοσχέδιο, με την πεποίθηση ότι η εφαρμογή του θα ενισχύσει την αποτελεσματικότητα της Δικαιοσύνης, θα διευρύνει τις δυνατότητες συναινετικής επίλυσης διαφορών και θα υπηρετήσει τον τελικό σκοπό κάθε μεταρρύθμισης, που δεν είναι άλλος από μία πολιτεία πιο λειτουργική, πιο δίκαιη, πιο φιλική, πιο κοντά στον πολίτη. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Κωτσό. 
Τον λόγο έχει ο κ. Φραγκίσκος Παρασύρης από το ΠΑΣΟΚ.
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ: Ευχαριστώ, κύριε Πρόεδρε. 
Δεν θα μιλήσω επί του σώματος του νομοσχεδίου. Θα μιλήσω για τις δύο τροπολογίες τις μεταμεσονύκτιες. Έτσι και αλλιώς για το νομοσχέδιο, αλλά και για τις τροπολογίες η εισηγήτριά μας έχει πει τα πάντα.
Ξεκινάω, λοιπόν, με αυτήν που αφορά στα καύσιμα. Και τα πανηγύρια της Κυβέρνησης είναι τόσο μεγάλα, παρότι έχουμε κατά 40% αυξημένες τιμές από πέρυσι, στο 1,55 φέτος σε σχέση με το 1,10 - 1,15 στο πετρέλαιο θέρμανσης πέρυσι! Θα σας δείξω αυτόν τον πίνακα, κύριε Υπουργέ. Τον ξέρετε; Είναι από τον Μάρτιο, δέσμη προσωρινών και στοχευμένων μέτρων ύψους περίπου 300 εκατομμυρίων ευρώ. Αυτά μας λέγατε τον Μάρτιο.
Την προηγούμενη βδομάδα, στη συζήτηση για την τροπολογία που έφερε το ΠΑΣΟΚ, απευθυνόμενος ο κ. Θεοδωρικάκος στον Πρόεδρο του ΠΑΣΟΚ είπε ότι «έχουμε δώσει μέχρι τέλος Σεπτεμβρίου 216 εκατομμύρια ευρώ σε επιδοτήσεις καυσίμων». Τα έσοδα από τον ΦΠΑ είναι 180 εκατομμύρια ευρώ, τα επιπλέον έσοδα από τα προϋπολογισμένα μόνο από τα καύσιμα είναι 180 εκατομμύρια ευρώ. Έχετε ουσιαστικά δηλαδή συμβάλει κατά 36 εκατομμύρια ευρώ όλο αυτό το οκτάμηνο - εννεάμηνο και πραγματικά διερωτόμαστε πού είναι αυτά τα 300 εκατομμύρια ευρώ που ανακοινώνατε τον Μάρτιο και τον Απρίλιο.
Δεύτερον, μιλάτε για το όριο δαπανών, εδώ και έναν μήνα. Μας λέτε ότι υπάρχει το όριο δαπανών. Μπορεί να μας πει κάποιος υπεύθυνα, από τα υπεύθυνα χείλη κάποιου Υπουργού να ακουστεί πόσο επιτέλους απέχουμε ως χώρα από το «ταβάνι» αυτών των δαπανών; Ψέλλισε κάτι ο κ. Μαρινάκης ότι αυτός ο δημοσιονομικός χώρος που περισσεύει είναι περίπου 300 εκατομμύρια ευρώ. Ωραία. Αν ισχύει αυτό το νούμερο, αν ισχύει αυτό το ποσό, προς τι η εμμονή σας ότι πρέπει να πάρουμε -εδώ και έναν μήνα μας το λέτε- ειδική άδεια από την Ευρωπαϊκή Ένωση μέχρι τέλος του έτους προκειμένου να ελαφρύνουμε περισσότερο τους πολίτες;
Και προφανώς είναι παιδαριώδεις οι ισχυρισμοί ότι δεν μπορούσατε να κάνετε αποδεκτή την τροπολογία του ΠΑΣΟΚ για την αυτόματη μείωση του ΕΦΚ από τα υπερέσοδα του ΦΠΑ, καθότι πολλές χώρες, μεταξύ άλλων και η Ιταλία το έχει κάνει, και προφανώς η Ιταλία ανήκει στην Ευρωπαϊκή Ένωση και στην Ευρώπη και δεν είναι σε καμία άλλη ήπειρο. 
Τρίτο θέμα: φορολόγηση υπερκερδών των διυλιστηρίων και η συμβολή τους στις εκπτώσεις. Λέτε για 20 λεπτά στο πετρέλαιο θέρμανσης. Με αφορμή αυτό το εικοσάλεπτο, δεν πάτε -λέτε- σε έκτακτη φορολόγηση. 
Η άποψή μας είναι ότι θα μπορούσατε να έχετε πάρει την τροπολογία που εμείς καταθέσαμε την προηγούμενη εβδομάδα και να έχετε φέρει μια ευέλικτη φόρμουλα, έτσι ώστε να μπορέσετε, με βάση τεκμηριωμένα στοιχεία, να πάρετε αντιστοίχως αυτά που έπρεπε να πάρετε και να συμβάλουν αναλόγως τα διυλιστήρια σε σχέση με τη μείωση τουλάχιστον του πετρελαίου θέρμανσης. 
Μόνο στο πρώτο εξάμηνο τα διυλιστήρια έχουν παρουσιάσει κέρδη 1,2 δισεκατομμύρια ευρώ. Προϊδεάζουν για πάνω από 2,5 δισεκατομμύρια μέχρι το τέλος του χρόνου. 
Άρα, δεν υπάρχει ένα συγκεκριμένο πλαίσιο στο οποίο να μπορούμε να λέμε ότι τα 20 λεπτά είναι αρκετά. Γιατί θα μπορούσε να πει κάποιος ότι «γιατί 20 λεπτά και όχι 25 λεπτά;», «γιατί 25 λεπτά και όχι 30 λεπτά;». Ποιος μας το λέει αυτό, όταν δεν έχει γίνει η συζήτηση αυτή, όταν δεν μας έχει περιγράψει κανείς το πλαίσιο μέσα στο οποίο γίνεται αυτή η συζήτηση και δεν έχει οργανώσει αυτό το πλαίσιο; 
Τα 20 λεπτά, για να ξέρετε, επειδή είναι όλα προϋπολογισμένα, είναι 90 εκατομμύρια συμβολή και εκπτώσεις από τα διυλιστήρια. Διότι τα λίτρα του πετρελαίου θέρμανσης είναι 450 εκατομμύρια μέχρι το τέλος του χρόνου. Συνεπώς, μιλάμε για 90 εκατομμύρια ευρώ έκπτωση. 
Εγώ θα μπορούσα να πω λοιπόν πάρα πολύ εύκολα, μπροστά στα 2,5 δισεκατομμύρια που φαίνεται ότι θα έχουν φέτος κέρδη τα διυλιστήρια, ότι αυτό θα μπορούσε να φτάσει στα 135 εκατομμύρια ευρώ εκπτώσεις, δηλαδή 30 λεπτά ανά λίτρο στο πετρέλαιο θέρμανσης. 
Άρα, όταν δεν υπάρχει και δεν έχει χτιστεί ένα πλαίσιο διαφανές, ορατό από όλες τις πολιτικές δυνάμεις και κυρίως από την κοινωνία, όλα είναι στον αέρα, όλα πάνε όπου βγει και στο τέλος λέμε και ευχαριστώ που μας δίνουν αυτή την έκπτωση των 20 λεπτών. 
Για εμάς υπάρχει ένα θέμα μείζον σχετικά με τα εισοδηματικά κριτήρια και τους ωφελούμενους για το επίδομα θέρμανσης. Είναι απολύτως ξεπερασμένα στις σημερινές συνθήκες και αφήνουν εκτός εκατοντάδες χιλιάδες εργαζόμενους και συνταξιούχους. Συνεπώς, χρειάζεται πραγματική διεύρυνση του κύκλου των ωφελούμενων,  ώστε να ενταχθούν όλα τα νοικοκυριά που πραγματικά πλήττονται και βλέπουν να εξανεμίζεται το εισόδημά τους στα καύσιμα. 
Επίσης, θα ήθελα να κάνω μια επισήμανση που αφορά τα νησιά και την Κρήτη. Το πετρέλαιο θέρμανσης θα πρέπει να ξέρετε ότι είναι στο 1,55 για την ηπειρωτική χώρα. Στα υπόλοιπα νησιά και την Κρήτη είναι στο 1,62. 
Η ευθυγράμμιση των τιμών και η ενιαία τιμή υπήρχε το 1990. Θα ήταν μια εύλογη συζήτηση να μπορούμε, τουλάχιστον στο πετρέλαιο θέρμανσης, να δημιουργήσουμε μια ενιαία τιμή για όλη τη χώρα. 
Συνεπώς, με βάση το πλαίσιο που σας είπα, κόψτε τους πανηγυρισμούς, μη βαφτίζετε το κρέας ψάρι. Εδώ είμαστε, να τα ξαναδούμε. 
Πάω στη δεύτερη τροπολογία, που αφορά τη δομή μεταναστών στην Κρήτη. Η κατάθεση της τροπολογίας στη Βουλή για τη μίσθωση του ακινήτου στους Αθανάτους Ηρακλείου είναι η κορύφωση μιας συστηματικής πολιτικής εξαπάτησης, μιας ολιγωρίας και ενός θεσμικού εμπαιγμού. 
Από την πρώτη στιγμή κιόλας ο κ. Πλεύρης και το Υπουργείο ενέπαιζαν  απροκάλυπτα την τοπική κοινωνία. Με διάφορους περίεργους παράγοντες οι οποίοι φαινόταν να συνομιλούν με το Υπουργείο, προτεινόταν κάθε δεκαπενθήμερο και ένας διαφορετικός χώρος σε ένα ιδιότυπο αντιθεσμικό καρουζέλ στις πλάτες της τοπικής κοινωνίας. Είναι ένα απόλυτο ναυάγιο η όλη διαδικασία. 
Όλα ξεκίνησαν όταν από μια άλλη νυχτερινή τροπολογία τον Φλεβάρη και μετά από μήνες αδέξιων χειρισμών, ο Υπουργός κατέληξε στο τέλος να ζητάει προτάσεις και από εμάς. 
Του κατέθεσα άμεσα μια συγκροτημένη και ρεαλιστική αντιπρόθεση, την εγκατάσταση προσωρινών προκατασκευασμένων οικίσκων σε δημόσια έκταση, ώστε να μην επιβαρυνθεί μια κατοικημένη περιοχή μέσα στον Δήμο Ηρακλείου, όπως αυτή που πάει τώρα, και να μην δαπανώνται υπέρογκα ποσά σε ιδιωτικές μισθώσεις. 
Αντί να αξιοποιήσουν τη λύση αυτή, άφησαν συνειδητά τον χρόνο να κυλά, άφησαν τα πράγματα να οδηγηθούν στο σημερινό αδιέξοδο, ώστε να επικαλεστούν στη συνέχεια το τετελεσμένο και τις έκτακτες ανάγκες. 
Ενώ διαβεβαίωναν για δήθεν διάλογο, την ίδια ώρα προετοίμαζαν μεθοδεύσεις πίσω από κλειστές πόρτες, με νυχτερινούς αιφνιδιασμούς και αγνοώντας επιδεικτικά τις ομόφωνες αναλυτικές αποφάσεις του Δημοτικού Συμβουλίου Ηρακλείου και του Περιφερειακού Συμβουλίου Κρήτης. 
Η εσκεμμένη καθυστέρηση και η παντελής απουσία σοβαρού εθνικού σχεδιασμού δεν συγκαλύπτονται με εκπρόθεσμες τροπολογίες, υπέρογκα απευθείας μισθώματα των 13.500 ευρώ τον μήνα με τεχνητές πιέσεις. 
Ξεκαθαρίζω για άλλη μία φορά προς κάθε κατεύθυνση. Στον εμπαιγμό, τα τελεσίγραφα και τους τεχνητούς εκβιασμούς δεν συναινώ ούτε εγώ ούτε το ΠΑΣΟΚ. Η θέση μου ήταν, είναι και παραμένει ξεκάθαρη, σταθερή και πλήρως ταυτισμένη με την τοπική κοινωνία, τους κατοίκους των Αθανάτων και τους φορείς του Ηρακλείου. 
Καλούμε την Κυβέρνηση και τον κ. Πλεύρη να αποσύρουν άμεσα την απαράδεκτη ρύθμιση και να σταματήσουν την εμμονική χωροθέτηση στους Αθανάτους. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Παρασύρη. 
 Τον λόγο έχει η Κοινοβουλευτική Εκπρόσωπος της Νίκης, η κ. Κουρουπάκη. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, φέρνετε σήμερα ακόμη έναν Κώδικα για τη λειτουργία της Δικαιοσύνης και επιχειρείτε να μας πείσετε ότι αντιμετωπίζετε τις χρόνιες παθογένειες του συστήματος, την ώρα που ο Έλληνας πολίτης βλέπει την καθημερινότητά του να γίνεται ολοένα δυσκολότερη και αναζητάει ένα κράτος ικανό να προστατεύσει τα δικαιώματά του. 
Η ακρίβεια εξαντλεί το οικογενειακό εισόδημα, τα σχολεία παραμένουν με εκατοντάδες ελλείψεις, η Κρήτη βρίσκεται αντιμέτωπη με νέα μεταναστευτική πίεση και σοβαρά ερωτήματα προκύπτουν για τη διαχείριση προσωπικών δεδομένων, ενώ στην εξωτερική πολιτική διαδραματίζονται εξελίξεις για τις οποίες οι Έλληνες πληροφορούνται περισσότερα από τα δημοσιεύματα παρά από τους αρμόδιους Υπουργούς. 
Αυτή είναι η πραγματικότητα μέσα στην οποία νομοθετείτε και καλό θα ήταν να την κοιτάξετε κατάματα, γιατί η Δικαιοσύνη αποκτά αξία όταν ο άνθρωπος που βρίσκεται σε αδυναμία μπορεί να τη χρησιμοποιήσει για να υπερασπιστεί τον εαυτό του. 
Με τον προτεινόμενο Κώδικα Εναλλακτικής Επίλυσης Διαφορών επεκτείνετε τη διαμεσολάβηση, υποσχόμενοι ταχύτερες διαδικασίες και αποσυμφόρηση των δικαστηρίων, παραβλέποντας όμως ότι κάθε πρόσθετο στάδιο μπορεί να συνεπάγεται νέα οικονομικά βάρη για ανθρώπους που ήδη δυσκολεύονται να ανταποκριθούν ακόμη και στις βασικές τους ανάγκες. 
Ο Δικηγορικός Σύλλογος Αθηνών διατύπωσε κατά πλειοψηφία σοβαρές αντιρρήσεις για την επιβάρυνση της πολιτικής δίκης και την ανεπαρκή τεκμηρίωση της διεύρυνσης της υποχρεωτικής προδικασίας, επισημάνσεις που προέρχονται από τους ίδιους τους επαγγελματίες οι οποίοι θα κληθούν να εφαρμόσουν όσα ψηφίζετε. 
Εξηγήστε μας λοιπόν πώς διασφαλίζετε την ελεύθερη συναίνεση όταν η απόρριψη μιας πρότασης διαμεσολάβησης μπορεί υπό προϋποθέσεις να επιφέρει οικονομικές συνέπειες και πώς προστατεύετε τον πολίτη που αδυνατεί να καλύψει το κόστος της διαδικασίας, ιδιαίτερα όταν η πρόσβαση στη νομική βοήθεια πρέπει να εξασφαλίζεται ήδη από το προδικαστικό στάδιο. 
Ανάλογη προσοχή απαιτούν και οι δημόσιες συμβάσεις, καθώς προβλέπονται περιπτώσεις στις οποίες η παρέλευση προθεσμίας χωρίς αντίδραση μπορεί να οδηγεί σε αποδοχή απόφασης, δημιουργώντας την ανάγκη αυστηρού υπηρεσιακού ελέγχου, ώστε η αδράνεια ή η ολιγωρία ενός αρμόδιου οργάνου να μην επιβαρύνει τελικά το δημόσιο συμφέρον. 
Επειδή στο νομοσχέδιό σας περιλαμβάνεται και η σχολική διαμεσολάβηση, θα ήθελα, κύριε Υπουργέ, να σας μεταφέρω την κατάσταση που περιγράφουν οι ίδιοι οι εκπαιδευτικοί στην εκλογική μου περιφέρεια, στον Βόρειο Τομέα Αθηνών, για να καταλάβετε μέσα σε ποιες συνθήκες καλούνται τα σχολεία να εφαρμόσουν τις νέες προβλέψεις. 
Ο Σύλλογος Εκπαιδευτικών Πρωτοβάθμιας Εκπαίδευσης Αμαρουσίου καταγγέλλει περισσότερα από εκατό ογδόντα κενά στα δημοτικά σχολεία και τα νηπιαγωγεία, καθώς και πάνω από πεντακόσια κενά στην παράλληλη στήριξη, σύμφωνα με τα στοιχεία που δημοσιοποίησε στις 12 Οκτωβρίου. 
(Στο σημείο αυτό την Προεδρική Έδρα καταλαμβάνει ο Δ’ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
 
Μιλάμε για παιδιά που χρειάζονται εκπαιδευτικό μέσα στην τάξη τους και για οικογένειες που περιμένουν την αναγκαία υποστήριξη, ενώ ο ίδιος ο Σύλλογος αναφέρει ότι οι προσπάθειες εκπροσώπων γονέων και εκπαιδευτικών να συναντηθούν με τη διοίκηση της πρωτοβάθμιας εκπαίδευσης παραμένουν χωρίς αποτέλεσμα.
Πώς ακριβώς, λοιπόν, περιμένετε να λειτουργήσει αποτελεσματικά η σχολική διαμεσολάβηση, όταν υπάρχουν τέτοιες καταγγελίες για ελλείψεις προσωπικού;
Περιμένουμε, λοιπόν, από την ηγεσία του Υπουργείου Παιδείας να παρουσιάσει τα επίσημα στοιχεία ανά σχολείο και να προχωρήσει στην κάλυψη των πραγματικών αναγκών, γιατί κάθε ημέρα καθυστέρησης έχει συνέπειες για τη μόρφωση και την καθημερινότητα των μαθητών.
Κυρίες και κύριοι Βουλευτές, την ίδια στιγμή, στην Κρήτη καταγράφεται νέα σοβαρή αύξηση μεταναστευτικών αφίξεων, με τις πληροφορίες της 14ης Οκτωβρίου να κάνουν λόγο για δεκαεπτά σκάφη μέσα σε λιγότερες από σαράντα οκτώ ώρες και εκατοντάδες ανθρώπους που συγκεντρώθηκαν σε προσωρινές εγκαταστάσεις στην Ιεράπετρα, τις οποίες οι τοπικοί φορείς χαρακτηρίζουν ανεπαρκείς.
Το Λιμενικό καλείται να αντιμετωπίσει αλλεπάλληλα περιστατικά, οι τοπικές υπηρεσίες επωμίζονται πρόσθετες ευθύνες και οι κάτοικοι βλέπουν την κατάσταση να επιβαρύνεται, ενώ οι πληροφορίες για αναχωρήσεις από τις ακτές της Λιβύης αναδεικνύουν για ακόμη μια φορά την ανάγκη αποτελεσματικής αντιμετώπισης των κυκλωμάτων διακίνησης.
Η Κυβέρνηση πρέπει να παρουσιάσει επιτέλους ένα ολοκληρωμένο επιχειρησιακό σχέδιο -και όχι πρόχειρες τροπολογίες σαν αυτή που μας φέρατε χθες- για την Κρήτη και τη Γαύδο, με επαρκή μέσα επιτήρησης και στελέχωση των αρμόδιων υπηρεσιών, καθώς και με ταχείες νόμιμες διαδικασίες εξέτασης αιτημάτων προστασίας και επιστροφών, αντί να αφήνει τις τοπικές κοινωνίες να αντιμετωπίζουν διαρκώς τις συνέπειες ενός προβλήματος που απαιτεί κεντρικό κρατικό συντονισμό.
Θα επανέλθω στην τροπολογία παρόντος του αρμόδιου Υπουργού.
Στην εξωτερική πολιτική, η Κυβέρνηση Μητσοτάκη έχει να δώσει πολύ σοβαρές εξηγήσεις, γιατί η υπόθεση της Αμερικανίδας Πρέσβεως Κίμπερλι Γκίλφοϊλ προκαλεί εύλογα ερωτήματα για όσα συνέβαιναν κατά τη θητεία της στην Αθήνα, αλλά και για τον τρόπο με τον οποίο η Ελληνική Κυβέρνηση διαχειρίστηκε τις σχέσεις της μαζί της.
Ο ίδιος ο Λευκός Οίκος ζήτησε στις 13 Οκτωβρίου την παραίτησή της, ύστερα από δημοσιεύματα που περιλαμβάνουν βαρύτατες καταγγελίες για προσωπικά οικονομικά οφέλη και αξιοποίηση πολιτικών διασυνδέσεων, τις οποίες η ίδια αρνείται, ενώ, σύμφωνα με τις πληροφορίες, διεξάγεται έρευνα από τις αρμόδιες αμερικανικές υπηρεσίες.
Και σαν να μην έφταναν όλα αυτά, έχουν δημοσιευθεί ισχυρισμοί ότι η συγκεκριμένη Πρέσβης μίλησε ακόμη και για δυνατότητα αμερικανικής παρέμβασης σε εκλεγμένες κυβερνήσεις, ανάμεσά τους και η Ελληνική, με τον αρμόδιο Υπουργό βέβαια να διαψεύδει ότι υπήρξε απειλή προς τη χώρα μας.
Στα ίδια δημοσιεύματα εγείρονται ζητήματα για τη συμμετοχή επιχειρηματικών συμφερόντων σε επίσημες διπλωματικές επαφές, γεγονός που απαιτεί πλήρη αποσαφήνιση των συναντήσεων που πραγματοποιήθηκαν με Έλληνες κυβερνητικούς αξιωματούχους και του ρόλου που διαδραμάτισαν σε αυτές πρόσωπα που εκπροσωπούσαν ιδιωτικά συμφέροντα.
Ποιος καθόταν, κύριε Υπουργέ, σε αυτά τα τραπέζια, με ποια ιδιότητα και με ποια γνώση της Ελληνικής Κυβέρνησης; Περιμένουμε τις σχετικές απαντήσεις, γιατί οι επίσημες διπλωματικές επαφές της χώρας οφείλουν να υπηρετούν το δημόσιο συμφέρον και να πραγματοποιούνται με πλήρη θεσμική διαφάνεια.
Και την ώρα που συμβαίνουν όλα αυτά, η Τουρκία διατηρεί τον δικό της δίαυλο επικοινωνίας με την Ουάσιγκτον μέσω του Αμερικανού Πρέσβη Τομ Μπάρακ, διεκδικώντας διαρκώς την προώθηση των συμφερόντων της, ενώ η Ελλάδα χρειάζεται να διασφαλίσει τη συνέχεια της διπλωματικής της εκπροσώπησης και την παρουσία της στα κέντρα όπου λαμβάνονται αποφάσεις για την Ανατολική Μεσόγειο και το Κυπριακό.
Η χώρα μας χρειάζεται εξωτερική πολιτική με σχέδιο και ξεκάθαρη υπεράσπιση των εθνικών συμφερόντων. Γι’ αυτό, αφήστε τις θριαμβολογίες και ενημερώστε τη Βουλή για το τι έχει συμβεί και πώς σκοπεύετε να αντιμετωπίσετε τις συνέπειες αυτής της υπόθεσης.
Κύριε Υπουργέ, θα ήθελα τώρα να αναφερθώ σε μια υπόθεση για την οποία έχω ήδη καταθέσει κοινοβουλευτική ερώτηση και αφορά στην ασφάλεια των προσωπικών δεδομένων των Ελλήνων ψηφοφόρων, γιατί έχουμε φτάσει να ζητάμε ξανά και ξανά από το ίδιο το κράτος να αποδείξει ότι προστατεύει σωστά τις πληροφορίες που του εμπιστεύονται οι πολίτες.
Στις 9 Οκτωβρίου, σύμφωνα με υπηρεσιακό έγγραφο που δημοσιοποιήθηκε, το Υπουργείο Εσωτερικών ζήτησε επειγόντως από τις αρμόδιες υπηρεσίες της αυτοδιοίκησης να ορίσουν υπαλλήλους για το δίκτυο διαχείρισης περιστατικών ασφάλειας του εθνικού εκλογικού δικτύου, έναν μηχανισμό που προβλέπεται νομοθετικά ήδη από το 2019.
Η Κυβέρνηση οφείλει να εξηγήσει γιατί κρίθηκε αναγκαία αυτή η επείγουσα ενέργεια και σε ποιο στάδιο βρίσκεται σήμερα η λειτουργία του συγκεκριμένου δικτύου, καθώς μιλάμε για πληροφοριακά συστήματα που συνδέονται με μια από τις σημαντικότερες δημοκρατικές διαδικασίες της χώρας.
Και ας θυμίσω κάτι που έχει ιδιαίτερη βαρύτητα, γιατί εδώ υπάρχουν διαπιστωμένες παρεμβάσεις και επίσημες αποφάσεις. Η Αρχή Προστασίας Δεδομένων Προσωπικού Χαρακτήρα επέβαλε πρόστιμο 400.000 ευρώ στο Υπουργείο Εσωτερικών για σοβαρές παραβιάσεις στη διαχείριση προσωπικών δεδομένων απόδημων εκλογέων, δίνοντας παράλληλα εντολή συμμόρφωσης για τις διαδικασίες ασφαλείας. Η ίδια η Αρχή διευκρίνισε ότι οι παραβιάσεις εκείνες δεν αφορούσαν στη διενέργεια της ψηφοφορίας, γεγονός που καθιστά ακόμη πιο συγκεκριμένη την υποχρέωση του Υπουργείου να παρουσιάσει τι διορθώθηκε στη διαχείριση των δεδομένων και πώς θα αποτραπούν ανάλογα περιστατικά στο μέλλον.
Κύριε Υπουργέ, το κράτος που ζητά από τους Έλληνες να εμπιστεύονται όλο και περισσότερα προσωπικά στοιχεία στις ψηφιακές υπηρεσίες, έχει ήδη βρεθεί αντιμέτωπο με ένα πρόστιμο 400.000 ευρώ για παραβιάσεις στην ασφάλεια αυτών των υπηρεσιών και οι πολίτες περιμένουν να μάθουν τι ακριβώς άλλαξε από τότε.
Επιστρέφοντας στον Κώδικα που συζητάμε σήμερα, αξίζει να αναλογιστούμε τι σημαίνουν όλα αυτά για τον απλό Έλληνα, που εργάζεται καθημερινά για να συντηρήσει την οικογένειά του και βλέπει τις υποχρεώσεις του να αυξάνονται, ενώ η πρόσβαση στη δικαιοσύνη εξακολουθεί να απαιτεί χρόνο και οικονομικές αντοχές, που συχνά δεν διαθέτει.
Με τις ρυθμίσεις για τη διαμεσολάβηση δημιουργούνται νέες διαδικαστικές απαιτήσεις, για τις οποίες πρέπει να διασφαλιστεί ότι ο πολίτης θα διατηρεί ουσιαστικά την ελευθερία της συναίνεσής του και τη δυνατότητα να προσφεύγει στον φυσικό του δικαστή, χωρίς να βρίσκεται αντιμέτωπος με δυσανάλογες οικονομικές συνέπειες.
Κύριε Υπουργέ, ο άνθρωπος που μετράει τα χρήματά του για να βγάλει τον μήνα, έχει κάθε δικαίωμα να ζητά μια δικαιοσύνη στην οποία θα μπορεί πραγματικά να προσφύγει και περιμένει από την Κυβέρνησή σας να αποδείξει ότι οι καινούργιες διαδικασίες θα υπηρετούν αυτόν τον σκοπό. Η εμπιστοσύνη στους θεσμούς κερδίζεται με την καθημερινή τους λειτουργία και την ικανότητα της πολιτείας να διορθώνει τα προβλήματα.
Γι’ αυτό, η Κυβέρνησή σας οφείλει να δώσει συγκεκριμένες απαντήσεις για όσα έχουν αναδειχθεί και να εξασφαλίσει ότι οι νομοθετικές σας επιλογές θα προσφέρουν πραγματική προστασία στους πολίτες. Οι Έλληνες έχουν δικαίωμα να απαιτούν από την Κυβέρνηση σοβαρότητα και σεβασμό στα δικαιώματά τους και κάθε Υπουργός κρίνεται από όσα πράττει και από όσα αφήνει άλυτα, ιδιαίτερα όταν οι συνέπειες βαρύνουν τους ανθρώπους που ήδη δοκιμάζονται στην καθημερινότητά τους.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κουρουπάκη.
Συνεχίζουμε με τον Βουλευτή Έβρου με την Ελληνική Λύση, τον κ. Παράσχο Παπαδάκη.
Ορίστε, έχετε τον λόγο. 
ΠΑΡΑΣΧΟΣ ΠΑΠΑΔΑΚΗΣ: Ευχαριστώ πολύ, κύριε Πρόεδρε.
Έρχεται σήμερα στην Ολομέλεια ένα νομοσχέδιο που η Κυβέρνηση βάφτισε ως εμβληματική μεταρρύθμιση, ότι δήθεν θα λύσει το διαχρονικό πρόβλημα της καθυστέρησης στην απονομή της δικαιοσύνης και έτσι θα αποσυμφορήσει τα δικαστήρια.
Μόνο που το πρόβλημα, κύριε Υπουργέ, δεν είναι χρονικό, αλλά περισσότερο ποιοτικό.
Πρώτα θα πρέπει να διασφαλίζεται ότι οι αποφάσεις που εκδίδονται είναι δίκαιες και προστατεύουν τους πολίτες και μετά να εκδίδονται γρήγορα. Δεν αρκεί, δηλαδή, μόνο να κλείνουμε γρήγορα τις υποθέσεις, αλλά πρωτίστως να αποδίδεται πραγματική δικαιοσύνη. Πίσω από τους βαρύγδουπους τίτλους δυστυχώς κρύβεται η αντικειμενική πραγματικότητα που είναι εξαιρετικά προβληματική. 
Πρώτον, για το συγκεκριμένο νομοσχέδιο εγείρονται σοβαρά ζητήματα αντισυνταγματικότητας ως προς το δικαίωμα της δικαστικής προστασίας των πολιτών, όπως προβλέπει το άρθρο 20 του Συντάγματος. «Καθένας έχει το δικαίωμα στην παροχή έννομης προστασίας από τα δικαστήρια και μπορεί να αναπτύξει σε αυτά τις απόψεις του για τα δικαιώματα ή τα συμφέροντά του», λέει το άρθρο 20 του Συντάγματος. Εσείς μ’ αυτό το νομοσχέδιο μεταφέρετε το βάρος της επίλυσης των διαφορών εκτός της θεσμοθετημένης δικαστικής εξουσίας. Η προσφυγή σε εναλλακτικές μεθόδους επίλυσης διαφορών, όπως η διαμεσολάβηση και η διαιτησία που καθίστανται ουσιαστικά υποχρεωτικές και συνοδεύονται ταυτόχρονα από αντικίνητρα για όποιον επιλέγει τον φυσικό του δικαστή, φαλκιδεύει το άρθρο 20 του Συντάγματος.
Παραβιάζεται επίσης η αρχή της ισότητας που προβλέπεται στο άρθρο 4 του Συντάγματος. Η δικαιοσύνη δεν μπορεί να είναι πολυτέλεια, δεν μπορεί να είναι εμπορική υπηρεσία και δεν μπορεί να μετατραπεί σε προνόμιο για ολίγους. Πλέον η δικαιοσύνη μ’ αυτό το νομοσχέδιο που φέρνετε θα είναι για την ελίτ, προνόμιο των λίγων που έχουν την οικονομική δυνατότητα να μπορούν πριν πάνε στον φυσικό τους δικαστή να πληρώσουν διαμεσολαβητές με 100 ευρώ και 150 ευρώ την ώρα και δικηγόρους ταυτόχρονα και όταν αποτύχει η διαμεσολάβηση, θα καλούνται να ξαναβάλουν το χέρι στην τσέπη για να πάνε στα δικαστήρια. Υποχρεώνετε, δηλαδή, τους πολίτες σε μια ακόμη προδικαστική κοστοβόρα διαδικασία, με σκοπό να αποσυμφορήσετε τα εκθέματα των δικαστηρίων. Αφού δεν θα μπορεί ο εργαζόμενος των χιλίων διακοσίων ευρώ να επωμισθεί μια επιπλέον προδικαστική διαδικασία μέχρι να φτάσει στον φυσικό δικαστή, τότε φυσικό και επόμενο είναι να μην μπορεί να φτάσει να προσφύγει στη δικαιοσύνη και να αδειάζουν τα εκθέματα και θα βγαίνετε μετά εσείς εδώ απ’ αυτό το Βήμα και θα δείχνετε στοιχεία επιτάχυνσης της δικαιοσύνης, αποσυμφόρησης της δικαιοσύνης. Μα, φυσικά θα αποσυμφορηθεί η δικαιοσύνη, όταν δεν θα μπορεί ο άλλος να πάει στη δικαιοσύνη. 
Το ερώτημα είναι, όμως, πώς προστατεύεται ο οικονομικά ασθενέστερος μ’ αυτό το νομοσχέδιο. Δεν διαπραγματεύονται όλοι από την ίδια θέση ισχύος. Άλλο να κάθεται στο τραπέζι μια μεγάλη ασφαλιστική εταιρεία, μια μεγάλη ανώνυμη εταιρεία, μια τράπεζα μ’ ένα ολόκληρο νομικό team και άλλο ένα συνταξιούχος, ένας εργαζόμενος των χιλίων ευρώ. Η τυπική ισότητα των μερών δεν συνεπάγεται πάντα πραγματική ισότητα των μερών. 
Αντί να προσλάβετε δικαστικούς λειτουργούς, έτσι ώστε να καταμερίζονται λογικά οι υποθέσεις και να εκδίδουν γρήγορες και ποιοτικές αποφάσεις, αντί να προσλάβετε υπαλλήλους, αντί να φτιάξετε σύγχρονα δικαστήρια με περισσότερα ακροατήρια για να δικάζονται ταυτόχρονα υποθέσεις -ελάτε να δείτε το δικαστήριο της Αλεξανδρούπολης που το ξέρετε, που είναι από τον 19ο αιώνα-, αντί να ψηφιοποιήσετε τη δικαιοσύνη, αντί να ενισχύσετε τον θεσμό της επιθεώρησης των δικαστών – που πραγματική επιθεώρηση δεν γίνεται, οι περισσότερες αναφορές των δικηγόρων για κακοδικία, το 99%, πάνε στο αρχείο, ό,τι θέλουν κάνουν οι δικαστές-, εσείς επιλέγετε τον εύκολο δρόμο «πονάει κεφάλι, κόβει κεφάλι». Επιλέγετε τη λογική τού «πετάω την μπάλα στην εξέδρα». 
Μετά την ιδιωτικοποίηση των αρχαίων μνημείων μας, μετά την ιδιωτικοποίηση λιμανιών, αεροδρομίων, δρόμων, νερού, μ’ αυτό το νομοσχέδιο ιδιωτικοποιείτε και τη δικαιοσύνη, της δίνετε εμπορικό χαρακτήρα. Οι μόνοι που θα κερδίσουν απ’ αυτό το νομοσχέδιο θα είναι οι εταιρείες εντός και εκτός επικράτειας που θα εκπαιδεύουν διαμεσολαβητές που θα ασχολούνται με τη διαμεσολάβηση, τη διαιτησία κ.λπ. 
Η δικαιοσύνη δεν είναι πολυτέλεια, δεν είναι εμπορική υπηρεσία και δεν μπορεί να μετατραπεί σε προνόμιο για ολίγους. 
Στο άρθρο 75 προβλέπεται η υποχρεωτική διαμεσολάβηση ιδιωτών με ΟΤΑ και νομικά πρόσωπα δημοσίου δικαίου. Δείτε εδώ τι κάνετε τώρα. Θα πηγαίνει, λοιπόν, ο ιδιώτης στο δικηγορικό γραφείο του περιφερειάρχη, του δημάρχου, του διοικητή νοσοκομείου, θα αναθέτει την υπόθεση στο δικηγορικό του γραφείο για να κάνει την άριστη διαπραγμάτευση με τον δήμο που είναι αυτός δήμαρχος ή με το νοσοκομείο που είναι αυτός διοικητής, θα μπαίνει μπροστινός ένας άλλος δικηγόρος από το δικηγορικό του γραφείο -για να μη φαίνεται αυτός φυσικά-, θα συμφωνείται μια καλή, παχυλή αποζημίωση, θα πληρώνονται οι ιδιώτες από τα δημόσια ταμεία και θα παίρνει και ο δήμαρχος το ποσοστό του, θα παίρνει την αμοιβή του. 
Τι φανταστικό νομοσχέδιο είναι αυτό πραγματικά! Αυτό είναι νομιμοποίηση της μίζας! Έτσι γίνονται, όμως, οι δουλειές στην Ελλάδα του Μητσοτάκη!
Ωραίο επίσης και το άρθρο 87! Προβλέπετε ότι αν υπάρχει σύγκρουση συμφερόντων -λέτε- του διαμεσολαβητή με τους διαδίκους, δηλαδή αν ο διαμεσολαβητής είναι δικηγόρος και έχει υπερασπιστεί κάποιο μέρος της διαμεσολάβησης σε παλιότερη υπόθεση και δεν το γνωρίζει το άλλο μέρος, αν έχει οικονομικό συμφέρον -λέτε- από τη διαμεσολάβηση, δηλαδή να μπορεί να πάρει χρήματα, παρ’ όλα αυτά μπορεί να αναλάβει τη διαμεσολάβηση. Η παραβίαση αυτή θα είναι -λέτε- πειθαρχική κύρωση, θα συνιστά πειθαρχικό παράπτωμα, αλλά δεν θα θίγεται το κύρος του πρακτικού διαμεσολάβησης και της προτάσεώς του. Αφού δεν θα θίγεται το κύρος της διαμεσολάβησης και το θεωρείτε δίκαιο, τότε για ποιον λόγο να συνιστά πειθαρχικό παράπτωμα αυτή η διαμεσολάβηση;
Εδώ αφήνετε ένα παράθυρο ανοιχτό στους «καρχαρίες» διαμεσολαβητές που όταν θα πρόκειται για μια συμφωνία εκατομμυρίων ευρώ, ποιος θα δώσει σημασία στην πειθαρχική κύρωση, στο αν θα του αναστείλετε εσείς τα καθήκοντα ή όχι; Με μια διαμεσολάβηση που θα έχει κάνει αυτός και θα έχει σύγκρουση συμφερόντων, θα ζήσει και αυτός και τα παιδιά του. 
Πάμε παρακάτω. Η σχολική διαμεσολάβηση. Τι νόημα έχει αυτό; Εκπαιδευτικό νόημα έχει; Θα βάλετε, δηλαδή, παιδιά Δ΄ Δημοτικού να κάνουν διαμεσολάβηση; Σοβαρά μιλάμε τώρα; Σ’ αυτήν τη διαμεσολάβηση λέτε ότι οι διαμεσολαβητές θα είναι άλλα παιδιά ίδιας ηλικίας με συντονιστή έναν δάσκαλο.
Ερώτηση: Οι διαμεσολαβητές θα πληρώνονται. Τα παιδιά θα πληρώνονται; Θα τους δίνετε κανένα δεκάρικο και αυτά θα πηγαίνουν στο κυλικείο να παίρνουν κανένα κουλούρι; Θα βάλετε, δηλαδή, τα παιδιά σε μια οιονεί δικαστική διαδικασία για να επιλύουν τα προβλήματά τους, χωρίς να ρωτήσετε καν τους γονείς τους. Ρωτήσατε τους γονείς; Θα δίνουν τη συγκατάθεσή τους; Μιλάμε για παιδιά εννιά-δέκα χρονών. Γνωμοδότησαν θετικά γι’ αυτό το μέτρο ψυχιατρικά επιστημονικά συμβούλια, για να δούμε αν είναι προς το συμφέρον των ανηλίκων; Αποσύρετε άμεσα αυτό το γελοίο και ταυτόχρονα επικίνδυνο για την υγεία των παιδιών άρθρο.
Στο άρθρο 208, ακόμα ένα ακαταδίωκτο, αυτήν τη φορά στα στελέχη της ΔΕΔΔΗΕ για κακουργήματα, όχι για πλημμελήματα, αλλά για κακουργήματα, αδικήματα εμπρησμού. Με ποια λογική να μην εφαρμόζεται η αυτόφωρη διαδικασία ακόμα και σε κακουργήματα; Είναι μια «φωτογραφική» διάταξη, γιατί θέλετε να καλύψετε κάποια «δικά σας παιδιά». 
Εν κατακλείδι, δεν θέλουμε μια δικαιοσύνη δύο ταχυτήτων. Δεν θέλουμε έναν πολίτη που εξαναγκάζεται να συμβιβαστεί γιατί δεν μπορεί να αντέξει το δικαστικό κόστος. Δεν θέλουμε διαδικασίες που θα αξιολογούνται ως επιτυχημένες μόνο και μόνο επειδή μειώνουν τα εκθέματα των δικαστηρίων. Θέλουμε μια δικαιοσύνη που να λειτουργεί για όλους, ένα σύστημα επίλυσης διαφορών που υπηρετεί την κοινωνία και όχι που μεταφέρει το κόστος των δικών του αδυναμιών. 
Για εμάς το ζητούμενο δεν είναι απλώς να επιλύονται οι διαφορές εξωδικαστικά, αλλά να επιλύονται δίκαια, με διαφάνεια, με αξιοπρέπεια απέναντι στον πολίτη. 
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
[bookmark: _Hlk224734574]ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παπαδάκη.
Καλείται στο Βήμα ο Ανεξάρτητος Βουλευτής Α΄ Αθηνών κ. Αθανάσιος Χαλκιάς.
Κύριε συνάδελφε, έχετε τον λόγο.
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, το παρόν νομοσχέδιο συνιστά ακόμα μία μεθοδευμένη και άκρως επικίνδυνη απόπειρα αλλοιώσεως των θεμελιωδών θεσμών του ελληνικού κράτους και της ίδιας της εθνικής μας υπόστασης. 
Το νομοσχέδιο αυτό φέρει το παραπλανητικό και φαινομενικά αθώο τίτλο του Κώδικα Εναλλακτικής Επίλυσης Διαφορών, όμως δεν αποτελεί τίποτε άλλο παρά έναν «Δούρειο Ίππο» που εισάγει ξένα αντεθνικά και διαβρωτικά ήθη στο ιερό πεδίο της απονομής της δικαιοσύνης, υπονομεύοντας ευθέως την εθνική μας κυριαρχία, την πατροπαράδοτη ελληνική οικογένεια και την ελληνορθόδοξη παιδεία μας. Πλήθος παραπλανητικών διατάξεων, παρουσιαζόμενες ως προοδευτικές, οδηγούν σε εκχώρηση κυριαρχικών δικαιωμάτων σε εξωθεσμικά σκοτεινά διεθνή κέντρα. 
Ας εξετάσουμε πρωτίστως τις διατάξεις περί διεθνούς διαιτησίας και την πρωτοφανή ρύθμιση για τη χρηματοδότηση των διαιτησιών από τρίτους. 
Το Σύνταγμά μας ορίζει ρητά και κατηγορηματικά ότι η δικαιοσύνη απονέμεται από δικαστήρια συγκροτούμενα από τακτικούς δικαστές στο όνομα του ελληνικού λαού. Με το παρόν νομοσχέδιο η Κυβέρνηση παρακάμπτει τον φυσικό Έλληνα δικαστή, τον λειτουργό που ορκίζεται πίστη στην πατρίδα και το Σύνταγμα και παραδίδει την επίλυση κρίσιμων διαφορών που συχνά άπτονται του εθνικού πλούτου και των δημοσίων συμβάσεων σε ιδιωτικά διαιτητικά δικαστήρια. Αυτή η διεθνοποιημένη ανεξέλεγκτη ελίτ των διαιτητών χωρίς καμία δημοκρατική νομιμοποίηση αναλαμβάνει να δικάσει υποθέσεις εθνικού ενδιαφέροντος. Ακόμη χειρότερα, με το κεφάλαιο για τη χρηματοδότηση από τρίτους νομιμοποιείται και ενθαρρύνεται η εμπλοκή απρόσωπων διεθνών κερδοσκοπικών ταμείων -τα γνωστά «funds»- τα οποία θα χρηματοδοτούν δικαστικές διαμάχες με αποκλειστικό σκοπό το κέρδος. Πώς είναι δυνατόν ένα κυρίαρχο κράτος να επιτρέπει σε ξένα χρηματοοικονομικά μεγαθήρια να τζογάρουν πάνω στις νομικές διαφορές που λαμβάνουν χώρα στην επικράτειά του; 
Αυτό δεν είναι δικαιοσύνη. Είναι η πλήρης υποταγή της εθνικής μας κυριαρχίας στην παγκοσμιοποίηση και στα ξένα οικονομικά συμφέροντα. Είναι η αποδοχή της ξενοκρατίας με νομικό μανδύα, η οποία αφαιρεί από το ελληνικό κράτος την ισχύ του και την παραδίδει σε πολυεθνικούς κερδοσκόπους που δεν έχουν απολύτως καμία σχέση με το έθνος και τον λαό μας. 
Πέρα, όμως, από την εθνική κυριαρχία, το νομοσχέδιο αυτό επιτίθεται με μένος και εναντίον του ιερότερου κυττάρου του έθνους μας, που δεν είναι άλλο από την παραδοσιακή ελληνική οικογένεια. Στο υποκεφάλαιο για την οικογενειακή διαμεσολάβηση βλέπουμε την ωμή παρέμβαση του κράτους και των ιδιωτών διαμεσολαβητών στα άδυτα του οίκου μας. Η οικογένεια για εμάς τους Έλληνες δεν είναι μια απλή αστική σύμβαση που λύνεται με ψυχρές διαπραγματεύσεις και τεχνοκρατικά πρακτικά. Είναι δεσμός αίματος, βαθέων αισθημάτων θυσίας, θεμελιωμένος στις αξίες των παραδόσεών μας. Το να επιβάλλεται η παρουσία ενός επαγγελματία διαμεσολαβητή για να ρυθμίσει τις σχέσεις των συζύγων συνιστά υποβάθμιση του θεσμού. 
Ακόμα πιο ανατριχιαστική είναι η πρόβλεψη για την ακρόαση του ανηλίκου μέσα από κατ’ ιδίαν συνεδρίες. Αυτή η διάταξη είναι η επιτομή της δυτικής φιλελεύθερης παρακμής που στοχεύει στη διάρρηξη της φυσικής ιεραρχίας εντός της οικογένειας. Στρέφουν τα παιδιά απέναντι στους γονείς τους. Εισάγουν τα παιδιά από τρυφερή ηλικία στη λογική της σύγκρουσης, της διεκδίκησης και της ψυχοφθόρας διαδικασίας μιας οιονεί δίκης, δηλαδή μιας δίκης που δεν είναι δίκαιη απέναντι σε αυτούς που έδωσαν τη ζωή. Αυτό δεν προστατεύει τον ανήλικο. Αντιθέτως, γκρεμίζει το γονεϊκό κύρος, αλλοιώνει τον σεβασμό που οφείλουν τα τέκνα προς τους γονείς σύμφωνα με τις παραδόσεις μας και αφήνει τα παιδιά βορά στα χέρια τεχνοκρατών που διαλύουν τον συνεκτικό ιστό της ελληνικής κοινωνίας. 
Ακούστε διαδικασία. Είστε για κλάματα και για γέλια ταυτόχρονα. Ο διαμεσολαβητής απευθύνει, λέει, ειδική έγγραφη πρόσκληση προς το ανήλικο τέκνο, η οποία γνωστοποιείται μόνο στο τέκνο με συστημένη επιστολή τουλάχιστον πέντε ημέρες πριν από τη διεξαγωγή συνεδρίας. 
Συγγνώμη, είναι σοβαρά πράγματα αυτά; Τι γνωρίζει ένας ανήλικος από γραφειοκρατία, για να μιλάτε για έγγραφες προσκλήσεις και συστημένες επιστολές; Αν είναι δυνατόν ένας τεχνοκράτης διαμεσολαβητής και ένας υπό επιφύλαξη ψυχολόγος να μπορέσουν ποτέ να διεισδύσουν στα άδυτα της ψυχής ενός ανήλικου σε κατ’ ιδίαν συνεδρία! Τώρα έχουμε και τις κατ’ ιδίαν συνεδρίες με ανήλικους! Τι άλλο μας μένει να δούμε από αυτήν την Κυβέρνηση;
Αλήθεια, μια που λέω για παιδοψυχολόγους και παιδοψυχιάτρους, σχετικά με μία συμμορία που είχε βάλει κάποιους πατεράδες στη φυλακή για ασέλγεια, τους είχε κατηγορήσει και είχε βγάλει κάτι αποφάσεις, με αποτέλεσμα να έχουν αποξενωθεί αυτοί οι πατεράδες από τα παιδιά τους, τι έχει γίνει μ’ αυτήν την υπόθεση;
 Θα εμπλέξουν, λοιπόν, το παιδί στις διαφορές των γονέων; Ανήκουστα πράγματα που θυμίζουν «woke ατζέντα» και που διαλύουν κοινωνίες! 
Η ίδια διαβρωτική λογική επεκτείνεται δυστυχώς και στον ευαίσθητο χώρο της παιδείας με τις ρυθμίσεις για τη σχολική και πανεπιστημιακή διαμεσολάβηση. Δυστυχώς, με αυτό το νομοσχέδιο θα έχουμε μαθητές-διαμεσολαβητές και φοιτητές-διαμεσολαβητές. 
Το ελληνικό σχολείο υπήρξε το φυτώριο όπου σφυρηλατήθηκε ιστορικά η εθνική συνείδηση, το ήθος και η πειθαρχία των Ελλήνων. Ο δάσκαλος και ο καθηγητής ήταν πάντοτε σεβαστά πρόσωπα, αδιαμφισβήτητοι φορείς αυθεντίας και γνώσης. Σήμερα, με αυτό το νομοσχέδιο η Κυβέρνηση προσπαθεί να μετατρέψει τα σχολεία και τα πανεπιστήμιά μας σε πεδία διαπραγματεύσεων, εισάγοντας τον πρωτοφανή θεσμό των μαθητών-διαμεσολαβητών. Αντί να διδάσκουμε στα παιδιά μας τον σεβασμό στους κανόνες, τον σεβασμό στον δάσκαλο και το πνεύμα της φιλοπατρίας, τα μαθαίνουμε να συμπεριφέρονται ως συνδικαλιστές από τα θρανία. Η Κυβέρνηση περιμένει οι συγκρούσεις στα σχολεία να ληφθούν με επιτροπές, συντονιστές και έγγραφα συμφωνίας. Αγνοεί και παραμερίζει την αξία της ελληνικής και ορθόδοξης παιδείας με τον ορθό παιδαγωγικό έλεγχο και τη μετάδοση ηθικών αξιών. Στα πανεπιστήμια η διαμεσολάβηση θα καταλύσει την ακαδημαϊκή αρχή. Τα ιδρύματα αυτά θα μετατραπούν σε κέντρα ατέρμονων διαδικασιών που ακυρώνουν κάθε έννοια εκπαίδευσης και εθνικής παιδείας. 
Όλα αυτά αποτελούν εθνική μισθοδοσία, υποταγή και παράδοση άνευ όρων στις ορέξεις της νέας τάξης πραγμάτων. Αν πραγματικά η Κυβέρνηση ενδιαφερόταν για τη δικαιοσύνη, θα στήριζε τους Έλληνες δικαστές και θα αναβάθμιζε τις κρατικές υποδομές απονομής της. Αντίθετα, επιλέγει να ιδιωτικοποιήσει τη δικαιοσύνη κάνοντάς την προνόμιο των λίγων, των ισχυρών και των ξένων κεφαλαίων που θα ελέγχουν τις αποφάσεις μέσα από κλειστά ιδιωτικά γραφεία και ρήτρες εμπιστευτικότητας, μακριά από τον έλεγχο του ελληνικού λαού. Το κράτος δικαίου παραδίδεται στα χέρια ιδιωτών. 
Δεν παραδίδουμε την εθνική μας κυριαρχία στα ξένα «funds» και στους διεθνείς διαιτητές. Δεν επιτρέπουμε στην Κυβέρνηση και στους τεχνοκράτες τους να εισβάλουν στο άβατο της ελληνικής οικογένειας, αμφισβητώντας τον ρόλο των γονέων ούτε συναινούμε στη διάλυση της εκπαίδευσης. Δεν δεχόμαστε την αντικατάσταση της ελληνικής εθνικής παιδείας από δομές μαθητικής και φοιτητικής διαμεσολάβησης που προάγουν τον ισοπεδωτισμό. Στεκόμαστε όρθιοι ενάντια σε κάθε νομοθέτημα που απεργάζεται τον αφελληνισμό της κοινωνίας μας. Απαιτούμε η δικαιοσύνη να απονέμεται αποκλειστικά στο όνομα του ελληνικού λαού από δικαστές, ανεξάρτητη και αδέκαστη. 
Σας ευχαριστώ.
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χαλκιά.
Συνεχίζουμε τώρα με τον ανεξάρτητο Βουλευτή Α΄ Ανατολικής Αττικής κ. Ιωάννη Δημητροκάλλη.
Ορίστε, έχετε τον λόγο.
ΙΩΑΝΝΗΣ ΔΗΜΗΤΡΟΚΑΛΛΗΣ: Ευχαριστώ, κύριε Πρόεδρε.
Θα κάνω μία αναφορά στον κ. Πλεύρη που ήρθε τώρα και αφορά την τροπολογία του για τη δομή λαθρομεταναστών στους Αθανάτους στο Ηράκλειο Κρήτης και θα του πω το εξής: Ουδέν μονιμότερον του προσωρινού, κύριε Πλεύρη. Οι άθλιες εικόνες της Ιεράπετρας που ρεζιλεύουν τη χώρα μας διεθνώς είναι δικό σας δημιούργημα με την επιλογή των ανοιχτών συνόρων που εφαρμόζετε. Κλειστά σύνορα σημαίνει φύλαξη από τις Ένοπλες Δυνάμεις και αυτό μπορεί να το εγγυηθεί μόνο η Συμμαχία Ελλήνων. 
Κυρίες και κύριοι συνάδελφοι, η σημερινή στάση του Κυριάκου Μητσοτάκη στη Σύνοδο Κορυφής αποκαλύπτει για ακόμη μία φορά την αδυναμία μιας Κυβέρνησης που περιμένει λύσεις από τις Βρυξέλλες, αντί να αναλαμβάνει τις ευθύνες της. Την ώρα που ο ελληνικός λαός στενάζει από την ενεργειακή ακρίβεια, ο Πρωθυπουργός περιορίζεται σε αιτήματα, υποσχέσεις και προσωρινά μπαλώματα. Ζητά από την Ευρώπη μείωση των τιμών, αλλά ο ίδιος αρνείται να μειώσει ουσιαστικά τον ειδικό φόρο κατανάλωσης και όσο η Κυβέρνηση περιμένει, ο Έλληνας πληρώνει. Πληρώνει στο ρεύμα, στη θέρμανση, στην αντλία. 
Αυτό δεν είναι εθνική πολιτική. Είναι πολιτική αδράνειας και μετάθεσης ευθυνών. Η Συμμαχία Ελλήνων απαιτεί πραγματικές λύσεις μείωσης της φορολογίας στα καύσιμα και εθνική ενεργειακή πολιτική, γιατί η ενέργεια δεν είναι πολυτέλεια, είναι ανάγκη επιβίωσης. Και η Ελλάδα δεν χρειάζεται άλλες δικαιολογίες από τις Βρυξέλλες. Χρειάζεται αποφάσεις στην Αθήνα για τους Έλληνες. 
Και έρχομαι στο νομοσχέδιο που συζητάμε σήμερα και το οποίο επιχειρεί να επιταχύνει την επίλυση των διαφορών και να αποσυμφορήσει τα δικαστήρια, ενισχύοντας τη διαμεσολάβηση, τη διαιτησία και τη δικαστική μεσολάβηση. 
Ωστόσο, η δικαιοσύνη στη χώρα μας αντιμετωπίζει μία βαθιά κρίση και αυτή είναι η ουσία της συζήτησής μας. Οι πολίτες περιμένουν χρόνια για την εκδίκαση των υποθέσεών τους. Οι δικαστικές υπηρεσίες αντιμετωπίζουν ελλείψεις προσωπικού και η απονομή της δικαιοσύνης παραμένει χρονοβόρα και δαπανηρή. Αλλά το πρόβλημα δεν περιορίζεται στις καθυστερήσεις, αφορά το συνολικό ξεχαρβάλωμα της δικαιοσύνης και την εμπιστοσύνη των πολιτών στους θεσμούς. 
Εξάλλου, παραμένουν νωπές στη μνήμη μας καταγγελίες για παρεμβάσεις της πολιτικής εξουσίας στη δικαιοσύνη. Δεν μπορούμε να ξεχνάμε τις σοβαρές καταγγελίες του πρώην Αντιπροέδρου του Αρείου Πάγου Χρήστου Τζανερίκου σχετικά με το Γιώργο Γεραπετρίτη. Σύμφωνα με όσα κατήγγειλε, του ζητήθηκε το 2023 να αποκλείσει το κόμμα Έλληνες με αντάλλαγμα την προεδρία ανεξάρτητης αρχής μετά από την αποχώρησή του από το δικαστικό σώμα. 
Δεν μπορούμε να ξεχνάμε τις αποκαλύψεις από τις συνομιλίες για τα στημένα στο ελληνικό ποδόσφαιρο με αναφορές σε δικαστικούς λειτουργούς και πολιτικές διασυνδέσεις ούτε τις καταγγελίες του 2014 για παρεμβάσεις του τότε Πρωθυπουργού Αντώνη Σαμαρά στη δικαστική εξουσία με το περιβόητο ηχητικό για τον ψηλό παναθηναϊκάκια που συνδέθηκε με τον Εισαγγελέα Ισίδωρο Ντογιάκο. Πρόκειται για υποθέσεις που έθεσαν σοβαρά ερωτήματα για την ανεξαρτησία της δικαιοσύνης και τη σχέση της με την πολιτική και επιχειρηματική εξουσία. 
Και βέβαια όταν μιλάμε για τη δικαιοσύνη δεν μπορούμε να αγνοούμε και τις καταγγελίες για πρώην και νυν δικαστικούς λειτουργούς που καταγγέλλονται ως επίορκοι και που αντί να υπηρετούν ανεξάρτητα τον θεσμό τους φέρονται να λειτουργούν ως παρατρεχάμενοι πρώην Πρωθυπουργών, οι οποίοι επιχειρούν με rebranding να αποτινάξουν από πάνω τους την εικόνα του αποτυχημένου ολετήρα. Τέτοιες καταγγελίες απαιτούν πλήρη και ανεξάρτητη διερεύνηση, γιατί η δικαιοσύνη δεν μπορεί να αποτελεί εργαλείο πολιτικής αποκατάστασης κανενός ούτε μηχανισμό εξυπηρέτησης προσωπικών συμφερόντων. 
Μέσα σε αυτήν την πραγματικότητα η Κυβέρνηση παρουσιάζει τον Κώδικα Εναλλακτικής Επίλυσης Διαφορών ως μια σημαντική μεταρρύθμιση με στόχο την ταχύτερη επίλυση των διαφορών και την αποσυμφόρηση των δικαστηρίων. Πρόκειται για έναν στόχο θεμιτό, καθώς η διαμεσολάβηση και η διαιτησία μπορούν πράγματι να προσφέρουν λύσεις χωρίς πολύχρονες δικαστικές διαμάχες. Το ζήτημα όμως είναι με ποια φιλοσοφία επιχειρείται αυτή η αλλαγή και ποιος τελικά επωμίζεται το βάρος της. 
Η δικαιοσύνη αποτελεί θεμελιώδη υποχρέωση του κράτους απέναντι στον πολίτη και όχι μια υπηρεσία που πρέπει απλώς να λειτουργεί με όρους οικονομικής ανταποδοτικότητας. Όταν τα δικαστήρια καθυστερούν να αποδώσουν δικαιοσύνη η απάντηση δεν μπορεί να περιορίζεται στη μεταφορά περισσότερων υποθέσεων έξω από τις δικαστικές αίθουσες. Το κράτος οφείλει πρωτίστως να αντιμετωπίσει τις αιτίες των καθυστερήσεων και όχι να μεταθέτει την ευθύνη επίλυσής τους στους ίδιους τους πολίτες. 
Εδώ βρίσκεται η βασική μας ένσταση. Η Κυβέρνηση επιλέγει να καταστήσει υποχρεωτική την προηγούμενη προσπάθεια συναινετικής επίλυσης για ορισμένες διαφορές, επιβαρύνοντας παράλληλα τους πολίτες με πρόσθετες διαδικασίες και έξοδα. Η διαμεσολάβηση όμως έχει αξία όταν στηρίζεται στην ελεύθερη βούληση των μερών και την πραγματική δυνατότητα συνεννόησης. Όταν η συμμετοχή επιβάλλεται και η άρνηση μπορεί να συνοδεύεται από οικονομικές συνέπειες γεννάται το ερώτημα αν ενισχύουμε τη συναίνεση ή αν δημιουργούμε μια νέα μορφή πίεσης για συμβιβασμό. 
Το πρόβλημα γίνεται ακόμα σοβαρότερο όταν εξετάσουμε την κοινωνική του διάσταση. Ένας οικονομικά ισχυρός πολίτης ή μια μεγάλη επιχείρηση μπορεί να αντέξει το κόστος μιας μακράς αντιδικίας. Ένας εργαζόμενος, ένας συνταξιούχος ή ένας μικροεπαγγελματίας δεν έχει αυτήν τη δυνατότητα. Όταν προστίθενται νέα οικονομικά βάρη πριν ακόμη φτάσει η υπόθεση στο δικαστήριο υπάρχει ο κίνδυνος η οικονομική ανισότητα να μετατραπεί και σε ανισότητα δικαστικής προστασίας. Αυτήν την ανησυχία εξέφρασαν άλλωστε τόσο η Ένωση Διοικητικών Δικαστών όσο και η Εθνική Επιτροπή για τα Δικαιώματα του Ανθρώπου. 
Εξίσου προβληματική είναι η αντίληψη ότι η άρνηση μιας πρότασης συμβιβασμού μπορεί να συνεπάγεται δυσμενείς οικονομικές συνέπειες. Η συναίνεση δεν μπορεί να αποτελεί προϊόν φόβου απέναντι σε πρόσθετες επιβαρύνσεις. Όπως επισημάνθηκε, τέτοιες ρυθμίσεις κινδυνεύουν να αλλοιώσουν τον εθελοντικό και επιθετικό χαρακτήρα της διαμεσολάβησης. Μια συμφωνία έχει ουσιαστική αξία όταν τα μέρη την αποδέχονται ελεύθερα και όχι επειδή φοβούνται το κόστος της διαφωνίας. 
Η Κυβέρνηση οφείλει, επίσης, να εξηγήσει πώς ακριβώς θα μετρηθεί η επιτυχία αυτής της μεταρρύθμισης. Θα κριθεί από τη μείωση των υποθέσεων που φτάνουν στα δικαστήρια ή από το πόσοι πολίτες επιλύουν πραγματικά τις διαφορές τους με δίκαιο και αποτελεσματικό τρόπο; Για μια υπόθεση που δεν φτάνει ποτέ στο ακροατήριο δεν σημαίνει αυτομάτως ότι αποδόθηκε δικαιοσύνη. Μπορεί να σημαίνει ότι επιτεύχθηκε ένας ουσιαστικός συμβιβασμός, μπορεί όμως και να σημαίνει ότι το οικονομικά ασθενέστερο μέρος αναγκάστηκε να υποχωρήσει. 
Αν θέλουμε πραγματικά να αξιοποιήσουμε την ευρωπαϊκή εμπειρία, υπάρχουν δικαιότερες προσεγγίσεις που αξίζει να εξετάσουμε. Στην Ισπανία, για παράδειγμα, η υποχρέωση προηγούμενης προσπάθειας συναινετικής επίλυσης μπορεί να εκδηλωθεί με διαφορετικούς τρόπους ακόμη και με απευθείας διαπραγμάτευση μεταξύ των μερών χωρίς να επιβάλλεται αποκλειστικά η προσφυγή σε διαμεσολαβητή. Στην Ιταλία προβλέπονται απαλλαγές από τις σχετικές αμοιβές για όσους δικαιούνται κρατική νομική βοήθεια. Αυτές είναι πρακτικές που μπορούμε να αξιοποιήσουμε, διευρύνοντας τις επιλογές των πολιτών, περιορίζοντας τις οικονομικές επιβαρύνσεις και διασφαλίζοντας ότι η συναινετική επίλυση δεν θα λειτουργεί σε βάρος του ασθενέστερου μέρους. Στόχος πρέπει να είναι δικαιοσύνη πιο γρήγορη και πιο προσιτή, όχι απλώς λιγότερες υποθέσεις στα δικαστήρια. 
Κλείνοντας, η πραγματική μεταρρύθμιση της δικαιοσύνης δεν μπορεί να εξαντλείται στη διαχείριση των εκκρεμών υποθέσεων και στη βελτίωση των στατιστικών δεικτών. Απαιτεί ένα κράτος που αναλαμβάνει τις ευθύνες του, ενισχύει τους θεσμούς του και εγγυάται την ανεξαρτησία της δικαστικής εξουσίας. Πάνω από όλα απαιτεί να αντιμετωπίσουμε τη δικαιοσύνη ως θεμελιώδες κοινωνικό αγαθό και όχι ως μια υπηρεσία της οποίας το κόστος και οι ευθύνες μεταφέρονται σταδιακά στον πολίτη. 
Η Συμμαχία Ελλήνων το λέει καθαρά, δικαιοσύνη που καθυστερεί, που κοστίζει και που γεννά αμφιβολίες για την ανεξαρτησία της δεν είναι δικαιοσύνη που αξίζει στον ελληνικό λαό.
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Δημητροκάλλη.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής σαράντα μαθήτριες και μαθητές και τρεις συνοδοί εκπαιδευτικοί από το Γυμνάσιο Αντίκυρας Βοιωτίας.
Η Βουλή με το σύνολο των μελών της, που σας εύχεται καλή πρόοδο, σάς καλωσορίζει. 
(Χειροκροτήματα από όλες τις πτέρυγες της Βουλής)
Να κάνω γνωστό, βέβαια, ότι μεταξύ των παρισταμένων μελών είναι και ο συντοπίτης σας εκπρόσωπος των πολιτών της Βοιωτίας μαζί με άλλους τρεις συναδέλφους, ο κ. Γιώργος Μουλκιώτης. Το αναφέρω αυτό γιατί δεν ανήκουμε μόνο σε πολιτικές ομάδες και κόμματα στη Βουλή, πρώτα από όλα είμαστε αντιπρόσωποι πολιτών. 
Γι’ αυτό και -θα ακούσετε- θα καλέσω τον επόμενο ομιλητή στο Βήμα, τον Βουλευτή Θεσσαλονίκης με την Κοινοβουλευτική Ομάδα της Νέας Δημοκρατίας, τον κ. Δημήτρη Κούβελα.
Έχετε τον λόγο, κύριε συνάδελφε. 
ΔΗΜΗΤΡΙΟΣ ΚΟΥΒΕΛΑΣ: Σας ευχαριστώ πολύ, κύριε Πρόεδρε, και για την θερμή υποδοχή ενώπιον των μαθητών.
Συζητάμε σήμερα, κυρίες και κύριοι Βουλευτές, κύριε Υπουργέ, μια ακόμη πρωτοποριακή μεταρρύθμιση αυτής της Κυβέρνησης στον τομέα της δικαιοσύνης. Για πρώτη φορά η Ελλάδα αποκτά Κώδικα Εναλλακτικής Επίλυσης Διαφορών. Όμως δεν πρόκειται για μια απλή κωδικοποίηση, αλλά για ένα νέο θεσμικό πλαίσιο που απαντά σε ένα διαρκές αίτημα, μια ανάγκη, της κοινωνίας, που θέλει δικαιοσύνη πιο γρήγορη, πιο προσβάσιμη και με μικρότερο κόστος για τον πολίτη και την επιχείρηση. 
Πρόκειται για ουσιαστική αλλαγή φιλοσοφίας. Από την αντίληψη που έβλεπε κάθε διαφορά ως υπόθεση προορισμένη να καταλήξει στην αίθουσα του δικαστηρίου περνάμε σε μια κουλτούρα όπου η συναινετική επίλυση είναι η πρώτη επιλογή και η δικαστική οδός η ύστατη και όχι μονόδρομος.
Έχω γράψει πολλά χιλιόμετρα μάχιμης δικηγορίας και γνωρίζω από πρώτο χέρι τι σημαίνει μια διαφορά που σέρνεται για χρόνια στα δικαστήρια. Σημαίνει οικονομική εξάντληση για τον πολίτη, αβεβαιότητα ιδίως για τη μικρή επιχείρηση, διαλυμένες συνεργασίες και σχέσεις που δεν αποκαθίστανται ποτέ.
Την ίδια ώρα οι αίθουσες των δικαστηρίων είναι φορτωμένες με υποθέσεις που θα μπορούσαν να είχαν λυθεί πολύ νωρίτερα με συμφωνία των μερών. 
Το πρόβλημα όμως δεν είναι μόνο η υπερφόρτωση, αλλά και ο κατακερματισμός του πλαισίου. Η διαμεσολάβηση, η διαιτησία εθνική και διεθνής, η δικαστική μεσολάβηση σε διαφορετικά νομοθετικά κείμενα περιέχονται και περιλαμβάνονται με αποτέλεσμα την ανασφάλεια δικαίου. Ο κώδικας αυτός τα συγκεντρώνει σε ένα και εκσυγχρονίζει το πλαίσιο σε ένα ενιαίο πλαίσιο. 
Στο νομοσχέδιο θεσπίζονται οι οριζόντιες γενικές αρχές της εναλλακτικής επίλυσης διαφορών κάθε μορφής, η αυτονομία, η καλή πίστη, η εμπιστευτικότητα, η αμεροληψία, η ανεξαρτησία, η ίση μεταχείριση των μερών. Καθιερώνει την υποχρεωτική προδικαστική προσφυγή, δηλαδή την εισαγωγική συνεδρία, ως προϋπόθεση για τη συζήτηση της αγωγής. 
Επειδή ακούστηκαν πολλές υπερβολές εδώ, υποχρεωτική είναι η προσέλευση στη συνεδρία και όχι ο συμβιβασμός. Κανείς δεν θα υποχρεούται να συμφωνήσει. Πλέον θα δίνεται μια πραγματική ευκαιρία για συνεννόηση πριν ξεκινήσει η δικαστική διαμάχη. Το μοντέλο αυτό έχει δοκιμαστεί με επιτυχία σε άλλες ευρωπαϊκές χώρες και μπορούμε να συμβαδίσουμε και εμείς στα θετικά του δείγματα παράλληλα. 
Εξίσου σημαντικό είναι ότι το Υπουργείο άκουσε και η απάντησή του, κύριε Υπουργέ, ήταν δεκατέσσερις συγκεκριμένες αλλαγές στο κείμενο πριν αυτό φτάσει στη Βουλή. 
Συγκεκριμένα, αφαιρέθηκαν πλήρως οι εργατικές διαφορές από την υποχρεωτική προδικασία για την προστασία του ασθενέστερου μέρους,  αφαιρέθηκαν οι αυτοκινητικές διαφορές παρά μόνο για πάνω από 60.000 ευρώ, το όριο για τις διαφορές της τακτικής διαδικασίας διαμορφώθηκε στις 20.000 ευρώ από τις 10.000 ευρώ που προβλεπόταν αρχικά. Οι υποθέσεις ενδοοικογενειακής βίας εξαιρούνται ρητά. Η συμφωνία υπαγωγής αναστέλλει την παραγραφή των αξιώσεων ώστε κανείς να μην χάσει το δικαίωμά του, επειδή αρχικά επέλεξε τη συναινετική οδό. 
Επιπλέον, η προσφυγή στη διαμεσολάβηση δεν περιορίζει τη δυνατότητα άσκησης ασφαλιστικών μέτρων. Μάλιστα, με τη νομοτεχνική βελτίωση που ήρθε, η πρόσκληση στην εισαγωγική συνεδρία μπορεί πλέον να γίνεται με ένα απλό e-mail χωρίς δικόγραφο, χωρίς επίδοση και χωρίς να έχει προηγηθεί κατάθεση αγωγής, ώστε να μην επιβαρύνεται ο πολίτης με περιττά έξοδα. 
Η μεταρρύθμιση συνοδεύεται και από επιπλέον οικονομικά κίνητρα, όπως η απαλλαγή των πρακτικών και των εγγράφων της διαμεσολάβησης από τέλη και εισφορές, απαλλαγή από το δικαστικό ένσημο κατά την κατάθεση του πρακτικού συμφωνίας για να αποκτήσει αυτό εκτελεστότητα και αφαιρέθηκε το παράβολο των 50 ευρώ υπέρ του δημοσίου.
Και όποιος απορρίπτει αδικαιολόγητα μια εύλογη πρόταση επίλυσης και στη συνέχεια, μετά από δικαστική προσφυγή, το δικαστήριο καταλήγει ουσιαστικά στο ίδιο αποτέλεσμα, μπορεί να επιβαρυνθεί αυτός με τα δικαστικά έξοδα. Έτσι προστατεύεται ο οικονομικά ασθενέστερος διάδικος σε σχέση με τον ισχυρότερο που ενδεχομένως επιδιώκει να εξαντλήσει αυτόν που είναι ασθενέστερος σε μια μακρά δικαστική διαμάχη. 
Μια εξαιρετικά σημαντική ρύθμιση είναι αυτή που αφορά μια μάστιγα της εποχής. Αυστηροποιούνται οι ποινές για τις τηλεφωνικές και ηλεκτρονικές απάτες που στοχεύουν κυρίως στους ηλικιωμένους συμπολίτες μας και τους πιο ευάλωτους. 
Ακούσαμε από Βουλευτές της αντιπολίτευσης ότι το νομοσχέδιο ιδιωτικοποιεί τη Δικαιοσύνη και δημιουργεί Δικαιοσύνη δύο ταχυτήτων. Όμως αν διαβάσει κανείς προσεκτικά το κείμενο, δεν αντέχουν αυτοί οι ισχυρισμοί ούτε σχετίζονται με την πραγματικότητα. 
Ο θεσμός αυτός αφορά πρωτίστως τον ασθενέστερο διάδικο, αφορά αυτόν ο οποίος δεν θα αντέξει μια πολυετή δίκη σε αντίθεση με αυτόν που είναι οικονομικά εύρωστος και μπορεί να στοχεύσει σε μια μακρά δικαστική διαδικασία. Έτσι λοιπόν δεν παίρνουμε δικαιώματα από τον πολίτη με τη δυνατότητα εναλλακτικής επίλυσης των διαφορών ούτε βέβαια στερείται κανείς από το δικαίωμά του για προστασία δικαστική. Αυτό το δικαίωμα παραμένει στο ακέραιο. Απλά προσφέρεται ένας φθηνότερος και ταχύτερος δρόμος. 
Σας θυμίζω το γνωστό ανέκδοτο. Ο νεαρός δικηγόρος που τελείωσε με άριστα τις σπουδές του πιάνει δουλειά στο δικηγορικό γραφείο του πατέρα του ο οποίος είναι έτοιμος να βγει στη σύνταξη. Την πρώτη κιόλας εβδομάδα ο πατέρας φεύγει μερικές μέρες για διακοπές. Όταν επιστρέφει, ο γιος του με καμάρι τού ανακοινώνει τα ευχάριστα νέα. «Πατέρα», του λέει, «δεν θα το πιστέψεις. Θυμάσαι εκείνη την υπόθεση, τη δικαστική διαμάχη που είχε ο Παπαδόπουλος με τους γείτονές του, την οποία είχες ανοιχτή για περισσότερα από 30 χρόνια;». «Φυσικά παιδί μου τη θυμάμαι. Τι έγινε;», απαντάει ο πατέρας. «Λοιπόν μέσα σε τρεις μόλις μέρες, όσο έλειπες, βρήκα λύση και την έκλεισα εξωδικαστικά, την κερδίσαμε». Ο πατέρας καταρρέει στην πολυθρόνα του και λέει γεμάτος απόγνωση «Ανόητε, αυτή η υπόθεση σε σπούδασε, ξεπληρώσαμε το σπίτι μας, αγοράσαμε εξοχικό και αυτοκίνητο και ήλπιζα, αφού μας συντήρησε μια ολόκληρη ζωή, να συνεχίσει να συντηρεί και σένα τώρα που εγώ βγαίνω στη σύνταξη». 
Κυρίες και κύριοι Βουλευτές, οι συνάδελφοι δικηγόροι το ξέρουμε καλά αυτό το ανέκδοτο, όμως, δυστυχώς, ήταν μια από τις τραγελαφικές πραγματικότητες στον χώρο της Δικαιοσύνης. Ο καλός δικηγόρος δεν είναι αυτός που σπρώχνει τον εντολέα του σε μακροχρόνιες δίκες, αλλά αυτός που υπηρετεί με τον καλύτερο τρόπο το συμφέρον του πελάτη του, το συμφέρον του πολίτη, περιορίζοντας το κόστος και τη διάρκεια της αντιδικίας. 
Ο συμβιβασμός δεν είναι αδυναμία, είναι δεξιότητα για τον δικηγόρο και το νομοσχέδιο αυτό δίνει στους δικηγόρους τα εργαλεία για να ασκήσουν δικηγορία με τρόπο πρόσφορο και κατάλληλο για το συμφέρον του πελάτη. 
Σας καλώ να υπερψηφίσουμε αυτό το νομοσχέδιο. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κούβελα.
Έχει ζητήσει τον λόγο για μια τρίλεπτη παρέμβαση ο Κοινοβουλευτικός Εκπρόσωπος της Κοινοβουλευτικής Ομάδας ΣΥΡΙΖΑ-Προοδευτική Συμμαχία, ο κ. Παύλος Πολάκης, Βουλευτής Χανίων.
Κύριε συνάδελφε, έχετε τον λόγο.
ΠΑΥΛΟΣ ΠΟΛΑΚΗΣ: Ευχαριστώ, κύριε Πρόεδρε.
Κάνω αυτήν την παρέμβαση για δύο πάρα πολύ σημαντικά ζητήματα, το ένα αφορά το Υπουργείο Δικαιοσύνης, το άλλο δεν αφορά το Υπουργείο Δικαιοσύνης -και με αυτό θα ξεκινήσω-, αλλά το Υπουργείο Εξωτερικών. 
Ο κ. Γεραπετρίτης και η κ. Παπαδοπούλου έχουν δώσει στη δημοσιότητα ότι στις 24 Οκτωβρίου αναμένεται η τελεσίδικη απόφαση του αιγυπτιακού δικαστηρίου, στο οποίο έχει προσφύγει η τωρινή διοίκηση της Μονής Σινά και πιέζουν τους μοναχούς να υπογράψουν μια συμφωνία, ενόψει της τελεσίδικης απόφασης που θα βγει στις 24 Οκτωβρίου και θα τα πάρει όλα η Αίγυπτος και την κυριότητα κ.λπ., όπως είχε κάνει το πρώτο δικαστήριο, και εκβιάζουν τους μοναχούς να υπογράψουν μια συμφωνία την οποία δεν δίνουν στη δημοσιότητα. 
Κοιτάξτε, η πριβέ εξωτερική πολιτική του Μητσοτάκη πρέπει να τελειώσει, κύριε Μηταράκη. Δεν είναι ιδιωτική σας υπόθεση τα συμφέροντα του ελληνισμού όπου γης, όπως δεν ήταν ιδιωτική σας υπόθεση το να χαρίσετε τα οστά του Σαμουήλ πίσω στη Βουλγαρία με ένα μνημόνιο συνεργασίας που υπέγραψε η Μενδώνη και ο Μητσοτάκης με τη Βουλγαρία χωρίς να περάσει από τη Βουλή με μόνο 48 κειμήλια και να μείνουν τα οστά 200 Κρητών μακεδονομάχων εκεί που τέθηκε το 2014. 
Σήμερα ήρθε στα χέρια μου αυτό εδώ το επίσημο έγγραφο από την Αίγυπτο. Αυτό λοιπόν το επίσημο έγγραφο με τη μετάφρασή του από το Υπουργείο Εξωτερικών λέει ότι για την αναίρεση που άσκησε η μονή και τη διακοπή εκτέλεσης δεν έχει οριστεί ημερομηνία εκδίκασης. Αυτό λέει το επίσημο έγγραφο που έχει βγει 11 Οκτωβρίου και εσείς λέτε ότι στις 24 θα βγει από εμάς. Τι είναι αυτά;
Επίσης, στους μοναχούς -απ’ ό,τι έμαθα- τέλειωσε η βίζα και δεν τους την ανανεώνει η αιγυπτιακή Δημοκρατία. Εμείς, αντί να τους στηρίζουμε, τους εκβιάζουμε και τους λέμε: «Υπογράψτε». 
Λοιπόν, ακούστε, καθαρά και ξάστερα. Μάλλον έχει παιχτεί κάποιο μεγάλο ντιλάρισμα εκεί. Δηλαδή, πληροφορίες δημοσιογραφικές λένε -και από την Ιταλία, μάλιστα- ότι η ιστορία με τη Μονή Σινά μπήκε στο παζάρι επιχειρηματικών projects, για παράδειγμα αυτού που θα συνδέσει με πράσινο καλώδιο ενέργειας -όχι τηλεπικοινωνίας- από την Αίγυπτο, Ελλάδα και Ευρώπη. Του Κοπελούζου, λέω αυτό το GIGA τάδε -πώς το λένε- project.
Λοιπόν, για να λήξουμε τα θέματα, πείτε του κ. Γεραπετρίτη να δώσει στη δημοσιότητα το κείμενο της συμφωνίας, το οποίο εκβιάζει τους μοναχούς να υπογράψουν. Τώρα, όχι αύριο! Δικαστήριο δεν υπάρχει στις 24 ούτε καμία απόφαση θα εκδοθεί τότε. Τα έγγραφα θα τα τυπώσω και θα τα καταθέσω στη Βουλή. Όμως, αυτή είναι η πραγματικότητα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Δεύτερον, για εσάς, κύριε Μπούγα, από Γενάρη ή Φλεβάρη του 2025 έχει διαβιβάσει ο νυν Περιφερειάρχης κ. Χαρδαλιάς στην Εισαγγελία Οικονομικού Εγκλήματος δύο τουλάχιστον, ίσως και τρία, πορίσματα του Σώματος Ορκωτών Λογιστών και της Εθνικής Αρχής Διαφάνειας, τα οποία αφορούν την οικονομική διαχείριση Πατούλη στον ΕΣΔΝΑ και στην Περιφέρεια Αττικής. Αυτά τα πορίσματα της ΕΑΔ και του ΣΟΛ περιγράφουν σημεία και τέρατα. Δηλαδή, το ένα πόρισμα λέει ότι 300.000.000 ευρώ δόθηκαν με απευθείας ανάθεση με έναν προσφέροντα και μηδενική έκπτωση. Το άλλο πόρισμα λέει ότι…
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Πολάκη.
Συνεχίζουμε με τον κατάλογο και θα πάρει τον λόγο η κ. Αποστολάκη, ο κ. Καππάτος και στη συνέχεια ο κύριος Υπουργός Μετανάστευσης και Ασύλου για να παρουσιάσει την τροπολογία του.
Καλείται στο Βήμα η Βουλευτές του Β1΄ Βόρειου Τομέα Αθηνών κ. Ελένη-Μαρία (Μιλένα) Αποστολάκη για την αγόρευσή της. 
ΜΙΛΕΝΑ ΑΠΟΣΤΟΛΑΚΗ: Ευχαριστώ, κύριε Πρόεδρε.
Κυρίες και κύριοι συνάδελφοι, ξεκινώ με την τροπολογία που κατέθεσε χθες η Κυβέρνηση για την επιδότηση των καυσίμων.
Την ώρα που οι πολίτες βρίσκονται αντιμέτωποι με νέες ανατιμήσεις, έχουμε πάλι ημίμετρα που υπολείπονται των πραγματικών αναγκών της κοινωνίας:  10 λεπτά ανά λίτρο, προσέξτε, με εφαρμογή για δεκατέσσερις ημέρες, από 17 μέχρι 31 Οκτωβρίου. Μετά βλέπουμε. Είναι μία προσωρινή παρέμβαση, χωρίς συγκεκριμένη πρόβλεψη για τη συνέχισή της. Το μαρτύριο της σταγόνας! Κάθε δεκαπέντε ημέρες θα έρχεται ο πατερούλης να ανακοινώνει παράταση. Η ίδια η ανάλυση των συνεπειών της τροπολογίας αναγνωρίζει ότι το μέτρο δεν θέτει αυτοτελή μακροπρόθεσμο στόχο, ενώ η αποτελεσματικότητά του εξαρτάται από την αμφίβολη μετακύληση της επιδότησης στον καταναλωτή. 
Ανάλογη είναι η εικόνα και στο πετρέλαιο θέρμανσης. Διαφημίζετε την αύξηση του επιδόματος κατά 30%, τη στιγμή που η τιμή του πετρελαίου προσεγγίζει το 1,55,  δηλαδή σχεδόν 40% αύξηση σε σχέση με πέρυσι. 
Πώς είναι δυνατόν, λοιπόν, να πανηγυρίζετε για την αύξηση ενός επιδόματος, όταν η πραγματική επιβάρυνση των νοικοκυριών αυξάνεται ακόμα περισσότερο; Πώς μπορεί να ισχυρίζεστε ότι προστατεύετε τη μεσαία τάξη, όταν τα περιοριστικά εισοδηματικά κριτήρια αφήνουν εκτός ενίσχυσης χιλιάδες οικογένειες που αδυνατούν πλέον να ανταποκριθούν στο αυξημένο κόστος διαβίωσης; 
Η ενεργειακή ακρίβεια είναι διαρκής παράγοντας οικονομικής ανασφάλειας. Επηρεάζει τα πάντα. Οδηγείτε τον κόσμο σε περιθωριοποίηση. Είστε ανίκανοι να το αντιμετωπίσετε.
Οι προτάσεις του ΠΑΣΟΚ είναι δεδομένες. Αφορούν τη διεύρυνση των δικαιούχων του επιδόματος θέρμανσης, την προσωρινή δραστική μείωση του ειδικού φόρου κατανάλωσης στα καύσιμα και του ΦΠΑ στην ενέργεια, την επιβολή πλαφόν στις τιμές, την εντατικοποίηση των ελέγχων σε ολόκληρη την αλυσίδα εφοδιασμού, τη φορολόγηση των υπερκερδών στην αγορά της ενέργειας. Οι προσωρινές επιδοτήσεις περιορισμένης αποτελεσματικότητας δεν μπορούν να αντιμετωπίσουν το πρόβλημα.
Σε σχέση με το νομοσχέδιο, θα ξεκινήσω με ορισμένα στοιχεία, που δεν είναι στοιχεία του ΠΑΣΟΚ, κύριε Υπουργέ, είναι του EU Justice Scoreboard του 2026 στην Ελλάδα. Ο μέσος χρόνος επίλυσης αστικών, εμπορικών και διοικητικών υποθέσεων στον α΄ βαθμό είναι εξακόσιες τριάντα οκτώ ημέρες, έναντι μόλις εκατό ημερών που είναι ο μέσος ευρωπαϊκός όρος, δηλαδή καθυστέρηση 6,5 φορές μεγαλύτερη. Για τον β΄ βαθμό, για το εφετείο, χρειαζόμαστε εξακόσιες πενήντα επιπλέον ημέρες, δηλαδή συνολικά χίλιες τριακόσιες ημέρες, σχεδόν τέσσερα χρόνια. 
Στις υποθέσεις προστασίας των καταναλωτών, που είναι πολύ ευάλωτοι από την πολιτική σας, η μέση διάρκεια ξεπερνά τα τεσσεράμισι χρόνια. Πρόσφατη εργατική υπόθεση του Πρωτοδικείου Αθηνών αναβλήθηκε για δεκαέξι μήνες. Αγωγή για απαιτήσεις από τιμολόγια που κατατέθηκε τον Ιανουάριο 2025 προσδιορίστηκε -ακούστε, ακούστε, επειδή πανηγυρίζετε- τον Μάιο 2028. Τρία χρόνια και τέσσερις μήνες για να φτάσει στο ακροατήριο! 
Άρα η απόσταση ανάμεσα στους κυβερνητικούς πανηγυρισμούς για την επιτάχυνση της δικαιοσύνης και την πραγματικότητα είναι χαοτική και τη νιώθουν καθημερινά πολίτες και δικηγόροι.
Μέσα σε αυτό το περιβάλλον έρχεται η ψήφιση του νέου Κώδικα Εναλλακτικής Επίλυσης Διαφορών. Με βάση τα παραπάνω, θα έπρεπε να είναι ένα εξαιρετικά σημαντικό νομοσχέδιο. Η διαμεσολάβηση και η διαιτησία αποτελούν θεσμούς που μπορούν να συμβάλουν ουσιωδώς στην ταχύτερη επίλυση των διαφορών
Δεν είναι, όμως, μόνο αυτό. Δεν είναι μόνο εργαλείο αποσυμφόρησης των δικαστηρίων. Η αξία τους βρίσκεται στη δυνατότητα εμπέδωσης μιας άλλης κουλτούρας στην κοινωνική μας συμβίωσης, μιας άλλης κουλτούρας απέναντι στον μονόδρομο της ψυχοφθόρου και κοστοβόρου αντιδικίας. Η αξία τους βρίσκεται στην εμπιστοσύνη, στην ελεύθερη συναίνεση, στην ιδιωτική αυτονομία και στην εμπιστευτικότητα.
Η Κυβέρνηση προχωρά σε μια εκτεταμένη αναμόρφωση του πλαισίου χωρίς επαρκή αξιολόγηση της αποτελεσματικότητας των υφιστάμενων ρυθμίσεων και χωρίς την αναγκαία ουσιαστική διαβούλευση. Σας το είπαν όλα τα ενδιαφερόμενα μέρη και οι φορείς. Το αποτέλεσμα είναι ένα νομοσχέδιο που αλλοιώνει τα θεμελιώδη ταυτοτικά χαρακτηριστικά της διαμεσολάβησης.
Στο άρθρο 13 προβλέπεται η υποχρεωτική ανάρτηση των πρακτικών διαμεσολάβησης στην Ενιαία Ψηφιακή Πύλη Διαμεσολάβησης, σε αποκλειστική μάλιστα προθεσμία τριών ημερών, ακόμα και όταν τα μέρη δεν επιθυμούν την ανάρτηση της συμφωνίας της, ακόμα και όταν σε αυτή τη συμφωνία περιλαμβάνονται ευαίσθητες επιχειρηματικές πληροφορίες. Η διάταξη βάλλει ευθέως κατά της εμπιστευτικότητας της διαδικασίας, που είναι θεμελιώδης εγγύηση του θεσμού και πρέπει να απαλειφθεί.
Η αύξηση της γραφειοκρατίας και του κόστους διαπερνά όλο το πνεύμα του νομοσχεδίου. Με τα άρθρα 17 και 79 εισάγονται πρόσθετες διαδικαστικές υποχρεώσεις, προθεσμίες και έγγραφα, ενώ προβλέπεται ακόμη και η καταγραφή της φύσης των λόγων για τους οποίους τα μέρη δεν συμφώνησαν να προσφύγουν στη διαμεσολάβηση.
Η Κυβέρνηση, δηλαδή, αντιμετωπίζει τη διαμεσολάβηση σαν ένα επιπλέον στάδιο της δίκης, μετατρέποντας μια ευέλικτη διαδικασία σε δικονομική προδικασία και βαριά γραφειοκρατική υποχρέωση.
Στο άρθρο 65 η απλούστευση των προϋποθέσεων λειτουργίας των Οργανισμών Θεσμικής Διαιτησίας δεν πρέπει να αποδυναμώνει τις εγγυήσεις ανεξαρτησίας, διαφάνειας και αξιοπιστίας.
Στο άρθρο 94 η συμμετοχή του παιδιού στην οικογενειακή διαμεσολάβηση απαιτεί ειδικά εκπαιδευμένους διαμεσολαβητές και αυστηρές εγγυήσεις προστασίας. Το διαλυμένο κράτος της διακυβέρνησης Μητσοτάκη δεν περιέχει κανένα εχέγγυο για όλα αυτά.
Αντίστοιχα, στο άρθρο 102 η σχολική διαμεσολάβηση δεν μπορεί να υποκαθιστά τους ανύπαρκτους σήμερα μηχανισμός αντιμετώπισης της βίας και του σχολικού εκφοβισμού.
Τέλος, σοβαρά ζητήματα ανακύπτουν και από τις ποινικές διατάξεις του σχεδίου νόμου.
Όμως, θέλω να σταθώ ιδιαίτερα στην άσχετη με το νομοσχέδιο διάταξη του άρθρου 208 που προβλέπει ειδική εξαίρεση από το αυτόφωρο για στελέχη του ΔΕΔΔΗΕ σε υποθέσεις πυρκαγιών που συνδέονται με το ηλεκτρικό δίκτυο. 
Κυρίες και κύριοι συνάδελφοι, την ώρα που σχεδόν κάθε καλοκαίρι οι καταστροφικές πυρκαγιές αναδεικνύουν, σε έναν μεγάλο βαθμό, ως υπεύθυνο την ελλιπή συντήρηση των δικτύων, την ώρα που η απόδοση ευθυνών για τη μη πρόοδο της υπογειοποίησης των δικτύων βαραίνει την Κυβέρνηση Μητσοτάκη, η Κυβέρνηση επιλέγει να θεσπίσει ειδική δικονομική μεταχείριση για τους υπεύθυνους εντολοδόχους της. Και αναρωτιόμαστε γιατί αυτή η εξαίρεση; Ποιον εξυπηρετεί; Εξυπηρετεί τον στόχο σας για κατάργηση της λογοδοσίας. Εξυπηρετεί τον στόχο σας για την επιβολή ατιμωρησίας στους ημέτερους. Και σε αυτόν τον στόχο η Διακυβέρνηση Μητσοτάκη έχει διαπρέψει και συνεχίζει αμετανόητη. 
Η αδυναμία της Κυβέρνησης, κυρίες και κύριοι συνάδελφοι, να αντιμετωπίσει τις χρόνιες καθυστερήσεις της ελληνικής δικαιοσύνης, μετατρέπεται σήμερα σε πρόσθετο οικονομικό και διαδικαστικό βάρος για τους πολίτες. Η διαμεσολάβηση έχει τη δική της θεσμική ταυτότητα, κατοχυρωμένη στο ευρωπαϊκό δίκαιο και στο μέχρι σήμερα θεσμικό πλαίσιο. 
Η ελεύθερη συναίνεση, η ιδιωτική αυτονομία, η εμπιστευτικότητα, αποτελούν αναγκαίες προϋποθέσεις για την αποτελεσματική λειτουργία της. Η αποδυνάμωσή τους υπονομεύει την εμπιστοσύνη των πολιτών και δημιουργεί κινδύνους στη μελλοντική εφαρμογή του θεσμού. 
Η διαμεσολάβηση μπορεί να αναπτυχθεί και να αποκτήσει ουσιαστικότερο ρόλο στην απονομή της δικαιοσύνης, όμως, μόνο εφόσον διαφυλαχθούν οι θεμελιώδεις αρχές που συγκροτούν τη φυσιογνωμία της. Και εσείς, με το παρόν νομοσχέδιο, αλλοιώνετε αυτήν τη φυσιογνωμία. 
Ευχαριστώ πολύ, κύριε Πρόεδρε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Αποστολάκη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι οχτώ μαθήτριες και μαθητές και δυο συνοδοί εκπαιδευτικοί από το 1ο Γυμνάσιο Πάτρας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Πριν καλέσω τον επόμενο αγορητή στο Βήμα, θα ήθελα να κάνω μια ανακοίνωση ακόμα. 
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 16 Οκτωβρίου 2026, το οποίο έχει ως εξής:
Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)
1. Η με αριθμό 37/6-10-2026 επίκαιρη ερώτηση του Βουλευτή Χίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Σταύρου Μιχαηλίδη προς τον Υπουργό Υποδομών και Μεταφορών με θέμα: «Στον αέρα η αεροπορική συνδεσιμότητα της Χίου: Ποιος και πότε θα ενημερώσει υπεύθυνα την Χίο αν και πότε θα διακοπεί πλήρως η λειτουργία του Κρατικού Αερολιμένα "Όμηρος";». 
2. Η με αριθμό 47/8-10-2026 επίκαιρη ερώτηση της Βουλευτού Α΄ Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Γαρυφαλλιάς (Λιάνας) Κανέλλη προς τον Υπουργό Υποδομών και Μεταφορών με θέμα: «Για τα ζητήματα ασφάλειας των κατοίκων της Κυψέλης που προέκυψαν κατά την Κατασκευή της Γραμμής 4 του Μετρό». 
3. Η με αριθμό 54/9-10-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χρήστου Γιαννούλη προς τον Υπουργό Υποδομών και Μεταφορών με θέμα: «Αεροδρόμιο Ελευθέριος Βενιζέλος: Ποιοι λόγοι οδήγησαν στην ακύρωση του διαγωνισμού επέκτασης ύψους 1,3 δις;». 
4. Η με αριθμό 78/12-10-2026 επίκαιρη ερώτηση της Προέδρου της Κ.Ο. ΠΛΕΥΣΗ ΕΛΕΥΘΕΡΙΑΣ και Βουλευτού Β1' Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Εξωτερικών με θέμα: «Οι δηλώσεις Ρούμπιο για το Διεθνές Ποινικό Δικαστήριο και η στάση της Χώρας μας απέναντι στην ατιμωρησία για Διεθνή εγκλήματα». 
5. Η με αριθμό 65/12-10-2026 επίκαιρη ερώτηση του Ανεξάρτητου Βουλευτή Β2΄ Δυτικού Τομέα Αθηνών κ. Γεωργίου Μανούσου προς τον Υπουργό Εξωτερικών με θέμα: «Ποιες συγκεκριμένες ενέργειες έχει πραγματοποιήσει η Ελληνική Κυβέρνηση για τη διεκδίκηση των γερμανικών οφειλών και του κατοχικού δανείου;». 
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)
1. Η με αριθμό 66/12-10-2026 επίκαιρη ερώτηση του Βουλευτή Κοζάνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Παρασκευά (Πάρι) Κουκουλόπουλου προς τον Υπουργό Περιβάλλοντος και Ενέργειας με θέμα: «Η Κυβέρνηση άφησε αβοήθητους τους κατοίκους της Γαλατινής απέναντι στην ακραία υπερσυγκέντρωση έργων ΑΠΕ που αγγίζουν το 1 GW». 
2. Η με αριθμό 71/12-10-2026 επίκαιρη ερώτηση του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Άμεση ματαίωση των σχεδίων για δανειοθάλαμο εκμετάλλευσης ασβεστόλιθου στη θέση «Μοχός», Π.Ε. Ηρακλείου, Περιφέρειας Κρήτης, για τις ανάγκες του Αεροδρομίου Καστελλίου και την Οδική Σύνδεση με τον ΒΟΑΚ». 

3. Η με αριθμό 58/9-10-2026 επίκαιρη ερώτηση του Βουλευτή Χανίων της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Παύλου Πολάκη προς τον Υπουργό Υγείας με θέμα: «Προγράμματα κατά της παιδικής παχυσαρκίας - Δεκάδες εκατομμύρια, αδιαφάνεια στη διαχείριση πόρων και υπερπροβολή της κ. Αγαπηδάκη».
4. Η με αριθμό 79/12-10-2026 επίκαιρη ερώτηση της Βουλευτού Β2' Δυτικού Τομέα Αθηνών της Κ.Ο. ΠΛΕΥΣΗ ΕΛΕΥΘΕΡΙΑΣ κυρίας Γεωργίας Κεφαλά προς τον Υπουργό Υποδομών και Μεταφορών με θέμα: «Ουρές στα διόδια, υποβαθμισμένη εξυπηρέτηση και έλλειψη διαφάνειας στην ηλεκτρονική είσπραξη (e-PASS / GRITS)». 
Καλείται τώρα στο Βήμα ο Βουλευτής Κεφαλληνίας με τη Νέα Δημοκρατία κ. Παναγής Καππάτος. 
ΠΑΝΑΓΗΣ ΚΑΠΠΑΤΟΣ: Ευχαριστώ, κύριε Πρόεδρε.
Κύριε Υπουργέ, κυρία και κύριοι Υφυπουργοί, κύριοι συνάδελφοι, η εμπιστοσύνη του πολίτη στη δικαιοσύνη στηρίζεται στην πεποίθηση ότι μπορεί να βρει το δίκιο του μέσα σε εύλογο χρόνο και με προσιτό κόστος. Μια οικογενειακή διαφωνία, μια κληρονομική εκκρεμότητα ή μια επαγγελματική διένεξη επηρεάζουν την καθημερινότητα, την περιουσία και τον προγραμματισμό των ανθρώπων. 
Με το σχέδιο νόμου του Υπουργείου Δικαιοσύνης για τον Κώδικα Εναλλακτικής Επίλυσης Διαφορών, η Κυβέρνησή μας προσφέρει περισσότερους δρόμους για την αντιμετώπιση αυτών των προβλημάτων. Στόχος μας είναι η ταχύτερη εξυπηρέτηση των πολιτών και η αποτελεσματικότερη λειτουργία των δικαστηρίων. Γιατί το δίκαιο, πραγματικά, αποκτά πραγματική αξία όταν κάθε πολίτης μπορεί να το διεκδικήσει εγκαίρως, μέσα από διαδικασίες κατανοητές και αξιόπιστες. 
Μέχρι σήμερα οι κανόνες για τη διαιτησία, τη διαμεσολάβηση και τη δικαστική διαμεσολάβηση, βρίσκονταν σε διαφορετικά νομοθετήματα. Αυτό δυσκόλευε την εφαρμογή τους και περιόριζε τις δυνατότητες αξιοποίησής τους. Ο νέος Κώδικας διαμορφώνει ένα ενιαίο πλαίσιο, με σαφείς διαδικασίες, κοινές αρχές και εγγυήσεις αμεροληψίας, εμπιστευτικότητας και ίσης μεταχείρισης. Οι πολίτες και οι επιχειρήσεις θα γνωρίζουν καλύτερα τις διαθέσιμες επιλογές τους. Θα μπορούν να αναζητούν λύσεις με τη συνδρομή ειδικά καταρτισμένων επαγγελματιών και δικαστικών λειτουργών, περιορίζοντας όπου είναι δυνατόν την ανάγκη μιας πολυετούς αντιδικίας. 
Αυτή η θεσμική σαφήνεια έχει ιδιαίτερη αξία για όσους διαθέτουν περιορισμένο χρόνο και οικονομικούς πόρους και χρειάζονται ένα κράτος που τους καθοδηγεί με διαφάνεια και συνέπεια. 
Ιδιαίτερη σημασία έχει η νέα εισαγωγική συνεδρία διαμεσολάβησης. Για συγκεκριμένες οικογενειακές, περιουσιακές, κληρονομικές και εμπορικές διαφορές προβλέπεται μια αρχική προσπάθεια συνεννόησης πριν από τη συζήτηση της αγωγής στο δικαστήριο. Τα μέρη συναντώνται με τη βοήθεια διαμεσολαβητή και εξετάζουν αν υπάρχει περιθώριο συμφωνίας. Μια υπόθεση μπορεί έτσι να λυθεί ακόμη και στην πρώτη συνεδρία. Εφόσον δεν υπάρξει συμφωνία, οι ενδιαφερόμενοι διατηρούν το δικαίωμα να διεκδικήσουν δικαστικά τα δικαιώματά τους. Η συναίνεση παραμένει ελεύθερη επιλογή. 
Η προδικαστική διαδικασία δίνει στους ανθρώπους μια οργανωμένη ευκαιρία να εξοικονομήσουν χρόνο, χρήματα και ψυχική ταλαιπωρία. Οι προβλεπόμενες εξαιρέσεις λαμβάνουν υπόψη και την ανάγκη ιδιαίτερης προστασίας σε ευαίσθητες υποθέσεις, όπως εκείνες που συνδέονται με ενδοοικογενειακή βία. Η ασφάλεια και η αξιοπρέπεια κάθε ανθρώπου αποτελούν βασικές προτεραιότητες. 
Ως Βουλευτής Κεφαλληνίας θέλω να σταθώ ιδιαίτερα στις κτηματολογικές διαφορές. Στην Κεφαλονιά και την Ιθάκη γνωρίζουμε πόσο δύσκολη μπορεί να γίνει μια υπόθεση ιδιοκτησίας όταν υπάρχουν ανακριβείς εγγραφές ή αμφισβητούμενα δικαιώματα. Με το νέο πλαίσιο, ενισχύεται η δυνατότητα διαμεσολάβησης και προβλέπεται υπό συγκεκριμένες προϋποθέσεις συμμετοχή του δημοσίου και των φορέων της αυτοδιοίκησης. Μια νόμιμη συμφωνία μπορεί να συμβάλει στη διόρθωση κτηματολογικών εγγραφών και στην ταχύτερη τακτοποίηση εκκρεμοτήτων. Για τις τοπικές κοινωνίες, αυτό σημαίνει μεγαλύτερη ασφάλεια στην ακίνητη περιουσία, ευκολότερες συναλλαγές και καλύτερες προϋποθέσεις για αξιοποίηση της γης. 
Παράλληλα, το νομοσχέδιο επενδύει στην οικογένεια και στην εκπαιδευτική κοινότητα. Η οικογενειακή διαμεσολάβηση δίνει ιδιαίτερη βαρύτητα στο συμφέρον των παιδιών και προβλέπει τη δυνατότητα να ακούγεται η γνώμη τους με τη συνδρομή κατάλληλου επιστήμονα. 
Θεσπίζονται, επίσης, διαδικασίες σχολικής και πανεπιστημιακής διαμεσολάβησης για την ειρηνική διαχείριση συγκεκριμένων διαφωνιών. Σοβαρά περιστατικά βίας και εκφοβισμού παραμένουν εκτός αυτών των διαδικασιών. Με κατάλληλη καθοδήγηση οι νέοι μας μαθαίνουν να συζητούν, να συνεργάζονται και να σέβονται τους κανόνες. Αυτές είναι αξίες που στηρίζουν την οικογένεια, το σχολείο και την κοινωνική συνοχή. 
Σημαντικές είναι και οι αλλαγές για την οικονομία. Η ενοποίηση των κανόνων της εσωτερικής και της διεθνούς διαιτησίας δημιουργεί μεγαλύτερη ασφάλεια για τις εμπορικές συναλλαγές και ενισχύει την αξιοπιστία της χώρας ως τόπου επίλυσης επιχειρηματικών διαφορών. Η δικαστική μεσολάβηση αποκτά ολοκληρωμένο πλαίσιο με ειδικά εκπαιδευμένους δικαστικούς λειτουργούς. 
Επιπλέον, η νέα ψηφιακή πύλη διαμεσολάβησης θα διευκολύνει την καταχώρηση και την επαλήθευση εγγράφων, περιορίζοντας τη γραφειοκρατία. Η επιμόρφωση και η αξιολόγηση των διαμεσολαβητών προσθέτουν εγγυήσεις ποιότητας στις υπηρεσίες που θα λαμβάνουν οι πολίτες. 
Στην ίδια κατεύθυνση, εντάσσεται η ίδρυση του Κέντρου Εναλλακτικής Επίλυσης Διαφορών στην Ορεστιάδα που θα αναπτύξει δράσεις έρευνας, εκπαίδευσης και συνεργασίας με το Δημοκρίτειο Πανεπιστήμιο Θράκης. Η πρωτοβουλία αυτή μπορεί να αποτελέσει παράδειγμα και για άλλες περιοχές της χώρας μας. 
Για εμάς, η ισότιμη πρόσβαση στις νέες υπηρεσίες έχει ξεχωριστή σημασία ιδίως για τη νησιωτική Ελλάδα. Η μεταρρύθμιση περιλαμβάνει ακόμη παρεμβάσεις στην καθημερινή λειτουργία της δικαιοσύνης. Προβλέπει εξήντα νέες οργανικές θέσεις στο Υπουργείο Δικαιοσύνης και στις εταιρείες προστασίας ανηλίκων, μέτρα για τη στελέχωση κρίσιμων υπηρεσιών και μηνιαίο επίδομα 100 ευρώ από την 1η Ιανουαρίου 2027 για τους δικαστικούς υπαλλήλους, που προβλέπει ο νόμος. 
Παράλληλα, ενισχύεται η ποινική αντιμετώπιση οργανωμένων μορφών απάτης, ιδίως όταν οι δράστες εκμεταλλεύονται την ηλικία ή την ευάλωτη κατάσταση των θυμάτων τους. Ένα κράτος με ισχυρούς θεσμούς οφείλει να προστατεύει τους πολίτες του στην πράξη. 
Κυρίες και κύριοι συνάδελφοι, πίσω από κάθε καθυστέρηση στη δικαιοσύνη υπάρχει μια οικογένεια που περιμένει, ένας επαγγελματίας που αγωνιά, ένας πολίτης που διεκδικεί το αυτονόητο.
Σε αυτούς τους ανθρώπους οφείλουμε πράξεις, συνέπεια και αποτελέσματα. Η Νέα Δημοκρατία πιστεύει σε μια Ελλάδα με ισχυρούς θεσμούς, ασφάλεια δικαίου σεβασμό στην οικογένεια και ελευθερία στην οικονομική δημιουργία. Γνωρίζουμε ότι η επιτυχία κάθε μεταρρύθμισης κρίνεται στην εφαρμογή της. Αναλαμβάνουμε αυτήν την ευθύνη και προχωρούμε. Υπερψηφίζουμε το νομοσχέδιο, γιατί η δικαιοσύνη που υπηρετεί πραγματικά τον πολίτη αποτελεί θεμέλιο της δημοκρατίας μας, της κοινωνικής συνοχής και της εθνικής μας προόδου. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καππάτο.
Θα δώσουμε τώρα τον λόγο στον Υπουργό Μετανάστευσης και Ασύλου, κ. Αθανάσιο Πλεύρη, προκειμένου να κάνει μία παρουσίαση της τροπολογίας που κατατέθηκε χθες στο νομοσχέδιο. 
Κύριε Υπουργέ, έχετε τον λόγο.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):  Ευχαριστώ, κύριε Πρόεδρε. 
Κυρίες και κύριοι Βουλευτές, έρχεται ως τροπολογία η ολοκλήρωση της δομής στο Ηράκλειο στην περιοχή των Αθανάτων. Αυτό αποτελούσε τον βασικό σχεδιασμό του Υπουργείου Μετανάστευσης και Ασύλου, τον οποίο είχε συμφωνήσει με τις τοπικές κοινωνίες και τους δήμους και την περιφέρεια από πέρυσι. Είχαμε συμφωνήσει, δηλαδή, ότι η αντιμετώπιση των μεταναστευτικών ροών στην Κρήτη θα γινόταν με την ύπαρξη δύο δομών, μία στα Χανιά και μία στο Ηράκλειο. Είχαμε συμφωνήσει ότι δεν χρειάζονται δομές στο Λασίθι και στο Ρέθυμνο -οι δύο δομές που βρίσκονται στα μεγάλα λιμάνια αρκούν- καθώς και την ύπαρξη ενός πλοίου που μίσθωσε το Υπουργείο Μετανάστευσης, ώστε να γίνονται οι μεταφορές όταν θα έχουμε αυξημένες μεταναστευτικές ροές. 
Πράγματι, το Υπουργείο Μετανάστευσης σε συνεργασία με την τοπική αυτοδιοίκηση ολοκλήρωσε τη δομή της Αγιάς η οποία λειτουργεί, έχει μισθώσει πλοίο το οποίο έχει κάνει πάνω από επτά χιλιάδες μεταφορές σε άλλες δομές της ηπειρωτικής Ελλάδας ή των νησιών και είχαμε συζήτηση με την τοπική αυτοδιοίκηση, προκειμένου να ολοκληρωθεί η δομή στους Αθανάτους. Δεν υπήρξε καμία πρόταση από την τοπική αυτοδιοίκηση. Τα έχω πει αυτά. Δώδεκα προτάσεις κάναμε. Και στην τελευταία συνάντηση με τους κατοίκους και τον Δήμαρχο Ηρακλείου πριν από έναν ακριβώς μήνα τούς είπα ότι θα προχωρήσω τη δομή στους Αθανάτους και υπήρχε λίγος χρόνος, για να υπάρξει αντιπρόταση. Αντιπρόταση δεν υπήρξε, οπότε πλέον ερχόμαστε να λύσουμε μια σειρά από ζητήματα που πρέπει να λυθούν, για να επιταχυνθεί η διαδικασία και να μην υπάρχουν κωλυσιεργίες, όπως υπάρχουν μέχρι σήμερα, δεδομένου ότι ο χώρος έχει χωροθετηθεί, εργασίες έχουν ξεκινήσει που σχετίζονται με την τακτοποίηση και πρέπει να ολοκληρωθεί η λειτουργία τους.
Και αυτό το τονίζω, γιατί αυτήν τη στιγμή οι μεταναστευτικές ροές στη χώρα από την πλευρά του Αιγαίου βρίσκονται σε ιστορικό χαμηλό. Μέχρι χθες ήταν στις 7.200 στα νησιά του Ανατολικού Αιγαίου. Υπάρχει αύξηση όμως στην Κρήτη με ροές στις 19.000. Ο σχεδιασμός είναι ο συγκεκριμένος που θα υλοποιηθεί και είμαστε βέβαιοι ότι, όπως πέρασε όλο το καλοκαίρι και παρά την αύξηση που υπήρχε το τελευταίο διάστημα ειδικά στην Ιεράπετρα, δεν δικαιολογείται να αλλάξει ο σχεδιασμός μας, δηλαδή να αλλάξουμε τη χωροθέτηση. Τα δύο μεγάλα λιμάνια και οι δύο μεγάλες πόλεις πρέπει να μείνουν, για να έχουν αυτές τις δομές και αμέσως μόλις γίνεται η αρχική ταυτοποίηση, να μπορεί να γίνεται μεταφορά στις δομές που έχουμε. 
Οι δομές συνολικά παραμένουν χαμηλά. Είναι στο 50% της πληρότητάς τους. Από τις 40.000 θέσεις έχουμε γύρω στις 20.000 φιλοξενούμενους. Μόλις έρχονται μετανάστες στην Κρήτη, γίνεται ένας αρχικός διαχωρισμός και αναλόγως του προφίλ τους, εάν δεν έχουν προσφυγικό προφίλ, μεταφέρονται σε κλειστές ελεγχόμενες δομές, ώστε με το που απορριφθεί το άσυλο τους -που πια απορρίπτεται σε εξήντα οκτώ ημέρες σε πρώτο και δεύτερο βαθμό- να βγαίνει απόφαση επιστροφής και να επιστρέφουν, ενώ όσοι έχουν προσφυγικό προφίλ πηγαίνουν σε ανοιχτές δομές. 
Και εδώ θέλω να τονίσω ότι ακόμα και όπου έχουμε κάνει χρήση στα νησιά του Ανατολικού Αιγαίου, η αποσυμφόρηση τους από τις ροές που είχαν είναι μεγαλύτερη από τη μεταφορά που έχει γίνει. Για παράδειγμα, η Σάμος στους εννέα μήνες είχε 2.500 ροές και αυτήν τη στιγμή έχει 1.600 άτομα. Η Μυτιλήνη είχε 1.800 ροές και έχει 1.300 άτομα. Η Χίος 1.100 ροές και έχει 499 άτομα. Άρα, ο σχεδιασμός μας δεν επιβαρύνει άλλα νησιά, δεν επιβαρύνει ενδοχώρα. Με βάση τη δυναμική που έχουμε και την πληρότητα μας, αυτό χρειαζόμαστε στην Κρήτη, τις δύο δομές και το πλοίο, προκειμένου να μπορούμε να αντιμετωπίσουμε αυξημένες ροές πέρα από όλες τις άλλες ενέργειες που έχουν κάνει άλλα Υπουργεία, όπως είναι το Εξωτερικών και το Ναυτιλίας για τον περιορισμό τους. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Έχουν ζητήσει τον λόγο τέσσερις Κοινοβουλευτικοί Εκπρόσωποι: ο κ. Μάντζος, ο κ. Χήτας, η κ. Κουρουπάκη, ο κ. Καζαμίας.
Κύριε Μάντζο, έχετε πρώτος τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Κύριε Υπουργέ, κύριε Πλεύρη, είστε ο πρώτος Υπουργός που με μεγάλη συνέπεια νομοθετεί τα δικά του αδιέξοδα τα οποία παράγονται από έλλειψη σχεδίου, διαχείρισης του ζητήματος και από το περίσσευμα, το πλεόνασμα ιδεοληψίας και ανειλικρίνειας παντού τόσο όσον αφορά στους αιτούντες άσυλο και στη διαχείριση των αιτημάτων τους, όσο όμως και στις επιστροφές και στο πόσοι επιστρέφουν, πότε και τι απογίνονται αυτοί που δεν επιστρέφουν.
Φέρνετε μια τροπολογία μάλιστα σήμερα πρώτον υπό την πίεση των δεδομένων της δραματικής κατάστασης στην Ιεράπετρα και δεύτερον την παραμονή της εκδίκασης των ασφαλιστικών μέτρων του Οργανισμού Λιμένος Ηρακλείου για την προσωρινή δομή στο Ηράκλειο, η οποία σύμφωνα με δημοσίευμα του καλοκαιριού είναι σε άθλια κατάσταση, με παντελώς αναξιοπρεπείς συνθήκες, ακόμα και χωρίς τρεχούμενο νερό. Επειδή έχετε κατά καιρούς ασκήσει αντιπολίτευση στην Αντιπολίτευση -είστε πολύ καλός σε αυτό- εμείς σας λέμε ότι δεν είμαστε κυβέρνηση. Εμείς σας ελέγχουμε και σας προτείνουμε, αλλά σας ελέγχουμε κυρίως. 
Και σας λέμε το εξής: Αν ήμαστε εμείς, δεν θα κάναμε τίποτα όπως εσείς, από την αρχή μέχρι το τέλος. 
Πρώτον, δεν θα προσπαθούσαμε ποτέ να πιάσουμε τις τοπικές αρχές και τις τοπικές κοινωνίες στον ύπνο. Θα τους ενημερώναμε εγκαίρως για την πραγματική και νομική κατάσταση, αλλά και για τους διαθέσιμους τρόπους αντιμετώπισης. Θα λέγαμε την αλήθεια, κύριε Υπουργέ, χωρίς προσχηματική συζήτηση αλλά με πραγματική διαβούλευση. 
Δεύτερον, υπάρχουν λίγοι ευτυχώς -αλλά υπάρχουν- άνθρωποι οι οποίοι σας φέρνουν προσκόμματα εκκινώντας από ξενοφοβικές απόψεις και ιδέες. Εσείς, όμως, πώς ζητάτε και τα ρέστα, όταν είστε εσείς και η Κυβέρνησή σας που έχετε εμφανίσει τη μετανάστευση και τους πρόσφυγες ως το απόλυτο κακό, όταν έχετε εργαλειοποιήσει τη μετανάστευση για μικροκομματικούς λόγους, όταν καλλιεργείτε για ιδεοληπτικούς λόγους την αντίδραση; 
Τρίτον, νομιμότητα, κύριε Υπουργέ. Επιλέξατε από την πρώτη στιγμή την αμφιλεγόμενη πρακτική των νομικών και διοικητικών παρεκκλίσεων σε οτιδήποτε κάνετε δήθεν, για να επιταχυνθούν οι διαδικασίες. Εμείς και επί προηγούμενης κυβέρνησης και επί της δικής σας καταψηφίζουμε όλες τις διατάξεις που στηρίζονται σε παρεκκλίσεις από τη νομιμότητα. Διότι για μας ο πιο γρήγορος δρόμος, κύριε Υπουργέ, είναι ο πιο ασφαλής και αυτός ο δρόμος της νομιμότητας. 
Τέταρτον, εμείς, κύριε Πλεύρη, εμείς, αν μας έλεγαν ότι ένα ακίνητο βρίσκεται δίπλα σε ρέμα, πως υπάρχει κίνδυνος τροχαίων ατυχημάτων, θα μελετούσαμε βαθύτερα το θέμα. Είναι τρομακτικό λίγες ημέρες μετά από καταστροφικές πλημμύρες σχεδόν σε όλο το νησί της Κρήτης εσείς να παρακάμπτετε την υποχρέωση οριοθέτησης του ρέματος, πριν καν στεγνώσει ο τόπος.
Και πέμπτο και τελευταίο, δεν θα κάναμε κουτοπονηριές, κύριε Υπουργέ. Δεν θα παίζαμε με κοινωνικούς και τοπικούς αυτοματισμούς, με περιοχές που δήθεν αντιμετωπίζονται προνομιακά και άλλες που αδικούνται. Η τροπολογία που φέρνετε δεν έχει καμία απολύτως σχέση με όσα γίνονται στην Ιεράπετρα αυτές τις ημέρες. Μην επικαλείστε αυτήν την κατάσταση. Εσείς ευθύνεστε από την αρχή μέχρι το τέλος. Εείς και η Κυβέρνησή σας είστε υπεύθυνοι για το πρόβλημα. Μην ψάχνετε σε εμάς συνυπεύθυνους για τη διαχείρισή του.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Κοινοβουλευτικό Εκπρόσωπο του ΠΑΣΟΚ-Κινήματος Αλλαγής, τον κ. Μάντζο.
Τον λόγο έχει τώρα ο Κοινοβουλευτικός Εκπρόσωπος της Κοινοβουλευτικής Ομάδας «Ελληνική Λύση-Κυριάκος Βελόπουλος», ο κ. Κωνσταντίνος Χήτας.
ΚΩΝΣΤΑΝΤΙΝΟΣ ΧΗΤΑΣ:  Ευχαριστώ, κύριε Πρόεδρε. 
Το ζήσαμε κι αυτό. Ο Πλεύρης να νομοθετεί δομές. Τι άλλο θα ζήσουμε σε αυτήν τη χώρα; Κύριε Υπουργέ, να έρχεστε με καμάρι να μας λέτε ότι θα φτιάξετε δομές στο Ηράκλειο στην Κρήτη εσείς; Τα ύστερα του κόσμου! Όμως, το θέμα είναι πάρα πολύ σοβαρό και δεν έχει να κάνει με τις πολιτικές αναδίπλωσης του καθενός στη Νέα Δημοκρατία, το τι έλεγε το τι υποστηρίζει και το τι είναι αναγκασμένος να κάνει. 

Εγώ θα ερχόμουν εδώ με κομμένα τα φτερά, με το κεφάλι κάτω και θα έλεγα ότι διαβάζω ότι στην Κρήτη, σε μια πολύ ιδιαίτερη περιοχή -στην Κρήτη λέω ξανά- δεν θα έχετε εύκολα ξεμπερδέματα με τους Κρητικούς. Τα ξέρετε. 
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):   … (δεν ακούστηκε)
ΚΩΝΣΤΑΝΤΙΝΟΣ ΧΗΤΑΣ: Τι θα σας κάνουν οι Κρητικοί; Θα διαμαρτυρηθούν. Τι θα σας κάνουν; Θα σας κάνουν ντα; Θα διαμαρτυρηθούν όπως διαμαρτύρονται όλοι οι Έλληνες πολίτες όπου πάτε και φυτεύετε ΚΥΤ. Τι να κάνουμε τώρα; 
Δηλαδή, όταν στην Κρήτη το τελευταίο σαρανταοχτάωρο έχουν μπει παράνομα χίλιοι είκοσι τέσσερις, κύριε Πλεύρη, τι να κάνουν οι Κρητικοί; Να βγάλουν ρακές να τους κεράσουν; Μπήκαν χίλια άτομα σε είκοσι τέσσερις ώρες. Τι να κάνουν, δηλαδή, οι Κρητικοί; Να μη διαμαρτυρηθούν; Λέτε: «Τι θα μας κάνουν; Θα μας δείρουν;». Όχι, δεν θα σας δείρουν, θα κάνουν διαμαρτυρίες και μάλλον δεν θα σας ψηφίσουν κιόλας στις εκλογές. Αυτό θα σας κάνουν. Τι άλλο να κάνουν, δηλαδή, οι άνθρωποι; Έτσι διαβάζουμε. Σε τέσσερα διαφορετικά σημεία του νησιού χίλιοι διακόσιοι. Τι είναι αυτό; Είναι για να επαίρεστε; 
Ότι εσείς έρχεστε και νομοθετείτε δύο διαφορετικά καμπ, ΚΥΤ -όπως λέγονται αυτά- αυτό μας  ξεπερνάει πραγματικά. Ξέφραγο αμπέλι είναι. Εσείς δεν ξέρω τι πιστεύετε. Εσείς μπορεί να το παίζετε σκληρός.  Μπορεί τα υπόλοιπα Κόμματα εδώ να λένε ότι είστε σκληρός. Εμείς λέμε το αντίθετο. Έχετε έναν Πρωθυπουργό, όμως, ο οποίος πριν από ένα μήνα ή δύο μήνες κάλεσε όλους τους Σουδανούς και τους Σομαλούς και τους είπε: «Παιδιά ελάτε εδώ, θα σας δώσουμε άσυλο». Οn camera το είπε ο άνθρωπος αυτό. 
Εγώ βλέπω ότι υπάρχει μια δυσλειτουργία.  Δεν ξέρω τι πιστεύετε εσείς. Εμείς σας βρίσκουμε πολύ μαλακό σε αυτά που κάνετε και το μαρτυρούν τα γεγονότα. Αυτοί που μπαίνουν καθημερινά μέσα. Πριν από λίγες ημέρες έξι Σουδανοί τσάκισαν στο ξύλο έναν Έλληνα στο Ηράκλειο. Και μάθαμε εκ των υστέρων ότι αυτοί οι έξι Σουδανοί που τσάκισαν στο ξύλο τον Έλληνα τους είχατε δώσει εσείς άδεια παραμονής, η Κυβέρνησή σας. Τους απελάσαμε αυτούς τους ανθρώπους ή παραμένουν εδώ και τους ταΐζουμε και τους φροντίζουμε; Αυτά έγιναν. 
Αφήνω την Κρήτη και πάμε στον Έβρο. Τα ίδια και εκεί. Μέχρι τον Μάιο τριακόσιοι είκοσι, πάνω από δύο χιλιάδες αυτοί που έχουν συλληφθεί. Προσέξτε. Είναι πάνω από δύο χιλιάδες αυτοί που έχουν συλληφθεί.  Δεν ξέρουμε πόσοι έχουν μπουκάρει. Αυτοί που έχουν συλληφθεί είναι πάνω από δύο χιλιάδες.
Λοιπόν, για ποια πολιτική μιλάμε; Είδα ένα δημοσίευμα στο Voice News προχθές. Μισό στρέμμα, ένα χωράφι, ρούχα Πακιστανών απλωμένα παντού.
Έβλεπα τις φωτογραφίες, κύριε Πρόεδρε, και λέω: Δεν το πιστεύω. Είναι αυτό χώρα σοβαρή, που αντιμετωπίζει σοβαρά το θέμα αυτό, αντί να φράξετε, να κλείσετε τα σύνορα τελείως; 
Εγώ λέω να μην κάνετε τίποτε άλλο και να διαβάζετε κάθε ημέρα –και δεν έχω χρόνο- τα Δελτία Τύπου της Αστυνομικής Διεύθυνσης της Περιφέρειας Ροδόπης και Θράκης. Να μπαίνετε στον κόπο να διαβάζετε τα Δελτία Τύπου της Αστυνομικής Διεύθυνσης της Περιφέρειας Ροδόπης και Θράκη να βλέπετε σε πόσες συλλήψεις προχωρούν καθημερινά και μετά να μιλάμε για σύνορα. Δεν είναι έτσι τα πράγματα όπως τα παρουσιάζετε.
Σήμερα, λοιπόν, γράφει η ιστορία ότι νομοθετείτε δύο καινούργια ΚΥΤ στην Κρήτη. Τι να κάνουμε; Αυτή είναι η πραγματικότητα. 
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε.
Ακολουθεί η Κοινοβουλευτική Εκπρόσωπος της Κοινοβουλευτικής Ομάδας «ΝΙΚΗ», η κ. Ασπασία Κουρουπάκη.
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε. 
Κύριε Υπουργέ, η κυβερνητική σας αυστηρότητα στο μεταναστευτικό καταλήγει πάλι σε ένα μισθωτήριο για καινούργια δομή, αυτή τη φορά στους Αθανάτους Ηρακλείου 13,5 χιλιάδες ευρώ τον μήνα, 162 χιλιάδες ευρώ για ένα χρόνο μόνο για το ενοίκιο. Και φέρνετε στις 14 Οκτωβρίου, τελευταία στιγμή, μέσα μια τροπολογία σε νομοσχέδιο του Υπουργείου Δικαιοσύνης μια μίσθωση, η οποία έχει ήδη ξεκινήσει από τις 6 Οκτωβρίου, αγνοώντας επιδεικτικά τις αντιδράσεις και τις κινητοποιήσεις των κατοίκων, τις χιλιάδες υπογραφές που έχουν συλλεγεί, καθώς και το ψήφισμα του δημοτικού συμβουλίου. 
Επομένως, πείτε μας με ποιους ακριβώς έχετε συμφωνήσει και τι είναι αυτό που συμφωνήσατε; Γιατί άλλα λένε τα δημοσιεύματα, άλλα μας είπατε μόλις τώρα.
Επίσης, αναφέρεστε στη δομή ως προσωρινή με ετήσια μίσθωση. Όμως, συγκεκριμένη ημερομηνία λήξης της λειτουργίας της δομής δεν προβλέπεται στην τροπολογία. Θα λειτουργεί όσο συντρέχουν έκτακτες ανάγκες, τις οποίες θα κρίνετε εσείς ο ίδιος; Ποια είναι τα συγκεκριμένα κριτήρια και ποιος ο σχεδιασμός αποχώρησης; Και πώς εξασφαλίζετε ότι το προσωρινό δεν θα γίνει άλλη μια μόνιμη εκκρεμότητα για την Κρήτη;
Και εδώ, κύριε Υπουργέ, βρίσκεται η πολιτική μας διαφωνία. Ενισχύετε διαρκώς τον μηχανισμό φιλοξενίας χωρίς να μας παρουσιάζετε αντίστοιχα μετρήσιμα αποτελέσματα στην αποτροπή και στις επιστροφές. Έτσι συντηρείτε ένα πρόβλημα και το μεταφέρετε στους κατοίκους της περιοχής. 
Η Νίκη ζητά αποτελεσματική φύλαξη των συνόρων, γρήγορη εξέταση των αιτημάτων ασύλου και εφαρμογή των νόμιμων αποφάσεων επιστροφής. Απαντήστε μας, λοιπόν, πόσες αποφάσεις επιστροφής εκτελέστηκαν και πόσες παραμένουν στα χαρτιά και όχι με γενικόλογα παραδείγματα, όπως αναφερθήκατε νωρίτερα. 
Θα πρέπει να γνωρίζετε ότι η Ελλάδα και η Κρήτη φυσικά δεν είναι αποθήκη ψυχών, αλλά ούτε και πεδίο εφαρμογής αποτυχημένης μεταναστευτικής πολιτικής. Η Κρήτη δεν μπορεί να γίνει μόνιμος σταθμός ανεξέλεγκτων ροών επειδή η Κυβέρνηση απέτυχε να προστατεύσει τα σύνορά μας. Δεσμευτείτε ότι θα προστατεύσετε την Κρήτη και τους πολίτες από την ασταμάτητη λαθρομετανάστευση. 
Εμείς λέμε διαρκώς το προφανές: Αποτροπή των εισόδων και φύλαξη των θαλάσσιων συνόρων. Ζητάμε την απόσυρση της τροπολογίας, πλήρη διαφάνεια και σεβασμό στις αντιδράσεις των κατοίκων. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κουρουπάκη.
Στη συνέχεια τον λόγο έχει ο Κοινοβουλευτικός Εκπρόσωπος της Κοινοβουλευτικής Ομάδας «Πλεύση Ελευθερίας», ο κ. Αλέξανδρος Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Πλεύρη, γνωρίζετε καλά τις απόψεις μας για τη μεταναστευτική πολιτική που ακολουθεί το Υπουργείο σας, ιδίως από τότε που εσείς, ένας ακροδεξιός πολιτικός, αναλάβατε την ηγεσία του. Γνωρίζετε, επίσης, ότι θεωρούμε πως ο τρόπος με τον οποίο προσεγγίζετε το θέμα διέπεται από μια νοοτροπία αυταρχισμού, σας έχουμε πει στο παρελθόν ρατσισμού και αδυναμίας εφαρμογής του Διεθνούς Δικαίου στον τρόπο με τον οποίο φυλάσσονται τα σύνορα της χώρας. 
Στη συγκεκριμένη τροπολογία τώρα έχουμε μια σειρά από επιπρόσθετα προβλήματα, τα οποία φέρνετε εσείς, δημιουργείτε εσείς με τον τρόπο που νομοθετείτε. 
Έχουμε, κατ’ αρχάς, μια τροπολογία, η οποία ήρθε χθες το βράδυ νύχτα. Είναι αντισυνταγματικό, αλλά είναι ψιλά γράμματα για εσάς αυτό. Δεύτερον, έχουμε μια τροπολογία με βάση την οποία νοικιάζει το δημόσιο παρατημένες αποθήκες στην περιοχή των Αθανάτων στο Ηράκλειο, τις αποθήκες Σκουλούδη, για ένα ποσό 160.000 ευρώ για ένα χρόνο. Πρέπει να είναι φοβερές αποθήκες αυτές. Κοστίζουν  160.000 ευρώ. 
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):  … (δεν ακούστηκε)
ΑΛΕΞΑΝΔΡΟΣ ΚΑΖΑΜΙΑΣ: Σιγά-σιγά. Θα τα πείτε. Θα πάρετε τον χρόνο να απαντήσετε. Μη με διακόπτετε. 
Το ζήτημα είναι ότι την εφαρμόζετε και αναδρομικά αυτή. Γιατί, αλήθεια, εφαρμόζετε αναδρομικά την τροπολογία από τις 6 Οκτωβρίου και όχι από σήμερα όταν ψηφιστεί; Θα θέλαμε μια διευκρίνιση επ’ αυτού. Όμως, και αυτό είναι ψιλά γράμματα για εσάς, παρόλο που νομικά είναι σημαντικό.
Τώρα επί της ουσίας το πρόβλημα είναι ότι οι αποθήκες αυτές βρίσκονται δίπλα σε έναν ποταμό, τον Ξηροπόταμο, ο οποίος απέχει περίπου 10 μέτρα και ο οποίος ιστορικά έχει πλημμυρίσει πάρα πολλές φορές και οι κάτοικοι της περιοχής διαμαρτύρονται εντόνως. Έχει υπάρξει ένα κείμενο πέντε σελίδων από τους κατοίκους της περιοχής που σας λένε ότι οι αποθήκες αυτές δεν είναι κατάλληλες για την προσωρινή φιλοξενία μεταναστών και προσφύγων και εσείς λέτε ότι είχατε, λέει, τη συναίνεση. Ποια συναίνεση; Είχατε μέχρι τώρα, απ’ ότι λένε οι ίδιοι οι κάτοικοι, την άρνηση και του Δήμου Ηρακλείου, την άρνηση και της περιφέρειας και υπήρχε αρνητική απόφαση από δώδεκα όμορους δήμους, αλλά εσείς τον χαβά σας. Προχωράτε σε πείσμα και των δήμων και της τοπικής αυτοδιοίκησης και της περιφέρειας, αλλά και των κατοίκων. 
Απ' ότι φαίνεται, με αυτό το κείμενο οι κάτοικοι σας λένε να μην προχωρήσετε γιατί η δομή είναι ακατάλληλη, δηλαδή δεν πληροί τις προϋποθέσεις υγείας και ασφάλειας για να μείνει μέσα κόσμος. Είναι περίπου 10.000 κάτοικοι που το λένε αυτό. Εσάς δεν σας κλονίζουν αυτές οι αντιδράσεις; Δεν αισθάνεστε ότι πρέπει να ακούσετε τις τοπικές κοινωνίες στις οποίες πάτε να δημιουργήσετε αυτή τη δομή;   
Προφανώς όχι. Είναι χαρακτηριστικό του δημοκρατικού είδους ή μάλλον ελλείμματος που διέπει τον τρόπο με τον οποίο ασκείτε πολιτική.
Και τέλος, θα περιμέναμε να μας πείτε τι μελέτες έχουν γίνει για την προστασία της δομής από τον κίνδυνο πλημμύρας που είναι πολύ σοβαρός, πόσα άτομα προβλέπεται ότι θα φιλοξενηθούν σε αυτήν την δομή και τι άλλα μέτρα καταλληλότητας, υγείας και ασφάλειας έχουν παρθεί, γιατί απ’ ότι φαίνεται αυτή η δομή δεν είναι καθόλου κατάλληλη.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καζαμία.
Κλείνουμε τον κύκλο των παρεμβάσεων των Κοινοβουλευτικών Εκπροσώπων με τον Κοινοβουλευτικό Εκπρόσωπο της Νέας Δημοκρατίας, τον κ. Νότη Μηταράκη.
Ορίστε, έχετε τον λόγο.
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε.
Κύριε Υπουργέ, επειδή ακούσατε κριτική και από την Αριστερά και από τη Δεξιά, σημαίνει ότι κάνετε κάτι σωστά. 
Η Κυβέρνηση από το 2020 εφαρμόζει μια αυστηρή αλλά δίκαιη μεταναστευτική πολιτική. Βάλαμε δύο στόχους, πρώτον την ουσιαστική μείωση των ροών και αυτό είναι εμφανές πλέον στα αποτελέσματα, αφού οι ροές έχουν μειωθεί κατά 95% σε σχέση με τα χρόνια της κρίσης. Και δεύτερον, τον δραστικό περιορισμό των επιπτώσεων της κρίσης στις τοπικές κοινωνίες. Και αυτό φαίνεται πλέον σε όλη την Ελλάδα και ειδικά στα νησιά του Αιγαίου, κύριε Υπουργέ, που επί ημερών ΣΥΡΙΖΑ βιώσαμε μια πρωτοφανή κρίση. 
Από εκεί και πέρα θα συμφωνήσω απόλυτα με τον κ. Μάντζο. Πράγματι πιστεύω ότι το ΠΑΣΟΚ δεν θα έκανε τίποτα ίδιο με αυτό που κάναμε εμείς. Δεν θα είχατε μπορέσει ποτέ να λύσετε το μεταναστευτικό. Γιατί σε κάθε τοπική κοινωνία όποτε υπήρχε πίεση, αυτό που κάνετε είναι να χαϊδεύετε αυτιά. Ναι, στη Λέσβο το λύσαμε, στη Χίο το λύσαμε, στη Σάμο το λύσαμε, στην Κω το λύσαμε, στη Λέρο το λύσαμε, στον Έβρο το λύσαμε. Να μην πω όλες τις τοποθεσίες στις οποίες υπάρχουν δομές. 
Βέβαια από εκεί και πέρα συνεχίζοντας την κριτική μου για την Αριστερά, να πω ότι ακούγοντας τον κ. Καζαμία, μας θύμισε τη διαφωνία του για τη φύλαξη των συνόρων. Είναι γνωστό ότι η Αριστερά πιστεύει πως δεν υπάρχουν σύνορα, η θάλασσα είναι μόνο για τις τσιπούρες και από εκεί και πέρα όποιος θέλει μπορεί να μπει στη χώρα μας. Αυτή είναι γνωστή θέση της Αριστεράς.
 Αλλά, κύριε Καζαμία, εγώ δεν θα χρησιμοποιήσω και τον κ. Πλεύρη και τη λέξη «πείσμα» με αρνητικό τρόπο. Θα χρησιμοποιήσω τη λέξη «πείσμα» με θετικό τρόπο. Ναι έχει πείσμα ο κ. Πλεύρης να λύσει αυτή την απαράδεκτη κατάσταση στην Κρήτη, επειδή υπάρχουν ροές από τη Λιβύη και πρέπει να λειτουργήσουν δομές με ασφάλεια για τους κατοίκους, το προσωπικό και τις τοπικές κοινωνίες και με αξιοπρέπεια. Είναι ορθό ότι η Κυβέρνηση έχει πείσμα να λύσει αυτά τα ζητήματα. 
Αυτό που δεν μπόρεσα να καταλάβω καθόλου είναι την κριτική από τη Δεξιά, από τη λαϊκή Δεξιά, από τον κ. Χήτα και από την αγαπητή συνάδελφο από τη Νίκη. Μας πρότειναν να φυλάξουμε τα σύνορα. Μα, η Ελλάδα είναι η πρώτη χώρα στην Ευρώπη που έθεσε στην Ευρωπαϊκή Ένωση το θέμα της φύλαξης των συνόρων και πέτυχε την ιστορική απόφαση στο Βίλνιους το 2022. Για πρώτη φορά η πλειοψηφία των κρατών μελών της Ευρωπαϊκής Ένωσης έθεσε τη φύλαξη των συνόρων ως προτεραιότητα. 
Μιλάτε για ταχύτητα στην έκδοση αποφάσεων, όταν η ελληνική υπηρεσία ασύλου είναι η ταχύτερη αυτή τη στιγμή στην Ευρωπαϊκή Ένωση. Οι χρόνοι στους οποίους εκδίδονται οι αποφάσεις δεν μπορεί καμία άλλη χώρα της Ευρώπης με την ψηφιοποίηση των συστημάτων να το αντιγράψει. Μιλάτε για τις επιστροφές. Οι επιστροφές χρόνο με το χρόνο αυξάνονται, όπως θα απαντήσει ο Υπουργός.
 Και, κύριε Χήτα, όπου δημιουργήθηκαν ορθά λειτουργούντες δομές, σταμάτησε να υπάρχει ζήτημα για τις τοπικές κοινωνίες. Βέβαια, για σας αυτό είναι πρόβλημα, γιατί η λαϊκή Δεξιά προσπαθεί να εργαλειοποιήσει το μεταναστευτικό για να δημιουργεί ξενοφοβία και να ξεσηκώνει τις τοπικές κοινωνίες. Όταν, όμως, έρχεται αυτή η Κυβέρνηση με τον οργανωμένο τρόπο που αντιμετωπίζει το μεταναστευτικό, πλέον δεν έχει τοπικές αντιδράσεις κι αυτό σας στερεί ψήφους. 
Η Ελλάδα είναι μια χώρα στην οποία η Κεντροδεξιά Κυβέρνηση έχει λύσει το μεταναστευτικό πρόβλημα, που μεγάλες χώρες ακόμα στην Ευρωπαϊκή Ένωση το έχουν ως πρώτη προτεραιότητα.
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μηταράκη.
Τον λόγο έχει ο Υπουργός Μετανάστευσης και Ασύλου κ. Πλεύρης, προκειμένου να δώσει τις απαντήσεις του.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Κύριοι, επειδή είναι θέματα πολιτικής, όπως λέτε, σήμερα ο Έλληνας Πρωθυπουργός είναι στη Σύνοδο Κορυφής. Εκεί συζητείται η ελληνική πρόταση, η οποία είναι σε έκτακτες συνθήκες να έχουμε έκτακτο μηχανισμό με αναστολή ασύλου -που εφαρμόσαμε εμείς δύο φορές- και με άμεσες επιστροφές με έκδοση απόφασης.
 Γιατί το προτείνουμε αυτό; Διότι η πολιτική την οποία υποστηρίζει το ΠΑΣΟΚ, εκφράζεται από τον Πρόεδρο Σάντσες, ο οποίος σε ένα εικοσιτετράωρο είχε 82.000 ροές στη Θέουτα, διότι ακριβώς είχε μια λογική να νομιμοποιήσει 1.100.000. Κι εμείς ερχόμαστε και λέμε για αναστολή ασύλου, κλείσιμο συνόρων. Κι είναι μια πρόταση που στηρίζεται από πολλές χώρες και επί της αρχής έχει γίνει αποδεκτή και από την Ευρωπαϊκή Επιτροπή, από την Κομισιόν. 
Και αυτή τη στιγμή θα έχουμε έναν έκτακτο μηχανισμό, ενώ η χώρα μας δεν βρίσκεται εκεί. Η χώρα μας πήγε να βρεθεί εκεί, στον Έβρο το 2020 και σφραγίσαμε τα σύνορα και αναστείλαμε άσυλο.
 Πέρυσι με κατηγορούσατε για την αναστολή ασύλου. Στο τέλος Ιουλίου οι ροές από Λιβύη προς Κρήτη το  2025 και το 2026 ήταν το ίδιο. Για το τρίμηνο που έχει περάσει, ξέρετε ποια είναι η διαφορά; Είναι της αναστολής ασύλου. Την κάναμε λελογισμένα κι είχε αποτέλεσμα καθώς σε τρεις μήνες είχαμε 3.500 ροές. Και πλέον επειδή έχουμε το Σύμφωνο και κάνουμε την εξέταση ασύλου σε 68 μέρες και τις επιστροφές, δεν κρίθηκε αυτή τη στιγμή απαραίτητο. Προφανώς, όμως, είναι ανοικτό να κριθεί. Αυτές είναι πολιτικές που προσπαθούμε να πρωταγωνιστούμε.
 Και δείτε κι άλλα κόμματα εσείς. Με τους Σοσιαλδημοκράτες σε τέσσερις άλλες χώρες μεταξύ των οποίων και της Δανίας -δεν έχει κυβέρνηση Δεξιά, οι Σοσιαλδημοκράτες είναι- συζητάμε για τα Return Hubs, που δεν ψηφίσατε εσείς στο ΠΑΣΟΚ. Αυτοί οι σοσιαλιστές γιατί τα ψηφίζουν κι εσείς δεν τα ψηφίζατε; Άρα, πρωταγωνιστούμε.
 Αναφέρθηκε εδώ για τις ροές. Ναι, χρόνο με τον χρόνο είχαμε 20.000 λιγότερες ροές. Ρωτήθηκα για τις επιστροφές. Εσείς είστε που με εγκαλείτε ότι τους κρατάμε. Πάμε να δούμε ένα στοιχείο ποιοτικό. Γιατί στο ΠΑΣΟΚ αρέσουν τα ποιοτικά στοιχεία. Στο πρώτο εννιάμηνο του 2025 είχαμε 5.500 ροές Αιγυπτίων, που δεν δικαιολογούν άσυλο. Οι επιστροφές ήταν κάτω από 100. Μόλις μπήκαν σε κράτηση -και το μήνυμα πήγαινε με μεγάλη δυσκολία- στο πρώτο εννιάμηνο του 2026 είχαμε 1400 ροές από Αίγυπτο και 443 επιστροφές. Γιατί, όταν ο άλλος δει ότι δεν κυκλοφορεί ελεύθερα, υποχρεούται να συνεργάζεται. 
Και τώρα θα κάνουμε στόχευση στο Μπαγκλαντές, γιατί εκεί κυρίως είναι η ροή, που δεν δικαιολογεί άσυλο και έχουμε από τη Λιβύη προς την Κρήτη. Και θα πάρουμε ό,τι άλλο μέτρο χρειαστεί. Αλλά εσείς που εγκαλείτε, να σας πω ότι μιλάμε για 7.000 ροές στο Αιγαίο στο εννιάμηνο από το 1.000.000 που ήταν το 2015. Και ναι, έχουμε 19.000 στην Κρήτη. Είναι ένα νούμερο, όμως, το οποίο δεν τρομάζει όταν έχει μισό εκατομμύριο κόσμο η Λιβύη. Και το να μην έρχεται αυτός ο κόσμος -ενώ με τον ίδιο τρόπο πήγε από το Μαρόκο στη Θέουτα- δείχνει ότι γίνεται μια προσπάθεια σε όλο το πεδίο. 
Και τέλος πάντων, για να το κλείσω αυτό, κύριε Μάντζο πολλά μπορώ να δεχτώ. Μην λέτε, όμως, για διάλογο. Ρωτήστε τον κ. Καλοκαιρινό και τον κ. Αρναουτάκη πόσες φορές μιλήσαμε και δεν υπήρξε καμία πρόταση. Δομές πρέπει να λειτουργήσουν για να αντιμετωπιστεί το θέμα.
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ, παρακαλώ να παραμείνετε, γιατί είχαμε λίγο καθυστερημένη άφιξη για λόγους ανωτέρας βίας της Κοινοβουλευτικής Εκπροσώπου του Κομμουνιστικού Κόμματος Ελλάδας, που θέλει να μιλήσει επί της τροπολογίας σας.
Τον λόγο έχει η κ. Διαμάντω Μανωλάκου για την παρέμβασή της επί της τροπολογίας.
 ΔΙΑΜΑΝΤΩ ΜΑΝΩΛΑΚΟΥ: Ευχαριστώ. Θα είμαι σύντομη.
Κύριε Υπουργέ, τα σύνορα δεν κινδυνεύουν από τους ξεριζωμένους μετανάστες και πρόσφυγες. Κινδυνεύουν από θαλάσσια drone γεμάτα εκρηκτικά, όπως στη Λευκάδα. Είναι οι σύμμαχοί σας, που κινδυνεύουν να σκοτώσουν και πολύ κόσμο και από τύχη τη γλιτώνουμε μέχρι στιγμής. Βλέπουμε, όμως, και σε άλλες χώρες το τι γίνεται. Όσο αυτός ο τόπος φλέγεται, όσο απλώνονται οι πόλεμοι, το πιο φυσικό ποιο είναι; Να αυξάνονται οι μεταναστευτικές ροές.

Και εσείς πώς απαντάτε; Με την εφαρμογή της αντιδραστικής πολιτικής και του Συμφώνου της Ευρωπαϊκής Ένωσης για το Άσυλο και τη Μετανάστευση. Αυτό κάνετε και στα νομοσχέδιά σας και στις τροπολογίες σας, όπως σε αυτή που έχετε καταθέσει και εμείς θα την καταψηφίσουμε. Δημιουργείτε, λοιπόν, κλειστές δομές. Δεν έχουν καμία σχέση με φιλοξενία, με βασικά δικαιώματα όπως προβλέπει η Συνθήκη της Γενεύης, αλλά για ανθρώπους που είναι σε άθλια κατάσταση, νηστικοί, ξυπόλυτοι, με νοσήματα, συμβαίνει να αδιαφορείτε και να τους θεωρείτε σκουπίδια. 
Αυτή, λοιπόν, η πολιτική είναι αντιμεταναστευτική και καταδικαστέα.
ΠΡΟΕΔΡΕΥΩΝ (Πάρις Κουκουλόπουλος): Ο κ. Μάντζος έχει ζητήσει τον λόγο.
Ορίστε, έχετε τον λόγο. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Σε απάντηση όσων άκουσα από τον Κοινοβουλευτικό Εκπρόσωπο και τον κύριο Υπουργό, προφανώς, επί της πρώτης μας παρέμβασης, κατ’ αρχάς να πω ότι ο Κοινοβουλευτικός Εκπρόσωπος της Πλειοψηφίας κ. Μηταράκης πρέπει να γνωρίζει ότι στην ιδιαίτερη πατρίδα του δεν κατάφερε να δημιουργηθεί δομή. Πήγαν να την φτιάξουν σε δημοτική έκταση, υπήρξε προσφυγή του δήμου και δεν έγινε δομή. Μη μας κάνει τώρα μαθήματα ο κ. Μηταράκης! 
(Θόρυβος από την πτέρυγα της Νέας Δημοκρατίας)
Θα μου πείτε, εδώ δεν μπορεί η Κυβέρνηση να φτιάξει ένα αεροδρόμιο στη Χίο που να μη στάζει και να μη βρέχει μέσα στο αεροδρόμιο και θα μας κάνει μαθήματα για τη διαχείριση του μεταναστευτικού ο Βουλευτής Χίου της Νέας Δημοκρατίας;
ΙΩΑΝΝΗΣ ΠΑΠΠΑΣ: Αυτά είναι λαϊκισμός!
ΔΗΜΗΤΡΙΟΣ ΜΑΝΤΖΟΣ: Κανένας λαϊκισμός. Είναι ρεαλισμός που ζουν οι Χιώτες, κύριε Παππά. 
Έρχομαι στον κύριο Υπουργό και λέω το εξής. 
Κύριε Υπουργέ, προσπαθείτε να εξάγετε μία αποτυχημένη εθνική πολιτική στην Ευρωπαϊκή Ένωση και να την κάνετε αποτυχημένη ευρωπαϊκή πολιτική και περιμένετε από την προοδευτική παράταξη, το ΠΑΣΟΚ, να σας χειροκροτήσει; Φαντάζομαι ότι δεν το περιμένει ποτέ κανείς αυτό, ιδίως όταν έχουμε τέτοιες ιδεολογικές διαφορές. Να είμαστε ειλικρινείς και μεταξύ μας. 
Δεύτερο χαρακτηριστικό, το Σύμφωνο Μετανάστευσης και Ασύλου. Θα συζητήσουμε ποτέ για αυτό, για το πώς υλοποιείται, πώς αξιολογούνται οι μέχρι σήμερα εφαρμογές του ή θα κρύβεστε πίσω από τις αντιδράσεις της ακροδεξιάς πτέρυγας της Νέας Δημοκρατίας και των ακροδεξιών σας συνεταίρων στο Ευρωπαϊκό Κοινοβούλιο, για να μην ανοίξουμε τη συζήτηση για το πώς η χώρα μας μπορεί να καταλήξει να είναι χρηματοδοτούμενη αποθήκη ψυχών επειδή κάποιοι συνεταίροι σας και ομογάλακτοί σας πρωθυπουργοί κρατών μελών της Ευρωπαϊκής Ένωσης δεν δέχονται τη δίκαιη κατανομή των αιτούντων άσυλο; 
Επίσης, για τις επιστροφές θα μιλήσουμε για τις πρωτοβουλίες σε επίπεδο εξωτερικής πολιτικής που πρέπει να αναληφθούν; Υλοποιούνται οι διμερείς συμβάσεις για τις επιστροφές με φίλες χώρες; Υλοποιούνται; Ναι; Πόσο υλοποιούνται; Γιατί εμείς δεν γνωρίζουμε και δεν βλέπουμε να υλοποιούνται. 
Και να κλείσουμε με το ζήτημα της Ισπανίας, στο οποίο αρέσκεστε να κάνετε αντιπολίτευση στην Αντιπολίτευση για μια κυβέρνηση τρίτης χώρας. Το ζούμε και αυτό! Εμείς δεχόμαστε ως ΠΑΣΟΚ είτε στη στεγαστική πολιτική, είτε στην κοινωνική πολιτική, είτε στο Ταμείο Ανάκαμψης και στο μεταναστευτικό - προσφυγικό αντιπολίτευση για μια τρίτη κυβέρνηση συνεταίρου μας στην Ευρωπαϊκή Ένωση. Προσοχή τώρα, να τα πούμε όλα, ναι, φυσικά, κύριε Υφυπουργέ των Οικονομικών. Τι έγινε στη Θέουτα; 
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Εισβολή.
ΔΗΜΗΤΡΙΟΣ ΜΑΝΤΖΟΣ:  Σε έδαφος επί της αφρικανικής ηπείρου ισπανικό, ευρωπαϊκό, υπήρξε εργαλειοποίηση μεταναστευτικών και προσφυγικών ροών. 
Τι έγινε στον Έβρο;
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Το ίδιο. 
ΔΗΜΗΤΡΙΟΣ ΜΑΝΤΖΟΣ: Υπάρχει οποιαδήποτε ωριμότητα ή ορθότητα στη θέση μιας κυβέρνησης ευρωπαϊκής, εν προκειμένω της ελληνικής, καθώς έχει στο παρελθόν η χώρα μας δεχτεί εργαλειοποίηση μεταναστευτικών ροών, στο να δείχνει με το δάχτυλο μια άλλη κυβέρνηση που βρίσκεται ακριβώς στην ίδια θέση, έξι χρόνια μετά; Υπάρχει οποιαδήποτε ωριμότητα σε αυτό; Είναι ορθό -επαναλαμβάνω- να δείχνουμε με το δάχτυλο ως φταίχτη μια κυβέρνηση που δέχεται, έξι χρόνια μετά, αυτό που δέχτηκε η Ελλάδα το 2020; 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Εξηγήστε μας. Διότι εδώ υπάρχει μια ιδεοληπτική εμμονή της Νέας Δημοκρατίας απέναντι σε οτιδήποτε προοδευτικό. Οτιδήποτε προοδευτικό στην Ελλάδα και στην Ευρώπη είναι για εσάς καταδικαστέο, είναι εχθρός και πρέπει να χτυπηθεί. 
Εμείς λέμε, μαζί με τους σοσιαλιστές και δημοκράτες σε όλη την Ευρώπη: προστασία συνόρων και διαφύλαξη ανθρώπινης ζωής και αξιοπρέπειας. Αυτή είναι η χρυσή τομή της δημοκρατίας μας, του ανθρωπισμού πάνω στον οποίο χτίστηκε ολόκληρη η Ευρωπαϊκή Ένωση. Και αυτό, ναι, σημαίνει την αναθεώρηση του Συμφώνου Μετανάστευσης και Ασύλου μετά από αυστηρή και δίκαιη αξιολόγηση, ώστε να πετύχουμε συνθήκες πραγματικής αλληλεγγύης στη διαχείριση του μεταναστευτικού ζητήματος, όχι προβλήματος. 
Σας ευχαριστώ πολύ, κύριε Πρόεδρε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μάντζο. 
Ο κύριος Υπουργός έχει τον λόγο. 
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Το τελευταίο προφανώς δείχνει και τη διαφορά μας. Για σας είναι ένα ζήτημα, για μας είναι ένα πρόβλημα. Οι παράνομες ροές στην Ευρώπη είναι πρόβλημα. 
ΔΗΜΗΤΡΙΟΣ ΜΑΝΤΖΟΣ: Είναι ανθρώπινη συμπεριφορά, είναι ανθρώπινο φαινόμενο, όσο υπάρχει ο κόσμος. 
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Κύριε Μάντζο, πρώτα απ’ όλα αδικείτε την Κυβέρνηση στο εξής. Εμείς, σε αντίθεση με την Ιταλία, η οποία Ιταλία ζήτησε κλείσιμο του χώρου Σένγκεν για την Ισπανία, και στο Συμβούλιο -και μας έχει ευχαριστήσει ο Υπουργός της Ισπανίας- είπαμε ότι παρόλο που διαφωνούμε με τις πολιτικές, δεν στηρίζουμε καμία αλλαγή στη Σένγκεν γιατί αυτό που έγινε στην Ισπανία μπορεί να συμβεί. Εμείς το αποτρέψαμε. Έχουμε το παράδειγμα. 
ΔΗΜΗΤΡΙΟΣ ΜΑΝΤΖΟΣ: (Δεν ακούστηκε)
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Κύριε Μάντζο, έχω συγκεκριμένο χρόνο. Δεν σας διέκοψα.
Εμείς, λοιπόν, το αποτρέψαμε. Έχουμε το παράδειγμα, στον Έβρο. Η Ισπανία δεν το απέτρεψε. Αλλά σας λέω κάτι άλλο, σοσιαλιστές είναι και οι Δανοί και στηρίζουν τα κέντρα επιστροφής. Το ΠΑΣΟΚ πρέπει να στηρίξει τα κέντρα επιστροφής, και κάνει λάθος.
Αξιολόγηση Συμφώνου: Το Σύμφωνο, ναι, είχε θετικά και αρνητικά. Σας πληροφορώ ότι τώρα έρχεται και η δεύτερη αξιολόγηση της χώρας και θα είναι εξαιρετική, γιατί ενώ έπρεπε σε ενενήντα μέρες να κάνουμε τη διαδικασία συνόρων την κάνουμε σε εξήντα οκτώ και παίρνουμε αποφάσεις επιστροφής. Και εδώ είναι το μεγάλο στοίχημα. 
Κύριε Μάντζο, πραγματικά και με δική μας πρωτοβουλία στην Αίγυπτο αυξήθηκαν οι επιστροφές γιατί είμαστε σε μια συνεχή συνεννόηση και αποδέχονται. Και σας έδωσα ένα νούμερο. Το Μπαγκλαντές είναι πιο δύσκολο, θέλει πτήσεις τσάρτερ, δεν έχει εμπορικές πτήσεις. Θα κάνουμε τρεις πτήσεις τσάρτερ. Μιλάμε με το Μπαγκλαντές.
Ακούω για εξαθλιωμένο κόσμο. Αυτή τη στιγμή αν ερχόντουσαν μόνο εξαθλιωμένοι, θα ήταν ένα θέμα προς συζήτηση. Στην Ιεράπετρα προχθές, που λέτε, το 90% Μπαγκλαντεσιανοί ήταν. Το Μπαγκλαντές έχει κανέναν πόλεμο, είναι εξαθλιωμένοι; Έρχονται με πτήσεις μέσω χωρών του Κόλπου στη Βεγγάζη ή στην Τρίπολη για να περνάνε. Αυτούς, λοιπόν, δεν πρέπει να τους έχουμε σε κράτηση γιατί άμα δεν μείνουν σε κράτηση θα σηκωθούν να φύγουν και μόλις δουν ότι κρατούνται επιστρέφουν; 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Λέτε για εξαγωγή πολιτικών, επιτυχημένων ή αποτυχημένων. Τα νούμερα είναι συγκεκριμένα. Και, κύριε Μάντζο, τελικά υπάρχει περίπτωση να διαφωνείτε σοβαρά ότι αν έχουμε περιπτώσεις όπως στη Θέουτα ή όπως στον Έβρο δεν αρκεί το Σύμφωνο; Δεν πρέπει να έχουμε έκτακτο μηχανισμό; Στην πραγματικότητα η Ισπανία παραβίασε όλο το Σύμφωνο. Πώς γύρισε πίσω, κύριε Μάντζο, ο Σάντσεθ τον κόσμο; Του έκανε εξέταση ασύλου; Του έδωσε νομική καθοδήγηση; Τους έβαλε σε camp; Τους επαναπροώθησε όπως μπήκανε, και καλά έκανε, γιατί ήταν μια έκτακτη συνθήκη και γι’ αυτό έχουν μείνει δεκαπέντε χιλιάδες από τους ογδόντα χιλιάδες. Αν έκανε όλα αυτά που λέτε -την αλληλεγγύη, τα δικαιώματα, τους ανθρώπους-, θα είχε ογδόντα χιλιάδες. 
Η ουσία, λοιπόν, είναι ότι στην πολιτική αυτή πρωταγωνιστούμε και σήμερα συζητείται η ελληνική πρόταση.
Και κάτι ακόμα. Σήμερα και ο Υπουργός Προστασίας του Πολίτη, αν τον ακούσατε, μπήκε στη διαδικασία. Εμείς έχουμε αποφασίσει και μειώνουμε τις δομές ανηλίκων. Είχαμε διαφωνίες. Οι ασυνόδευτοι ανήλικοι ήταν το μεγάλο πρόβλημα. Τις μειώνουμε συνεχώς. Κλείσανε δέκα, θα κλείσουν άλλες δέκα δομές, θα μεταφέρονται σε camp ειδικά όσοι είναι παραβατικοί και με συμφωνία που πια κάνουμε με αυτές τις χώρες θα παίρνουν πίσω και τους παραβατικούς ανηλίκους. Αυτά που ειπώθηκαν σήμερα και η ταλαιπωρία των πολιτών είναι όταν αποθεώνουμε δικαιώματα ανθρώπων που έρχονται παράνομα και δεν κοιτάμε τις γειτονιές που πλήττονται, που μπορεί να είναι η Βικτώρια, η πλατεία Αμερικής, ο Άγιος Παντελεήμονας. 
Έχουμε ένα συνολικό σχέδιο και στη μείωση ροών και στην αύξηση επιστροφών. Και για την Κρήτη έχουμε μια απόλυτη στήριξη, που μάλλον και η τοπική αυτοδιοίκηση πρέπει να το καταλάβει, στην Ιεράπετρα και κυρίως στο Ηράκλειο. 
ΠΡΟΕΔΡΕΥΩΝ (Γεώργιος Λαμπρούλης): Ζήτησε τον λόγο ο κ. Μπούγας για να κάνει μια παρέμβαση. Μετά θα δώσουμε τον λόγο σε δύο Βουλευτές και στη συνέχεια στον κ. Μαρκόπουλο για να αναφερθεί στην τροπολογία του Υπουργείου Οικονομικών.
Κύριε Μπούγα, έχετε τον λόγο. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Θα είμαι σύντομος, κύριε Πρόεδρε. 
Ζήτησα να κάνω αυτή την παρέμβαση διότι η κ. Αποστολάκη, πρώην Τομεάρχης Δικαιοσύνης του ΠΑΣΟΚ, στην ομιλία της μας είπε να μην πανηγυρίζουμε για τις μεταρρυθμίσεις διότι με την έκθεση για το 2026 και τα στατιστικά στοιχεία της Justice Scoreboard προκύπτει ότι ο χρόνος για την έκδοση απόφασης σε πρώτο βαθμό στα ελληνικά δικαστήρια είναι επτακόσιες τριάντα επτά μέρες και σε δεύτερο βαθμό εξακόσιες εξήντα έξι μέρες. 
Βεβαίως, παρέλειψε να πει ή μάλλον απέκρυψε, καίτοι το γνώριζε η κ. Αποστολάκη, ότι αυτά τα στοιχεία τα οποία εμφάνισε σαν στοιχεία του 2026 αφορούν το 2024. Δηλαδή, είναι στοιχεία πριν από την εφαρμογή των μεταρρυθμίσεων τις οποίες εισήγαγε και εφαρμόζει η Ελληνική Κυβέρνηση στην ελληνική Δικαιοσύνη. 
Κύριε Πρόεδρε, σήμερα, εξαιτίας αυτών των μεταρρυθμίσεων, όπως προκύπτει από τα επίσημα στατιστικά στοιχεία τα οποία εξακριβώνει και η Ευρωπαϊκή Ένωση, ο χρόνος απονομής της δικαιοσύνης, μετά την εφαρμογή των Κωδίκων και του Δικαστικού Χάρτη, για τον πρώτο βαθμό είναι τριακόσιες πενήντα επτά ημέρες και για τον δεύτερο βαθμό τριακόσιες είκοσι πέντε ημέρες. Αυτά λοιπόν είναι τα επίσημα στοιχεία. 
 Η ερώτηση προς το ΠΑΣΟΚ είναι η εξής. Εάν δεν λέτε αλήθεια για τόσο απλά ζητήματα που μπορούν άμεσα να εξακριβωθούν, να επαληθευτούν ή να διαψευστούν, γιατί να πιστέψει ο πολίτης τις υποσχέσεις σας; 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κυρία Ελένη Καραγεωργοπούλου, ανεξάρτητη Βουλευτής, και θα ακολουθήσει ο κ. Μουλκιώτης. 
Ορίστε, κυρία Καραγεωργοπούλου. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ. 
Σε συνέχεια της προηγούμενης συζήτησης, επιτρέψτε μου να συγχαρώ τους εθελοντές και τους κατοίκους της Κρήτης που έσπευσαν χθες και από το υστέρημα τους και με το περίσσευμα της ψυχής τους βοήθησαν χίλιους κατατρεγμένους μετανάστες που έφτασαν στην Ιεράπετρα και βρέθηκαν ανυπεράσπιστοι και αβοήθητοι σε συνθήκες βροχής, αέρα, νύχτας, χωρίς καμία συνδρομή από το ελληνικό κράτος. 
Μπορεί Διεθνές Δίκαιο να μην γνωρίζουν οι άνθρωποι, αλλά, ξέρετε, δεν διαπνέονται όλοι από τη δική σας ιδεολογία της ανάπτυξης για την ανάπτυξη, που επιτρέπει στα καρκινικά κύτταρα να δημιουργούν συνθήκες φασισμού στις κοινωνίες. Υπάρχουν εκείνες οι εξαιρέσεις που πάντα θα σας θυμίζουν ότι μπορεί να είναι αλλιώς, μπορεί ο ανθρωπισμός και οι διεθνείς κανόνες και οι άγραφοι κανόνες να υπερισχύουν της δικής σας απραξίας, της δικής σας αναλγησίας, της δικής σας φασιστικής διαδρομής. 
Κυρίες και κύριοι, το παρόν νομοσχέδιο βρίσκεται να εξυπηρετεί έναν ρόλο που αφορά στη συνέχιση ενός μύθου σε επεισόδια, που λέγεται «επιτάχυνση της δικαιοσύνης». Δυστυχώς, καταφέρνετε με το παρόν νομοσχέδιο να κατακρεουργήσετε στην πραγματικότητα έναν ξεχωριστό θεσμό, έναν θεσμό ευγενή, που αφορά στη διαμεσολάβηση. 
Όχι, δεν πρόκειται για Κώδικα Εναλλακτικής Επίλυσης Διαφορών, γιατί ακόμα και η Επιστημονική Υπηρεσία της Βουλής σάς λέει ότι κώδικας υφίσταται μόνο μετά από σύσταση επιτροπής που προτείνει τις συγκεκριμένες διατάξεις με βάση ειδικό νόμο. Μια τέτοια επιτροπή δεν συστάθηκε. 
Επίσης, δεν πρόκειται για κωδικοποίηση, γιατί κωδικοποιούνται εκείνες οι διατάξεις οι οποίες ταξινομούνται και υφίστανται. Εδώ καταργείται ένα πλέγμα διατάξεων του νόμου που εκ θεμελίων, εκ βάθρων, καταργείται, και είναι ο ν. 4640 του 2019, που αφορά στην ίδια τη φύση της διαμεσολάβησης. 
Άρα, στο όνομα της διαμεσολάβησης επιχειρείτε να παραπείσετε την κοινή γνώμη ότι κάτι άλλο θα συμβεί στην απονομή της δικαιοσύνης, με έναν πιο εύκολο τρόπο και με έναν τρόπο δημοκρατικό, που δεν σας ταιριάζει καθόλου και το αποδεικνύετε καθημερινά. 
Θα ξεκινήσω από τη διαιτησία -που κακώς και, σύμφωνα πάλι με την άποψη της Επιστημονικής Υπηρεσίας της Βουλής, βρίσκεται στο ίδιο νομοσχέδιο που αφορά τον θεσμό της διαμεσολάβησης- σε δημόσιες συμβάσεις, που αφορούν δημόσιο χρήμα, δημόσιο συμφέρον, χρήματα των Ελλήνων φορολογουμένων. 
Τι κάνετε; Διευρύνετε τα όρια του προϋπολογισμού των συμβάσεων με έναν τρόπο που, χαμηλώνοντας αυτά τα όρια, σημαίνει ότι περισσότερες συμβάσεις του Δημοσίου θα μπορούν να περιλαμβάνουν αυτή τη ρήτρα να υπάγονται σε διαιτησία. Και τότε, αυτή η διάταξη περί επίλυσης της διαφοράς μέσω διαιτησίας τι θα σημαίνει; 
Θα σημαίνει, με άλλες διατάξεις που ακολουθούν αυτού του είδους την εκτροπή, λιγότερη διαφάνεια -λέτε-, αναιτιολόγητη δημιουργία προϋποθέσεων για την υπαγωγή, αλλαγή στους κανόνες διαφάνειας, σιωπηρή αποδοχή αποφάσεων οργάνων περί λύσης της διαφοράς, κάτι το οποίο δυστυχώς η Επιστημονική Υπηρεσία σας αποδόμησε πλήρως αιτιολογώντας ως εξής, ότι καταργείτε την ειδική εγγύηση ότι δεν αποκλείεται ακόμη και αναιτιολόγητη διαιτητική απόφαση επί δημόσιας σύμβασης. Σε σχέση με τη διαφάνεια, μιλάει για υψηλή διακριτική ευχέρεια του διαιτητικού οργάνου, με προβληματισμό για την ασφάλεια δικαίου και την προστασία του δημόσιου συμφέροντος. Και για τη σιωπηρή αποδοχή θέτει ζήτημα ακόμη και αναγνώρισης απαίτησης σε βάρος του Δημοσίου, χωρίς ρητή πράξη του αρμοδίου οργάνου. 
 Γιατί διευρύνετε λοιπόν τη διαιτησία του Δημοσίου και ταυτόχρονα αποδυναμώνετε εγγυήσεις αιτιολογίας, διαφάνειας και ρητής αποδοχής, όταν μπορεί να δεσμεύετε δημόσιο χρήμα; 
Δεν εξαιρείται απ’ αυτή την περίπτωση φυσικά το δημόσιο έργο που αφορά στο μετρό και στην εταιρεία Ελληνικό Μετρό στην Κυψέλη, με ό,τι αυτό σημαίνει. Δυστυχώς, δεν υπάρχει χρόνος για να αναλύσω σε σχέση με τις προϋποθέσεις έκπτωσης αναδόχου και το πόσο αυτό μπορεί να χρησιμοποιηθεί σε μια τέτοια περίπτωση για την έκπτωση αναδόχου στο συγκεκριμένο δημόσιο έργο. 
Περνάω σε υπόλοιπα σημεία του νομοσχεδίου που είναι εξαιρετικά προβληματικά, ξεκινώντας από την οικογενειακή διαμεσολάβηση του Μέρους Δ΄.
Η προσφυγή σε εναλλακτική επίλυση διαφορών στο Κεφάλαιο Δ΄, η παράλειψη της οποίας θα καθιστά απαράδεκτη τη συζήτηση της αγωγής ενώπιον πολιτικού δικαστηρίου, παραβιάζει ευθέως τις προβλέψεις του άρθρου 48 της Σύμβασης της Κωνσταντινούπολης του ν. 4531 του 2018, στη βάση του οποίου υφίσταται η υποχρέωση να λαμβάνονται αναγκαία νομοθετικά ή άλλα μέτρα για να απαγορεύσουν τις υποχρεωτικές εναλλακτικές διαδικασίες επίλυσης διαφορών αναφορικά με όλες τις μορφές βίας που καλύπτονται από το πεδίο εφαρμογής της εν λόγω σύμβασης. 
Η εξαίρεση που διατυπώνεται στο παρόν νομοσχέδιο ως διαφορές που συνδέονται με ενδοοικογενειακή βία κατά τον ν. 3500 του 2006 είναι ασαφής και ελλιπής. Η Σύμβαση της Κωνσταντινούπολης απαιτεί να εξαιρούνται από τέτοιες διαδικασίες όλες οι γυναίκες επιζώσες οποιασδήποτε μορφής βίας και όλα τα θύματα ενδοοικογενειακής βίας, τα παιδιά που έχουν υποστεί άμεσα κάποια μορφή βίας, αλλά και τα παιδιά μάρτυρες που έχουν εκτεθεί σε κακοποίηση μέλους της οικογένειάς τους. 
Το ελληνικό κράτος της εξαντλημένης κοινωνίας, με την κατακόρυφη αύξηση εγκλημάτων ενδοοικογενειακής βίας, παρακολουθούμενο για την εφαρμογή των διατάξεων της Σύμβασης του Συμβουλίου της Ευρώπης για την πρόληψη και την καταπολέμηση της βίας κατά των γυναικών διαπιστώνεται από την Ανεξάρτητη Αρχή της Grevio, ήδη από τον Νοέμβριο του 2023, ότι δεν έχει ενσωματώσει στο ελληνικό δίκαιο -που επιβάλλεται να εξασφαλίζει σε αστική διαμεσολάβηση γυναικών θυμάτων βίας με τον φερόμενο ως δράστη- κρίσιμες διατάξεις της Σύμβασης της Κωνσταντινούπολης που αφορούν στην ισοδύναμη συμμετοχή των γυναικών θυμάτων στη συζήτηση για διαμεσολάβηση. Επίσης, οι επαγγελματίες που συμμετέχουν σε μια τέτοια διαδικασία διαπιστώνεται ότι δεν έχουν καμία προϋπόθεση ειδικής κατάρτισης και εκπαίδευσης, που αξιολογείται σε συνέχεια, προς αποφυγή δευτερογενούς θυματοποίησης τόσο των ενηλίκων όσο και των ανηλίκων. 
Περνάω στη σχολική διαμεσολάβηση, με το άρθρο 109. Θα εκπαιδεύονται μαθητές -λέτε- διαμεσολαβητές, χωρίς όμως να συμπεριλαμβάνετε παιδιά με αυτισμό, ΔΕΠΥ, τα οποία παραλείπετε επί σκοπώ, ενώ υπάρχει πλήθος από αυτά τα παιδιά στη γενική εκπαίδευση και δυστυχώς δεν υπάρχει καμία μέριμνα γι’ αυτά. Πάντα ξεχασμένα, πάντα ένα κράτος να αδιαφορεί για τους περισσότερο ευάλωτους. 
Η Επιστημονική Υπηρεσία της Βουλής όμως δίνει και μια άλλη διάσταση, ότι η πρόβλεψη για μαθητές διαμεσολαβητές να ενημερώνουν τον συντονιστή μπορεί να μετατρέψει τους μαθητές σε όργανα επιτήρησης και αστυνόμευσης, κάτι που αντίκειται στον παιδαγωγικό σκοπό και την προστασία των ιδίων των μαθητών, και φυσικά του ίδιου του θεσμού. 
Άλλο είδος ειδικής διαμεσολάβησης είναι η κτηματολογική διαμεσολάβηση. Εδώ υπάρχουν πάρα πολλές ενστάσεις. Μπορώ, όμως, να στηριχθώ περισσότερο σε αυτές που διατυπώνουν και από το Ελληνικό Κέντρο -αν το λέω σωστά- Διαμεσολάβησης, από τον Σύνδεσμο Ελλήνων Διαμεσολαβητών, μάλλον και από το Κέντρο Διαμεσολάβησης Πειραιά.
Ο διαμεσολαβητής είναι ο ουδέτερος τρίτος. Είναι αμερόληπτος, ανεξάρτητος. Δεν μπορεί σε καμία περίπτωση να δίδει διαπιστευτήρια, γιατί είναι υποχρεωμένος να το κάνει, σε σχέση με το αποδεικτικό υλικό που αποδεικνύει εμπράγματα δικαιώματα είτε του Δημοσίου είτε των πολιτών. Το μεν Ελληνικό Δημόσιο δεν είναι σε θέση να δώσει εξηγήσεις γιατί δεν έχει αποδεικτικό υλικό, καθώς το ίδιο το Νομικό Συμβούλιο του Κράτους και το Ελεγκτικό Συνέδριο στις σχετικές εκθέσεις τους διαπιστώνουν ότι υπάρχει πληθώρα λαθών στις αρχικές εγγραφές, διότι οι υπηρεσίες δεν ανταποκρίνονται στο καθήκον τους να δίδουν τα έγγραφα που απαιτούνται, ώστε το Νομικό Συμβούλιο να είναι εξοπλισμένο με αποδείξεις. Άρα, τι θα λέει ο δημόσιος λειτουργός; Δεν έχω αποδείξεις.
Τι θα λέει ο πολίτης, ο οποίος, από την άλλη πλευρά, βρίσκεται και μπορεί ή να έχει δίκιο, αλλά ή και να θέλει να εξαπατήσει. Ότι έχει μια ένορκη βεβαίωση δύο μαρτύρων και αυτό αποτελεί απόδειξη. Δηλαδή, καλεί δύο μάρτυρες να διαπιστώνουν εμπράγματο δικαίωμα. Ο διαμεσολαβητής, που δεν είναι ελεγκτικό όργανο, θα υποχρεώνεται να βάζει την υπογραφή του σε ένα πρακτικό και να διαπιστώνει ότι υφίσταται το δικαίωμα.
Δυστυχώς, είναι θλιβερή αυτή η κατάσταση και εγκυμονεί μεγάλους κινδύνους για ό,τι έπεται σε σχέση με την εμπλοκή πολιτών και Δημοσίου σε δικαστικές διαμάχες για την απόδειξη δικαιωμάτων, ενώ η κτηματογράφηση βρίσκεται σε πολύ άσχημο σημείο και όχι σε σημείο περαίωσης μιας διαδικασίας, η οποία από παντού είναι προβληματική και διαπιστώνεται καθημερινά στα προβλήματα που συναντά ο νομικός κόσμος στη διεκπεραίωση υποθέσεων.
Φυσικά και δεν έχει κανένας λόγο να υπερψηφίσει ένα τέτοιο νομοσχέδιο, το οποίο βάλλει κατά των πολιτών και κατά της κοινωνίας. Είναι άκρως αντικοινωνικό και υπηρετεί μόνο το δικό σας πολιτικό αφήγημα περί δήθεν επιτάχυνσης της δικαιοσύνης.
Ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Πριν δώσω τον λόγο στον επόμενο ομιλητή, ο οποίος είναι ο κ. Μουλκιώτης από το ΠΑΣΟΚ, έχω μια ανακοίνωση προς το Σώμα.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Πάτρας (Β΄ Τμήμα).
Σάς καλωσορίζουμε, παιδιά και τους εκπαιδευτικούς μαζί.
(Χειροκροτήματα από όλες τις πτέρυγες της Βουλής)
Τον λόγο έχει ο κ. Γεώργιος Μουλκιώτης από το ΠΑΣΟΚ.
ΓΕΩΡΓΙΟΣ ΜΟΥΛΚΙΩΤΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, είναι εντυπωσιακό ότι το Επιστημονικό Συμβούλιο της Βουλής έχει αναφερθεί σε ένα ιδιαίτερο εύρος και αριθμό παρατηρήσεων για τέτοιο νομοσχέδιο. Δεν έχει ξαναγίνει αυτό στο εύρος και στον αριθμό των παρατηρήσεων και αυτό οφείλει να προβληματίσει την ηγεσία του Υπουργείου.
Οι εναλλακτικοί τρόποι επίλυσης των διαφορών μπορούν να συμβάλουν ουσιαστικά στην καλλιέργεια συναινετικής κουλτούρας, στην ταχύτερη βιώσιμη επίλυση διαφορών και στην αποσυμφόρηση των δικαστηρίων. Αυτό, όμως, σε καμία περίπτωση δεν μπορεί να σημαίνει περιορισμό ή δυσχέρανση του συνταγματικά κατοχυρωμένου δικαιώματος πρόσβασης στη δικαιοσύνη.
Η διαμεσολάβηση, που αποτελεί τον βασικό άξονα του νομοσχεδίου, είναι διεθνώς αναγνωρισμένος θεσμός. Ωστόσο, η Κυβέρνηση, μετά από επτά χρόνια διακυβέρνησης, εξακολουθεί να μην αντιμετωπίζει τις πραγματικές παθογένειες της ελληνικής δικαιοσύνης. Το Υπουργείο Δικαιοσύνης εμφανίζεται όλως αποκομμένο από την καθημερινότητα των δικαστών, των δικηγόρων, των δικαστικών υπαλλήλων και προφανέστατα, των πολιτών, ενώ οι υποδομές, η ψηφιοποίηση, η υποστελέχωση παραμένουν ανοιχτές πληγές. Υπό αναζήτηση λύσης ακόμα παραμένουν.
Εύλογα, επομένως, γεννάται το ερώτημα: Πώς θα λειτουργήσει αποτελεσματικά ακόμα μια μεταρρύθμιση, όπως θέλετε να πείτε, χωρίς επαρκείς υποδομές και κατάλληλη εκπαίδευση των εμπλεκομένων;
Παρά τον τίτλο του, το νομοσχέδιο, κύριε Υπουργέ, δεν αποτελεί απλή κωδικοποίηση. Εισάγει νέες διατάξεις και σημαντικές αλλαγές για τον νομικό κόσμο, τη δικαστηριακή πρακτική και τους πολίτες. Ταυτόχρονα δε, στερείται βασικών χαρακτηριστικών ενός πραγματικού Κώδικα. Δεν είναι Κώδικας και όσο και αν θέλετε να το πείτε, δεν είναι Κώδικας. Στερείται εσωτερικής συνοχής, δογματικής ενότητας και συνεκτικού γενικού μέρους θεμελιωδών αρχών. Προσομοιάζει περισσότερο -να μην πω ότι είναι 100%- με συρραφή υφιστάμενων και νέων ρυθμίσεων.
Κατατέθηκε, επιπλέον, χωρίς επαρκή και ουσιαστική διαβούλευση, άσχετα από τα επτακόσια πενήντα έξι σχόλια και αντί να απλοποιεί τις διαδικασίες, διαμορφώνει ένα γραφειοκρατικό, δαιδαλώδες και εν πολλοίς, τιμωρητικό σύστημα, που κινδυνεύει να υπονομεύσει τη συναινετική κουλτούρα, την οποία υποτίθεται ότι αυτό επιδιώκει.
Ο αποκαλούμενος, λοιπόν, Κώδικας περιορίζεται ουσιαστικά σε τρεις πυλώνες: Διαιτησία, διαμεσολάβηση και δικαστική μεσολάβηση. Αφήνει εκτός σύγχρονα και διεθνώς καταξιωμένα εργαλεία, όπως είναι η διαπραγμάτευση, όπως είναι ο εξωδικαστικός συμβιβασμός, όπως είναι η συνδιαλλαγή, η επίλυση από εμπειρογνώμονα, η πρώιμη ουδέτερη αξιολόγηση, οι υβριδικές μέθοδοι, αλλά και η ηλεκτρονική επίλυση διαφορών.
Ιδιαίτερο προβληματισμό προκαλεί η οριζόντια διεύρυνση των διαφορών που υπάγονται στην υποχρεωτική διαδικασία, χωρίς προηγούμενη επαρκή μελέτη για την αποτελεσματικότητά της. Μετά από τόσες αντιδράσεις, γνωρίζετε ότι εξαιρέθηκαν οι εργατικές διαφορές -αλίμονο, αλίμονο, τι άλλο θα κάνατε;- και ορισμένες διαφορές από αυτοκίνητα, χωρίς όμως να αντιμετωπίζονται άλλες περιπτώσεις έντονης ανισορροπίας δυνάμεων, όπως είναι οι καταναλωτικές διαφορές.
Αντί, λοιπόν, για απλοποίηση, κυρίες και κύριοι συνάδελφοι, δημιουργείται ουσιαστικά μια μικρή «δική» -εντός εισαγωγικών η λέξη- πριν ακόμα την κανονική δίκη, με διατυπώσεις ασφυκτικές -ακούστε- με ασφυκτικές προθεσμίες -Κώδικας Πολιτικής Δικονομίας, ασφυκτικές προθεσμίες, πού ακούστηκε αυτό;- και πρόσθετες υποχρεώσεις.
Η απαίτηση πρόσκλησης με αγωγή, ιδιαίτερο δικόγραφο χωρίς σαφή προσδιορισμό του δικονομικού τύπου του τελευταίου δημιουργεί πλήρως ανασφάλεια δικαίου. Παράλληλα, αυξάνεται το κόστος για τον πολίτη και δημιουργούνται νέοι κίνδυνοι απώλειας δικαιωμάτων για τους μαχόμενους δικηγόρους.
Σοβαρότερο, επιπλέον, είναι η αντικατάσταση της ΥΑΣ από την Υποχρεωτική Εισαγωγική Συνεδρία, η οποία κινδυνεύει να μετατρέψει τη διαμεσολάβηση από εθελοντικό μηχανισμό συνεννόησης σε εξαναγκαστικό προθάλαμο δίκης.
Η απαίτηση καταγραφής στα πρακτικά της «φύσης των λόγων» -εντός εισαγωγικών- μη επίτευξης συμφωνίας θίγει ναι ή όχι, κύριε Υπουργέ, την εμπιστευτικότητα; Πολύ περισσότερο, η προβλεπόμενη πρόταση επίλυσης του διαμεσολαβητή και η μεταφορά της στη δικογραφία συγχέουν ναι ή όχι δύο διαφορετικές διαδικασίες; Πλήττουν ναι ή όχι θεμελιώδεις αρχές της διαμεσολάβησης, που είναι το απόρρητο, είναι η εμπιστευτικότητα και είναι η ιδιωτική αυτονομία;
Η δε απειλή οικονομικών συνεπειών, ακόμα και διπλάσιας δικαστικής δαπάνης μπορεί να λειτουργήσει ως μέσο πίεσης προς τον διάδικο για αποδοχή πρότασης διαμεσολαβητή και έμμεσα να επηρεάσει και την κρίση του δικαστή.
Ο πολίτης, λοιπόν, έτσι δεν προσέρχεται ελεύθερα στη διαπραγμάτευση, αλλά με τον φόβο ότι η άρνησή του ενδεχομένως να αξιοποιηθεί αργότερα σε βάρος του. Αντιλαμβάνεστε; Η άρνησή του ενδεχομένως να αξιοποιηθεί σε βάρος του. Και πώς μπορείτε να το αποκλείσετε αυτό;
Η έντονη, λοιπόν, κριτική φορέων ανάγκασε, άλλωστε, να κάνετε διορθώσεις. Ας δούμε, λοιπόν, τι διορθώσεις θα κάνετε.
Προβληματισμό δημιουργεί, κυρίες και κύριοι συνάδελφοι και η υποχρέωση ανάρτησης του πρακτικού διαμεσολάβησης στην Ενιαία Ψηφιακή Πύλη, υπό το πρίσμα τόσο του απορρήτου όσο και της προστασίας προσωπικών δεδομένων. Αυτό προς τι; Τι άλλο θέλουμε για να αναρτάται από εδώ και στο εξής; Έχουμε τρελαθεί στις πλατφόρμες. Το λέω έτσι, με αυτή την έκφραση επί το λαϊκότερον. Από πλατφόρμες σε πλατφόρμες, από ψηφιακές πύλες σε ψηφιακές πύλες. Τι άλλο θα αναρτήσετε; Τι άλλο θέλετε να αναρτηθεί;
Οι εναλλακτικές μορφές επίλυσης διαφορών θα επιτύχουν μόνο, εφόσον οι πολίτες την εμπιστευτούν. Αυτό είναι ξεκάθαρο. Αυτό, όμως, απαιτεί κίνητρα. Δεν απαιτεί απειλές, όπως εσείς έχετε κάνει, όχι χρηματικές επιβαρύνσεις και όχι παράβολα.
Αντίστοιχα προβληματική είναι και η αιφνιδιαστική διεύρυνση της ευθύνης του διαμεσολαβητή και για βαριά αμέλεια, καθώς μπορεί να εκθέσει τους επαγγελματίες σε καταχρηστικές αγωγές. Ερωτήματα δημιουργεί ναι ή όχι και το αυστηρό πλαίσιο της μετεκπαίδευσης, που μπορεί εύκολα να οδηγήσει σε μεσολαβητές πολλών ταχυτήτων.
Ιδιαίτερη βεβαίως προσοχή απαιτεί η κτηματολογική διαμεσολάβηση. Η απαίτηση τυχόν εγγράφων, όπως μισθωτήρια ή λογαριασμοί, για απόδειξη έκτακτης χρησικτησίας είναι εξαιρετικά δυσχερής, ιδιαίτερα σε αγροτικές περιοχές. Είναι αυτό γνωστό στο Υπουργείο ή δεν είναι; Σήμερα ακόμα έχετε συνάντηση στο Υπουργείο Αγροτικής Ανάπτυξης γι’ αυτά τα ζητήματα. Δυσχερέστατη, αν όχι και αδύνατη.
Καταλάβετέ το, ασχοληθείτε σοβαρά, βγείτε στην κοινωνία, για να έλθετε μετά να νομοθετήσετε. Χιλιάδες πολίτες και αγρότες κινδυνεύουν να εγκλωβιστούν στην προσπάθεια της διόρθωσης εγγραφών αγνώστου ιδιοκτήτη, με συνέπειες ακόμα και για περιουσίες και για αγροτικές ενισχύσεις. Παράλληλα, ο κτηματολογικός διαμεσολαβητής κινδυνεύει να μετατραπεί σε οιονεί δικαστικό ή ελεγκτικό όργανο, ενώ προστίθενται και νέες γραφειοκρατικές υποχρεώσεις και ασφυκτικές προθεσμίες. 
Τέλος, ιδιαίτερα σοβαρό ζήτημα αποτελεί το άρθρο 208, το οποίο εισήχθη εκτός διαβούλευσης και προβλέπει ειδική εξαίρεση από την αυτόφωρη διαδικασία για υπαλλήλους των διαχειριστών ηλεκτρικής ενέργειας σε περιπτώσεις πυρκαγιών που συνδέονται με το δίκτυο ηλεκτροδότησης, εκτός αν ο εισαγγελέας αποφασίσει διαφορετικά για ειδικώς αιτιολογημένους νόμους. 
Αλήθεια, τι είναι αυτό; Ποιος σας είπε να το κάνετε αυτό; Κύριε Υπουργέ, απορώ. Έχετε εμπειρία δικαστική, όπως και εγώ, για χρόνια. Ποιος σας είπε να το κάνετε αυτό μετά απ’ αυτά τα οποία είδαμε, μ’ αυτά τα αίσχη που έχουν γίνει στις κατασκευαστικές εταιρείες, μ’ αυτά τα οποία υπάρχουν και εγκυμονούνται κίνδυνοι για το περιβάλλον; Καίγονται εκτάσεις και μου λέτε να μην έχουμε τέτοια διαδικασία; Απορώ. Ντρέπομαι γι’ αυτό που κάνει η δικαιοσύνη και θέλετε να εισάγετε εδώ, στον ναό της δημοκρατίας, αυτά τα σχέδια. Απορώ ειλικρινά. Ντρέπομαι γι’ αυτά που βλέπω. Είμαι αντιπολίτευση, αλλά ντρέπομαι, γιατί έχω κάποιες δεκαετίες δικαστικής πρακτικής στο δικαστήριο. Είναι πολύ σοβαρό αυτό και να το λάβετε υπόψη. Το λέει όλη η κοινωνία. 
Πρόκειται, λοιπόν, ουσιαστικά για τροποποίηση της ποινικής δικονομίας, κύριοι συνάδελφοι. Τροποποιείτε τη δικονομία! Τι άλλη τροποποίηση θα γίνει στη δικονομία; Πόσες ακόμα δεκάδες τροποποιήσεις θα φέρετε σαν Κυβέρνηση της Νέας Δημοκρατίας; Ειλικρινά, πόσες θα φέρετε ακόμα; Έχετε διαλύσει το σύμπαν. Δεν μπορούν οι δικηγόροι και οι δικαστές να βγάλουν αποφάσεις. Διαβάζουν αποφάσεις επί αποφάσεων, τροποποιήσεις επί τροποποιήσεων. Δεν το ξέρετε; Πιθανόν να μην το ξέρετε.
Με όλα αυτά, λοιπόν, δεν συμφωνούμε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Πρόεδρος της Κοινοβουλευτικής Ομάδας ΝΙΚΗ κ. Δημήτριος Νατσιός.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Κυρίες και κύριοι συνάδελφοι, κύριε Πρόεδρε, θέλω σήμερα από το Βήμα της Βουλής να αναφερθώ σ’ ένα λαμπρό εν πρώτοις παράδειγμα ελπίδας και προσφοράς στην πατρίδα μας, στην οικογένεια του Στρατή και της Δέσποινας Παλιάκη που απέκτησαν πρόσφατα το εκατοστό εγγόνι τους. Σε μια εποχή που το δημογραφικό πρόβλημα απειλεί το μέλλον του έθνους, αυτή η οικογένεια στέκεται όρθια, γενναία, ηρωική. Με 13 παιδιά, με κόπους και θυσίες αυτοί οι γονείς  μεταλαμπάδευσαν στα παιδιά τους τις αξίες της πολυτεκνίας και της πίστης, αποδεικνύοντας ότι η πολυμελής οικογένεια δεν είναι βάρος, αλλά είναι ευλογία. 
Είναι όμως μεγίστη αισχύνη του ελληνικού κράτους το γεγονός ότι πέντε κόρες της οικογένειας με πάνω από δέκα παιδιά η κάθε μία δεν δικαιούνται καν το επίδομα παιδιού λόγω των υψηλών και άδικων εισοδηματικών κριτηρίων. Την ίδια στιγμή αξίζουν θερμά συγχαρητήρια στα έξι υπερπολύτεκνα παιδιά της οικογένειας που πήραν τη γενναία απόφαση για μετοίκηση στην ελληνική επαρχία. 
Ως κίνημα η ΝΙΚΗ εξαρχής προβάλλει αυτήν την οικογένεια ως το εξοχότερο παράδειγμα προς μίμηση. Δεσμευόμαστε να αγωνιστούμε για την ουσιαστική προστασία της οικογένειας και της μητρότητας, για την περιφερειακή αναγέννηση και την παροχή ισχυρών κινήτρων, ώστε να ενθαρρύνουμε τους νέους μας να δημιουργήσουν πολύτεκνες οικογένειες και να ζωντανέψουν την ύπαιθρο. 
Προτείνουμε, κύριοι Υπουργοί, εκεί που γράφετε στα σχολικά βιβλία για οικογένειες του ίδιου φύλου στο δημοτικό, σε επτάχρονα και οκτάχρονα παιδιά -πιστεύω να διαφωνείτε-, να βάλετε μια φωτογραφία από την οικογένεια Παλιάκη με τα 100 εγγόνια και τα 13 παιδιά για να διδαχθούν τα παιδιά μας, κύριε Μηταράκη, ότι υπάρχει και άλλου είδους οικογένεια. Αυτό είναι η ρωμιοσύνη, όχι η οικογένεια του ιδίου φύλου. Κουνάτε το κεφάλι, αλλά μέσα στα βιβλία υπάρχει αυτό. Θα φύγουν αυτά από τα σχολικά βιβλία; Θα τα διώξετε; Θα βάλετε την πολυτεκνία; Σας δίνω το παράδειγμα.
Δεύτερον: Στις 13 Οκτωβρίου 1904 πέφτει νεκρός στον τόπο που τον πλάγιασε το βόλι ο Παύλος Μελάς. Ο μακεδονικός αγώνας και ο θάνατος του Παύλου Μελά ήταν, αγαπητοί μου, η σιδερένια γέφυρα πάνω στην οποία πάτησε ο ελληνικός στρατός κατά τους βαλκανικούς πολέμους και απελευθέρωσε τη Μακεδονία. Ήταν η συνέχεια του ‘21. Γιατί τα λέω αυτά; Γιατί δεν εστάλη από το Υπουργείο Παιδείας μια εγκύκλιος στα σχολεία για να αφιερωθούν κάποιες ώρες μνήμης του μακεδονικού αγώνα; Στέλνετε απανταχού εγκυκλίους για παγκόσμια ημέρα νερού, παγκόσμια ημέρα φιλάθλου, παγκόσμια ημέρα φιλοζωίας. Μία ημέρα για τον μακεδονικό αγώνα και για τον Παύλο Μελά στα σχολεία δεν αξίζει; Φτιάξαμε νεολαία χωρίς μνήμη, γεννημένη από το μηδέν. Καλλιεργεί η παιδεία, καλλιεργεί το σχολείο τα τελευταία χρόνια το μίσος για το παρελθόν. 
Ξέρουμε ότι η συγκεκριμένη ιστορική περίοδος ενοχλεί. Μετά την προδοσία των Πρεσπών είστε εκτεθειμένοι και εσείς. Σας το λέμε και να το ξέρετε όλοι: Όποιος χρησιμοποιεί τον όρο «βόρεια Μακεδονία» και όχι «Σκόπια» είναι προδότης στα μάτια του ελληνικού λαού. 
Πάμε στο επίμαχο νομοσχέδιο. Μετά την πολλαπλή αποτυχία του πολλαπλού βιβλίου μιλάτε τώρα για σχολική διαμεσολάβηση. Τα άλλα τα ανέπτυξε επαρκέστατα ο κ. Ρούντας. Θα αναθέσετε σε οκτάχρονα και δεκάχρονα παιδιά -διαμεσολαβητές τούς ονομάζετε- να εντοπίζουν τους άτακτους συμμαθητές τους και να τους «καρφώνουν» σε δασκάλους συντονιστές για τα περαιτέρω. Το άκουγα από παλιά αυτό το νομοσχέδιο. 
Είστε άσχετοι και εντελώς ανίδεοι από τη σχολική ζωή. Στιγματισμό παιδιών θα έχουμε και εντάσεις χωρίς λόγο. Δεν καταλαβαίνετε ότι η σχολική βία είναι η κραυγή απόγνωσης των παιδιών για την ανύπαρκτη παιδεία; Δεν καταλαβαίνετε ότι τα παιδιά μας αγρίεψαν διότι βλέπουν περίλυπα τους γονείς τους να τυραννιούνται νυχθημερόν για να εξασφαλίσουν τα προς το ζην;
Θέλετε να βοηθήσουμε την παιδεία μας; Πέντε μέτρα, τώρα. Φέρτε πίσω τη σχολική ενδυμασία. Έχει πολλούς ευνοϊκούς όρους. Φτιάξτε βιβλία, αναγνωστικά πατριδογνωσίας, να μεταλαμπαδεύουμε στα παιδιά τα ισχυρότερα πνευματικά αντισώματα του πλανήτη, τις αξίες του ελληνισμού και της ορθοδοξίας. Καθιερώστε και πάλι έπαρση σημαίας και απαγγελία του εθνικού ύμνου στο δημοτικό, κάτι το οποίο συνεχώς αρνείστε. Σταματήστε την προώθηση της ομοφυλοφιλίας στο δημοτικό σχολείο. Προσβάλλετε έτσι την αγνότητα και την αθωότητα. Είναι ένας πυρήνας «αποαθωοποιήσεως» των παιδιών που δεν πρέπει σ’ αυτήν την κρίσιμη ηλικία να τα προσβάλλουμε με τέτοια δυσώδη πράγματα. 
Στηρίξτε οικονομικά τους δασκάλους. Στη Βουλγαρία 950 ευρώ μισθός εισαγωγικός, στην Ελλάδα 923. Στην Ιταλία πάνω από 1.500-2.000 ευρώ και παίρνουν και δέκατο τρίτο μισθό οι Ιταλοί. Πώς θα καταφέρει ο δάσκαλος να τα βγάλει πέρα, όταν δεν μπορεί να εξασφαλίσει τα προς το ζην για το πρώτο δεκαπενθήμερο; 
Βλέπουμε και τους φοιτητές σε σκηνές στο Σύνταγμα και μαυρίζει η ψυχή μας. Οι φοιτητικές εστίες κατεστραμμένες και πανάκριβες. Σπίτια για τους λαθρομετανάστες βρίσκετε. Τα παιδιά του λαού μας σε σκηνές!
Ξέρετε τι συμβολίζουν αυτές οι σκηνές, αγαπητοί μου; Την προσφυγιά. Αυτά τα παιδιά αποχαιρετούν ήδη την πατρίδα μας, την πατρίδα τους. Είναι μια εθνική τραγωδία με ανυπολόγιστες συνέπειες και δημογραφικές και οικονομικές και κοινωνικές. Δεν φεύγουν. Τα διώχνετε! Ένας γιατρός στη Γερμανία παίρνει 120.000 ευρώ τον χρόνο. Να μείνει εδώ και να σκοτώνεται στις εφημερίες και να τα βγάζει πέρα με 1.500-2.000 ευρώ τον μήνα; Πώς θα γίνει αυτό; Ας τα ακούει αυτά και ο κ. Γεωργιάδης που λαχανιάζει πρωί-βράδυ σοβατίζοντας άδεια νοσοκομεία. Νοσοκομείο σημαίνει γιατροί και νοσηλευτές. 
Μία πολύ σύντομη αναφορά. Δεν παραβλέπουμε και ένα πολύ σοβαρό γεγονός, μια σοβαρή καταγγελία του έγκριτου και έγκυρου δημοσιογράφου κ. Σπύρου Χαριτάτου, ο οποίος κατήγγειλε ότι συνεργάτης της κ. Ζαχαράκη -το είπε δημοσίως στο κανάλι του- ζήτησε την αποπομπή του επειδή στηλιτεύει και αποκαλύπτει με θάρρος κακώς κείμενα και κακά υποκείμενα -θα έλεγα- του δημοσίου βίου και στέκεται δίπλα στον λαό.
Τον στηρίζουμε τον δημοσιογράφο που κοσμεί, κυριολεκτικά, το κρίσιμο λειτούργημά του και ζητούμε εξηγήσεις για να αποκαλυφθούν αλήθειες. Είναι απαράδεκτα αυτά τα πράγματα και πρέπει να πάρει θέση και η ΕΣΗΕΑ -δεν ξέρω αν πήρε μέρος- αλλά κυρίως να δώσει απάντηση το Υπουργείο Παιδείας. 
Κυρίες και κύριοι συνάδελφοι, στην τελευταία παρέμβασή μας από αυτό το Βήμα σας προειδοποιήσαμε ότι η χώρα μας μπορεί να βρεθεί στην τέλεια καταιγίδα. Αν και προτιμούμε να είμαστε κακοί μάντεις παρά μάντεις κακών, επιβεβαιωνόμαστε. Η παγκόσμια καταιγίδα πλησιάζει για την πατρίδα μας και θα αποτελέσει συνδυασμό κρίσης δανεισμού και πάλι όξυνσης της ενεργειακής κρίσης, της ακρίβειας, του καλπάζοντος πληθωρισμού και των λαϊκών εξεγέρσεων. Τα λέτε μεταξύ σας, αλλά δεν τα λέτε δημοσίως. Η Γαλλία δυσκολεύεται να «κλείσει» πληθωρισμό και πρέπει να πάρει πολύ σκληρά μέτρα. Η Γερμανία δεν μπορεί να τη βοηθήσει, ακόμα και αν ήθελε. Βεβαίως, οι Γερμανοί χτυπούν το κεφάλι τους στον τοίχο εξαιτίας του μπλεξίματός τους με το Ζελένσκι, αλλά είναι πολύ αργά. Και ξέρουμε από την ιστορία πως όταν οι Γερμανοί βυθίζονται οικονομικά, αλλάζουν περπατησιά. Μιμούνται τις χήνες και το πληρώνει όλη η Ευρώπη. 
Οι τιμές της ενέργειας είναι στο υψηλότερο δυνατό επίπεδο από το 2022, ο πληθωρισμός στο 5%, η ακρίβεια ανεξέλεγκτη στα σούπερ μάρκετ. Το επιτόκιο με το οποίο δανείζεται η Ελλάδα αυξάνεται κατακόρυφα, με ό,τι αυτό σημαίνει για τον προϋπολογισμό. Το ΔΝΤ προειδοποιεί με έκθεσή του για χαμηλότερη ανάπτυξη, ενώ οι μισθοί βρίσκονται σε χειρότερο επίπεδο από το 2019. 
Ιδού η τέλεια καταιγίδα! Και θα πεινάσουμε και θα κρυώσουμε! Όμως, εσείς ψεύδεστε και η σταθερότητα την οποία περιγράφετε μπορεί να μετατραπεί -αν δεν έχει ήδη μετατραπεί- σε μεγάλη αστάθεια, διότι στο τέλος της ημέρας το πολιτικό πρόβλημα είστε εσείς. Ναι, μέσα σε έναν κόσμο παγκοσμιοποιημένο πολλά από τα προβλήματα είναι εισαγόμενα, με τη διαφορά ότι και εσείς ως συμμετέχοντες στο ιερατείο της Κομισιόν έχετε βαρύτατη ευθύνη για τις αποφάσεις που έχουν ληφθεί για να φουντώσουν διεθνώς και να εισαχθούν στη χώρα μας. Δεν είστε άμοιροι ευθυνών για την κατάσταση την οποία καλείται να αντιμετωπίσει ο ελληνικός λαός. Είστε βαριά υπεύθυνοι και θεωρείτε ότι με πυροσβεστικά μέτρα για επίδομα πετρελαίου θέρμανσης 37,5% ακριβότερο από πέρυσι -μην καυχάστε και υπερηφανεύεστε ότι έχετε κάνει κάτι- και μερικά λεπτά του ευρώ στην αντλία της βενζίνης ότι θα εκτελέσετε το καθήκον σας. 
Με τους πολέμους στους οποίους συμμετέχετε, ουσιαστικά καταργήσατε τον ελεύθερο ανταγωνισμό της παγκοσμιοποίησης και καταργήσατε αυτό που εσείς ονομάζετε «καπιταλισμό». Τι ισχύει στον καπιταλισμό; Ισχύει ο νόμος της προσφοράς και της ζήτησης, δηλαδή της καλύτερης τιμής. Τι συμβαίνει στην πράξη στην ήπειρό μας αυτόν τον καιρό; Στην αγορά του φυσικού αερίου επικρατεί η λογική της ακριβότερης τιμής. Να μην πάρουμε ρωσικό, αλλά αμερικανικό φυσικό αέριο. Να μη λειτουργήσουν οι αγωγοί μεταφοράς φυσικού αερίου, όπως ο Nord Stream και το πρόβλημα να μειωθεί. Τα τείχη που ορθώσατε κατήργησαν τον καπιταλισμό που φτιάξατε, με συνέπεια σήμερα τα κράτη να δανείζονται ακριβότερα και να αγοράζουν ενέργεια ακόμη πιο ακριβά. Είστε ανίκανοι να υπηρετήσετε ακόμη και το σύστημα το οποίο έχετε επινοήσει, με συνέπεια να έχει ανοίξει ο ασκός του Αιόλου. 
Μέσα σε αυτό το κλίμα, επεισόδια σαν και αυτό με την παραίτηση-αποπομπή της Πρέσβεως των Ηνωμένων Πολιτειών από την Αθήνα δεν θα πρέπει να θεωρούνται παράλογα και οι Αμερικανοί τα βγάζουν μόνοι τους καρφώνοντας ο ένας τον άλλον, αλλά και εσείς οι ίδιοι με τις εταιρείες σας και τις διαπλοκές σας. Ακούγονται πολλά για τρία ονόματα, την κ. Κίμπερλι Γκίλφοϊλ, τον Χρήστο Μαραφάτσο και τον Αλέξανδρο Εξάρχου. Πρέπει να πέσει φως για να μάθει ο ελληνικός λαός τι γίνεται πίσω από την πλάτη του σχετικά με την ενέργεια, που έχει μετατραπεί σήμερα στο βασικότερο εργαλείο εξωτερικής πολιτικής. 
Το μέγα ζήτημα που αντιμετωπίζει η πατρίδα μας είναι να μην τα πληρώσει όλα αυτά ο λαός μας, που ήδη τα πληρώνει. Να μην εγκαταλείψουμε θέσεις που έχει ο ελληνισμός και οπισθοχωρήσουμε κι άλλο, γιατί αυτό ήδη κάνουμε. Στην παρέμβασή μας, όταν ήταν στην Ελλάδα ο Αμερικανός Υπουργός των Εξωτερικών, σας μιλήσαμε για το «αφεντικό». Εσείς υιοθετήσατε αυτήν την ορολογία, το «αφεντικό». Και το «αφεντικό» για εσάς, όταν ήρθε στην Ελλάδα, αναγνώρισε στην Τουρκία ρόλο και στο Αιγαίο και στη Μεσόγειο για το καλώδιο και στην ουσία μας είπε να τα βρούμε. Είναι η διαβόητη πολιτική των ίσων αποστάσεων. 
Τι επακολούθησε από εκείνη την ημέρα και μας είπε να τα βρούμε; Η Τουρκία έβαλε τη Λιβύη να αμφισβητήσει τις ελληνικές γεωτρήσεις της Κρήτης για λογαριασμό της. Το διαβάσαμε πρόσφατα. Στο Σινά είμαστε έτοιμοι να υπογράψουμε συμφωνία, με την οποία απεμπολούμε την κυριότητα δεκαπέντε αιώνων του ελληνισμού σε αυτήν την ιερά περιοχή του χριστιανισμού. Αντέδρασαν και Αγιορείτες Πατέρες λέγοντας τα εξής σημαντικά: Το Σινά αφορά ολόκληρη την Ορθοδοξία, διότι η ανατροπή ενός αρχαίου μοναστικού καθεστώτος και αύθις  ιστορικής διαρκείας θα απετέλει επικίνδυνο προηγούμενο διά τα αρχαία πατριαρχεία, τα ιστορικά μοναστικά καθιδρύματα και τους ιερούς τόπους της Ανατολής.
Με τη Βουλγαρία υπογράψαμε ένα μνημόνιο που προβλέπει ότι τα κειμήλια, αυτά τα λίγα που ήρθαν από τη Βουλγαρία, μας επεστράφησαν με τη νομική μορφή της κατάθεσης και ουσιαστικά υπάρχει παρακράτηση κυριότητας από τους γείτονες. Ήμουν χτες στη Δράμα και στη Μονή της Παναγίας της Εικοσιφοινίσσης και στο Επισκοπείο της Δράμας, στον σεβαστό Μητροπολίτη Δράμας, όπου συζητήσαμε και εξέφρασε τη βαθύτατη δυσαρέσκεια και ανησυχία του για αυτά που συμβαίνουν. Μάλιστα, έχω δημοσίευμα από την κ. Μπόνι Πετρούνοβα, Διευθύντρια Εθνικού Ιστορικού Μουσείου Σοφίας, την 1η Οκτωβρίου 2026, η οποία λέει ότι η Βουλγαρία παραχωρεί τα αντικείμενα προσωρινά και όχι οριστικά. Γίνονται καταγγελίες για λειψανοθήκες που παραδίδονται άδειες. 
Υπάρχουν ερωτήματα γιατί δεν ασχολήθηκε η Αρχαιολογική Υπηρεσία ή η Επιτροπή Μορφωτικών Υποθέσεων της Βουλής. Γιατί -και αυτό είναι το κρίσιμο- δεν δημοσιεύεται η συμφωνία που έγινε με τους Βούλγαρους για να δούμε τι περιέχει; Τι συμφωνήσατε; Γιατί την κρύβετε και τι φοβάστε; Κακώς απεμπολήσατε έναντι σαράντα οκτώ επιστροφών το ισχυρότερο διαπραγματευτικό μας ατού, που είναι τα οστά του Σαμουήλ. Τορπιλίζετε έτσι την προσπάθεια επιστροφής των Γλυπτών του Παρθενώνα. 
Ο δρόμος, λοιπόν, που βαδίζουμε ολισθαίνει. Παρέα με την οικονομική υποχώρηση βαδίζει και η εθνική υποχώρηση, για την οποία είστε πολύ βαριά υπεύθυνοι. Και θα έρθει η ώρα που θα αποκαλυφθούν οι πομπές για το τι κάνατε παρέα με την Πρέσβη και πώς τελικά τα χαλάσατε, γιατί ο ελληνικός λαός -ακούστε τις γελοιότητές σας- θυμάται τον Αντιπρόεδρο της Κυβέρνησής σας να πηγαίνει στη δεξίωση της Πρεσβείας στις 4 Ιουλίου και να λέει ότι με τόση ενέργεια που έφερε μαζί της η κυρία πρέσβης θα πρέπει να κατέβει υποψήφια Βουλευτής στις εθνικές εκλογές στην πατρίδα μας! Αντιπρόεδρος της Ελληνικής Κυβέρνησης! Γελοιότητες, παραδεδομένοι άνθρωποι, δουλοπρεπείς και υποτελείς! Γαλιφιές της κακιάς ώρας! Το ίδιο ισχύει και για άλλους που πήγαιναν και φωτογραφίζονταν με την κ. Γκίλφοϊλ. Έτρεχαν όλοι για μια φωτογραφία δίπλα της, για να κερδίσουν εύνοια. Έτσι νόμιζαν. Δεν έβλεπαν; Και τώρα κάνετε πως δεν τους ξέρετε αυτούς που γλείφατε και λιβανίζατε. 
Αλήθεια, γιατί η κυρία Πρέσβης ευχαρίστησε μόνο τον ελληνικό λαό και όχι την Κυβέρνηση με την αποχαιρετιστήρια δήλωσή της; Δεν σας αναφέρει πουθενά. Γιατί εξαφανίσατε τον κ. Παπασταύρου από την επίσκεψη Μάρκο Ρούμπιο; Γιατί είχατε επιβάλλει σιγή ιχθύος όταν αποκαλύφθηκαν οι δηλώσεις της ότι μπορεί αν θέλει να ρίξει την Κυβέρνηση της Ελλάδας, όπως το έπραξε στη Ρουμανία; Τόσο δεδομένοι ήσασταν; Όπως γράφουν και οι εφημερίδες, τώρα ανοίγει αυτή η υπόθεση. Τώρα βγαίνει το πώμα για να δούμε τι κρύβεται και δεν θα κλείσει. Όμως, η πικρή γεύση μένει. 
Κυρίες και κύριοι συνάδελφοι, η εικόνα του πολιτικού προσωπικού της χώρας να πηγαίνει στα μπουζούκια του λαϊκού αοιδού, του κ. Αργυρού, για να υποδεχθεί τη νέα Πρέσβη πριν από έναν χρόνο, ήταν αποκαρδιωτική και εντελώς υποτιμητική για την ιστορία, τον πολιτισμό και το κύρος που έχει η πατρίδα μας -όχι εσείς, η πατρίδα- ως ιστορικό όνομα. 



Τα διαπιστευτήριά της σας τα παρέδιδε η τσιφτετελοαμερικάνα μεταξύ ζεμπεκιών, λουλουδιών και πιομάτων, θα έλεγα. Ήταν εικόνα αυτή; Και σπεύδετε για φωτογραφήσεις. Όπως είπα πριν, τόσο υπάκουοι και τόσο ανυπόληπτοι στην πολιτική σας ζωή. 
Θέλω να κάνω και μια αναφορά σε αυτό που γίνεται με το πετρέλαιο και με τις πομφόλυγες και τους διθυράμβους που λέγονται. Φέτος, να ακούσει ο ελληνικός λαός, 37,5% ακριβότερο σε σχέση με πέρυσι το πετρέλαιο θέρμανσης παρά την επιδότηση, στο 1,55 ευρώ το λίτρο η τιμή εκκίνησης, έως 1,62 ευρώ το λίτρο θα κοστίζει για ποσότητες κάτω από 500 λίτρα, έως 1,72 ευρώ από τα μεγάλα αστικά κέντρα. Ψίχουλα! Ήδη ο χειμώνας ξεκίνησε στη Βόρεια Ελλάδα. Αυτά που δίνετε με αυτά που κερδίζετε είναι κοροϊδία του ελληνικού λαού.
Πήγε ο κ. Μητσοτάκης τάχα για σύγκρουση στην Ευρωπαϊκή Ένωση για το θέμα της ενέργειας, αλλά πλήρης αποτυχία, με άδεια καλάθια. Δεν κάνετε τίποτα απολύτως να βοηθήσετε τον ελληνικό λαό, την Ελλάδα μας με τη στάση σας και στα εθνικά θέματα την κάνετε χλεύη, θα έλεγα, πολλές φορές και δεν μπορείτε να αρθείτε στο ύψος των περιστάσεων. Γι’ αυτό είστε και με ημερομηνία λήξης και εσείς οι ίδιοι το ξέρετε αυτό. 
Ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Λαμπρούλης): Πριν δώσω τον λόγο στον κ. Μαρκόπουλο, να εγκρίνουμε δύο άδειες απουσίας στο εξωτερικό του κ. Σωκράτη Φάμελλου από 15 ως 18 Οκτωβρίου και του κ. Χρήστου Στυλιανίδη από 2 ως 6 Νοεμβρίου. Η Βουλή εγκρίνει;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Η Βουλή ενέκρινε τις ζητηθείσες άδειες.
Θα δώσουμε τον λόγο τώρα για την τροπολογία με γενικό αριθμό 551 στον κ. Μαρκόπουλο, Υφυπουργό Εθνικής Οικονομίας και Οικονομικών. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε.
Με την παρούσα τροπολογία επιδοτείται από τον κρατικό προϋπολογισμό το κόστος του πετρελαίου εσωτερικής καύσης θέρμανσης που διατίθεται στην εσωτερική αγορά από την 15η, σημερινή δηλαδή, Οκτωβρίου 2026 έως την 31η Οκτωβρίου 2026. 
Παράλληλα, επιδοτείται από τον κρατικό προϋπολογισμό το κόστος της αμόλυβδης βενζίνης -κάνουμε παρέμβαση και στην αμόλυβδη βενζίνη- που διατίθεται στην εσωτερική αγορά από την 15η Οκτωβρίου 2026 έως την 31η Οκτωβρίου 2026.
Το ύψος της επιδότησης το οποίο καθορίζεται με την απόφαση του τρίτου εδαφίου της παραγράφου 2 του άρθρου πέμπτου υπολογίζεται επί της αξίας των τιμολογίων πώλησης προ ΦΠΑ που εκδίδονται από τα διυλιστήρια και τους εισαγωγείς καυσίμων. 
Να πούμε ότι με τη συγκεκριμένη ρύθμιση αντιμετωπίζεται σε αυτήν τη φάση το πρόβλημα της ραγδαίας αύξησης της τιμής της αμόλυβδης βενζίνης, με σκοπό την άμβλυνση της επίδρασης αυτής της αύξησης στα ελληνικά νοικοκυριά, ένα πρόβλημα το οποίο νομίζω ότι βιώνουμε όλοι μας, όλοι οι Έλληνες, όλες οι Ελληνίδες είτε πρόκειται για τον βορρά, όπως είπε ο Πρόεδρος κ. Νατσιός, είτε πρόκειται για άλλες περιοχές της χώρας. Δηλώνουμε την παρουσία μας κυβερνητικά στο αίτημα της κοινωνίας να τύχει θέρμανσης, να έχει πρόσβαση στην αμόλυβδη βενζίνη και προφανώς και στο πετρέλαιο κίνησης. 
Πρόκειται για ένα από τα μεγαλύτερα, αν όχι το μεγαλύτερο πρόγραμμα σε ό,τι αφορά την Ευρωπαϊκή Ένωση ενεργειακής στήριξης σε μια δύσκολη συγκυρία, σε μια συγκυρία που παρά τα όσα εύκολα μπορεί να ακούγονται βλέπουμε ότι λίγες χώρες μπορούν να λάβουν τέτοιες μέριμνες, να λάβουν τέτοια μέτρα. 
Η ελληνική Κυβέρνηση λοιπόν επιδοτεί την αλήθεια, επιδοτεί με αυτήν την πολιτική της τους Έλληνες πολίτες, οι οποίοι πρέπει να νιώσουν το δίχτυ ασφαλείας του κράτους και μάλιστα με έναν τρόπο ο οποίος φέρνει την Ελλάδα αρκετά χαμηλότερα από το μέσο ευρωπαϊκό όρο σε ό,τι αφορά τη μέση τιμή στο πετρέλαιο θέρμανσης. 
Με το 1,55 ευρώ σε ό,τι αφορά την επιδότησή μας αφήνουμε πίσω χώρες οι οποίες μάλιστα ακούγονται πολύ συχνά από την αντιπολίτευση, όπως η Ιταλία, η οποία αυτήν τη στιγμή το πετρέλαιο θέρμανσης το πουλάει στα 2,063 ή βλέπουμε ότι πηγαίνουμε πολύ πιο χαμηλά από το 1,74 της Ευρωπαϊκής Ένωσης των 27 κρατών ή της Ευρωζώνης που είναι στο 1,727 και να μην πάμε κιόλας και στο 1,35 στο οποίο μπορεί να φτάσει κάποιος με την επιδότηση. Μιλάω για την αντλία. 
Ξεκάθαρα λοιπόν κάνουμε το μεγαλύτερο πακέτο ενεργειακής στήριξης, με άλλες παράλληλες δράσεις φτάνουμε πλέον στο 1,4 δισεκατομμύρια ευρώ, δράσεις οι οποίες έχουν εξειδικευτεί το προηγούμενο διάστημα. 
Μαγικές συνταγές δεν υπάρχουν για όποιους τις τάζουν, γιατί η διεθνής πραγματικότητα είναι συγκεκριμένη και νομίζω ότι όλοι σε αυτά τα θέματα τα οποία απασχολούν τον Έλληνα πολίτη πρέπει να μιλάμε με υπευθυνότητα, με αρτιότητα, με έναν τρόπο ο οποίος να αποτυπώνει το παγκόσμιο πρόβλημα.
Εμείς αντιμετωπίζουμε εθνικά αυτό το πρόβλημα γιατί έχουμε τα εργαλεία, γιατί κάνουμε μια συνετή δημοσιονομική διαχείριση που μας επιτρέπει να παίρνουμε μέτρα που πολύ μεγαλύτερες οικονομίες της Ευρωπαϊκής Ένωσης δεν μπορούν να καταφέρουν. 
Και να είναι σίγουροι οι πολίτες ότι και με την πάροδο του χρόνου όπου χρειαστεί θα δηλώσουμε ξανά κυβερνητικά το «παρών», σαν μια πράξη συνέπειας, σαν μια πράξη αντίληψης των καθημερινών δυσκολιών των ελληνικών νοικοκυριών. 
ΠΡΟΕΔΡΕΥΩΝ (Γεώργιος Λαμπρούλης): Λοιπόν, ζήτησε πρώτη τον λόγο η κ. Κουρουπάκη, η Κοινοβουλευτική Εκπρόσωπος της ΝΙΚΗΣ, και θα κάνουμε τον γνωστό κύκλο. 
Κυρία Κουρουπάκη, έχετε τον λόγο.
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Κύριε Υπουργέ, από τον Απρίλιο είχα καταθέσει κοινοβουλευτική ερώτηση για τη μείωση του ειδικού φόρου κατανάλωσης στα καύσιμα και του ΦΠΑ στο ρεύμα. Ζήτησα συγκεκριμένα στοιχεία για το κόστος των μέτρων και το όφελος του πολίτη. 
Η Κύπρος προχώρησε σε μείωση του ειδικού φόρου με ελάφρυνση 8,33 λεπτών ανά λίτρο στη βενζίνη και στο πετρέλαιο κίνησης και ανακοίνωσε παράταση έως τις 30 Νοεμβρίου. Γιατί εσείς αρνείστε τόσους μήνες να εφαρμόσετε αυτά τα αποτελεσματικά μέτρα, ακολουθώντας το παράδειγμα της Κύπρου; Έπρεπε να φτάσουμε 15 Οκτώβρη για να φέρετε την επιδότηση της αμόλυβδης και αυτό μόνο για δεκαπέντε ημέρες; 
Αυτό που κάνετε είναι ειρωνεία. Υποτιμάτε τη νοημοσύνη του ελληνικού λαού. Είναι λες και ανακαλύψατε την ακρίβεια εχθές. Διατηρείτε τη φορολογική επιβάρυνση και παρουσιάζετε την προσωρινή επιστροφή των χρημάτων ως μεγάλη κοινωνική προσφορά. Απαντήστε μας επιτέλους ποιο είναι το εμπόδιο στη μείωση του ειδικού φόρου.
Και στο ρεύμα η ΔΕΗ έχει ανακοινώσει πλήρη απολιγνιτοποίηση ως το τέλος του 2026. Με ποιο σχέδιο εξασφαλίζετε επάρκεια και προσιτές τιμές καθώς κλείνουν οι λιγνιτικές μονάδες; Ποιος εγγυάται ότι η εξάρτηση από εισαγόμενα καύσιμα δεν θα φορτώσει νέο κόστος στα νοικοκυριά; 
Η ακρίβεια, κύριε Υπουργέ, δεν τελειώνει στις 31 Οκτωβρίου και καλό θα ήταν όταν μας συγκρίνετε με άλλες ευρωπαϊκές χώρες, να συγκρίνετε και το κόστος διαβίωσης μεταξύ των χωρών. Το αίτημα της κοινωνίας είναι διαρκές για την ακρίβεια και δεν έχει ημερομηνία λήξης, όπως έχουν τα επιδόματα που εσείς δίνετε. 
Θα έπρεπε να γνωρίζετε ότι η ενεργειακή ασφάλεια θέλει επιλογές, εφεδρείες και ελληνική παραγωγή. Γιατί μια χώρα που εξαρτάται όλο και περισσότερο από εισαγόμενα καύσιμα αφήνει την οικονομία και τα νοικοκυριά της εκτεθειμένα σε κάθε νέα αναταραχή. 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η Κοινοβουλευτική Εκπρόσωπος του Κομμουνιστικού Κόμματος κ. Μανωλάκου.
ΔΙΑΜΑΝΤΩ ΜΑΝΩΛΑΚΟΥ: Άνθρακες ο θησαυρός, κύριε Υπουργέ! Τα μέτρα θα εξανεμιστούν πριν ακόμα μπουν σε εφαρμογή γιατί το ράλι των τιμών συνεχίζει την ανοδική πορεία του και εσείς μπορεί να θεωρείτε ότι ανακουφίζουν, όμως αυτό που ανακοινώνετε είναι η αύξηση στην τιμή του πετρελαίου θέρμανσης, δηλαδή αυτήν την αύξηση την οποία θα επωμιστούν οι εργαζόμενοι που ο μισθός τους δεν έχει αυξηθεί, είναι στα ονομαστικά επίπεδα του 2009, δεκαεπτά χρόνια πριν, και η μείωση της αγοραστικής δύναμης στο 25%.
Και μάλιστα, το επίδομα θέρμανσης που δίνετε δεν το παίρνουν όλοι, γιατί βάζετε εισοδηματικά κριτήρια που παραμένουν αμετάβλητα παρά τον τεράστιο πληθωρισμό και πετάτε απέξω ουσιαστικά την πλειοψηφία των λαϊκών νοικοκυριών. Τροφοδοτείται έτσι το ρεκόρ των καπιταλιστικών κερδών, όπως τα διυλιστήρια, και τροφοδοτείται από τους άδικους φόρους και την κλιμάκωση των ενεργειακών πολέμων και των στρατιωτικών συγκρούσεων που η χώρα είναι μπλεγμένη μέχρι τα μπούνια και βεβαίως, και ευθύνη της Κυβέρνησης, αλλά και συναίνεση των άλλων κομμάτων. 
Κοιτάξτε να σας πω, πέρυσι το πετρέλαιο θέρμανσης ξεκίνησε με 1,10 ευρώ το λίτρο και κατέληξε να πωλείται 1,70. Συνεπώς το να λέτε μέση τιμή 1,95 δεν λέει τίποτα.
Σε τελευταία ανάλυση ο λαός ζει μέσα στην ανασφάλεια, δεν ξέρει τι θα ξημερώσει. Όμως τις προτάσεις του ΚΚΕ για κατάργηση των έμμεσων φόρων σε ενέργεια και καύσιμα, για πλαφόν στις τιμές και τα κέρδη των διυλιστηρίων, για εγκατάλειψη των κυρώσεων στη Ρωσία για φθηνότερη ενέργεια και για πραγματικές αυξήσεις στους μισθούς και τις συντάξεις, δεν τις απαντάτε και έχουμε καταθέσει επανειλημμένα τροπολογίες.
Εμείς λέμε, τελικά, ότι και ο λαός πρέπει να βγάλει τα συμπεράσματά του, γιατί για να κερδίσει ο ίδιος ο λαός, πρέπει να χάσει το κεφάλαιο.
ΠΡΟΕΔΡΕΥΩΝ (Γεώργιος Λαμπρούλης): Ο Κοινοβουλευτικός Εκπρόσωπος από την Ελληνική Λύση κ. Χήτας έχει τον λόγο.
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, ευχαριστώ.
Κύριε Υφυπουργέ, να τα βάλουμε λίγο σε μια τάξη. Δεν είναι να πανηγυρίζουμε. Γιατί σας άκουσα πριν, ήρθατε εδώ ότι «εμείς είμαστε οι καλύτεροι της Ευρώπης και δείτε τι κάνουμε». 
Να τα βάλουμε σε μια τάξη. Πέρυσι πληρώναμε 1,10 και φέτος θα πληρώνουμε 1,55. Δηλαδή, τώρα μια αύξηση περίπου 40% στο πετρέλαιο θέρμανσης δεν είναι για να σηκώνουμε και σημαία.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Το βαρέλι πόσο έχει αυξηθεί;
ΚΩΝΣΤΑΝΤΙΝΟΣ ΧΗΤΑΣ: Το βαρέλι σε ευρώ, ναι.
Λοιπόν, να βλέπουμε τη μεγάλη εικόνα. Εγώ είμαι πολίτης, πάω να βάλω έναν τόνο, να βγάλω έναν, ενάμιση μήνα. Θα πληρώσω 1.550. Πέρυσι πλήρωνα 1.100. Άρα, ήρεμα λίγο. Δεν το λες και επιτυχία να πληρώσει ο καταναλωτής, ο Έλληνας πολίτης 40% αυξημένο το πετρέλαιο θέρμανσης.
Το ερώτημα το δικό μας είναι το εξής: Αν μας ρωτήσετε «Τι θα κάνετε, ρε παιδιά, που γκρινιάζετε συνέχεια;», προφανώς θα στηρίξουμε την τροπολογία. Προφανώς, η πολιτική κρίνεται στην πράξη. Δεν μπορείς να πεις «όχι» σε αυτό. Και 5 σεντς να κερδίσει ο πολίτης, πρέπει να τα στηρίξεις.
Όμως γιατί, κύριε Υφυπουργέ, κύριε Μαρκόπουλε, πρέπει να επιβαρυνθεί το Δημόσιο και να μην μπει πλαφόν στα διυλιστήρια; Εμείς αυτό δεν αντιλαμβανόμαστε. Γιατί το ποσό αυτό πρέπει να το σηκώσει στις πλάτες του το Δημόσιο; Θα θέλαμε μία απάντηση. Δηλαδή, όταν έχει αυξηθεί επισήμως, κύριε Μαρκόπουλε, το περιθώριο διύλισης -αυτό είναι το παραμύθι που λένε, περιθώριο διύλισης-, δηλαδή το περιθώριο κέρδους είναι αυτό... Το λένε αυτοί επιστημονικά περιθώριο διύλισης. Δεν καταλαβαίνει ο κοσμάκης τι λένε. Το περιθώριο κέρδους στα διυλιστήρια έχει αυξηθεί επισήμως 40 δολάρια ανά βαρέλι. Γιατί, λοιπόν, δεν μπαίνει ένα πλαφόν στο περιθώριο κέρδους των διυλιστηρίων, των οποίων διυλιστηρίων έχει τριπλασιαστεί δηλαδή το περιθώριο κέρδους τους; Τα κέρδη τους προ φόρων είναι 2 δις! Έχουν 2 δις κέρδη τα διυλιστήρια προ φόρων. Πρώτο εξάμηνο είχαν αύξηση 290% στα κέρδη.
Θα τους λυπηθούμε κιόλας; Δεν θα τους λυπηθούμε κιόλας. Είχαν 290% αύξηση στα κέρδη οι άνθρωποι. Γιατί βάζετε ένα πλαφόν τώρα που βογκάει η κοινωνία και γιατί να το επωμιστεί το Δημόσιο αυτό; Δεν το κατάλαβα αυτό, πραγματικά. Τι; Μη χαλάσει η ζαχαρένια με τα δύο διυλιστήρια, τα ΕΛΠΕ και του Βαρδινογιάννη; Μην τους κάνουμε τζιζ; Δεν κατάλαβα. Ο κόσμος πεινάει, πεθαίνει από την πείνα και το κρύο, δεν πρέπει να βάλουν πλάτη αυτοί; Βάλτε τους ένα περιθώριο στο κέρδος. Είχατε πει, πριν από έναν μήνα περίπου η Κυβέρνηση -για να μιλάμε λογικά, εγώ σας το λέω ωραία- ναι, θα το στηρίξουμε, διαφωνούμε -σε αυτό που σας είπαμε- με το περιθώριο κέρδους. Δεν πανηγυρίζουμε γιατί με 1,55 δεν πας πουθενά. Πέρυσι πληρώναμε 1,10.
Και άλλη ερώτηση. Εσείς δεν λέγατε στη ΔΕΘ, στη Διεθνή Έκθεση Θεσσαλονίκης, που μας ήρθατε όλοι εκεί κουστουμαρισμένοι, ωραίοι, σας υποδεχθήκαμε στην πόλη μας -τι ωραία που τα είπατε-, δεν είπατε ότι δεν υπάρχει άλλο δημοσιονομικό περιθώριο; «Τελειώσαμε. Τα δώσαμε όλα. Στεγνώσαμε» είπε ο Πρωθυπουργός «τελευταίο σεντ το δώσαμε. Αυτό το πακέτο, παιδιά». Αυτό είχατε πει. Τώρα δεν υπάρχει όριο δαπανών, που ξαναβάζετε το χέρι στην τσέπη;
Πότε υπάρχει όριο δαπανών; Πριν από ένα μήνα δεν υπήρχε όριο δαπανών. Τώρα υπάρχει. 
Εμείς δεν συμφωνούμε ποτέ με το όριο δαπανών που έχετε με την Ευρωπαϊκή Ένωση, γιατί θεωρούμε ότι έγινε κακό deal, κακή συμφωνία, διαπραγμάτευση της Κυβέρνησης με τους Ευρωπαίους για το όριο δαπανών. Διότι, οι υπόλοιπες χώρες έχουν μείον, εμείς έχουμε συν. Υπάρχει μεγάλη διαφορά σε αυτό. Η Γαλλία, βέβαια! Φυσικά, μείον είναι η Γαλλία. Εμείς έχουμε τεράστια ελλείμματα… 
ΠΡΟΕΔΡΕΥΩΝ (Γεώργιος Λαμπρούλης): Έληξε ο χρόνος σας.
Τον λόγο έχει ο Κοινοβουλευτικός Εκπρόσωπος από την Πλεύση Ελευθερίας κ. Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Μαρκόπουλε, η κοροϊδία και εξαπάτηση των πολιτών έχει και κάποιο όριο.
Τώρα, η τροπολογία αυτή, που μας φέρατε πάλι χθες το βράδυ, έχει καταντήσει σαν το «εργόχειρο της Πηνελόπης». Κάνετε τις αλλαγές πάνω στην Πράξη Νομοθετικού Περιεχομένου, προσθέτετε κάποια εδάφια και κάποια άλλα στην Πράξη Νομοθετικού Περιεχομένου του Μαρτίου έχουν πάψει να ισχύουν, αλλά κρατάτε. Δηλαδή, μιλάει εδώ από την 1η έως την 30η Απριλίου, δεν ισχύει πια, αλλά το έχετε εκεί. Την περασμένη εβδομάδα, πάλι, προσθέσατε κάτι και πιθανόν να σκοπεύετε να περνάτε αυτά τα μέτρα, τα οποία είναι εντελώς προσωρινά και εντελώς επιφανειακά, με αυτόν τον τρόπο, σαν μερεμέτια δηλαδή. 
Δίνετε επιδότηση κατ’ αρχάς εδώ για την αμόλυβδη, η οποία είπατε εδώ ότι λέει -για να καταλάβει, δηλαδή, ο κόσμος που μας παρακολουθεί- «το ύψος της, το οποίο καθορίζεται με την απόφαση του τρίτου εδαφίου της παρ. 2 του άρθρου 5». Το είπατε κι εσείς λίγο πριν. Πώς είναι δυνατόν ένας πολίτης να καταλάβει τι ακριβώς κάνετε με αυτόν τον τρόπο; Εν πάση περιπτώσει, αυτό είναι απροσδιόριστο στην ίδια τροπολογία, αλλά γνωρίζουμε από δημοσιεύματα και ανακοινώσεις ότι θα είναι κάπου στα 10 λεπτά.
Το πρώτο πρόβλημα που αντιμετωπίζουν οι πολίτες είναι ότι προτού αρχίσει η σύρραξη στη Μέση Ανατολή στις 28 Φεβρουαρίου, γιατί η Πράξη Νομοθετικού Περιεχομένου -την οποία ράβετε και ξηλώνετε, ήρθε αμέσως μετά, είναι γι’ αυτόν τον πόλεμο- ήταν 1,75. Σήμερα είναι κοντά στο 2,20. Υπάρχει μία αύξηση κάπου 35% κι έρχεστε εσείς και δίνετε 10 λεπτά επιδότηση -ή μάλλον έτσι ανακοινώνετε- στην αμόλυβδη βενζίνη. 
(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)
Επομένως, ο πολίτης παραμένει εντελώς αφημένος στο έλεος των αυξήσεων αυτών και προσποιείστε ότι τον βοηθάτε. 
Σε επίκαιρες ερωτήσεις που σας έχω κάνει για το θέμα αυτό, σας είχα πει ότι αφήνετε τον χρόνο να περνάει, ροκανίζετε τον χρόνο, γιατί στα διυλιστήρια, οι ολιγάρχες που τα έχουν είναι κολλητοί σας φίλοι και κάποια στιγμή θα έρθετε καθυστερημένα να νομοθετήσετε, για να προσποιηθείτε ότι κάνετε κάτι. Δεν είχα γυάλινη σφαίρα να το προβλέψω, αλλά έτσι κινείστε εδώ και χρόνια. Από το παρελθόν σας φαίνεται. 
Βγήκε και δημοσκόπηση προχθές που ρωτούσε τους πολίτες κατά πόσο θεωρούν ότι η Κυβέρνηση παίρνει μέτρα για να τους προστατεύσει εγκαίρως. Το 80% λένε ότι τα παίρνετε καθυστερημένα. Τώρα αυτά τα μέτρα είναι για δύο βδομάδες. Και για το πετρέλαιο θέρμανσης είναι για δύο βδομάδες. Είναι ψίχουλα για δύο βδομάδες. Έτσι θα το πάτε; Κάθε δύο εβδομάδες θα έρχεστε με «μερεμέτια» πάνω στην τροπολογία και θα ανακοινώνετε ότι παίρνετε μέτρα, τα οποία δεν είναι τίποτα, για να προστατεύσετε τους πολίτες; 
Και τέλος, θα πρέπει να μας εξηγήσετε τι μέτρο είναι αυτό. Επιδοτείτε, δηλαδή, τους πολίτες για να αγοράζουν τη βενζίνη με την ίδια τιμή που τη δίνουν τα διυλιστήρια; Επιδοτείτε εμμέσως, μέσω των πολιτών, τα διυλιστήρια; Θα έπρεπε να βάλετε πλαφόν στα κέρδη. Έχουν δισεκατομμύρια κέρδη τα διυλιστήρια και δεν αγγίζετε ούτε και αυτό εν μέσω μιας βαθιάς κρίσης. 
Και χρησιμοποιείτε -γιατί αυτό είναι το αισχρό κόλπο που χρησιμοποιείτε, που υιοθετείτε- λεφτά φορολογουμένων, από τον Προϋπολογισμό που λέτε ότι δεν υπάρχει δημοσιονομικός χώρος για να επιδοτείτε τις υψηλές τιμές που βάζουν τα διυλιστήρια με δισεκατομμύρια κέρδος. Είναι κοινωνική πολιτική αυτή; Δεν υπερασπίζεστε τους πολίτες! Βοηθάτε τους φίλους σας, τους ιδιοκτήτες διυλιστηρίων και είναι ψίχουλα αυτά που δίνετε!
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, έχετε τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Αγαπητοί συνάδελφοι, κανένας δεν πανηγυρίζει. Αναγνωρίζουμε τη δυσκολία. Και να μην ερμηνεύετε την Κυβερνητική Πλειοψηφία. Εμείς είμαστε μετρημένοι. Άκουσα πολλές βεβαιότητες, αλλά καμία σοβαρή αντιπρόταση. 
Ακούμε συγκρίσεις οι οποίες αγνοούν ένα βασικό γεγονός. Είναι δυνατόν να ακούμε αυτή τη στιγμή ότι πέρσι το πετρέλαιο για τη θέρμανση ήταν στο 1,20 και στο 1,10; Μα, αγνοείτε το θεμελιώδες! Πόσο ήταν το πετρέλαιο πέρσι, το βαρέλι, την ίδια εποχή; Ήταν 62 με 65 δολάρια. Και τώρα πόσο είναι; Είναι 105 με 107. Δηλαδή αγνοείτε εντελώς ότι υπήρξε αύξηση 60% στις διεθνείς τιμές. Αδιανόητο! Αδιανόητο! Για να έχουμε κάτι να πούμε. 
Επίσης, εμείς εδώ ερχόμαστε να επιδοτήσουμε το πετρέλαιο θέρμανσης, το πετρέλαιο κίνησης και την αμόλυβδη. Δυστυχώς, με τον ανορθολογικό πολιτικό σας λόγο επιδοτείται τον λαϊκισμό εσείς. Μιλάτε για τα διυλιστήρια. Ποια κυβέρνηση -σας προκαλώ- έχει φορολογήσει δύο φορές τα διυλιστήρια; Ποια τελευταία κυβέρνηση το έχει κάνει; Η Κυβέρνηση του Κυριάκου Μητσοτάκη το έχει κάνει. Και μας λέτε ότι εμείς κρυβόμαστε πίσω από τα συμφέροντα; 
Δεύτερον, αναφέρεστε στο ότι δεν κάνουμε τίποτα. Με συγχωρείτε, έχουμε ένα μπαράζ παρεμβάσεων το οποίο ξεκινάει, όχι μόνο από τώρα και από πριν και συνεχίζεται ακόμα και στις αρχές του χρόνου. Τον Νοέμβριο θα πέσει 1,1 δισεκατομμύριο ευρώ για να διευκολυνθούν, να βοηθηθούν οι συνταξιούχοι και στις αρχές του χρόνου εξαλείφεται η προσωπική διαφορά του κ. Τσίπρα. Δεν λέω του κ. Κατρούγκαλου. Λέω: «η προσωπική διαφορά του κ. Τσίπρα». 
Επιδιώκουμε να βοηθήσουμε στα ενοίκια. Δώσαμε fuel pass. Βάλαμε πλάτη στην ακτοπλοΐα, στα λιπάσματα. Ό,τι μπορούμε δίνουμε στους αλιείς. Αυτά για εσάς συνθέτουν την εικόνα μιας αδιάφορης κοινωνικά κυβέρνησης; 
Δεν πανηγυρίζουμε, γιατί αναγνωρίζουμε και γνωρίζουμε τη δυσκολία της κατάστασης, όμως, εμείς εδώ είμαστε κοστολογημένοι. Δεν είναι δυνατόν πολιτικά κόμματα να μην γνωρίζετε ότι ο ειδικός φόρος έχει επίδραση στις δαπάνες και σε ό,τι αφορά τις οροφές αυτών. Δεν είναι δυνατόν να μην γνωρίζετε ότι αυτή τη στιγμή σε όλη την Ευρώπη υπάρχει κλυδωνισμός λόγω της κατάστασης της Γαλλίας. 
Θέλετε, δηλαδή, σε μία ενεργειακή κρίση, με το να είμαστε απρόσεκτοι και με παροχές που ξέρετε ότι δεν μπορούν να δοθούν, να μπούμε και εμείς σε αυτό το σπιράλ και να αποκτήσουμε και δεύτερη κρίση, κρίση ομολόγων; Δεν θα το επιτρέψουμε αυτό, γιατί η χώρα αυτή με τις λογικές «με ένα νόμο και ένα άρθρο» υπέφερε. Η χώρα αυτή τον πλήρωσε τον λαϊκισμό και πάθαμε και δεν μάθατε. Αυτό, λοιπόν, δεν θα το επιτρέψουμε. 
Αυτή τη στιγμή έχουμε έναν τριπλασιασμό σε ό,τι αφορά το επίδομα θέρμανσης από το 2019. Ήταν 80 ευρώ το κατώτατο όριο το 2019. Φέτος θα πάει στα 130 ευρώ με την επιδότηση. Το ανώτατο όριο το 2019, που αναλάβαμε τη διακυβέρνηση, ήταν 350 ευρώ. Τώρα θα πάει στα 1.040 και σε ειδικές περιπτώσεις στην περιφέρεια και εκεί που είναι πιο κρύο θα πάει στα 1.560. 
Αυτό συνθέτει μια κυβέρνηση αδιάφορη; Εμείς είμαστε μια Κυβέρνηση υπεύθυνη. Εσείς είστε μια Αντιπολίτευση ανεύθυνη. 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε τον κατάλογο ομιλητών και καλούμε στο Βήμα τον κ. Ηλιόπουλο Αθανάσιο, ανεξάρτητο Βουλευτή. Θα ακολουθήσει ο κ. Ψυχογιός και μετά ο Κοινοβουλευτικός Εκπρόσωπος της Νέας Δημοκρατίας κ. Μηταράκης.
Κύριε Ηλιόπουλε, έχετε τον λόγο.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε.
Μια πρώτη παρατήρηση για τον διάλογο που προηγήθηκε. Καλό θα ήταν οι άνθρωποι που έχουν τη βασική πολιτική ευθύνη για τη χρεοκοπία της χώρας να είναι λίγο πιο προσεκτικοί όταν κάνουν αντιπολίτευση ή όταν κάνουν κριτική στους υπόλοιπους. Να κουνάει το δάχτυλο τη Νέα Δημοκρατία περί λαϊκισμού, συγχωρείστε με αλλά ξεχνάτε το πώς και πότε και από ποιους χρεοκόπησε αυτή η χώρα. 
Δεύτερη παρατήρηση για την οικονομική κατάσταση σήμερα της χώρας. Ένας στους τρεις σήμερα ζει σε νοικοκυριά που δαπανούν πάνω από το 40% του διαθέσιμου εισοδήματος για κόστος στέγασης, ένας στους τρεις! Ο αντίστοιχος μέσος όρος στην Ευρώπη είναι 7,7%. Ενεργειακή φτώχεια. Το 18,1% του πληθυσμού δεν μπορεί να ζεστάνει το σπίτι του. Το αντίστοιχο ποσοστό στην Ευρωπαϊκή Ένωση είναι 8,8%. 
Πραγματικοί μισθοί, σήμερα είναι κάτω από το 2019. Πώς το έχετε καταφέρει αυτό; Πρώτα απ’ όλα με το φρένο που έχετε βάλει στις συλλογικές συμβάσεις εργασίας. Το 2018, με βάση τα επίσημα στοιχεία, υπάρχουν 333 συλλογικές συμβάσεις εργασίας. Τα τελευταία στοιχεία για το 2025 δείχνουν 236 συλλογικές συμβάσεις εργασίας. Όταν επτά χρόνια διακυβέρνησης έχετε καταφέρει η χώρα να έχει λιγότερες συλλογικές συμβάσεις εργασίας από ό,τι είχε το 2018, αυτό σημαίνει μόνο ένα πράγμα, ότι έχετε βάλει ένα αόρατο μνημόνιο πρώτα από όλα στον κόσμο της εργασίας με την αντεργατική σας πολιτική. 
Επόμενη παρατήρηση, πριν μπω στο νομοσχέδιο, επειδή πριν υπήρξε μια αντιπαράθεση και ο Υφυπουργός έκανε κριτική στην κ. Αποστολάκη για ζητήματα ταχύτητας της δικαιοσύνης. Μόνο ένα περιστατικό, δικηγόροι που καταθέτουν σήμερα αιτήσεις ανακοπής κατά διακοπής πληρωμών παίρνουν δικάσιμο για το 2039. Και κάπου εδώ τελειώνει και η συζήτηση περί ταχύτητας. 
Έρχομαι τώρα στο νομοσχέδιο και θα αναφερθώ αποκλειστικά στο άρθρο 208, στο άρθρο με το οποίο φαίνεται η εξαίρεση των στελεχών του ΔΕΔΔΗΕ από το αυτόφωρο σε περιπτώσεις που μιλάμε για πυρκαγιές. Ποια είναι τα στοιχεία που έχουμε στα χέρια μας, κύριε Υπουργέ; Εξακόσιες ογδόντα δικογραφίες μόνο για το 2024 αφορούν εμπρησμούς με βασική αιτία το δίκτυο μεταφοράς ενέργειας. Από το 2020 έως το 2024 οι δικογραφίες που αφορούν τον ΔΕΔΔΗΕ είναι 2.747. 
Πάμε στα στοιχεία του 2025, στις πυρκαγιές που έκαψαν πάνω από 1.000 στρέμματα το 50,69% αποδόθηκε στο δίκτυο ηλεκτρισμού. Πάμε στα στοιχεία του 2026, το αντίστοιχο ποσοστό έφτασε στο 75,70%. Και ενώ έχουμε στοιχεία το 2026 ότι για το 75,70% των μεγάλων πυρκαγιών ευθύνονται η ποιότητα του δικτύου και η ελλιπής συντήρηση του ΔΕΔΔΗΕ, ενώ το καλοκαίρι που μας πέρασε στη φωτιά στην Κρήτη είχαμε δύο νεκρούς πυροσβέστες, εσείς τι κάνετε; Φέρνετε εξαίρεση για τα στελέχη του ΔΕΔΔΗΕ από το αυτόφωρο. Αυτή είναι η πολιτική που φέρνετε. 
Αντί να δείτε τι θα κάνετε έτσι ώστε να ενισχύσετε το δίκτυο, αντί να δείτε τι θα κάνετε έτσι ώστε να ενισχύσετε τη συντήρηση, εξαιρείτε τα στελέχη του ΔΕΔΔΗΕ. Γιατί δεν είναι ότι έχει τα απαραίτητα στελέχη και σήμερα ο ΔΕΔΔΗΕ για να κάνει τη συντήρηση, αλλά, βέβαια, αν πρέπει να κόψετε το ρεύμα σε κάποιον -πώς το είπε ο κ. Θεοχάρης; Στους κακομοίρηδες- κακομοίρη στα Σεπόλια ή στον Κολωνό πάντα έχετε συνεργεία στον ΔΕΔΔΗΕ, όταν πρέπει να κάνετε συντήρηση στο δίκτυο δεν έχετε τα απαραίτητα εργαλεία. 
Και έχουμε περάσει μια βδομάδα να πανηγυρίζετε σαν Κυβέρνηση για τον κάθετο άξονα και τη γεωπολιτική αναβάθμιση της χώρας επειδή έχουμε γίνει υπάλληλοι για φτηνό αμερικάνικο LNG, τη στιγμή που έχουμε στοιχεία ότι το 75% των μεγάλων πυρκαγιών προκαλούνται από τις ανεπάρκειες στο δίκτυο του ΔΕΔΔΗΕ. 
Έχουμε έναν ΔΕΔΔΗΕ ο οποίος καίει τη μισή χώρα και ναι, το πρόβλημα είναι ότι δεν έχει πάει αυτόφωρο ο Στάσσης, ότι δεν έχει πάει αυτόφωρο η διοίκηση του ΔΕΔΔΗΕ και δεν έχουν πάει αυτόφωρο οι άνθρωποι που έχουν την πολιτική ευθύνη για τον ΔΕΔΔΗΕ. Γίνεται ακόμα χειρότερο γιατί τα στελέχη της Διεύθυνσης Αντιμετώπισης Εγκλημάτων Εμπρησμού καταγγέλλουν ότι σε πάρα πολλές περιπτώσεις δεν μπορούν καν να πάρουν τα απαραίτητα στοιχεία από τον ΔΕΔΔΗΕ ή αργούν πάρα πολύ να πάρουν τα απαραίτητα στοιχεία, όπως το ιστορικό συντήρησης και τα αποτελέσματα επιθεωρήσεων του δικτύου και αντί να δείτε πώς θα αναγκάσετε τον ΔΕΔΔΗΕ να δίνει τα στοιχεία, όχι στη δημοσιότητα, στη Διεύθυνση Αντιμετώπισης Εγκλημάτων Εμπρησμού, αντί να δείτε αυτό, αντί να λύσετε αυτό φέρνετε τροπολογία για το πώς θα βγάλετε τον ΔΕΔΔΗΕ από τις ευθύνες που έχει. Και δεν ντρέπεστε; Και συζητάμε ακόμα και το άρθρο 208 είναι μέσα στο νομοσχέδιο; Συζητάμε ακόμα το άρθρο 208 είναι στο νομοσχέδιο.
Καταθέτω στα Πρακτικά το υπόμνημα που έστειλε ο WWF σχετικά με το συγκεκριμένο και καταθέτω, επίσης για τα Πρακτικά, από σημερινό άρθρο στην «ΕΦ.ΣΥΝ.» την τοποθέτηση του υποστράτηγου της Πυροσβεστικής, εμπειρογνώμονα, που μιλάει συγκεκριμένα για το πώς η συγκεκριμένη διάταξη λειτουργεί ως εκβιασμός προς την πολιτεία. 
Και για να το συνεχίσουμε, γιατί γίνεται ακόμα χειρότερο, ενώ έχουμε αυτά τα στοιχεία για το τι κάνει ο ΔΕΔΔΗΕ και ενώ υπήρχε ερώτηση προς το αρμόδιο Υπουργείο, το Υπουργείο δεν απάντησε ποτέ πόσα από τα έργα δεν έχουν εκτελεστεί για την υπογειοποίηση. Γιατί είχατε και Ταμείο Ανάκαμψης. Δεν είναι ότι δεν είχατε χρήματα. Ενώ είχατε το Ταμείο Ανάκαμψης, ο ΔΕΔΔΗΕ ευθύνεται για το 75% των πυρκαγιών. 
Δεν απαντάει ποτέ το Υπουργείο πόσα από τα έργα που δεν έχουν εκτελεστεί αφορούν δασικές πυρκαγιές. Δεν απαντάει το Υπουργείο γιατί δεν έγιναν κατά προτεραιότητα τα έργα στις δασικές περιοχές. Δεν απαντάει για τα πορίσματα που σχετίζουν το δίκτυο με τις πυρκαγιές του 2026 και, προφανώς, δεν απαντά και για τις καταγγελίες που κάνει και το WWF σε σχέση με την έλλειψη συνεργασίας για τα συγκεκριμένα ζητήματα, αλλά και η Αντιμετώπιση Εγκλημάτων Εμπρησμού. 
(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Όλα αυτά, γιατί όταν μιλάμε για ΔΕΔΔΗΕ μιλάμε για ΔΕΗ, μια διοίκηση υπό τον Στάσση, η οποία από το 2021 μέχρι πέρυσι βρήκε 500 εκατομμύρια, σχεδόν μισό δις., λίγο λιγότερο από 500 εκατομμύρια για να κάνει διαφημίσεις και προωθητικές ενέργειες, αλλά δεν είχε αυτά τα χρήματα για το δίκτυο. Μιλάμε για μια διοίκηση η οποία όταν ανέλαβε ο φίλος σας ο Στάσσης και με τη δική σας πολιτική έχει αυξήσει τις δαπάνες για αμοιβές διοίκησης 1.180%. 
Τόσο έχετε αυξήσει τις δαπάνες για αμοιβές διοίκησης και τις δαπάνες για αμοιβές γενικών διευθυντών και διευθυνόντων συμβούλων. Έχει αυξηθεί 1.452%, αλλά εκεί έχετε χρήματα. Εκεί έχετε χρήματα. Για να κάνετε αναβάθμιση στο δίκτυο να μην καίγεται η χώρα ή για να κάνετε συντήρηση να μην είμαστε στο 2% της αποθήκευσης από ΑΠΕ, ενώ η Βουλγαρία είναι στο 50%, ενώ είχατε και Ταμείο Ανάκαμψης, εκεί δεν είχατε χρήματα. 
Και κλείνω με το εξής, γιατί θέλει πολύ μεγάλο θράσος να ακούς -ο κ. Φλωρίδης δεν είναι στην Αίθουσα-, από οποιονδήποτε εκπρόσωπο της σημερινής ηγεσίας του Υπουργείου Δικαιοσύνης να λέει τη λέξη «αλήθεια» και να μην ντρέπεται. 
Κοιτάξτε, κύριε Υφυπουργέ, γιατί ξαναλέω ο Φλωρίδης δεν είναι στην Αίθουσα, μετά από την παραπομπή του Τριαντόπουλου, ο κ. Φλωρίδης αν είχε στοιχειωδώς τσίπα και ντροπή θα είχε κρυφτεί κάπου να μην τον βλέπει ο ήλιος, όχι να βγαίνει με θράσος χιλίων πιθήκων να κουνάει το δάχτυλο στους άλλους. Γιατί μιλάμε για μία παραπομπή που μέσα στο πόρισμα μιλάει για «κίνητρο» και «ηθικό όφελος», άρα το ότι έγινε αλλοίωση του χώρου έχει τελειώσει, έχει τελειώσει. Και έρχεστε και λέτε για συνωμοσίες και ψέματα της Αντιπολίτευσης; 
Ποιο ήταν το μεγαλύτερο ψέμα το οποίο ακούσαμε από την πρώτη στιγμή του εγκλήματος των Τεμπών; Ποιο ήταν το μεγαλύτερο ψέμα; Ότι υπήρχε η τηλεδιοίκηση. Σας θυμίζω τον κ. Γεωργιάδη να φωνάζει ότι μπορούσε ο σταθμάρχης να πατήσει ένα κουμπί και να σταματήσουν τα τρένα. Ψέμα! Ο κ. Μητσοτάκης από την πρώτη μέρα να βγαίνει και να λέει ότι ήταν ανθρώπινο λάθος. Ψέμα! Δεν υπήρχε τηλεδιοίκηση και θυμόμαστε το τσίρκο που στήσατε, που έφτασε μία ρεπόρτερ να κάνει επίμονη ερώτηση στον εργαζόμενο αν αυτό είναι τηλεδιοίκηση ή τοπική χάραξη και απάντησε ο άνθρωπος ότι όχι, δεν είναι τηλεδιοίκηση. Και κάπου εκεί τελείωσε άδοξα και εκείνο το τηλεοπτικό τσίρκο που είχατε στήσει. 
Όταν μετά από όλα αυτά έρχεστε εσείς και μιλάτε για αλήθεια και ψέματα πάνω σε ένα έγκλημα που κόστισε τη ζωή πενήντα επτά ανθρώπων, θέλει πάρα μα πάρα πολύ μεγάλο θράσος. Είναι φανερό ότι ο κ. Φλωρίδης δεν έχει τέτοια προβλήματα. Δεν έχει πρόβλημα να τοποθετείται ως άνιωθο κάθαρμα. Είναι φανερό ότι δεν έχουμε κανένα λόγο να το ανεχόμαστε. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Γεώργιος Ψυχογιός, ανεξάρτητος Βουλευτής. 
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, θα ξεκινήσω με το εξής θέμα, επειδή ακριβώς μας ακουμπάει όλους ή τουλάχιστον θα έπρεπε να μας ακουμπάει όλους, αυτή την τραγική κατάσταση που επικρατεί στην Κρήτη με τους πρόσφυγες και τους μετανάστες. Θα αναφερθώ ως τομεάρχης για πολλά χρόνια, αλλά κυρίως ως άνθρωπος και λιγότερο ως επιστήμονας και πολιτικός. 
Είναι εικόνες ντροπής να βλέπουμε εγκύους, μικρά παιδιά, νέους ανθρώπους μες στα λασπόνερα, να κοιμούνται κάτω από τα απορριμματοφόρα σε πλημμυρισμένες σκηνές σε αποθήκες ή και σε καρότσες. Σας έχουμε προτείνουμε τρόπους για να αντιμετωπιστεί αυτό, με οργανωμένο τρόπο, με κανόνες, με εμπειρία, με τους ανθρώπους του πεδίου, που κάνουν υπέρβαση και με βάση το διεθνές δίκαιο. Δεν το ακολουθείτε και αυτή η εικόνα είναι απαράδεκτη και πρέπει άμεσα να σταματήσει. 

Όμως είστε συνεπείς σε ένα πράγμα, γιατί θέλω να το συνδέσω. Αντί να κάνετε αυτές τις παρεμβάσεις που συζητάμε και να κατευθύνετε κάποιους πόρους εκεί, σε αξιοπρεπείς συνθήκες υποδοχής, δίνετε εκατομμύρια ευρώ δημοσίου χρήματος για τηλεοπτικά και ηχητικά βίντεο προπαγάνδας, που αναπαράγουν μύθους και ψεύτικα στοιχεία της Κυβέρνησής σας στο προσφυγικό-μεταναστευτικό -κι έχω την εμπειρία και τη γνώση να το πω- καλλιεργούν το μίσος, τον ρατσισμό και τον κοινωνικό αυτοματισμό, δηλητηριάζουν και το μόνο που κάνουν είναι να ψαρεύουν στα θολά νερά της Ακροδεξιάς, όπου διαγκωνίζεστε με άλλες δυνάμεις. 
Αυτό όμως είναι πρόβλημα όχι μόνο δικό σας, είναι και πρόβλημα κοινωνικό, διότι εκτρέφουν και ενισχύουν την Ακροδεξιά τελικά και τον φασισμό, τόσο στον δημόσιο λόγο και τη ρητορική όσο και στην πρακτική, με τα τάγματα εφόδου να έχουν επανέλθει στους δρόμους της Ελευσίνας, του κέντρου της Αθήνας και να μαχαιρώνουν αντιφασίστες, ακόμα και μετανάστες. 
Όμως θα σας πω κάτι και βάλτε το καλά στο μυαλό σας. Η ελληνική κοινωνία παρά την κούρασή της, παρά την προπαγάνδα, παρά το γεγονός ότι έχει γονατίσει και φτωχοποιηθεί από τις πολιτικές σας, δεν θα πέσει σε αυτή την άθλια παγίδα που στήνετε με την πάγια πρακτική να δημιουργείτε αποδιοπομπαίους τράγους για τις ανισότητες που εσείς αυξάνετε. Γνωρίζει και πρέπει να δει καθαρά ότι η εξαθλίωση και η στοχοποίηση των πιο ευάλωτων σύντομα έχει φτάσει ήδη και στην πόρτα της κοινωνικής πλειοψηφίας. 
Έρχομαι, κυρίες και κύριοι συνάδελφοι, στο υπό συζήτηση νομοσχέδιο και σαν δικηγόρος που έχω ασκήσει μάχιμη δικηγορία για πολλά χρόνια γνωρίζω ότι η επιτάχυνση της δικαιοσύνης, η μείωση των εκκρεμών υποθέσεων και η δυνατότητα των πολιτών να επιλύουν τις διαφορές τους με γρήγορο και αποτελεσματικό τρόπο είναι ένας αναγκαίος στόχος. Η εναλλακτική επίλυση διαφορών μπορεί να συμβάλει σε αυτή την κατεύθυνση με ένα ενιαίο θεσμικό πλαίσιο. 
Το ερώτημα όμως είναι, πρώτον: Χτυπάμε στη ρίζα του το ζήτημα; Και εννοώ στη ρίζα του, διότι σε μια πρόσφατη επιστολή του διευθύνοντος του Πρωτοδικείου Κορίνθου, που την έφεραν στο Υπουργείο χωρίς να έχω πάρει καμία απάντηση ακόμα, ζητάει συγκεκριμένη στελέχωση σε ειδικότητες, αλλά και οι δικαστικοί υπάλληλοι την αναβάθμιση του Πρωτοδικείου Κορίνθου και των περιφερειακών εδρών σε Νεμέα και Σικυώνα. Αυτές είναι κινήσεις για την αναβάθμιση και επιτάχυνση της δικαιοσύνης, που θα διευκολύνουν πραγματικά τον πολίτη και δεν θα υψώνουν έναν ακόμα οικονομικό και διαδικαστικό φραγμό πριν την προσφυγή στη δικαιοσύνη. 
Διότι η επιτυχία ενός συστήματος δικαιοσύνης δεν μετριέται μόνο από τις υποθέσεις που θα φτάσουν τελικά στο δικαστήριο αλλά και από την ουσιαστική προστασία των δικαιωμάτων του ανθρώπου και των πολιτών, που είναι το αποκούμπι και το τελευταίο καταφύγιο των αδυνάμων η δικαιοσύνη. 
Κύριε Υπουργέ, μετά τις αντιδράσεις έγιναν διορθώσεις από τη διαβούλευση, εξαιρέθηκαν εργατικές διαφορές από την υποχρεωτική προδικασία, τέθηκε υψηλότερο όριο για τις αυτοκινητικές διαφορές, καταργήθηκε το παράβολο των 50 ευρώ για την κατάθεση πρακτικού. Είναι κάποιες αλλαγές που δείχνουν σωστή κατεύθυνση, αλλά οι βασικές αντιφάσεις παραμένουν. 
Υπάρχουν δηλαδή πρόσθετες επιβαρύνσεις χωρίς ορατό όφελος για την επιτάχυνση της δικαιοσύνης που επικαλείστε και που περιλαμβάνει το νομοσχέδιο. Μια διαφορά δηλαδή, για να δώσω ένα παράδειγμα, για λίγα ενοίκια ή μια απαίτηση μιας μικρής επιχείρησης δεν είναι αναγκαστικά μια υπόθεση που αντέχει ένα επιπλέον κόστος ή μια δικονομική οικονομική επιβάρυνση και αναμονή. Αυτό το λέει η Ένωση Διοικητικών Δικαστών, που έχει επισημάνει τον κίνδυνο να εξαρτάται τελικά η ουσιαστική προστασία από το πορτοφόλι του πολίτη. 
Στα άρθρα 80 και 88 η απόρριψη μιας μη δεσμευτικής πρότασης μπορεί, λέει το νομοσχέδιο, υπό προϋποθέσεις να συνεκτιμηθεί για την επιβολή αυξημένων δικαστικών εξόδων» -δηλαδή να τον ακολουθήσει και στη δικαστική οδό- «ενώ για την αποτυχία της διαμεσολάβησης μπορεί να περάσουν τα στοιχεία στη δικαστική διαδικασία». Αυτό είναι ένα πρόβλημα. Η διαμεσολάβηση για να πετύχει πρέπει να εμπνέει εμπιστοσύνη των μερών, όχι φόβο τιμωρίας. Και αυτές τις ενστάσεις τις έχει κάνει ο Δικηγορικός Σύλλογος Αθηνών αλλά και οι φορείς διαμεσολάβησης και ο νομικός κόσμος. 
Έρχομαι στην οικογενειακή και σχολική διαμεσολάβηση. Η καλλιέργεια διαλόγου από τη σχολική ηλικία είναι θεμιτή και απαραίτητη σε δύσκολες συνθήκες που αντιμετωπίζει τώρα η εκπαιδευτική κοινότητα και οι μαθητές. Υπογράμμισε το Χαμόγελο του Παιδιού ότι μια συνηθισμένη σύγκρουση μεταξύ μαθητών δεν είναι το ίδιο προφανώς με τον εκφοβισμό, τη βία ή την κακοποίηση και δεν μπορούμε να ζητάμε από ένα παιδί που φοβάται να διαπραγματευτεί ως ίσο με εκείνο που του εκφοβίζει. 
Και βέβαια η επέκταση του θεσμού στις τελευταίες τάξεις δημοτικού χρειάζεται εκπαιδευμένο προσωπικό, σαφείς διαδικασίες παραπομπής και ουσιαστική παιδαγωγική υποστήριξη. 
Σταχυολογώ από τους φορείς την παρέμβαση του κ. Μαναράκη από την Ελληνική Ένωση Διαμεσολαβητών, που είπε ότι το Υπουργείο Παιδείας έπρεπε να εμπλέκεται άμεσα σε αυτή τη διαδικασία, διότι δεν προσομοιάζουν αυτές τις διαφορές με επίλυση εμπορικών ή αστικών διαφορών στη διαμεσολάβηση. Είναι άλλο πράγμα. Οι καθηγητές και οι εκπαιδευτικοί ξέρουν τον τρόπο, έχουν την εκπαίδευση για το πώς θα επικοινωνήσουν με τα παιδιά και το πώς θα λύσουν τις διαφορές αυτές. Διότι μια κατ’ ιδίαν συνάντηση μπορεί να λύνει τις δικές μας διαφορές, όμως στην περίπτωση των παιδιών μπορεί να είναι βόμβα, που δημιουργεί μεγαλύτερα προβλήματα και ένταση και παρεξηγήσεις και η παρουσία τους πρέπει να επιβληθεί στον κανονισμό. Αυτά νομίζω είναι σημαντικά, πρέπει να τα λάβετε σοβαρά υπόψη. 
Θετικές είναι και ορισμένες ρυθμίσεις για το επίδομα ειδικών συνθηκών στους δικαστικούς υπαλλήλους και τις παρεμβάσεις για προστασία των ανηλίκων. 
Κυρίες και κύριοι συνάδελφοι, η εναλλακτική επίλυση διαφορών πρέπει να είναι μια αξιόπιστη δυνατότητα, όχι υποκατάστατο της υποχρέωσης της πολιτείας να παρέχει ισότιμη δικαστική προστασία. Η ταχύτερη εξέταση συνοδεύεται από δικαιοσύνη, διαφάνεια και ουσιαστική ελευθερία επιλογής. Γιατί η δικαιοσύνη δεν είναι μια υπηρεσία διαθέσιμη μόνο σε όσους μπορούν να πληρώσουν το κόστος της. Είναι θεμελιώδες κοινωνικό δικαίωμα. 
Κυρίες και κύριοι συνάδελφοι, με τη στήριξη του ελληνικού λαού στις επερχόμενες εκλογές, που στις δημοσκοπήσεις με ποσοστό πάνω από 70% οι πολίτες δηλώνουν ότι δεν είναι ικανοποιημένοι από την Κυβέρνηση Μητσοτάκη, θα αναλάβει μια προοδευτική και αριστερή κυβέρνηση, που το 2015-2019 απέδειξε ότι στις πιο δύσκολες συνθήκες μπορεί να στηρίξει την κοινωνική πλειοψηφία και όχι τους λίγους και ισχυρούς, όπως κάνετε εσείς, έχοντας βρει τα πάντα στρωμένα από το 2019 και μετά, ρυθμισμένο χρέος, έξω από τα μνημόνια η χώρα και μια κοινωνία που ήταν όρθια, δεν ευημερούσε αλλά ήταν όρθια. Και δεν μπορεί να λέει ο κόσμος ότι το 2019 ήμουν καλύτερα οικονομικά από ό,τι είναι σήμερα στις δημοσκοπήσεις, όταν έχουν περάσει τόσα δισεκατομμύρια πάνω από τη χώρα, με Ταμείο Ανάκαμψης, με ΕΣΠΑ και άλλες χρηματοδοτήσεις. 
Πρέπει λοιπόν να αναλάβει μια κυβέρνηση προοδευτική και αριστερή, που θα προχωρήσει σε πραγματικές προοδευτικές μεταρρυθμίσεις, με ενσυναίσθηση, με έμφαση σε μια κοινωνία ισότητας και συνοχής, με αξιοπρέπεια και δίκαιους κανόνες αλλά και διεύρυνση των ατομικών και κοινωνικών δικαιωμάτων, όπως αυτά κατακτήθηκαν μετά τη Μεταπολίτευση και που ό,τι και να κάνετε δεν θα καταφέρετε να τα ξηλώσετε. Με πολιτική αλλαγή λοιπόν και κυρίως με αλλαγή πολιτικής. 
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Μηταράκης. 
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, θα ξεκινήσω αναφερόμενος στην τροπολογία για τη στήριξη των νοικοκυριών και των επιχειρήσεων για το θέμα του κόστους των καυσίμων. Και πράγματι η μεγάλη αύξηση της τιμής του πετρελαίου στις διεθνείς αγορές δημιουργεί μια μεγάλη οικονομική ασφυξία σε όλες τις οικονομίες του χώρου. 
Η Κυβέρνηση αποδεικνύει και σήμερα ότι όταν οι διεθνείς εξελίξεις δημιουργούν έκτακτες πιέσεις στον οικογενειακό προϋπολογισμό, παρεμβαίνουμε άμεσα και μετρήσιμα. Και νομίζω είναι ιδιαίτερα σημαντικό να τονίσω ότι αυτή η Κυβέρνηση μπορεί να στηρίξει τα νοικοκυριά και τις επιχειρήσεις λόγω της κατάστασης της ελληνικής οικονομίας, η οποία έχει αυξημένο ρυθμό ανάπτυξης οικονομίας, έχει καταφέρει να δημιουργήσει τη χαμηλότερη ανεργία εδώ και δεκαετίες και συγχρόνως δημιουργεί δημοσιονομικό χώρο. 
Aυτή είναι η μεγάλη διαφορά της διακυβέρνησης Κυριάκου Μητσοτάκη από προτάσεις που ακούμε από τα κόμματα της Αντιπολίτευσης, που προτείνουν εναλλακτικές στρατηγικές, που θα δημιουργήσουν υφεσιακές πιέσεις στην οικονομία ή αύξηση της ανεργίας. Η δική μας πολιτική είναι στοχευμένη και έχει δημιουργήσει αυτή την πολύ καλή ισορροπία στην ελληνική οικονομία, ανάπτυξη, θέσεις εργασίας, δημοσιονομικό χώρο. 
Με την τροπολογία που κατατέθηκε στο σημερινό νομοσχέδιο επεκτείνεται πλέον και στην αμόλυβδη βενζίνη των 95 οκτανίων ο μηχανισμός επιδότησης που είχε θεσπιστεί τον Μάρτιο για τα καύσιμα. Η νομοθετική πρόβλεψη καλύπτει την περίοδο έως τα τέλη Οκτωβρίου και διασφαλίζει ότι το όφελος μετακυλίεται στον τελικό καταναλωτή. 
Στην πράξη, για το δεύτερο δεκαπενθήμερο του Οκτωβρίου η κρατική παρέμβαση είναι 20 λεπτά στο πετρέλαιο θέρμανσης και με τη στήριξη που δίνουν και τα διυλιστήρια τελικά η τιμή του πετρελαίου θέρμανσης θα ανοίξει στο 1,55, έναντι 1,95 που θα άνοιγε χωρίς αυτή τη στήριξη και σε σύγκριση με 1,75 που έκλεισε στο τέλος της περσινής σεζόν.
Και με την αύξηση της επιδότησης για τη θέρμανση των νοικοκυριών η ουσιαστική τιμή που πληρώνει ο καταναλωτής είναι 1,35 ευρώ. Στηρίζουμε το ντίζελ κίνησης με 15 λεπτά και επιπλέον 5 λεπτά τα διυλιστήρια και 10 λεπτά την αμόλυβδη των ενενήντα πέντε οκτανίων. Το όφελος περνάει απευθείας στην αντλία, χωρίς αιτήσεις και χωρίς γραφειοκρατία. Είναι μια παρέμβαση επιπλέον που στοιχίζει 46 εκατομμύρια ευρώ.
Και αυτή είναι η διαφορά ανάμεσα στη θεωρία της Αντιπολίτευσης και στην κυβερνητική πράξη και ευθύνη. Παρακολουθούμε τις διεθνείς τιμές, διατηρούμε τη δημοσιονομική σταθερότητα και όταν χρειάζεται, μπορούμε να επιστρέφουμε το μέρισμα μίας ισχυρότερης οικονομίας στην κοινωνία.
Οφείλω και μερικές απαντήσεις σε προλαλήσαντες Βουλευτές. Πρώτα από όλα, για το ζήτημα της Κίμπερλι Γκίλφοϊλ η Κυβέρνηση συνεργάστηκε ουσιαστικά με την αμερικανική πρεσβεία, όπως συνεργάστηκε με όλους τους διπλωμάτες τις τελευταίες δεκαετίες. Και είναι ιδιαίτερα σημαντικός ο κάθετος ενεργειακός άξονας, ο οποίος ενισχύει τη γεωστρατηγική θέση της χώρας μας. Από εκεί και πέρα, η τοποθέτηση ή η αντικατάσταση ξένων πρεσβευτών είναι αποκλειστική αρμοδιότητα των κρατών τα οποία τους ορίζουν. Η Ελληνική Κυβέρνηση ούτε αποφασίζει ούτε επηρεάζει τέτοιες αποφάσεις.
Να τονίσω, βέβαια, ότι οι ελληνοαμερικανικές σχέσεις δεν εξαρτώνται από ένα πρόσωπο, είναι στρατηγικές σχέσεις μεταξύ δύο κρατών και σήμερα βρίσκονται σε εξαιρετικά υψηλό επίπεδο συνεργασίας σε όλους τους τομείς.
Ως προς το θέμα της Μονής του Σινά που τέθηκε από τον Κοινοβουλευτικό Εκπρόσωπο του ΣΥΡΙΖΑ, το θέμα της οποιασδήποτε συμφωνίας -αν αυτή επέλθει- αφορά το αιγυπτιακό Δημόσιο και τη Μονή. Δεν πρόκειται για κάποια διακρατική συμφωνία στην οποία εμπλέκεται η Ελληνική Κυβέρνηση και κατά συνέπεια, δεν θα είναι μια τέτοια συμφωνία -αν επέλθει- η οποία θα έρθει στη Βουλή. Οποιαδήποτε απόφαση της Μονής είναι απολύτως σεβαστή για μας.
Να σημειώσω, βέβαια, ότι εδώ και αιώνες δεν υπήρξε ούτε μία φράση στην αιγυπτιακή νομοθεσία ή συμφωνία με τη Μονή που να διαφύλαττε το status της Μονής και τη συνέχεια της παρουσίας των μοναχών, θέματα που τώρα προσπαθούν να ρυθμιστούν.
Και να θυμίσω, βέβαια, στους συναδέλφους του ΣΥΡΙΖΑ ότι η πρωτόδικη απόφαση, η οποία ήταν πράγματι εξαιρετικά αρνητική, ήρθε το 2015 και η τότε κυβέρνηση επέλεξε να αγνοήσει το θέμα.
Η Μονή έχει ένα σχέδιο κειμένου, από ό,τι έχουμε ενημερωθεί και αυτή συζητά επ’ αυτού.
Ως προς το θέμα του μεταναστευτικού -τοποθετήθηκα και πριν και στην παρέμβαση που έκανα- τοποθετήθηκε ο αρμόδιος Υπουργός, ο κ. Θάνος Πλεύρης.
Και θέλω να σας πω, κύριε Ψυχογιέ, επειδή κάνατε μια αναφορά πριν και είχαμε την τύχη στην προηγούμενη κοινοβουλευτική περίοδο να μιλάμε συστηματικά, εγώ ως Υπουργός Μετανάστευσης και εσείς ως αρμόδιος Τομεάρχης της τότε αξιωματικής αντιπολίτευσης για το θέμα, η πραγματικότητα είναι ότι οι δομές φιλοξενίας, όταν αυτές δημιουργούνται οργανωμένα και ακολουθούν τα πρότυπα που θέτει ο ευρωπαϊκός κανονισμός για τη λειτουργία δομών φιλοξενίας, προσφέρουν αφενός αξιοπρεπείς συνθήκες διαβίωσης, αλλά και εργασίας για τα στελέχη μας και προσφέρουν και ασφάλεια για τους ωφελούμενους, για το προσωπικό μας και την τοπική κοινωνία.
Βέβαια, υπάρχει ένας διαρκής λαϊκισμός. Τον είδαμε και στην παρέμβαση της Αξιωματικής Αντιπολίτευσης στην τροπολογία του κ. Πλεύρη: Όταν προσπαθεί η Κυβέρνηση να δημιουργήσει τέτοιες οργανωμένες δομές, υπάρχει μια σύμπνοια Αριστεράς και Δεξιάς αντιπολιτευτικού λαϊκισμού, να μαζευτούν όλοι, να διαφωνήσουν με όποιο σχέδιο προταθεί.
Αυτό ακριβώς, κύριε Μάντζο, έγινε και στη Χίο, επειδή αναφερθήκατε σε αυτό: Μαζεύτηκαν η άκρα Αριστερά, η άκρα Δεξιά, η κοινοβουλευτική Αριστερά, η λαϊκιστική Δεξιά εναντίον της οποιασδήποτε πρότασης μπορούσε να τεθεί. Ποιο είναι το αποτέλεσμα; Ναι, υπάρχει δομή φιλοξενίας στη Χίο, λειτουργεί στη ΒΙΑΛ, λειτουργεί σε συνθήκες οι οποίες δεν πληρούν το επίπεδο που θα θέλαμε μέσα σε χωριό, αντί να δημιουργηθεί μια ασφαλής δομή εκτός χωριού. Αυτό ήταν ένα θέμα που πράγματι η προηγούμενη κυβέρνηση, εγώ ως Υπουργός δεν κατάφερα να πετύχω.
Όμως, επειδή, κύριε Μάντζο, παρασυρθήκατε -φαίνεται- από τους συντρόφους σας στο τοπικό ΠΑΣΟΚ και μου δίνετε τη δυνατότητα να τοποθετηθώ σε ένα θέμα που το θεωρώ προνομιακό για εμένα για το τι έγινε στο μεταναστευτικό, θα σας πω μόνο για μισό λεπτό ότι όταν ανέλαβα εγώ Υπουργός Μετανάστευσης τον Ιανουάριο του 2020 στη Χίο στη δομή υπήρχαν πέντε χιλιάδες επτακόσιες αιτούντες άσυλο και περίπου χίλιοι σε πολλά διαμερίσματα τα οποία βρίσκονταν σε διάφορα σημεία του νησιού. Αυτά έκλεισαν όλα. Και όταν παρέδωσα, ήταν διακόσιοι σαράντα τρεις στη ΒΙΑΛ. Μία μείωση, λοιπόν, διαμενόντων στη Χίο επί θητείας μου πάνω από 95%.
Αναφορικά με τις ροές στη Χίο, το 2019 είχαμε οκτώ χιλιάδες τριακόσιες πενήντα αφίξεις, στο πρώτο εξάμηνο του 2023, πριν παραδώσουμε τότε στην πρώτη τετραετία, τριακόσιες πενήντα έξι αφίξεις, άρα, μείωση πάνω από 90% των αφίξεων.
Και βέβαια, η δομή καραντίνας που δημιουργήθηκε και έκλεισε, παρά τις αντιδράσεις πάλι των δικών σας, κύριε Μάντζο, απέτρεψε προβλήματα από τον κορωνοϊό, έκλεισε και οι πολίτες της Χίου στις εκλογές του 2023 τοποθετήθηκαν.
Ως προς το θέμα του αεροδρομίου, επειδή αναφερθήκατε και αυτό είναι προνομιακός χώρος για αυτήν την Κυβέρνηση. Όλοι οι Βουλευτές από το 1974 μέχρι σήμερα υποσχέθηκαν στη Χίο ότι θα γίνει αεροδρόμιο. Το αεροδρόμιο ξεκίνησε το 2022. Το κτίριο ολοκληρώθηκε το 2025 -θα το πω και αυτό- και ο διάδρομος τοποθετείται το 2027.
Υπήρχε, πράγματι, μια απαράδεκτη εικόνα, για την οποία έχω καταθέσει επίκαιρη ερώτηση για τα νερά που μπήκαν στο κτίριο του αεροδρομίου. Πράγματι, απαράδεκτο! Από ό,τι φαίνεται από τις πρώτες ενδείξεις, δεν οφείλεται σε κατασκευαστικό πρόβλημα, αλλά στο ότι η υπηρεσία δεν είχε καθαρίσει τις υδρορροές και όταν καθαρίστηκαν οι υδρορροές, όταν υπήρξε μια πιο έντονη βροχόπτωση προχθές, δεν μπήκε σταγόνα στο κτίριο. Η ουσία είναι ότι το αεροδρόμιο ξεκίνησε το 2022 με δύο συμβάσεις του Υπουργείου Υποδομών, η μία ολοκληρώθηκε και παραδόθηκε το 2025 και η άλλη παραδίδεται το 2027. Άρα και αυτό που ζήτησαν οι Χιώτες προ δεκαετιών και αυτό θα τελειώσει με Κυβέρνηση Κυριάκου Μητσοτάκη.
Τώρα στο θέμα του σημερινού νομοσχεδίου, είναι ιδιαίτερα κρίσιμη η κωδικοποίηση της νομοθεσίας, με τον ν. 4622/2019 το επιτελικό κράτος το έθεσε ως βασική του προτεραιότητα. Η κωδικοποίηση είναι στοιχείο ασφάλειας δικαίου και του κράτους δικαίου και έχουμε σημαντικά μετρήσιμα αποτελέσματα στο θέμα της κωδικοποίησης.
Βέβαια, εδώ έχουμε κάτι περισσότερο από μια απλή κωδικοποίηση: Έχουμε έναν ενιαίο Κώδικα Εναλλακτικής Επίλυσης Διαφορών, κάτι ιδιαίτερα σημαντικό για την προστασία του πολίτη. Συγκεντρώνει, επικαιροποιεί και εξορθολογίζει διάσπαρτες διατάξεις και εισάγει νέους κανόνες και νέα εργαλεία, επιδιώκοντας τη γρηγορότερη, οικονομικότερη και αποτελεσματικότερη αντιμετώπιση αστικών διαφορών, πριν αυτές οδηγηθούν στη δικαστική αντιδικία.
Βέβαια, συνολικά έχουν γίνει μεγάλες προσπάθειες και θέλω να σας συγχαρώ, κύριε Υφυπουργέ, για τις μεγάλες προσπάθειες που έχουν γίνει για τη συνολική μεταρρύθμιση της δικαιοσύνης.
Ο Νέος Δικαστικός Χάρτης, οι αλλαγές στην Πολιτική Δικονομία, η Δικαστική Αστυνομία, η ψηφιοποίηση, το νέο σύστημα JustStat αρχίζουν και παράγουν απτά αποτελέσματα. Δεκαοχτώ μήνες μετά την εφαρμογή του Δικαστικού Χάρτη ο εκτιμώμενος χρόνος έκδοσης απόφασης στα πρωτοδικεία μειώθηκε από επτακόσιες εβδομήντα τέσσερις ημέρες σε τριακόσιες πενήντα επτά και το πρώτο τρίμηνο του 2026 σε τριακόσιες εννιά μέρες. Άρα, έχουμε φτάσει τον ευρωπαϊκό μέσο όρο των τριακοσίων επτά ημερών. Ο ρυθμός εκκαθάρισης των υποθέσεων από 86% ξεπέρασε το 105%. Άρα, πλέον όχι απλώς εκκαθαρίζουμε νέες εκκρεμότητες, αλλά μειώνουμε και το απόθεμα εκκρεμοτήτων, καθώς μπορούμε να δικάσουμε περισσότερες υποθέσεις από όσες κατατίθενται στη δικαιοσύνη. Υπήρχαν τετρακόσιες δεκατρείς χιλιάδες εκκρεμείς υποθέσεις στο πρώτο τρίμηνο του 2025 και αυτές πλέον μειώνονται ταχύτατα.
Κάθε εργαλείο που μπορεί να επιλύσει αποτελεσματικά μια διαφορά πριν από την τακτική δίκη, χωρίς, βέβαια, να περιορίζει το δικαίωμα της δικαστικής προστασίας, για εμάς έχει πραγματική αξία.
Ο Νέος Κώδικας οργανώνει τρεις βασικές μορφές παρέμβασης: Πρώτον, τη διαιτησία, δεύτερον, τη διαμεσολάβηση και τρίτον, τη δικαστική μεσολάβηση. Ο Κώδικας κάνει ένα ακόμα σημαντικό βήμα: Διευρύνει την υποχρεωτική προδικαστική προσφυγή και πριν φτάσουμε στο δικαστήριο, τα μέρη πρέπει σε συγκεκριμένες υποθέσεις να περάσουν από μία εισαγωγική συνεδρία διαμεσολάβησης ή δικαστικής μεσολάβησης. Άρα, μεταξύ άλλων, βασικές κατηγορίες, όπως οικογενειακών και περιουσιακών διαφορών, κληρονομικές διαφορές, υποθέσεις της τακτικής διαδικασίας άνω των 20.000 ευρώ στο μονομελές πρωτοδικείο και οι υποθέσεις του πολυμελούς, καθώς και συγκεκριμένες εταιρικές διαφορές.
Και βέβαια, υπάρχει μία ειδική πρόβλεψη πολύ σημαντική για διαφορές πρώτων εγγράφων στο Κτηματολόγιο.
Υπάρχει μια διάταξη με ιδιαίτερη σημασία: «Αν μετά την υποχρεωτική προδικασία ακολουθήσει δίκη, τα σχετικά έξοδα δικάζονται ως δικαστικά έξοδα». Είναι ένα σαφές μήνυμα ότι η πολιτεία δεν αντιμετωπίζει τη διαμεσολάβηση ως μια τυπική παράλληλη διαδικασία, αλλά ως οργανικό μέρος ενός σύγχρονου συστήματος απονομής της δικαιοσύνης. 
Θέλω να κάνω μια ιδιαίτερη αναφορά στο άρθρο 94 για τη «Φωνή του Παιδιού». Για πρώτη φορά προβλέπεται αυτοτελής κατ’ ιδίαν συνεδρία με το ανήλικο τέκνο, με οικογενειακό διαμεσολαβητή και υποχρεωτική συμμετοχή κατάλληλα καταρτισμένου ψυχολόγου. Η συμμετοχή του παιδιού είναι εθελοντική και σωστά. Όμως, πρέπει να διασφαλίσουμε ότι το εθελοντικό του παιδιού δεν θα μπορεί στην πράξη να ματαιώνεται από προσχηματική άρνηση ή από επιρροή κάποιου εκ των γονέων, ιδίως όταν μιλάμε για ένα μικρό παιδί που δυσκολεύεται να διαμορφώσει, ακόμα και να εκφράσει, ανεπηρέαστα τη δική του βούληση. Ιδίως τα τελευταία χρόνια, μετά τη μεταρρύθμιση για την συνεπιμέλεια, έχει τεθεί το ζήτημα της γονικής αποξένωσης για το οποίο έχουμε συζητήσει πολλές φορές και που αποτελεί ένα ιδιαίτερα σημαντικό ζήτημα το οποίο αναδεικνύεται εντονότερα στο δημόσιο διάλογο. 
Επίσης, να σημειώσω για το άρθρο 207 ότι αυστηροποιούμε την αντιμετώπιση οργανωμένων κατ’ επάγγελμα απατών, συμπεριλαμβανομένων και των ηλεκτρονικών απατών, όταν οι δράστες εκμεταλλεύονται την ηλικία ή τη διανοητική κατάσταση του θύματος. 
Ιδιαίτερα σημαντικό είναι και το άρθρο 209. Όταν ένας εκπαιδευτικός εγκαλείται για πράξη που φέρεται να τέλεσε στο πλαίσιο άσκησης των καθηκόντων του, δεν θα εφαρμόζεται αυτομάτως σε βάρος του η αυτόφωρη διαδικασία. Δεν θεσπίζουμε ακαταδίωκτο, αλλά προστατεύουμε τον εκπαιδευτικό από την καταχρηστική εργαλειοποίηση της αυτόφωρης διαδικασίας, ώστε να μπορεί να ασκεί με υπευθυνότητα τα καθήκοντά του. 
Σήμερα, κυρίες και κύριοι συνάδελφοι, συζητάμε ένα πάρα πολύ σημαντικό νομοσχέδιο που στηρίζει τη λειτουργία της δικαιοσύνης. Η δικαιοσύνη είναι βασικός πυλώνας της δημοκρατίας και η ανεξαρτησία της είναι αδιαπραγμάτευτη. Η δική μας ευθύνη είναι να της δίνουμε καλύτερους νόμους, σύγχρονες υποδομές, επαρκές ανθρώπινο δυναμικό και τα εργαλεία που επιτρέπουν στον πολίτη να βρίσκει το δίκιο του γρηγορότερα και αποτελεσματικότερα. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τώρα τον λόγο έχει ο κ. Γαβρήλος Γεώργιος, Ανεξάρτητος Βουλευτής. Θα ακολουθήσουν ο κ. Κυριαζίδης και η κ. Κοροβέση. 
Ορίστε, κύριε Γαβρήλο, έχετε τον λόγο.
ΓΕΩΡΓΙΟΣ ΓΑΒΡΗΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, συζητάμε σήμερα ενώπιον της Ολομέλειας ένα ακόμη νομοσχέδιο του Υπουργείου Δικαιοσύνης, το οποίο από την Κυβέρνηση βαφτίζεται για μία ακόμη φορά ως μεταρρύθμιση, ενώ δεν είναι τίποτα άλλο από μπαλώματα σε προηγούμενους νόμους της ίδιας αυτής Κυβέρνησης. 
Και το ερώτημα σε σχέση με το περιεχόμενο και την ουσία των διατάξεων είναι: Άραγε, κύριε Υπουργέ, επιθυμείτε την επιτάχυνση του έργου της δικαιοσύνης με αυτό το νομοσχέδιο; Θεσπίζετε μια δικονομική προδικασία με αυτό το νομοσχέδιο ή πλέον πρέπει να δείτε το πρόβλημα που υπάρχει σε σχέση με την απονομή δικαιοσύνης και με την αντιμετώπιση και τη διασφάλιση των δικαιωμάτων των συμπολιτών μας; Αυτά είναι τα ερωτήματα που μπαίνουν σε σχέση με το νομοσχέδιο που φέρνετε. 
Για μία ακόμη φορά νομίζω μένετε σε επικοινωνιακά ζητήματα που έχουν να κάνουν με την επιτάχυνση και μόνο της δικαιοσύνης. Και εκεί βέβαια όσους δείκτες και νούμερα να επικαλείστε, η ελληνική κοινωνία ξέρει ότι δεν τα έχετε καταφέρει. Οι Έλληνες πολίτες φορολογούμενοι ξέρουν ότι δεν τα έχετε καταφέρει επτά χρόνια στο τιμόνι της χώρας. 
Και βέβαια αυτό το νομοσχέδιο έρχεται σε ένα περιβάλλον για τη χώρα που ένα ιδιωτικό χρέος αυξάνεται και έχει φτάσει στα 240 δισεκατομμύρια, εβδομήντα χιλιάδες πλειστηριασμοί γίνονται κάθε χρόνο, απροστάτευτη η πρώτη κατοικία, απροστάτευτη η επαγγελματική στέγη, απροστάτευτη η αγροτική γη. 
Την ίδια ώρα χτυπάνε τα καμπανάκια από την EUROSTAT, με το 87% των Ελλήνων πολιτών να ισχυρίζεται ότι δεν τα βγάζει πέρα. Και αυτή είναι η πραγματικότητα. Ένα 50,5% δεν μπορεί να αντιμετωπίσει μια έκτακτη ανάγκη στο νοικοκυριό του, όταν ο μέσος όρος στην υπόλοιπη Ευρώπη είναι 29%. Ένα 67% του ελληνικού λαού ισχυρίζεται ότι βρίσκεται σε φτώχεια. Αυτός είναι που λέμε ο δείκτης υποκειμενικής φτώχειας και που είναι ο μεγαλύτερος πλέον σε όλη την Ευρώπη. 
Σε αυτό το περιβάλλον έρχεται ασφαλώς η Κυβέρνηση να μας πει ότι αντιμετωπίζει το μεγάλο ζήτημα της ακρίβειας. Αλήθεια, πώς αντιμετωπίζετε το πρόβλημα με τα καύσιμα όταν δεν τολμάτε να φορολογήσετε τα διυλιστήρια που μέχρι τον Ιούνιο είχαν 1,2 δισεκατομμύρια κέρδη; Αλήθεια, πώς αντιμετωπίζετε το πρόβλημα όταν το ελληνικό δημόσιο έως τον Αύγουστο είχε 1,5 δισεκατομμύρια υπερπλεόνασμα; Όχι αυτό που είχε προϋπολογίσει η Κυβέρνηση για το 2026, αλλά 1,5 δισεκατομμύρια παραπάνω από τα πλεονάσματα που ήδη είχε δεσμευτεί και είχε προϋπολογίσει για το 2026. 
Δημιουργείτε μια φοροεπιδρομή με διατήρηση του ΦΠΑ στο 24%, με τη μη μείωση του Ειδικού Φόρου Κατανάλωσης, ενώ άλλα κράτη προχωρούν σε τέτοιες παρεμβάσεις. Επίσης, δεν παίρνετε μέτρα που δεν έχουν δημοσιονομικό κόστος, όπως τον έλεγχο στην πηγή και με πλαφόν για τα διυλιστήρια στην τιμή των καυσίμων, αλλά -όπως προείπα- και τη φορολόγησή τους από τα υπερκέρδη που έχουν.
Το ίδιο κάνατε και με τα τρόφιμα. Έκλεισε ο πληθωρισμός για τον Σεπτέμβριο στο 5,8% και δεν τολμάτε να ακούσετε τις προτάσεις της Αντιπολίτευσης για μείωση του ΦΠΑ στα τρόφιμα στο 6% για ένα διάστημα για έλεγχο της αγοράς. Γιατί; Γιατί θέλετε να δημιουργείτε υπερπλεονάσματα, προκειμένου να έχετε μικροπολιτική δυνατότητα να δίνετε επιδόματα στοχευμένα εκεί που θέλετε και την ώρα που θέλετε, ενώ έχετε στραγγίξει την αγορά.
Και η μεγάλη κουβέντα που γίνεται δεν είναι αν ο δημοσιονομικός χώρος είναι 2,2%, αλλά η μεγάλη κουβέντα που πρέπει να καταλάβει και ο ελληνικός λαός και το θέμα που βάζει η Αντιπολίτευση είναι γιατί με αυτή την υπερφορολόγηση των έμμεσων φόρων στραγγίζετε την πραγματική οικονομία -νοικοκυριά και επιχειρήσεις- και δεν αφήνετε τον κόσμο να ανασάνει. Όμως, θα μπορούσατε να δημιουργήσετε και δημοσιονομικό χώρο με τη φορολόγηση των διυλιστηρίων ή των υπερκερδών των τραπεζών και των μεγάλων σούπερ μάρκετ που έχουν κάνει καρτέλ στην αγορά με τη δική σας ανοχή. 
Αυτή είναι η κατάσταση μέσα στην οποία έρχεται ένα Υπουργείο Δικαιοσύνης, που επί Κυβέρνησης κ. Μητσοτάκη και Νέας Δημοκρατίας έχει καταρρακώσει τους θεσμούς και έχει απαξιώσει τον ίδιο το θεσμό της δικαιοσύνης. Ένα 70% του ελληνικού λαού δεν εμπιστεύεται πλέον τη δικαιοσύνη, κύριε Υπουργέ!
Βέβαια είναι ξεκάθαρο ότι είμαστε εκτεθειμένοι και στην Ευρωπαϊκή Ένωση για την κατάλυση του κράτους δικαίου στη χώρα μας με τις συνεχείς παρεμβάσεις που κάνετε. Τελευταίο παράδειγμα, ακόμη δεν έχει απολογηθεί, δεν έχει δώσει εξηγήσεις και δεν έχει το φιλότιμο να έχει παραιτηθεί ο Υπουργός Δικαιοσύνης, ο κ. Φλωρίδης για την υπόθεση Τριαντόπουλου. Πήγατε, μπαζώσατε, παραβιάσατε τον χώρο, ο κ. Τριαντόπουλος διώκεται και δεν έχετε να πει ένα συγγνώμη στον ελληνικό λαό το Υπουργείο Δικαιοσύνης και ο πολιτικός προϊστάμενος, ο κ. Φλωρίδης γι’ αυτά που έλεγε μερικούς μήνες πριν.
 Στο συγκεκριμένο νομοσχέδιο δεν έγινε καμία διαβούλευση όπως ακούστηκε εδώ από τον Δικηγορικό Σύλλογο και από άλλους φορείς. Φέρνετε ένα σχέδιο νόμου όπου δεν αντιμετωπίζετε ούτε τη γραφειοκρατία, ενώ αντίθετα την αυξάνετε για τον Έλληνα πολίτη που θέλει να επιλύσει μια διαφορά του. Δηλαδή αυξάνετε τα έξοδά του και ουσιαστικά τι κάνετε; Δημιουργείτε έναν δικονομικό προθάλαμο δικαστικής επίλυσης της διαφοράς αντί πραγματικά να αντιμετωπίζετε το πρόβλημα και να είναι μία εξωδικαστική επίλυση της όποιας διαφοράς, αλλά με ισοτιμία.
Εσείς φέρνετε ένα νομοσχέδιο, που είναι ξεκάθαρο ότι είναι ένα ταξικό νομοσχέδιο και πάλι το αδύναμο μέρος δεν θα μπορέσει να βρει το δίκιο του μέσα από τις παρεμβάσεις που κάνετε. Αντί να στηρίξετε τους αδύναμους και αυτούς που έχουν ανάγκη τη συνδρομή της πολιτείας με μία τέτοια διαδικασία διαιτησίας, μεσολάβησης, εσείς ουσιαστικά ανοίγετε τον δρόμο προκειμένου να πάει η υπόθεση στα δικαστήρια, να καταλήξει στα δικαστήρια. Και τι κάνετε; Φέρνετε μία διάταξη, που ουσιαστικά λέτε ότι όλη αυτή η προδικασία της διαμεσολάβησης καταλήγει με μία έκθεση του διαμεσολαβητή που θα πηγαίνει και στα δικαστήρια, δηλαδή ουσιαστικά παύει και η αρχή της εμπιστευτικότητας της διαδικασίας. Και πάλι εκεί το αδύναμο μέρος θα έχει το πρόβλημα να βρει το δίκιο του με βάση αυτή τη διάταξη που εισάγετε.
Δεν αντιμετωπίζεται κανένα πρόβλημα με τη διάταξη που φέρνετε για την επίλυση διαφορών με τα ανήλικα και αντί να επιλέξετε και το σχολείο μέσα, το αφήνετε απ’ έξω. Αμνηστεύετε ανώτερα στελέχη του ΔΕΔΔΗΕ σε περίπτωση πυρκαγιών και είναι μια επιλογή συνειδητή για να πέσουν στα μαλακά οι υμέτεροι, οι δικοί σας φίλοι και στελέχη σήμερα στον ΔΕΔΔΗΕ. 
Κλείνω με ένα θέμα που αφορά την Αργολίδα. Μόλις προχθές είδαμε μία ταμπέλα στο Ναύπλιο να «κοτσάρεται» από την ΕΤΑΔ ότι πωλείται μέσα στον αστικό ιστό της πόλης ένα οικόπεδο, χωρίς καμία διαβούλευση με την τοπική κοινωνία, χωρίς να συζητηθούν οι ανάγκες του Δήμου Ναυπλιέων που δεν έχει ούτε σχολεία ούτε διοικητήριο ούτε ένα πνευματικό κέντρο. Ερήμην της τοπικής κοινωνίας προχωράτε στο ξεπούλημα ενός φιλέτου μέσα στην πόλη του Ναυπλίου. Αυτή η πολιτική πρέπει να αλλάξει. Έχετε ακολουθήσει επιζήμιες πολιτικές για τη χώρα και πρέπει να αλλάξει αυτό. 
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Κυριαζίδης…
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Κύριε Πρόεδρε, θα μπορούσα να κάνω μία μικρή παρέμβαση;
ΠΡΟΕΔΡΕΥΩΝ (Γεώργιος Λαμπρούλης): Ναι. Έχετε το δικαίωμα, βεβαίως.
Παρακαλώ, κύριε Υπουργέ, έχετε τον λόγο.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Κυρίες και κύριοι Βουλευτές, ζήτησα τον λόγο γιατί νωρίτερα υπήρχε μια αντιπαράθεση δική μου με τον κ. Βελόπουλο με κάποιες φωτογραφίες οστών, που έφερε εδώ και τις άφησε και ότι δεν είναι στη δικογραφία κ.λπ., κ.λπ.. 
Πρώτον, είδα την ανάρτηση που έκανε δημόσια ένας συγγενής των θυμάτων, μετά από την τοποθέτηση του κ. Βελόπουλου για τα οστά αυτά, ο οποίος γράφει στην ανάρτησή του ότι αυτά είναι εκεί και είναι οστά ζώων, δεν αφορούν ανθρώπους. 
Δεύτερον, ζήτησα να πληροφορηθώ, πράγματι, από το ρεπορτάζ γενικά αν τελικά υπήρξε αυτή η εξέλιξη τότε και πώς είναι αυτά εκεί. Αυτά, λοιπόν, τα οστά που είναι σε κάποιες κούτες και είναι εκτός δικογραφίας, με βάση μελέτη που έγινε κατά τη διάρκεια της ανάκρισης από ανθρωπολόγο, πιστοποιήθηκαν ότι ανήκουν σε ζώα και γι’ αυτό δεν είναι στη δικογραφία. 
Καταλαβαίνετε, λοιπόν, ότι ακόμα και σήμερα συνεχίστηκε μία απάτη, η οποία ξεπερνά κάθε όριο. Αρχηγός κόμματος εδώ έφερε φωτογραφίες, που δεν τόλμησε να καταθέσει επίσημα στα Πρακτικά αλλά τις άφησε εδώ, λέγοντας ότι υπάρχουν οστά ανθρώπων που δεν συμπεριελήφθησαν κ.λπ., κ.λπ. και τελικά όλα αυτά είναι οστά ζώων. Δεν ξέρω ποια λέξη θα μπορούσα να χρησιμοποιήσω για όλη αυτή τη συμπεριφορά.
Ευχαριστώ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Κυριαζίδης από τη Νέα Δημοκρατία.
ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε.
Μετέχοντας στη συγκεκριμένη επιτροπή, κύριοι Υπουργοί, συναδέλφισσες και συνάδελφοι, οι καλούμενοι φορείς σε κάθε νομοσχέδιο στην πλειοψηφία ήταν θετικοί στο περιεχόμενο του νομοσχεδίου που ερχόταν προς συζήτηση ή νομοθέτηση. Βεβαίως υπήρχαν και ενστάσεις, υπήρχαν και προτάσεις, οι οποίες σε έναν μεγάλο βαθμό γίνονταν και γίνονται αποδεκτές -αναφέρθηκαν και από τον συνάδελφο, τον κ. Ψυχογιό- και στο σημερινό νομοσχέδιο υπήρξαν κάποιες προτάσεις που υιοθετήθηκαν από πλευράς του Υπουργείου. Άρα, μιλάμε για νομοσχέδια, τα οποία είχαν μια -θα έλεγα- εκ προοιμίου θετική αποδοχή. 
Ερχόμενος στο σημερινό νομοσχέδιο, η αποτελεσματική απονομή της δικαιοσύνης αποτελεί τον πυλώνα κάθε ευνομούμενης πολιτείας, ωστόσο η διαχρονική συσσωρευμένη και συσσώρευση υποθέσεων στα πινάκια δημιουργεί σημαντικές καθυστερήσεις. Σε αυτό το περιβάλλον η εισαγωγή των εναλλακτικών μορφών επίλυσης διαφορών, με προεξάρχουσες τη διαμεσολάβηση και τη δικαστική μεσολάβηση, αποτελεί μία από τις σημαντικότερες μεταρρυθμίσεις στο σύστημα απονομής της δικαιοσύνης. Η θεσμοθέτηση και εφαρμογή των εναλλακτικών μορφών επίλυσης διαφορών μετατοπίζουν το βάρος από την παραδοσιακή μονομερή επιβολή μιας δικαστικής κρίσης στη σύνθεση των αμοιβαίων συμφερόντων των αντιδίκων. 
Σαφώς, το κύριο προτέρημα για το σύστημα απονομής δικαιοσύνης αποτελεί η αποσυμφόρηση των δικαστηρίων. Η εκούσια ή υποχρεωτική υπαγωγή διαφορών σε διαδικασίες μεσολάβησης απομακρύνει από τα τακτικά δικαστήρια όγκους υποθέσεων, επιτρέποντας στους δικαστικούς λειτουργούς να επικεντρωθούν σε περίπλοκες ή μείζονος σημασίας νομικές υποθέσεις και συγχρόνως ενισχύεται η εμπιστοσύνη των πολιτών στον θεσμό της δικαιοσύνης. Η δικαστική μεσολάβηση, η οποία διεξάγεται ενώπιον ειδικά εκπαιδευμένων δικαστών, προσδίδει κύρος και εγκυρότητα στη διαδικασία, αποδεικνύοντας ότι ο ίδιος ο μηχανισμός της δικαιοσύνης ενθαρρύνει τη συνεννόηση και όχι την αέναη αντιδικία. 
Όμως, οι πλέον ωφελούμενοι από τις εναλλακτικές μορφές επίλυσης δικαστικών διαφορών είναι αναμφίβολα οι πολίτες. Σε αντίθεση με την πολυετή αναμονή μιας οριστικής απόφασης στον βαθμό της τακτικής δικαιοσύνης, η μεσολάβηση μπορεί να ολοκληρωθεί σε εξαιρετικά σύντομο διάστημα -συχνά εντός εβδομάδων- προσφέροντας άμεση άρση της αβεβαιότητας. 
Δεν θα πρέπει να παραλείψουμε και την οικονομική ελάφρυνση, καθώς τα έξοδα ενός συμβατικού δικαστικού αγώνα, όπως οι αμοιβές των πληρεξουσίων δικηγόρων για πολλαπλές δικασίμους, τα παράβολα και ενδεχομένως τα έξοδα των πραγματογνωμόνων περιορίζονται δραστικά καθιστώντας τη διαδικασία οικονομικά προσβάσιμη. 
Φτάνοντας στο προς συζήτηση νομοσχέδιο, εμφανώς αποτελεί μια ριζική και ολική αναμόρφωση του θεσμικού πλαισίου της εναλλακτικής επίλυσης διαφορών στην Ελλάδα συγκεντρώνοντας και κωδικοποιώντας διασπαρμένα νομοθετήματα σε έναν ενιαίο κώδικα. Κεντρικοί στόχοι της μεταρρύθμισης είναι η ουσιαστική αποσυμφόρηση των τακτικών δικαστηρίων, η ταχύτερη και ποιοτικότερη απονομή της δικαιοσύνης, καθώς και η εμπέδωση μιας νέας κουλτούρας ειρηνικής και συναινετικής διευθέτησης των διαφορών. 
Στο πρώτο μέρος του νομοσχεδίου, καθιερώνονται οριζόντιες γενικές και θεμελιώδεις αρχές όπως η αυτονομία και η καλή πίστη, η απόλυτη εμπιστευτικότητα των διαδικασιών, καθώς και η αμεροληψία, ανεξαρτησία και ουδετερότητα των τρίτων προσώπων που διεξάγουν τη διαδικασία αποκλείοντας περιπτώσεις προκατάληψης ή σύγκρουσης συμφερόντων. Εισάγεται επισήμως η καινοτόμος δυνατότητα διαδοχικού συνδυασμού μεθόδων, ενώ προβλέπονται ρητές εξαιρέσεις σε συγκεκριμένες κατηγορίες υποθέσεων όπως η ενδοοικογενειακή βία, οι διαφορές αγνώστου διαμονής και υποθέσεις του Δημοσίου.
Ως προς την υποχρεωτική προδικαστική προσφυγή, διευρύνεται το πεδίο εφαρμογής σε κληρονομικές και εταιρικές διαφορές, ενώ αφαιρούνται πλήρως οι εργατικές διαφορές προς την προστασία του ασθενέστερου μέρους και μειώνεται το χρηματικό όριο για τις περιουσιακές διαφορές του Μονομελούς Πρωτοδικείου. Η αδικαιολόγητη άρνηση συμμετοχής στην εισαγωγική συνεδρία επισύρει χρηματικές κυρώσεις από 100 έως 1.000 ευρώ.
Στον τομέα της διαιτησίας, υιοθετείται ένα ενιαίο σύστημα εσωτερικής και διεθνούς διαιτησίας, ενώ η αρμοδιότητα εκδίκασης της αγωγής ακύρωσης ιδιωτικών αποφάσεων μεταφέρεται αποκλειστικά στον Άρειο Πάγο για ταχύτητα και ασφάλεια δικαίου. 
Παράλληλα, ο θεσμός της διαμεσολάβησης αναβαθμίζεται ουσιαστικά με τη θέσπιση ενιαίας ψηφιακής πύλης, την εισαγωγή ειδικών μορφών όπως η δικονιακή και με ακρόαση του παιδιού παρουσία ψυχολόγου, η κτηματολογική ή η σχολική και πανεπιστημιακή διαμεσολάβηση, καθώς και με τη θέσπιση συστήματος επαγγελματικής εξέλιξης και αυστηρού πειθαρχικού δικαίου για τους διαμεσολαβητές. 

Αντίστοιχα θεσμοθετείται πλήρως η δικαστική μεσολάβηση με τη σύσταση ειδικών γραφείων στις εφετειακές περιφέρειες Αθηνών, Θεσσαλονίκης, Πειραιώς. 
Ξεπερνώντας τα όρια ενός απλού τεχνοκρατικού νομοθετήματος το παρόν νομοσχέδιο αντανακλά μια συγκεκριμένη αντίληψη για την κοινωνία, το κράτος και την οικονομία και τελικά για την ίδια την έννοια της δικαιοσύνης προωθώντας μια νέα νομική κουλτούρα, την κουλτούρα της εναλλακτικής επίλυσης των διαφορών. Ο πολίτης μετατρέπεται σε συνδιαμορφωτή της λύσης του προβλήματός του αποφεύγοντας το υψηλό οικονομικό και ψυχολογικό κόστος της δικαστικής αντιδικίας, τη συσσώρευση τεράστιου όγκου υποθέσεων στα πολιτικά δικαστήρια, μια δυσάρεστη και γνωστή σε όλους μας πραγματικότητα η οποία αποτελεί τροχοπέδη για την κοινωνική ειρήνη και τη οικονομική ανάπτυξη της χώρας. 
Εν κατακλείδι, η διαμεσολάβηση και η δικαστική μεσολάβηση δεν λειτουργούν απλώς ως συμπληρωματικά εργαλεία των δικαστηρίων, αλλά μετασχηματίζουν τη δικαιοσύνη από μια απρόσωπη κρατική υπηρεσία σε μια ταχεία, ευέλικτη και ανθρωποκεντρική διαδικασία επίλυσης διαφορών. 
Τέλος, κύριε Υπουργέ, συναδέλφισσες και συνάδελφοι, θα ήθελα να μεταφέρω την προώθηση του Δικηγορικού Συλλόγου Δράμας. Είχαν προτείνει βεβαίως την ύπαρξη ενός μεταβατικού εφετείου καθότι η απόσταση από το σημερινό εφετείο στην Κομοτηνή είναι πάνω από 130 χιλιόμετρα και αυτό δυσκολεύει πάμπολλες φορές γιατί αναγκάζονται να υπάρχουν αναβολές, αναστολές ή η συνέχιση της διαδικασίας των υποθέσεων και την επόμενη μέρα με αποτέλεσμα το κόστος να είναι δυσβάσταχτο και για τους δύο αντιδίκους αλλά επίσης και για τους ίδιους τους δικηγόρους. Πληροφορούμαι ότι ανάλογη πρόταση υπάρχει και από πλευράς του Δικηγορικού Συλλόγου Καβάλας. Θέλω να πιστεύω ότι θα τεθεί και στη συνέχεια στη συζήτηση. Ως θέμα τέθηκε στις αρχές της εβδομάδας και στον Πρόεδρο του Αρείου Πάγου που βρέθηκε στη Δράμα.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Κύριε Χήτα, να δώσουμε τον λόγο στην κ. Κοροβέση την οποία έχουμε ανακοινώσει; 
ΚΩΝΣΤΑΝΤΙΝΟΣ ΧΗΤΑΣ: Ένα λεπτό θα χρειαστώ.
ΠΡΟΕΔΡΕΥΩΝ (Γεώργιος Λαμπρούλης): Για παρέμβαση; 
Ορίστε, έχετε τον λόγο. 
ΚΩΝΣΤΑΝΤΙΝΟΣ ΧΗΤΑΣ: Ούτε ένα λεπτό, γιατί ακούστηκαν φοβερά πράγματα πριν από λίγο από τον κ. Φλωρίδη, ο οποίος δεν έκατσε να ακούσει την απάντηση. Δεν ξέρω πού πήγε πάλι. Εδώ θα είμαστε μέχρι το βράδυ. Θα ξαναπάρω τον λόγο να το ξαναπώ. 
Ήρθε και είπε κάτι χωρίς να μας πει ποιος το λέει, τι λέει. Εμείς μιλάμε με ονόματα. Γι’ αυτά που κατέθεσε σήμερα ο Πρόεδρός μας στα Πρακτικά της Βουλής, εμείς λέμε όνομα. Μας τα έδωσαν γονείς. Τα έδωσε ο Πρόεδρος, ο κ. Ασλανίδης. Ποιον επικαλείται ο κ. Φλωρίδης; Να μας πει ποιον. Ποιον; Έναν γονέα που έκανε ένα tweet σήμερα; Μήπως τον κ. Πλακιά; Ποιον; Να μας πει. Εμείς τους λέμε ότι αυτό το υλικό το οποίο καταθέσαμε σήμερα μας το έδωσε ο Ασλανίδης, ο Πρόεδρος του συλλόγου των Τεμπών και είναι υλικό το οποίο έχει κατατεθεί στη δίκη η οποία είναι σε εξέλιξη. 
Εμείς λέμε πάντα και κάνουμε πάντα ό,τι μας ζητάνε οι άνθρωποι αυτοί, οι πενήντα επτά, πλην ενός ή δύο που έχουν αποστασιοποιηθεί. Ο Πλακιάς που γύρισε τελείως την ιστορία του… Εμείς επικαλούμαστε τον Πρόεδρο του συλλόγου των Τεμπών. Αυτός μας τα έδωσε και τα καταθέσαμε στον Υπουργό για να λάβει γνώση ότι συμβαίνει αυτό το πράγμα. Αυτό είπε σήμερα. Πάρτε τα δείτε τι είναι αυτά. Αυτά μας τα κατέθεσε σήμερα. Κι εμείς επικαλούμαστε τον σύλλογο των Τεμπών, και τον Πλακιά, κύριε Υπουργέ.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): …(δεν ακούστηκε).
ΚΩΝΣΤΑΝΤΙΝΟΣ ΧΗΤΑΣ: Εμείς λέμε, κύριε Φλωρίδη… Μπήκε ο άνθρωπος. Είναι προσωπικό πλέον. Μπήκε ο άνθρωπος. Εμείς λέμε, κύριε Φλωρίδη ότι αυτά που κατατέθηκαν σήμερα μας τα έδωσε ο κ. Ασλανίδης, ο Πρόεδρος του συλλόγου των Τεμπών. Εσείς ήρθατε και είπατε ένα tweet και έναν… Δεν μας είπατε ονόματα. Ποιος; Ο κ. Πλακιάς; Το tweet είναι του κ. Πλακιά; Πείτε. 
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Θα σας πω τώρα. 
ΚΩΝΣΤΑΝΤΙΝΟΣ ΧΗΤΑΣ: Όχι, δεν ξέρω. Ρωτάμε. Εμείς σας λέμε τις φωτογραφίες που ήθελε ο κ. Βελόπουλος να λάβετε εσείς εις γνώση. Σας τις έδωσε. Μας τις έδωσε ο Πρόεδρος του συλλόγου των Τεμπών. Είπαν «παιδιά, αυτά βρέθηκαν εκεί και τα καταθέσαμε στη δίκη». Και αυτά καταθέσαμε σήμερα. 
Ξαναλέω. Κύριε Φλωρίδη, ο κ. Ασλανίδης είναι ο Πρόεδρος του συλλόγου των Τεμπών και είναι ο άνθρωπος που σας αποκάλεσε τέρας. Ο κ. Ασλανίδης σας αποκάλεσε τέρας. Είναι και αυτός πατέρας που έχει χάσει παιδιά εκεί. Έχει χάσει δικούς του ανθρώπους. Αυτός, λοιπόν, ο άνθρωπος που ο Πρόεδρος του συλλόγου Τεμπών έδωσε αυτές τις φωτογραφίες οι οποίες, λέει, θα συμπεριληφθούν πλέον στη δίκη και τις καταθέσαμε σήμερα στη Βουλή των Ελλήνων. 
Εμείς λέμε όνομα. Μας τις έδωσε αυτός, ο Ασλανίδης. Εσείς; Πείτε μας ποιος είναι αυτός που έκανε την εξέταση και είπε ότι δεν ανήκουν τα οστά εκεί και ποιανού είναι το tweet, για να καταλάβουμε. Πολύ απλά. Δεν ξέρω τι δεν καταλαβαίνετε. Και επικαλούμαστε και τώρα που σας μιλάω τον Πρόεδρο του συλλόγου των Τεμπών. Δεν λέμε κάτι στον αέρα «κάποιος μας είπε κάτι ή μας έδωσε». 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Δεν σας σώζει αυτό.
ΚΩΝΣΤΑΝΤΙΝΟΣ ΧΗΤΑΣ: Ο κ. Ασλανίδης μας έδωσε αυτά τα χαρτιά. Εκπροσωπεί το σύνολο των γονέων των Τεμπών και είπε να καταθέσουμε στη Βουλή και υπόψιν του Υπουργού Δικαιοσύνης και για ποιο λόγο δεν συμπεριλαμβάνονται στη δίκη. Τόσο απλά. Πείτε μας και εσείς ποιανού είναι το tweet. Τόσο απλά. 
ΠΡΟΕΔΡΕΥΩΝ (Γεώργιος Λαμπρούλης): Να ενημερώσω και τους δυο Υπουργούς ότι ήδη έχετε αξιοποιήσει δύο από τις τρεις παρεμβάσεις σας. Εάν κάνετε χρήση και της τρίτης, ως δικαιούστε, δεν θα υπάρχει δυνατότητα έως το τέλος της συνεδρίασης ξανά να παρέμβετε. Μόνο στο πλαίσιο της ομιλίας σας. 
Αν θέλετε να παρέμβετε, έχετε το δικαίωμα. 
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Μάλιστα, κύριε Πρόεδρε. Θα ήθελα να παρέμβω.
ΠΡΟΕΔΡΕΥΩΝ (Γεώργιος Λαμπρούλης): Παρακαλώ. Έχετε τον λόγο.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Κύριε Χήτα, τα πράγματα είναι πολύ δύσκολα για σας. Ξέρετε γιατί; Γιατί έγινε και δεύτερη δημοσιοποίηση από άλλο συγγενή πριν από λίγο. Ξέρετε τι λέει; Ότι πριν από δύο χρόνια το 2024 ακριβώς τέτοια μέρα, στις 15 Οκτωβρίου του 2024, ο διορισμένος από τον ανακριτή ανθρωπολόγος κατέθεσε την έκθεσή του, η οποία είναι μέσα στη δικογραφία και προσδιόριζε ως οστά αυτά από σκύλο ή κάποια άλλα από αγελάδα. Από το 2024 είναι σε γνώση όλων που έχουν σχέση με την υπόθεση αυτή ότι υπάρχει έκθεση ανθρωπολόγου που διαχώρισε τα οστά και έμειναν εκτός δικογραφίας όλα εκείνα τα οστά που αφορούν ζώα, αγελάδες, σκύλους, μοσχαράκια κτλ.. 
Αυτά ήρθατε να μας πείτε σήμερα ότι συνιστούν μια τεράστια έλλειψη στην ανάκριση. Δείτε τι σας γράφουν οι συγγενείς οι οποίοι δεν μιλούν με λόγια του αέρα. Αναφέρονται σε συγκεκριμένες πραγματογνωμοσύνες που όρισε η ανάκριση. Εκτός δικογραφίας έμειναν όλα εκείνα τα οστά που ο ανθρωπολόγος χαρακτήρισε ότι ανήκουν σε ζώα. Αυτά. Και ελπίζω να σταματήσετε να συνεχίζετε αυτήν την απάτη. Δεν σας ωφελεί. 
ΠΡΟΕΔΡΕΥΩΝ (Γεώργιος Λαμπρούλης): Το λόγο έχει η κ. Κοροβέση, ανεξάρτητη Βουλευτής. 
ΜΥΡΤΩ ΚΟΡΟΒΕΣΗ: Ευχαριστώ, κύριε Πρόεδρε.
Κύριε Υπουργέ, κύριε Υφυπουργέ, κυρίες και κύριοι συνάδελφοι, πριν περάσω στο σημερινό νομοσχέδιο του Υπουργείου Δικαιοσύνης που συζητάμε σήμερα, θα ήθελα να σταθώ και εγώ στην τροπολογία για την επιδότηση των καυσίμων που φέρνει σήμερα η Κυβέρνηση. 
Για μία ακόμα φορά η απάντηση στην ακρίβεια είναι ένα επίδομα, μια προσωρινή ενίσχυση σε ένα πρόβλημα που έχει γίνει μόνιμο. Για να είμαι απολύτως ξεκάθαρη δεν αμφισβητώ -κανείς νομίζω από όλους μας δεν αμφισβητεί- την ανάγκη πραγματικής ανακούφισης των νοικοκυριών, ανακούφισης από τα καύσιμα και από το ότι η βενζίνη έχει γίνει πολυτέλεια, ανακούφισης από τα υπέρογκα κόστη των ενοικίων που καλούνται να πληρώσουν, ανακούφισης από τα τρόφιμα του σούπερ μάρκετ που δεν μπορεί πλέον μία οικογένεια να αγοράσει μετά τις 20 του μήνα, ανακούφισης από το πετρέλαιο θέρμανσης. 
Αλλά ξέρετε, δεν μπορεί μια ολόκληρη κοινωνία να ζει από επίδομα σε επίδομα. Χρειαζόμαστε σοβαρή οικονομική πολιτική, ουσιαστική ενίσχυση των εισοδημάτων και πραγματική αντιμετώπιση της ακρίβειας. 
Διότι το ζητούμενο, κυρίες και κύριοι, δεν είναι να βοηθάμε τους πολίτες να αντέχουν τη φτώχεια, είναι να δημιουργούμε τις συνθήκες έτσι ώστε να μπορέσουν να ζήσουν με αξιοπρέπεια.
Και εισέρχομαι τώρα στο νομοσχέδιο του Υπουργείου Δικαιοσύνης. 
Κυρίες και κύριοι συνάδελφοι, η δικαιοσύνη που αργεί είναι φυσικά ένα πρόβλημα, αλλά η δικαιοσύνη στην οποία δεν μπορείς καν να φτάσεις είναι ένα ακόμη μεγαλύτερο πρόβλημα. Και αυτό είναι το βασικό ερώτημα που οφείλουμε να απαντήσουμε σήμερα: Ο νέος Κώδικας Εναλλακτικής Επίλυσης Διαφορών διευκολύνει πράγματι την πρόσβαση των πολιτών στη δικαιοσύνη ή κινδυνεύει να προσθέσει εμπόδια σε ένα ήδη δύσκολο και χρονοβόρο σύστημα;
Ας ξεκινήσουμε από το αυτονόητο. Κανείς δεν αμφισβητεί την ανάγκη να ενισχύσουμε τη διαμεσολάβηση. Κανείς δεν υποστηρίζει ότι κάθε διαφορά πρέπει υποχρεωτικά να καταλήγει σε μια δικαστική αίθουσα. Η συναινετική επίλυση μπορεί πράγματι να είναι ταχύτερη, οικονομικότερη και αποτελεσματικότερη, αλλά υπάρχει μια θεμελιώδης διαφορά. Είναι άλλο να δίνεις στον πολίτη περισσότερες επιλογές και είναι άλλο να μετατρέπεις την επιλογή του σε μια νέα υποχρέωση.
Και δυστυχώς, παρά τις βελτιώσεις που έγιναν κατά τη διαβούλευση, το νομοσχέδιο εξακολουθεί να δημιουργεί σοβαρά ερωτήματα. Πρώτα από όλα, για τον τρόπο με τον οποίο νομοθετούμε. Δεν μπορεί η νομοθετική διαδικασία να χαρακτηρίζεται από συνεχείς μεταβολές, αιφνιδιασμούς και ανεπαρκή χρόνο ουσιαστικής επεξεργασίας. 
Και θα σας μιλήσω ειλικρινά. Αυτό που με προβληματίζει ιδιαίτερα είναι ο κίνδυνος η διαμεσολάβηση να χάσει τον πραγματικό της χαρακτήρα. «Βίαιη αλλοίωση του θεσμού της διαμεσολάβησης». Σας θυμίζει κάτι, κύριε Υπουργέ; Αυτά δεν είναι δικά μου λόγια, είναι λόγια που χρησιμοποίησε ο Δικηγορικός Σύλλογος Αθηνών.
Και αν θέλετε και τη δική μου εκτίμηση, εγώ προσωπικά φοβάμαι ότι κινδυνεύει ο θεσμός της διαμεσολάβησης να μετατραπεί από έναν ευέλικτο μηχανισμό επίλυσης διαφορών σε μια σύνθετη προδικαστική διαδικασία, γεμάτη διατυπώσεις, προθεσμίες και πρόσθετες οικονομικές επιβαρύνσεις. Δηλαδή, τι κάνουμε εδώ πέρα; Αντί να απλοποιούμε τη διαδρομή προς τη δικαιοσύνη, δημιουργούμε μια νέα διαδικασία πριν από τη δίκη. Και τότε, ποια ακριβώς είναι η μεταρρύθμιση για την οποία μιλάμε; Ότι ο πολίτης θα πρέπει να ξεπεράσει περισσότερα εμπόδια για να φτάσει στον δικαστή του;
Και ξέρετε, θα ήθελα να σταθώ και να δώσω έμφαση σε ένα ιδιαίτερα σημαντικό ζήτημα, στις προθεσμίες και στην παραγραφή των αξιώσεων. Στη νομική επιστήμη γνωρίζουμε καλά ότι μια διαδικαστική λεπτομέρεια μπορεί να έχει τεράστιες ουσιαστικές συνέπειες. Αν ένας πολίτης συμμετέχει σε μια υποχρεωτική διαδικασία και δεν διασφαλίζεται με απόλυτη σαφήνεια η προστασία του από την παραγραφή ή την παρέλευση των αποσβεστικών προθεσμιών, τότε διακινδυνεύει να χάσει το δικαίωμα που προσπαθεί να προστατεύσει. Και αυτό δεν είναι ένα δευτερεύον τεχνικό ζήτημα, είναι ένα ζήτημα κράτους δικαίου. Διότι δεν μπορεί ο νόμος να υποχρεώνει τον πολίτη να ακολουθήσει μια διαδικασία και, ταυτόχρονα, ο νόμος να αφήνει περιθώριο να χαθεί το δικαίωμά του, όσο εκείνος συμμορφώνεται με τη διαδικασία αυτή.
Εδώ είναι που απαιτούνται, κυρίες και κύριοι, απόλυτα σαφείς εγγυήσεις. Και θα μου επιτρέψετε να αναφερθώ και στην επαγγελματική μου ιδιότητα. Ξέρετε, είμαι μάχιμη δικηγόρος-εργατολόγος και γνωρίζω πολύ καλά ότι πίσω από κάθε δικογραφία δεν υπάρχει απλώς μια νομική διαφορά. Υπάρχει ένας άνθρωπος. Υπάρχει ένας εργαζόμενος που διεκδικεί δεδουλευμένα. Υπάρχει μια γυναίκα που αντιμετωπίζει διακρίσεις στον χώρο εργασίας. Υπάρχει ένας άνθρωπος που απολύθηκε και προσπαθεί να εξασφαλίσει τα απαραίτητα για την οικογένειά του.
Σε αυτές τις περιπτώσεις, ξέρετε, ο χρόνος δεν είναι μια αφηρημένη δικονομική έννοια. Είναι χρήματα που λείπουν από το οικογενειακό εισόδημα, είναι ανασφάλεια και είναι καθημερινή πίεση. Και κυρίως, υπάρχει μια πραγματικότητα που δεν μπορούμε να την παραγνωρίζουμε -τι να κάνουμε τώρα- οι διάδικοι δεν είναι πάντα ισότιμοι στην πράξη, ακόμα κι όταν είναι ίσοι απέναντι στον νόμο. Ο εργαζόμενος και ο εργοδότης δεν διαθέτουν πάντοτε την ίδια οικονομική αντοχή, ούτε την ίδια διαπραγματευτική ισχύ. Για αυτό και η προστατευτική λειτουργία του εργατικού δικαίου είναι ακριβώς αυτή, να προστατεύει τα δικαιώματα του εργαζομένου, και για αυτό έχει τόσο μεγάλη σημασία.
Αναγνωρίζω ότι οι εργατικές διαφορές εξαιρέθηκαν τελικά από την υποχρεωτική προδικαστική διαδικασία, και αυτή είναι μια θετική μεταβολή. Αλλά διερωτώμαι, και δεν μπορώ να μην σας ρωτήσω τα εξής. Γιατί χρειάστηκε η παρέμβαση ολόκληρου του νομικού κόσμου και των δικηγορικών συλλόγων για να αναγνωριστεί η ιδιαιτερότητα των εργασιακών δικαιωμάτων και των εργασιακών σχέσεων; Γιατί η προστασία του ασθενέστερου μέρους δεν αποτέλεσε εξαρχής αδιαπραγμάτευτη προϋπόθεση του νομοθετικού σχεδιασμού;
Αυτή η συζήτηση, ξέρετε, έχει σημασία και πέρα από τις εργατικές διαφορές. Διότι η πρόσβαση στη δικαιοσύνη δεν μπορεί να εξαρτάται από το πορτοφόλι κανενός. Ένας οικονομικά ισχυρός διάδικος μπορεί να αντέξει περισσότερα έξοδα, περισσότερες διαδικασίες και μεγαλύτερες καθυστερήσεις. Ο οικονομικά ασθενέστερος όμως είναι αυτός που μπορεί να αναγκαστεί να εγκαταλείψει μια βάσιμη αξίωση, επειδή δεν μπορεί να συνεχίσει να πληρώνει για να τη διεκδικεί. 
Αυτή είναι μια κοινωνική ανισότητα την οποία, κυρίες και κύριοι, οφείλουμε να αντιμετωπίσουμε. Εδώ υπάρχει και ένα ζήτημα ακόμη, που δεν πρέπει να το προσπεράσουμε. Η διαμεσολάβηση στηρίζεται στην εμπιστευτικότητα, στην αυτονομία των μερών και στην ελεύθερη συναίνεση. Όταν, όμως, η άρνηση συμμετοχής ή συναίνεσης μπορεί να αποκτά διαδικαστικές συνέπειες, δημιουργείται ένα σοβαρό ερώτημα. Πόσο ελεύθερη τελικά παραμένει αυτή η συναίνεση; 
Αντίστοιχα, οι προβλέψεις για την ψηφιακή καταχώριση των πρακτικών πρέπει προφανώς να συνοδεύονται από απολύτως σαφείς εγγυήσεις για το απόρρητο και την προστασία των προσωπικών δεδομένων. Διότι, φυσικά, δεν μπορούμε να επικαλούμαστε τον εκσυγχρονισμό και να παραβλέπουμε θεμελιώδεις εγγυήσεις της διαδικασίας.
Και εδώ θέλω να θέσω και ένα ακόμα ερώτημα προς το Υπουργείο σας. Γιατί επιλέγουμε να ενισχύσουμε τη διαμεσολάβηση κυρίως μέσα από υποχρεώσεις και όχι μέσα από θετικά κίνητρα; Γιατί δεν συζητάμε για ουσιαστικά φορολογικά και οικονομικά κίνητρα για τη συναινετική επίλυση των διαφορών; Γιατί δεν επενδύουμε περισσότερο στην ενημέρωση των πολιτών, στη νομική βοήθεια και στην ανάπτυξη εμπιστοσύνης στον θεσμό; 
Διότι, κυρίες και κύριοι, η κουλτούρα της συναίνεσης δεν οικοδομείται με διοικητικές επιβαρύνσεις, οικοδομείται όταν ο πολίτης αντιλαμβάνεται ότι μια διαδικασία είναι πραγματικά χρήσιμη, πραγματικά δίκαιη και πραγματικά προσιτή.
Και κλείνοντας, θέλω να επισημάνω κάτι. Προφανώς η επιτάχυνση της δικαιοσύνης είναι αναγκαία, αλλά πρέπει να φύγετε από τη συνήθη πρακτική σας και πρέπει να σταματήσετε να μεταφέρετε το κόστος και την ευθύνη στους πολίτες. 
Χρειαζόμαστε ενίσχυση των δικαστικών υπηρεσιών, επαρκές προσωπικό, σύγχρονες υποδομές, ψηφιακά εργαλεία και πραγματική αξιολόγηση των μεταρρυθμίσεων. Χρειαζόμαστε τον θεσμό της διαμεσολάβησης να λειτουργεί ως ευκαιρία και όχι ως εμπόδιο. Και πάνω από όλα, χρειαζόμαστε μια πολιτεία που δεν αντιμετωπίζει τον πολίτη ως πρόβλημα, επειδή και μόνο προσφεύγει στη δικαιοσύνη.
Κυρίες και κύριοι, θα κλείσω λέγοντας ότι η θεμελιώδης εγγύηση της δημοκρατίας είναι να είναι η δικαιοσύνη όχι μόνο ένας μηχανισμός διαχείρισης των υποθέσεων. Δεν μπορεί η δικαιοσύνη να αποτελεί προνόμιο μόνο εκείνων που έχουν τον χρόνο και τα χρήματα να περιμένουν. Η δικαιοσύνη πρέπει πραγματικά να ξαναγίνει δικαίωμα όλων. 
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ. 
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Κύριε Πρόεδρε, μπορώ να έχω τον λόγο για να καταθέσω τις νομοτεχνικές βελτιώσεις;
ΠΡΟΕΔΡΕΥΩΝ (Γεώργιος Λαμπρούλης): Μισό λεπτό, κύριε Γιαννούλη. Θα καταθέσει νομοτεχνικές ο κύριος Υπουργός.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Κύριε Πρόεδρε, καταθέτω τις εξής νομοτεχνικές βελτιώσεις.
(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:













ΠΡΟΕΔΡΕΥΩΝ (Γεώργιος Λαμπρούλης): Παρακαλώ να μοιραστούν οι νομοτεχνικές βελτιώσεις στις Κοινοβουλευτικές Ομάδες για να λάβουν γνώση.
Ο κ. Γιαννούλης, ο Κοινοβουλευτικός Εκπρόσωπος του Σύριζα, έχει τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Τώρα έρχονται οι νομοτεχνικές;
ΕΥΑΓΓΕΛΙΑ ΛΙΑΚΟΥΛΗ: Τι ώρα είναι αυτή που έρχονται; 
ΧΡΗΣΤΟΣ ΓΙΑΝΝΟΥΛΗΣ: Θα υπάρξουν και χειρότερα, κυρία Λιακούλη. Να είστε σίγουρη για αυτό. 
ΕΥΑΓΓΕΛΙΑ ΛΙΑΚΟΥΛΗ: Να το σχολιάσετε αυτό, για την ώρα κατάθεσης των νομοτεχνικών βελτιώσεων, και εσείς, κύριε Γιαννούλη.
ΧΡΗΣΤΟΣ ΓΙΑΝΝΟΥΛΗΣ: Κοιτάξτε να δείτε. Θα μου επιτρέψετε να πω το εξής.
Καταρχάς, ευχαριστώ πολύ, κύριε Πρόεδρε για τον λόγο.
Θα μου επιτρέψετε μια ιδιαίτερη συνθήκη, μια ιδιαίτερη συνθήκη στην οποία ένας απλός πολίτης, όπως εγώ, πρέπει να υπερασπιστεί την αξία προσώπων που φεύγουν από τη ζωή, η οποία όμως είναι άμεσα συνδεδεμένη με τη μάχη που δίνουμε οι περισσότεροι εξ ημών -αφήνω την ανάλγητη πλειοψηφία της Νέας Δημοκρατίας- για τη βελτίωση της ζωής των πολιτών.
Χαίρομαι πάρα πολύ που στην Έδρα βρίσκεται ο κ. Λαμπρούλης και απέναντί μου είναι και οι συνάδελφοι του ΚΚΕ. Πριν από λίγες ώρες έφυγε από τη ζωή ένα πρόσωπο που για εμένα έχει παίξει καθοριστικό ρόλο, και ανθρώπινα και πολιτικά. Είναι η ηθοποιός Μπέτυ Βαλάση, με την οποία με συνδέει μια πολύ στενή συγγενική σχέση -μητέρα μου, θεία μου- ένας άνθρωπος που μου άνοιξε ορίζοντες στη ζωή για να μπορώ ενώπιόν σας να ζητάω το δίκιο.
Είναι η γυναίκα που μέσα από τη λαϊκή αφήγηση προσπάθησε και από την τέχνη -και είμαι ευγνώμων στο KKE- γιατί τα τελευταία χρόνια της ζωής της στηρίχτηκε όσο κανείς στο παρελθόν για να διανύσει τα τελευταία χρόνια της ζωής της. Αυτή η ευγνωμοσύνη θα είναι δια βίου. Κύριε Πρόεδρε, αγαπητοί συνάδελφοι του KKE, εάν κρατήθηκε στη ζωή μέχρι σήμερα η Μπέτυ Βαλάση, το οφείλει και στην τέχνη της και στους συντρόφους της, τον Τίτο Βανδή και τον Χαρίλαο Φλωράκη, αλλά και στις δομές του KKE.
 Γιατί σας τα λέω όλα αυτά; Όχι για να εκμαιεύσω τη συγκίνησή σας, απλά για να σας δείξω ότι τον δρόμο της ελπίδας και της προοπτικής τον δείχνουν τα παραδείγματα της βιωματικής συμπεριφοράς. Γιατί απέναντί μας έχουμε τους ανθρώπους που ονειρεύονται έναν καλύτερο κόσμο για όλους και τους ανθρώπους που παλεύουν για έναν καλύτερο κόσμο για λίγους. Κι εδώ έρχεται και ουσία ο πυρήνας που οι παραδόσεις και οι πολιτικές αξίες γίνονται πυξίδα ζωής. 
Εύχομαι σε όλους όσους πιστεύουν ότι με ευκολία μπορούν να προσπεράσουν την αλήθεια να αναθεωρήσουν τη στάση τους για τη ζωή. Όπως για παράδειγμα στέκομαι σε αυτή τη σημερινή, περίεργη για μένα, ανθρώπινη και βιωματική κατάσταση. Ένας δικός μου άνθρωπος φεύγει από τη ζωή, ένας άνθρωπος που βρισκόταν σε έναν άλλο πολιτικό χώρο, μία γυναίκα φωτιά και δύναμη, ατσάλι και βαμβάκι, με μεγάλωσε λέγοντάς μου: «Φρόντισε στη ζωή σου να ρουφήξεις κάθε στιγμή, με αξίες και εντιμότητα». Και το κράτησα αυτό. Το κρατώ και της το οφείλω για να σας πω ότι σε όλα όσα συζητάμε σήμερα και με αυτή την πυξίδα και με την πολιτική ορθότητα να είμαστε εδώ για τους πολλούς και όχι για τους λίγους, μπαίνοντας για τα υπόλοιπα λεπτά της ομιλίας -και συγχωρέστε με για τον προσωπικό τόνο, δεν θα καταχραστώ ποτέ για λόγους δημοσιότητας τα συναισθήματά μου ούτε τη συγκίνηση ούτε αυτό που νιώθω- είμαστε ταγμένοι εδώ για τους πολλούς, για τους πολίτες και για να το κάνουμε αυτό θα πρέπει σίγουρα να νομοθετούμε γι’ αυτούς. 
Ο ΣΥΡΙΖΑ - Προοδευτική Συμμαχία απέναντι στην τροπολογία που αφορά την ποιότητα ζωής των πολιτών σε σχέση με τον χειμώνα που έρχεται, σε σχέση με όλα όσα περιμένουν τους ανθρώπους που έχουν 10 και 15 χιλιάδες εισόδημα το χρόνο, δεν απαντά με επικοινωνία, δεν απαντά με συμψηφισμούς. Απαντά με πρόταση. Έχω την τιμή να ανακοινώσω στο Σώμα ότι καταθέτουμε πρόταση νόμου, καταψηφίζοντας το γονατογράφημα της τροπολογίας για το επίδομα θέρμανσης. Καταθέτουμε πρόταση νόμου με αντικείμενο κυρίως την έκτακτη εισφορά στα υπερκέρδη διυλιστηρίων, τη μείωση του ειδικού φόρου κατανάλωσης σε βαθμό και σε ποσοστό που καθιστά ουσιαστικά εργαλείο και βοήθημα για τους πολίτες κατά 92,5%, με βάση το ελάχιστο που επιτρέπεται και από την εργαλειοθήκη της Ευρωπαϊκής Επιτροπής και της Ευρωπαϊκής Ένωσης. Δεν υποκρινόμαστε τους μαχητές του τύπου, τους διεκδικητές του βουτύρου, σε μια Σύνοδο Κορυφής για πράγματα που ισχύουν και μπορούν να εφαρμοστούν ήδη για τους Έλληνες πολίτες. 
Με μία εμπεριστατωμένη νομοθετική πρωτοβουλία, την οποία θα έχετε σε λίγη ώρα και στη διάθεσή σας, αλλά και το Σώμα θα έχει τη δυνατότητα να τη μελετήσει, βοηθάμε αυτόν που με απλά λόγια ζει σε αυτή τη χώρα και θα χρειαστεί τρεις χιλιάδες λίτρα πετρελαίου θέρμανσης για τον χειμώνα, που κοστίζουν περίπου 4,5 με 5  χιλιάδες ευρώ. Είναι το μισό ετήσιο εισόδημα. Αυτό δεν γίνεται! Αυτό δεν γίνεται! Δεν βγαίνει! Αν εσείς έχετε το θάρρος ή το πολιτικό θράσος να βγείτε και να πείτε ότι για το δεκαπενθήμερο που θα γλιτώσει κάποιος κάποια ευρώ θα βγάλει και όλο τον χειμώνα, θα πείτε ψέματα. 
Καλούμε τους Έλληνες Βουλευτές, καλούμε τα μέλη του ελληνικού Κοινοβουλίου επιτέλους να αντιληφθούμε ότι απευθυνόμαστε σε πολίτες που δοκιμάζονται, ταλαιπωρούνται γιατί δεν υπάρχει η κοινή λογική, που λέει ότι δεν θα γίνει φτωχότερος κάποιος που κερδίζει 22 ευρώ ανά βαρέλι διύλισης, εάν από κέρδη 1,5 δισεκατομμυρίου τα κέρδη του μειωθούν κατά 500 εκατομμύρια. Κι αυτό είναι η αλήθεια. 
Το σύνολο της νομοθετικής πρωτοβουλίας που θα αναπτυχθεί και τις επόμενες ημέρες, αφορά και μια σανίδα σωτηρίας για τη δημοκρατία. Γιατί, ξέρετε, οι κοινωνικές ανισότητες παράγουν πολύ κρίσιμες και επικίνδυνες γωνίες και παγίδες και τη δημοκρατία. 
Καταθέτουμε, λοιπόν, ως πράξη ευθύνης, ως πράξη πολιτικής ενσυναίσθησης, ως πράξη ουσιαστικής στήριξης των Ελλήνων πολιτών, μία νομοθετική πρωτοβουλία για τη διαχείριση του συνόλου της αισχροκέρδειας στα καύσιμα και στην ενέργεια έτσι ώστε οι Έλληνες πολίτες να βγάλουν τον χειμώνα με αξιοπρέπεια. 
Επανέρχομαι στον όρο «αξιοπρέπεια» γιατί αυτό είναι και το καταστάλαγμα, αυτό είναι το επιμύθιο και της εισαγωγής που έκανα για τους ανθρώπους που πορευτήκαμε μαζί, για τους ανθρώπους που ζήσαμε, θαυμάσαμε, μας καθόρισαν και είχαν μία και μόνη αξία, ότι είμαστε εδώ για τους ανθρώπους και όχι για τις καρέκλες. 
Σας ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η Κοινοβουλευτική Εκπρόσωπος από το Κομμουνιστικό Κόμμα Ελλάδας, η Διαμάντω Μανωλάκου. 
ΔΙΑΜΑΝΤΩ ΜΑΝΩΛΑΚΟΥ: Το Κομμουνιστικό Κόμμα Ελλάδας αποχαιρετά με βαθιά συγκίνηση και εκτίμηση τη σπουδαία ηθοποιό Μπέτυ Βαλάση, έναν άνθρωπο με ξεχωριστό ήθος, καλλιέργεια και αγωνιστική στάση σε όλη της τη ζωή. 
Και να μπούμε στο νομοσχέδιο. Σε ένα άδικο σύστημα δεν μπορεί να υπάρχουν δίκαιοι νόμοι, ακόμα κι αν αφορά τον Κώδικα Εναλλακτικής Επίλυσης Διαφορών. Εάν ίσχυε, θα ήταν αντίφαση. Γι’ αυτό στο νομοσχέδιο αυτό θεσπίζονται κάποιες γενικόλογες αρχές που είναι σε πιο αντιδραστική κατεύθυνση, στη διαμεσολάβηση μεταξύ μερών, που βέβαια δεν είναι ισότιμα σε μια σειρά διαδικασίες. Γιατί υπερισχύουν τα συμφέροντα των οικονομικά ισχυρότερων, άρα η ανισοτιμία και αδικία συνεχίζεται και με νομική βούλα, υποτάσσοντας τον πιο αδύναμο στον πιο ισχυρό. 
Καθόλου τυχαία, λανσάρατε την επιβολή υποχρεωτικής υπαγωγής στη διαμεσολάβηση των εργατικών διαφορών, δηλαδή επιβολή συναίνεσης του λύκου με τα πρόβατα, ώστε με νομοθετική βούλα ο εκμεταλλευτής να δικαιώνεται και να αλυσοδένεται ακόμα πιο σφιχτά ο εκμεταλλευόμενος, αυτός που παράγει τον πλούτο και δεν το απολαμβάνει. Η αδικία σε όλο της το μεγαλείο. Ευτυχώς, το αποσύρατε μπροστά στην κατακραυγή. Όμως, επαγρύπνηση. Μπορεί να μας το φέρετε σε μια άσχετη τροπολογία όπως κάνετε συνήθως. «Παλιά μου τέχνη κόσκινο».
Επίσης, επιχειρείται η άμεση αλλά και η έμμεση ιδιωτικοποίηση της δικαιοσύνης προωθώντας την επιβολή, δηλαδή την υποχρεωτικότητα στη διαπραγμάτευση ανάμεσα σε άνισα μέρη. Γιατί, όμως, υπάρχει εξαναγκασμός για υποχρεωτική διαιτησία και διαμεσολάβηση, με επιβολή ακόμα και χρηματικών ποινών για μη συμμετοχή, όταν αναγνωρίζεται η μέχρι τώρα αποτυχία του θεσμού διαμεσολάβησης; Μα γιατί η επιτάχυνση που θέλετε, υπηρετεί αφενός την αποσυμφόρηση των δικαστηρίων από εργατικές λαϊκές υποθέσεις που υποβαθμίζετε και θεωρείτε σαν χαμένο χρόνο, για να μπορεί να λειτουργεί γρηγορότερα η δικαιοσύνη για ανάγκες επενδύσεων και επενδυτών -καθαρά ταξική επιλογή- όπως και η πολιτική του αστικού συστήματος και των κομμάτων του. Επίσης, δημιουργεί ακόμα πιο κερδοφόρα μαγαζιά μέσω της διαβάθμισης και κατηγοριοποίηση τους.
Πώς είναι, λοιπόν, δυνατόν, με πληθώρα νόμων που προωθούν την ανισότητα και ευνοούν τα κέρδη των επιχειρηματικών ομίλων σε βάρος των εργαζομένων και του λαού, να υπάρξει πρόταση νόμου υπέρ ασθενέστερου διαδίκου ή από τη συγκέντρωση σε ένα νομοθέτημα των μέχρι σήμερα διατάξεων θα διαπνέουν ασφάλεια δικαίου στους εργαζόμενους, όπως υποστηρίζει ο Υφυπουργός Δικαιοσύνης;
Σήμερα, η ανασφάλεια είναι δεδομένη και ανιχνεύεται στις διάφορες δημοσκοπήσεις. Και πώς να μην είναι έτσι τα πράγματα, όταν πρώτη βγαίνει η ακρίβεια και το επιβεβαιώνει και η ΕΛΣΤΑΤ και η ανασφάλεια ακολουθεί; Το λέω γιατί τα ίδια τα νούμερα είναι μαρτυριάρικα. Στους βιομήχανους δόθηκαν ως επιδότηση 95 εκατομμύρια ευρώ για αντιμετώπιση ενεργειακού κόστους. Στους αυτοαπασχολούμενους και στην αγροτιά, που το έχουν ακόμα μεγαλύτερη ανάγκη για επιβίωση, ουσιαστικά τίποτα. Γιατί η τροπολογία σας, που ανεμίζετε με θρασύτητα, την ονομάζετε ανακούφιση για τις λαϊκές οικογένειες. Είναι, όμως, μέτρα κοροϊδία για το πετρέλαιο θέρμανσης, το πετρέλαιο κίνησης και τη βενζίνη. Οι κρατικές επιδοτήσεις στην αντλία έχει αποδειχτεί ότι είναι μέτρα όχι μόνο που δεν μειώνουν τις τιμές για τα λαϊκά νοικοκυριά, αλλά επιδοτούν την ενεργειακή ακρίβεια και ενισχύουν τους ενεργειακούς ομίλους. Ουσιαστικά, άνθρακες ο θησαυρός τα μέτρα σας. Δεν κάνετε τίποτα άλλο παρά να ανακοινώνετε αυξημένες τιμές κατά 40% στην ενέργεια.
Προκαλείτε, παρουσιάζοντας τα μέτρα επιδότησης σαν κοινωνικές παρεμβάσεις που ανακουφίζουν και το παρουσιάζετε σαν τη μεγαλύτερη στήριξη που δίνετε σε ευρωπαϊκό επίπεδο, την ώρα που ξεκάθαρα έχετε σαν στόχο να θωρακίσετε και να ενισχύσετε τους επιχειρηματικούς ομίλους και την κερδοφορία τους που είναι στα ύψη.
Συνεπώς, στον πάγο σκοπεύει η Κυβέρνηση και οι όμιλοι να βάλετε φέτος χιλιάδες νοικοκυριά σε όλη τη χώρα, προκειμένου να μην πειραχτεί ούτε ένα σεντ από τα κέρδη τους, που σπάνε το ένα πίσω από το άλλο τα ρεκόρ και τα δημοσιονομικά πλεονάσματα που σας απασχολούν, την ώρα που ο ενεργειακός πόλεμος με την εμπλοκή και των κυβερνώντων και του αστικού συστήματος και των άλλων κομμάτων, κλιμακώνεται. Να πώς πετυχαίνετε το ρεκόρ των επενδύσεων και κερδών για την προηγούμενη πενταετία, όπως καμαρώνει η Κυβέρνηση. Όμως αυτοί που έχουν δίκιο να πανηγυρίζουν είναι μόνο οι μεγάλοι όμιλοι, αφού το ρεκόρ στηρίχτηκε πάνω στο τέρας της ακρίβειας, στους μισθούς που δεν φτάνουν για να βγει ο μήνας, στη φοροληστεία, που το 95% το πληρώνει ο λαός πάνω σε μια πολιτική που έχει οδηγήσει τέσσερα εκατομμύρια συμπολίτες μας να χρωστούν σε εφορία, τράπεζες, διάφορα ταμεία, να είναι ανασφάλιστοι κ.ο.κ.. Υπάρχει, λοιπόν, μια Ελλάδα που κερδίζει και μια Ελλάδα που ματώνει. Δεν υπάρχει γενικά η χώρα μας.
Αυτό βέβαια δεν είναι φαινόμενο που το αντιμετωπίζουμε μόνο στην Ελλάδα. Μείωση των πραγματικών μισθών κάτω από τα επίπεδα του 2021 υπάρχει σε όλη την Ευρωπαϊκή Ένωση. Το 20% αντιμετωπίζει τον κίνδυνο φτώχειας σύμφωνα με τα επίσημα στοιχεία και αυτόν τον δρόμο που ακολουθεί η Κυβέρνηση μπορεί και τον ακολουθεί, γιατί έχει και τη στήριξη της βολικής κάλπικης Αντιπολίτευσης που λέει ακριβώς το ίδιο παραμύθι στον λαό, ότι τάχα μεγαλώνοντας η πίτα με ένα καλύτερο παραγωγικό μοντέλο θα κερδίσουμε όλοι και οι θύτες και τα θύματα της εκμετάλλευσης.
Όμως, τα γεγονότα είναι πεισματάρικα. Αποδεικνύουν ότι το μέρισμα ανάπτυξης για τον λαό είναι παραμύθι. Αποδεικνύουν ίσα-ίσα ότι ο δρόμος για να αυξηθεί η πίτα σε αυτά τα πλαίσια των κερδών στο μεγάλο κεφάλαιο δεν οδηγεί σε καμία κατεύθυνση λαϊκής ευημερίας. Και αυτό το λέμε για τον εξής λόγο: Διότι σίγουρα δεν μπορεί κάποιος να διασφαλίσει δεσμεύσεις στην Ευρωπαϊκή Ένωση και αύξηση των πολεμικών δαπανών και στήριξη των στρατηγικών επενδύσεων και πραγματική λαϊκή ανακούφιση. Ε, λοιπόν, ο κύκλος δεν τετραγωνίζεται. Τα νούμερα όντως είναι δεδομένα.
Για να αλλάξει μια κατάσταση, στην οποία ο φορολογικός συντελεστής εργασίας στην Ελλάδα είναι ο υψηλότερος στην Ευρωπαϊκή Ένωση πρέπει να τελειώνουμε με τη φοροασυλία των εφοπλιστών, των τραπεζών, των στρατηγικών επενδυτών. Όλα μαζί δεν γίνονται. Επομένως, πρέπει να διαλέξει κανείς, με ποιον θα συγκρουστεί, με ποιον θα πάει και ποιον θα αφήσει. Γιατί ακόμα και οι προτάσεις του ΚΚΕ για κατάργηση των έμμεσων φόρων σε ενέργεια, καύσιμα, για πλαφόν στις τιμές και τα κέρδη των διυλιστηρίων, για εγκατάλειψη των κυρώσεων στη Ρωσία, για πραγματικές αυξήσεις σε μισθούς, συντάξεις που δίνουν ανάσα, απορρίπτονται από την Κυβέρνηση και υπάρχει αδιαφορία από τα άλλα κόμματα. Γιατί σε τελική ανάλυση για να κερδίσει ο λαός, πρέπει να χάσει το κεφάλαιο.
Ωστόσο, θέλω να αναφερθώ και στον Υπουργό, τον κ. Φλωρίδη, που αντί να μαζευτείτε, κύριε Υπουργέ, προκαλείτε περισσότερο, στο θέμα των Τεμπών. Η αυτονόητη παραπομπή Τριαντόπουλου στο Ειδικό Δικαστήριο για το μπάζωμα του χώρου που συνέβη το προδιαγεγραμμένο έγκλημα, αποδεικνύει αυτό που η Κυβέρνηση προσπαθεί να κρύψει εδώ και σχεδόν τέσσερα χρόνια: Τις τεράστιες ευθύνες της για τη συγκάλυψη του εγκλήματος των Τεμπών που συνεχίζετε προκλητικά, για τη διαχρονική πολιτική του κέρδους που έχει μετατρέψει τον σιδηρόδρομο σε ωρολογιακή βόμβα, αλλά και τις τεράστιες ευθύνες του αστικού κράτους δικαίου για την ανεπαρκέστατη ανάκριση, το ελλιπέστατο κατηγορητήριο, τον κατακερματισμό σε επιμέρους δίκες, την απουσία οποιασδήποτε δίωξης κατά πολιτικών προσώπων στην κύρια δίκη. Επιβεβαιώνεται, δηλαδή, για άλλη μια φορά η αναγκαιότητα κατάργησης του άρθρου 86 περί ευθύνης Υπουργών, που επανειλημμένα ζητάει το ΚΚΕ.
Επειδή είμαστε και στον απόηχο της απόσυρσης της Αμερικανίδας Πρέσβειρας στην Ελλάδα από την Κυβέρνηση Τραμπ, για τους δικούς τους λόγους, έχουμε να πούμε ότι -όπως αποκαλύπτεται και από το παρασκήνιο- αφορά ανταγωνισμούς για τον κάθετο διάδρομο. Τι επιβεβαιώνεται, λοιπόν; Ότι πίσω από την κουρτίνα κάθε τέτοιου είδους σχεδιασμού μαίνεται ένας ανελέητος πόλεμος ανταγωνισμών σε διαφορετικά και πολλά επίπεδα.
Ο πόλεμος συμφερόντων γύρω από τον αγωγό έχει όμως κι άλλες ουρές. Αμερικανικά μονοπώλια του LNG, που έμειναν έξω από τα συμβόλαια του κάθετου διαδρόμου, ξεσπάθωσαν για την Αμερικανίδα Πρέσβειρα που «έπαιζε μπάλα» με ανταγωνιστικούς ομίλους.
Τυχαίνει, μάλιστα, οι «ριγμένοι» να κάνουν μπίζνες με το τουρκικό κράτος, γεγονός, που δίνει μεγαλύτερη γεωπολιτική διάσταση στην ενδοαστική αντιπαράθεση. 
Το βέβαιο είναι ότι πίσω από τέτοιες συμφωνίες δεν κρύβεται κανένα εθνικό συμφέρον, επειδή τέτοιο δεν υπάρχει ανάμεσα στους εργαζόμενους και το κεφάλαιο. Το μόνο που υπάρχει είναι το ωμό συμφέρον επιχειρηματικών ομίλων, που ανταγωνίζονται μεταξύ τους για το μεγαλύτερο κέρδος. Αυτό γράφει το DNA του σάπιου καπιταλισμού. Επιβεβαιώνεται, ακόμα, ότι καμία ασφάλεια και σταθερότητα δεν φέρνουν στον λαό οι σχεδιασμοί της αστικής τάξης για αναβάθμιση της Ελλάδας σε ενεργειακό κόμβο στενά δεμένο με τα συμφέροντα και τους σχεδιασμούς των ΗΠΑ.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Ευθύνες έχει και η Κυβέρνηση, που έπλεκε το εγκώμιο της Πρέσβειρας πριν αναλάβει καθήκοντα, αποκρύπτοντας τον ρόλο και τις παρεμβάσεις της, ακόμα και όταν έβλεπαν το φως της δημοσιότητας. 
Εκθέτει, όμως, και τα άλλα κόμματα του Ευρωατλαντισμού, στελέχη των οποίων έσπευσαν να καταθέσουν τα διαπιστευτήριά τους και να ξεπλύνουν την επικίνδυνη πολιτική της Κυβέρνησης των ΗΠΑ. Η επιθετική διεκδίκηση, λοιπόν, ενός τέτοιου ρόλου προϋποθέτει την εμπλοκή της χώρας σε επικίνδυνα σχέδια και οξύνει τους ανταγωνισμούς στην περιοχή και μεταξύ άλλων και με την αστική τάξη της νατοϊκής συμμάχου Τουρκίας. Ένα τέτοιο επεισόδιο είναι αυτό που παρακολουθούμε στο ενεργειακό τρίγωνο Ελλάδας-ΗΠΑ-Τουρκίας. 
Ελπιδοφόρα, όμως, είναι -και δίνει αισιοδοξία- η απεργία που κάνουν στις 30 του Οκτώβρη οι λιμενεργάτες από Ελλάδα, Τουρκία, Κύπρο, Ιταλία, Γαλλία, Ισπανία, Μαρόκο, Ινδία, Μεξικό και αλλού. Αυτή είναι η απάντηση των εργατών στον πόλεμο και τις συνέπειές του σε έναν κόσμο που ξαναμοιράζεται με αίμα και επίθεση στους εργαζόμενους λαούς, για τους ανταγωνισμούς των επιχειρηματικών ομίλων και στον ενεργειακό τομέα των κρατών και των διεθνών συμμαχιών τους.
Γιατί ο αγώνας τους για να μην φορτώνουν πολεμικό υλικό, για να παρεμποδίσουν τη μετατροπή των λιμανιών σε κρίκους της πολεμικής εμπλοκής, όπως έχουν κάνει ήδη στα λιμάνια του Πειραιά και της Ιταλίας, είναι αγώνας όλων μας, γιατί δεν αποδεχόμαστε την «κουλτούρα των φέρετρων» να θυσιάζονται τα παιδιά μας για τα κέρδη των εκμεταλλευτών. 
Δεν θα διαλέξουμε τον χειμώνα που έρχεται ή να ξεπαγιάσουμε ή να πεινάσουμε... 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε τον κατάλογο των ομιλητών. Καλούμε στο Βήμα την κ. Σπυριδάκη Αικατερίνη από το ΠΑΣΟΚ.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, νιώθω σαν δελτίο ειδήσεων. Είναι τόσα πολλά τα επίκαιρα, που δεν ξέρεις από πού να ξεκινήσεις. Θα ξεκινήσω, λοιπόν, με το Οροπέδιο Λασιθίου. Στην κακοκαιρία από 1 έως 4 Οκτωβρίου, το Οροπέδιο πλημμύρισε, η αγροτική παραγωγή καταστράφηκε. 
Βεβαίως, κυβερνητικό κλιμάκιο ήρθε, μας είπε πάρα πολλά «θα», μας είπε, όμως, ότι μέχρι τέλος της προηγούμενης εβδομάδας, θα έχει βρει τον μηχανισμό αποζημίωσης των αγροτών. Κι ενώ περιμένουμε να μας πείτε ποιος είναι αυτός ο μηχανισμός που θα αποζημιωθούν οι αγρότες, σήμερα ξυπνάμε στο Οροπέδιο και βλέπουμε αυτό: Το Οροπέδιο πλημμύρισε ξανά. Κάτω από εδώ να σας ενημερώσω ότι βρίσκονται τόνοι πατάτας, τόνοι καρότου, τόνοι από μαρούλι. 
Τα καταθέτω και στα Πρακτικά. 
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Σας τα είχαμε πει και πέρυσι, σας είχαμε πει και πρόπερσι, αλλά δεν είδαμε να λαμβάνετε κάποια μέριμνα και να έχουμε κάποιες υποδομές που θα βοηθούσαν να μην ξανασυμβεί αυτό και επαναφέρω τη συζήτηση. Την αποζημίωση των αγροτών ακόμα την περιμένουμε. Ακόμα δεν μας έχετε πει πως θα γίνει αυτό, να παγώσουν οι εισφορές. Ακόμα και τώρα παίρνουν τους αγρότες στο Οροπέδιο από εισπρακτικές εταιρείες και τους ζητάνε να πληρώσουν ΔΕΗ και ό,τι άλλα χρέη μπορεί να έχουν. Περιμένουμε, λοιπόν, μία απάντηση για τον μηχανισμό πληρωμής. 
Περνάω στην Ιεράπετρα. Ροές που ξεκίνησαν εντατικά από την Κυριακή το βράδυ, κορυφώθηκαν τη Δευτέρα. Κάθε μία ώρα, είχαμε μία βάρκα που έφτανε στην περιοχή. Το έχουμε πει ξανά και ξανά ότι το οργανόγραμμα του Λιμενικού επιβάλλει 36 υπαλλήλους και έχουμε μόλις 17. Δεν μπορούσαν να ανταπεξέλθουν σε αυτόν τον μεγάλο όγκο. Το έχουμε πει και θα το ξαναπούμε. 
Τι είδαμε, λοιπόν, εμείς στην Ιεράπετρα; Είδαμε ανθρώπους ξαπλωμένους στο χώμα, πάνω σε χαρτόνια, κάτω από εκσκαφείς, δίπλα σε βαριά μηχανήματα του Δήμου, μωρά να κλαίνε, έγκυες να μην ξέρουμε πώς ακριβώς θα μπορέσουμε να τους δώσουμε τη φροντίδα που απαιτείται και την ώρα της καταιγίδας να ψάχνουμε τρόπο να τους φιλοξενήσουμε. 
Τελικά, ξέρετε, κύριε Υπουργέ, πού φιλοξενήθηκαν; Σε νταλίκες! Σε νταλίκες που πρόσφερε ιδιώτης. Το 2026 αυτή είναι η Ελλάδα, να μένουν άνθρωποι που έρχονται από άλλες χώρες παράτυπα -ναι, παράτυπα!- σε νταλίκες! Πόσες ακόμα προειδοποιήσεις έπρεπε να κάνουμε; Πόσα φορές ακόμη έπρεπε να σας πούμε ότι δεν μπορούμε να αντικαταστήσουμε το κράτος γιατί δεν έχουμε τις απαραίτητες υποδομές; 
Καταθέτω στα Πρακτικά εικόνες και μάλιστα μια εικόνα έγινε πολύ διφορούμενη -το συζητούσα με την κ. Λιακούλη- και είναι εδώ, αυτή η εικόνα. Δεν ξέρω, εσείς, κύριε Υπουργέ, τι βλέπετε. Εγώ βλέπω ένα παιδί. Βλέπω ένα παιδί που ήρθε μέσα σε μια βάρκα και εμείς δεν μπορούμε να του δώσουμε ούτε τα απαραίτητα. 
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Και φέρνετε σήμερα μία τροπολογία εντελώς τυχαία μια μέρα πριν εκδικαστεί η «υπόθεση του ψυγείου», χωρίς να μας έχετε δώσει προδιαγραφές, χωρίς να έχει γίνει ουσιαστική διαβούλευση. Το λέμε και το ξαναλέμε ο κ. Πλεύρης λέει και ξαναλέω τα ίδια πράγματα. Αυτή τη στιγμή δεν έχει κανένα νόημα να συζητάμε για κάτι το οποίο από την αρχή ήταν λάθος. Κανείς δεν λέει ότι δεν έχουμε ανάγκη για δομή. Το λέμε όλοι στην Κρήτη ότι έχουμε ανάγκη από έναν χώρο που θα μπορεί να γίνεται ταυτοποίηση, αλλά όχι να παραβλέψουμε κανόνες για να μπορεί να γίνει πιο εύκολη η διαδικασία. 
Γυρίζω στην Ιεράπετρα, λέγοντας ότι την αφήσατε να γίνει ένας τόπος αποφόρτισης μιας κρίσης χωρίς σχέδιο. Ρωτάγαμε γιατί δεν φεύγουν αυτοί οι άνθρωποι. Υπήρχε χώρος στην Αγιά; Μας λέγατε ότι τα λεωφορεία δεν βολεύουν, δεν θα έρθουν, δεν μπορούμε τώρα, δεν μπορούμε μετά. Οκτακόσια άνθρωποι πέρασαν το βράδυ στην Ιεράπετρα. Δεν μας απαντάτε πουθενά και όλα αυτά τα ερωτήματα, προφανώς, δεν απαντώνται από την τροπολογία που μας φέρνετε ξημερώματα. 
Συνεχίζω και μπαίνω στα του νομοσχεδίου. Μας έχετε αποδείξει ότι αυτός ο τρόπος νομοθέτησης, το να πετάτε έτσι διατάξεις μέσα σε τροπολογίες άσχετες μεταξύ τους, είναι πλέον δικιά σας συνήθεια, είναι ο τρόπος που θεωρείτε εσείς την καλή νομοθέτηση. Όταν πρόκειται, όμως, για τη δικαιοσύνη, ο λογαριασμός της προχειρότητας φτάνει στα δικαστήρια και τελικά στους πολίτες. 
Το ίδιο γίνεται και με τον σημερινό Κώδικα. Είχαμε ελάχιστο χρόνο δημόσιας διαβούλευσης και 756 σχόλια και παρατηρήσεις επί παρατηρήσεων από τους αρμόδιους φορείς. Η διαμεσολάβηση είναι αδιαμφισβήτητα χρήσιμος θεσμός. Όμως, η εμπιστοσύνη των πολιτών δεν καλλιεργείται με ασαφείς υποχρεώσεις, δεν καλλιεργείται με ακριβές διαδικασίες και δαμόκλειο σπάθη πρόσθετων εξόδων. 
Και αναρωτιέμαι, κύριε Υπουργέ, τι είναι εσάς σοβαρή προετοιμασία ενός νομοθετήματος που επηρεάζει άμεσα την πρόσβαση των πολιτών στη δικαιοσύνη; Τι είναι; Πριν απαντήσετε, θα ήθελα πρώτα να δούμε το περιβάλλον στο οποίο φέρνετε το νομοσχέδιο. 
Σύμφωνα με την Ευρωπαϊκή Επιτροπή -και όχι με το ΠΑΣΟΚ- στην έκθεση του 2026 για το κράτος δικαίου το 57% των πολιτών και το 67% των επιχειρήσεων δεν αξιολογούν θετικά την ανεξαρτησία της δικαιοσύνης. Επίσης, για χιλιάδες εκκρεμείς ανακοπές οι δικάσιμοι φτάνουν το 2031. Μάλιστα, ναι, το 2031! Μέσα σε αυτό, λοιπόν, το περιβάλλον έχετε αξιολογήσει τι σημαίνουν όλα αυτά για έναν άνθρωπο που δυσκολεύεται να πληρώσει τα έξοδα της δίκης; 
Κυρίες και κύριοι συνάδελφοι, οι ενστάσεις είναι συγκεκριμένες. Η Ένωση Δικαστών και Εισαγγελέων μιλά για πολυπλοκότητα, για υψηλό κόστος των επιμέρους ρυθμίσεων. Η Ένωση Δικαστών και ο δικηγορικός κόσμος, επίσης, μας δίνουν τα σχόλιά τους. 
Σε ποια αλήθεια, λοιπόν, κατατείνουν οι αρμόδιοι φορείς; Ότι ο πολίτης κινδυνεύει να επιβαρυνθεί περισσότερο. Προειδοποίησαν οι φορείς ότι οι πρόσθετες διατυπώσεις που φέρνετε, θα καταστήσουν τη διαδικασία ακόμη πιο περίπλοκη και ακόμη πιο δαπανηρή. Θα δημιουργηθεί, δηλαδή, μια μικρή δίκη επιπλέον. 
Και σας ρωτώ εγώ που δεν είμαι δικηγόρος: Γιατί πρέπει ένας θεσμός που έχει σκοπό την ταχύτερη, απλούστερη και οικονομικότερη επίλυση των διαφορών, να επιβαρύνεται διαδικασιακά; Πάρτε τα άρθρα 80 και 88 και σκεφτείτε έναν πολίτη απέναντι σε αυτή τη ρύθμιση. Αν απορρίψει τη διαμεσολάβηση και αν το δικαστήριο εκδώσει απόφαση όμοιου περιεχομένου με τη διαμεσολάβηση, τότε κινδυνεύει να πληρώσει διπλή δαπάνη.
Πόσο ελεύθερα λοιπόν μπορεί να εκφράσει την άρνησή του όταν ξέρει ότι θα του κοστίσει ακριβά; Με αυτήν τη λογική καλλιεργείτε την κουλτούρα της συναίνεσης; Πόσο ελεύθερα διαμορφώνεται η βούληση κάποιου όταν γνωρίζει εκ των προτέρων ότι κινδυνεύει να επωμιστεί τεράστια οικονομικά βάρη αν δεν συμφωνήσει; Αυτό, περισσότερο σαν εξαναγκασμός ακούγεται, παρά με συναίνεση.
Και υπάρχει πλέον ένα θεμελιώδες ερώτημα: Τι απομένει από την αρχή εμπιστευτικότητας, όταν η απορριφθείσα πρόταση μεταφέρεται στη δικογραφία. Σας τα ανέλυσε και η εισηγήτριά μας κ. Λιακούλη. 
Οι εγγυήσεις, λοιπόν, πρέπει να είναι καθαρές πριν εφαρμοστεί ο νόμος. Και  στην κτηματολογική διαμεσολάβηση, έχετε σκεφτεί τον αγρότη που καλλιεργεί το χωράφι του επί τριάντα χρόνια, χωρίς να διαθέτει μισθωτήρια και συμφωνητικά για να αποδείξει τη χρησικτησία του; Από πότε η εικοσαετής νομή ενός αγροτικού ακινήτου αποδεικνύεται αποκλειστικά και μόνο με έναν προκαθορισμένο κατάλογο εγγράφων; Και γιατί επιμένετε σε τόσες προϋποθέσεις όταν οι ίδιοι οι φορείς σάς επισημαίνουν ότι πρέπει να προβλέπετε μεγαλύτερη ευελιξία στα αποδεικτικά μέσα. Μην καταλήξει η κτηματολογική διαμεσολάβηση, αντί να διευκολύνει την αναγνώριση δικαιωμάτων, να εγκλωβίσει τους ανθρώπους της περιφέρειας. 
Κυρίες και κύριοι συνάδελφοι, δεν θα πω πολλά. Θα μιλήσω για το άρθρο 207: Νέα κακουργηματική μορφή απάτης, χωρίς ελάχιστο όριο ζημίας, με αόριστες έννοιες. Για εσάς, όταν ανακύπτει ένα πρόβλημα, η απάντηση είναι: Βαρύτερη διάταξη. Όταν η κοινωνία αγανακτεί η απάντηση είναι: Αυστηρότερο πρόστιμο. Γιατί  είναι εύκολο να ανεβάζεις τα όρια των ποινών, είναι εύκολο να προσθέτεις αδικήματα, να διευρύνεις απαγορεύσεις και να εμφανίζεσαι αυστηρός. Δεν μας είπατε βέβαια σε ποιες φυλακές θα πάνε όλοι αυτοί.
Πόσο δύσκολο όμως είναι να εξηγήσεις γιατί οι υφιστάμενοι νόμοι δεν εφαρμόζονται αποτελεσματικά και δεν προλαμβάνουν το έγκλημα. Γιατί οι δικαστικές υπηρεσίες λειτουργούν στα όρια των αντοχών τους. Γιατί οι υποθέσεις καθυστερούν, γιατί η πρόληψη παραμένει ο φτωχός συγγενής της αντιεγκληματικής πολιτικής. 
Από φανταχτερά ευχολόγια που τα βαφτίζετε «δραστικά μέσα», έχουμε χορτάσει. Κυβερνάτε επτά χρόνια και η δικαιοσύνη είναι ένα μόνιμο εργοτάξιο. Αυτό νιώθουμε. Δεν αλλάζει τίποτα. Δεν ακούτε τους δικαστές, τους δικηγόρους, τους πολίτες που πριν συνηθίσουν μια διάταξη, εσείς έρχεστε και την αλλάζετε. Η εμπιστοσύνη των πολιτών παραμένει μετέωρη. Για εσάς οι διαρκείς αλλαγές είναι ένας τρόπος να πείσετε ότι η αναποτελεσματικότητά σας είναι πολιτική.
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Ιωάννης Κόντης, Ανεξάρτητος Βουλευτής.
Θα ακολουθήσουν οι τελευταίοι τρεις, εκ του καταλόγου, Βουλευτές ο κ. Σπάνιας, η κ. Βατσινά και ο κ. Συντυχάκης, που είναι ο τελευταίος ομιλητής. 
Κύριε Κόντη έχετε τον λόγο.
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε. 
Κύριε Υπουργέ, κύριε Υφυπουργέ, κυρίες και κύριοι συνάδελφοι, θα αρχίσω από τη σημερινή τροπολογία για την επιδότηση στο πετρέλαιο θέρμανσης. Θα πω ότι δυστυχώς στις κοινωνίες δεν πρέπει να περιμένουμε ένα μπόνους από την Κυβέρνηση, όπως γίνεται στην Ελλάδα πλέον, ή κάποια κουπόνια για να περάσουν τα Χριστούγεννα, το Πάσχα κ.λπ. ή μια επιδότηση στο πετρέλαιο. Θα πρέπει να προβλεφθούν μακροπρόθεσμες λύσεις. Τα οικονομικά επιτελεία των κυβερνήσεων, αντί να επικαλούνται δημοσιονομικά προβλήματα κάθε φορά και να αρνούνται τη μείωση κάποιων φόρων -γιατί έχουμε καταλάβει πλέον ότι δεν πρόκειται ποτέ να μειωθεί ο ΦΠΑ, ο Ειδικός Φόρος Κατανάλωσης κ.λπ.- θα πρέπει να βρουν άλλους τρόπους οι οποίοι θα κάνουν τους πολίτες να μην γίνονται ζητιάνοι για να μπορέσουν να βάλουν κάποια λίτρα πετρέλαιο τον χειμώνα ή να περάσουν τα Χριστούγεννά τους. Μια πολιτεία η οποία θέλει να λέει ότι είναι φύλακας άγγελος των πολιτών της και θέλει να τους δώσει μια καλύτερη ζωή, θα πρέπει να βρει τρόπους είτε με καλύτερους μισθούς, είτε με δουλειές, οι οποίες πλέον δεν υπάρχουν. Αντίθετα, έχουμε προσφύγει τον τελευταίο καιρό σε άκρατες μορφές εξέλιξης -υποτίθεται- οι οποίες έρχονται από την Ευρωπαϊκή Ένωση η οποία είναι η μεγάλη κατάρα για τους πολίτες της. Όποιος δεν το βλέπει εθελοτυφλεί. Κι όσοι λένε ότι με την Ευρωπαϊκή Ένωση ζούμε καλύτερα ή εξελισσόμαστε, ας κοιτάξουν κάποια χρόνια πίσω -εμείς τα προλάβαμε- για να δουν τελικά πόσο φτωχότερα ή καλύτερα ήταν χωρίς την Ευρωπαϊκή Ένωση. 
Τώρα έχουμε καταχρεωθεί κι έρχονται εντολές για πράσινη ενέργεια, έρχονται αγροαναπαύσεις, έρχονται φωτοβολταϊκά, έρχεται άκρατη παροχή φωτοβολταϊκών κ.λπ. για να φτάσουμε στο σημείο πλέον να λέμε ότι δεν μπορούμε να αποθηκεύσουμε την ενέργεια που παράγουμε και να τη δίνουμε στο εξωτερικό και να την αγοράζουμε από αυτούς τους ίδιους ακριβότερα το βράδυ.
Να πιάσω τα πράσινα πλοία; Τι να πιάσω με την Ευρωπαϊκή Ένωση; Δεν έχει βοηθήσει σε τίποτα στο να καλυτερεύσει η ζωή των πολιτών. Αντίθετα, με όλες αυτές τις εναλλακτικές μορφές εξέλιξης -υποτίθεται- της ζωής μας έχει γίνει πιο δύσκολη η ζωή μας. Όλοι οι νόμοι που έχω δει εδώ -συμβάσεις, επικυρώσεις κ.λπ.- που έρχονται στην Ελλάδα για επικύρωση δεν βοηθάνε τη ζωή των πολιτών. Δεν έχουν προσθέσει κάτι καλύτερο στους Έλληνες πολίτες. Έχουν κάνει πιο πλούσιους κάποιους λίγους, πέντε-δέκα άτομα, όχι τους πολίτες.
Κατά τα άλλα, κάθε μέρα προσπαθούμε να εφεύρουμε τρόπους να δώσουμε δανεικά κάποια χρήματα -γιατί δανεικά είναι, θα τα πάρουν με άλλο τρόπο- για να μπορέσουν να τη βγάλουν έναν χειμώνα ή να τη βγάλουν ένα καλοκαίρι, να κάνουν Χριστούγεννα ή να κάνουν Πάσχα. Τα Χριστούγεννα τώρα θα υπάρξει μπόνους σίγουρα.
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Εάν δεν δημιουργηθούν προϋποθέσεις για καλυτέρευση της ζωής των Ελλήνων, δεν θα πω των Ευρωπαίων, δυστυχώς η ζωή θα πηγαίνει έτσι και κάθε φορά θα είναι και χειρότερα. Κι εσείς θα ψάχνετε να πείτε για ποιον λόγο οι πολίτες φεύγουν στα άκρα, όπως βλέπουμε τώρα ότι γίνεται σε όλη την Ευρώπη κι όπως θα γίνεται συνέχεια.
Να πούμε επίσης ότι αυτός ο κώδικας της εναλλακτικής επίλυσης διαφορών έχει κάποια ερωτηματικά, για μένα που σχολιάζω εδώ.
Όπως είπα, εμείς οι Ανεξάρτητοι Βουλευτές σχολιάζουμε, είμαστε σχολιαστές, κύριε Υπουργέ, δεν ψηφίζουμε νομοσχέδια, μόνο όταν υπάρχει ονομαστική ψηφοφορία. Κι αυτό περνάει απαρατήρητο όταν είναι τρεις-τέσσερις Ανεξάρτητοι. Όμως, είμαστε γύρω στους πενήντα. Θα έπρεπε να έχει προβλεφθεί. Να σας πω ένα τρόπο; Ονομαστικές ψηφοφορίες σε όλα τα νομοσχέδια. Πρέπει να αποτυπώνεται η ψήφος των Βουλευτών οι οποίοι έχουν σταλεί εδώ από τον λαό για να κάνουν πράξη ένα έργο. 
Με ρωτάνε: Γιατί ψηφίσατε αυτό το νομοσχέδιο; Και λέω: Παιδιά, δεν ψηφίζουμε. Και μένουν έκπληκτοι. Ας έχουμε ονομαστική σε όλα είτε με επιστολική, είτε με παρουσία. Όπως έχω πει, ας έχουμε και παρουσία στις επιτροπές. Οι επιτροπές πλέον είναι τηλεόραση. Δεν υπάρχει. Στις επιτροπές παρίστανται δυο-τρία άτομα. Δεν ξέρω αν αυτά θεσπίστηκαν επί COVID, αλλά τώρα πλέον δεν υπάρχει. Βλέπεις ότι η Βουλή είναι άδεια κι έτσι χάνει ένα μεγάλο μέρος της εμπιστοσύνης την οποία θα έπρεπε να έχουν οι πολίτες έναντί της. Βλέπουν ότι δεν υπάρχουν εδώ, γιατί δεν ξέρουν ότι ψηφίζουν οι εισηγητές. Νομίζουν ότι είμαστε όλοι εδώ και ότι έρχονται μόνο πέντε-έξι.
Το λέω σε κάθε συνεδρίαση και το ξαναλέω ότι είμαι σχολιαστής. Άρα, τι να πω για το νομοσχέδιο; Να σας πω για τα άρθρα αν μου αρέσουν ή όχι;
Θα πω λοιπόν κάποια πράγματα. Πάλι όμως το λέω για να μένει στα Πρακτικά. Κάποτε πρέπει να μεριμνήσουμε. Έψαξα τους κανονισμούς και δεν υπάρχει κάτι που να λέει ότι δεν ψηφίζουν οι Ανεξάρτητοι. Δεν υπάρχει αυτό. Απλά υπάρχει ο θεσμός του εισηγητή και λόγω του ότι δεν μπορεί να αλλάξει η ισορροπία αν ψηφίσουν οι Ανεξάρτητοι παραμένει έτσι. Είναι τύποις και με το έθιμο έχει θεσπιστεί.
Θα σταθώ σ’ αυτό που πιστεύω ότι πρέπει να δώσουμε σημασία, στο θέμα των σχολικών διαμεσολαβητών των μαθητών. Πιστεύω ότι δεν είναι ίσως ακόμα ώριμα τα σχολεία μας για να εκπαιδεύσουν σε επικοινωνία, σε ακρόαση, σε αναγνώριση συναισθημάτων κ.λπ. τους μαθητές. Τα σχολεία έχουν ξεφύγει ακόμα και από την εκπαίδευση, κύριε Υπουργέ, σήμερα. Θα πρέπει να υπάρξει περισσότερη συνείδηση στους μαθητές και στους δασκάλους τους για να μπορέσει να λειτουργήσει αυτό. Έτσι πιστεύω. Και γι’ αυτό και υπάρχει τώρα και η σχολική βία και το μπούλινγκ που δεν υπήρχε στον καιρό μας.
Νομίζω ότι είναι προβληματικό ότι οι ίδιοι οι μαθητές καλούνται να λειτουργούν ως διαμεσολαβητές. Πρέπει να διασφαλιστεί ότι δεν αναλαμβάνουν ευθύνες οι οποίες ίσως να τους βαρύνουν ενώπιον των συμμαθητών τους. Επίσης, ίσως τα παιδιά να νομίζουν ότι γίνονται και δικαστές. Είναι ένα πολύ λεπτό σημείο το οποίο πρέπει να δούμε και να φροντίσουμε για να μην υπάρχει στο κεφάλι τους.
Έχω γιο μαθητή ο οποίος πηγαίνει στην Α΄ Λυκείου. Ξέρω πώς σκέφτονται τα παιδιά και πώς αντιμετωπίζουν τέτοιες καταστάσεις.
Θα σταθώ, επίσης, στη διαιτησία που απαιτεί μια χρηματοδότηση και θα πρέπει να γνωρίζουμε ή μάλλον θα απαιτείται γνωστοποίηση ύπαρξης της ταυτότητας χρηματοδότη και συνδεδεμένων προσώπων. Είναι μία σημαντική ασφαλιστική δικλείδα, δεν αρκεί, όμως, από μόνη της για να εξασφαλίσει πλήρη διαφάνεια σχετικά με την οικονομική επιρροή τρίτων στην εξέλιξη μιας διαιτησίας. Ποιος θα ελέγχει αν ο χρηματοδότης αποκτά ουσιαστική δυνατότητα να επηρεάζει τη στρατηγική της διοίκησης στην επιλογή των διαιτητών; 
Στην οικογενειακή διαμεσολάβηση, επίσης, τα άρθρα 91-95 έχω μια αμφιβολία σίγουρα στην αυτοτελή συνεδρία με ανήλικο, στη «Φωνή του Παιδιού» όπου θα πρέπει να ελεγχθούν οι περιπτώσεις εκφοβισμού, ενδοοικογενειακής βίας κ.λπ. και είναι καλό να ακούγονται οι γνώμες των παιδιών. Όμως, απαιτούνται συγκεκριμένες εγγυήσεις ώστε το παιδί να μην εμπλέκεται στη σύγκρουση των γονέων ούτε να το χρησιμοποιεί το ένα μέρος ή το άλλο. Αυτά που αναφέρω είναι περισσότερο σε αναφορά για τα ανήλικα παιδιά. 
Να κλείσω την αναφορά μου, κύριε Υπουργέ, με το άρθρο 207 που είναι πρόβλημα των καιρών μας. Σήμερα στη Θεσσαλονίκη εκλάπη από μία ηλικιωμένη κυρία ένα ποσό -που δεν ξέρω αν είναι αλήθεια, 5.000 χρυσές λίρες- με τη μέθοδο αυτής της απάτης. Και δεν στέκομαι στο ποσό, εγώ στέκομαι περισσότερο στο ότι σε όλες τις περιπτώσεις που έχω δει υπάρχει χρήμα, δεν πάνε τυχαία όλοι αυτοί και συνεπώς πρέπει να ψάχνουμε να βρούμε αν υπάρχει και πληροφόρηση από μέσα. Βέβαια είναι θέμα της Αστυνομίας αυτό. Δεν μπορεί κάποιος να ξέρει ότι μία γιαγιά έχει 5.000 λίρες στο σπίτι της και να πηγαίνει για να της κάνει ολόκληρο θέατρο για να της πάρει τα χρήματα ή και να τη σκοτώσει ακόμα. Για τέτοια ποσά σκοτώνουν.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κόντη.
Επόμενος ομιλητής ο κ. Αριστοτέλης Σπάνιας, Βουλευτής της Νέας Δημοκρατίας. Έχουμε ακόμα δύο Βουλευτές για να κλείσουν οι ομιλίες των Βουλευτών. Λείπουν τρεις Κοινοβουλευτικοί. Αν δεν δηλώσουν, θα συνεχίσουμε με τις δευτερολογίες. 
Ορίστε, κύριε Σπάνια. 
ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ: Ευχαριστώ, κύριε Πρόεδρε.
Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Δικαιοσύνης με θέμα: «Κώδικας εναλλακτικής επίλυσης διαφορών και λοιπές διατάξεις». Βασικό αντικείμενο του νομοσχεδίου είναι η συστηματική οργάνωση των μεθόδων εναλλακτικής επίλυσης διαφορών με κοινούς κανόνες και διακριτές διαδικασίες, ώστε οι πολίτες και οι επιχειρήσεις να διαθέτουν περισσότερες θεσμικά οργανωμένες δυνατότητες επίλυσης των διαφορών τους. Η εναλλακτική επίλυση διαφορών δεν αντικαθιστά τη δικαστική προστασία, όμως, παρέχει ταχύτερη και οικονομικότερη αντιμετώπιση των διαφορών με παράλληλη διασφάλιση των δικαιωμάτων των συμμετεχόντων. 
Στο πλαίσιο αυτό καθιερώνονται οι γενικές αρχές που διέπουν τις διαδικασίες εναλλακτικής επίλυσης, όπως η αυτονομία και η ίση μεταχείριση όσων συμμετέχουν καθώς και η προσαρμογή κάθε διαδικασίας στα χαρακτηριστικά της συγκεκριμένης διαφοράς, στην εύλογη διάρκειά της, στην οικονομία των διαδικαστικών ενεργειών και στην επαγγελματική επάρκεια των προσόντων των προσώπων που αναλαμβάνουν την επίλυση. Καθορίζει το πλαίσιο επιλογής και συνδυασμού διαφορετικών μεθόδων, ενώ προβλέπονται εξαιρέσεις ανάλογα με τη φύση των διαφορών. 
Το σχέδιο νόμου εισάγει ρυθμίσεις για την υποχρεωτική προδικαστική προσφυγή σε εναλλακτική επίλυση συγκεκριμένων κατηγοριών διαφορών. Στις κατηγορίες αυτές προστίθενται κληρονομικές, εταιρικές διαφορές ιδιωτικών κεφαλαιούχων εταιρειών και περιουσιακές από τροχαία ατυχήματα με αντικείμενο κάτω των 60.000 ευρώ. Ρυθμίζεται η επιλογή της κατάλληλης μεθόδου, η προσφυγή σε διαμεσολάβηση, η δικαστική μεσολάβηση και οι συνέπειες της αποχής από την προβλεπόμενη εισαγωγική συνεδρία. Η διαιτησία αποκτά ένα αναλυτικό και συστηματικά οργανωμένο κανονιστικό πλαίσιο, ενώ ενοποιούνται κανόνες της εσωτερικής και της διεθνούς διαιτησίας σε ένα κοινό σύστημα βάσει του πρωτότυπου νόμου του για τη διεθνή εμπορική διαιτησία. 
Καθορίζονται και οι κανόνες συγκρότησης του διαιτητικού δικαστηρίου. Ο αριθμός και ο ορισμός των διαιτητών, οι πολυμερείς διαιτησίες, οι περιπτώσεις εξαίρεσης και αντικατάστασης διαιτητών και τα ζητήματα ευθύνης τους. Καθορίζονται ποιες διαφορές μπορεί να εξετάσει το διαιτητικό δικαστήριο, ποιοι μπορούν να συμμετέχουν και επιπλέον πρόσωπα ή να ενωθούν υποθέσεις και πώς λαμβάνονται προσωρινά μέτρα προστασίας. 
Περιλαμβάνονται ρυθμίσεις για τη λειτουργία οργανισμών θεσμικής διαιτησίας, για τη χρηματοδότηση διαιτητικών διαδικασιών από τρίτους με ειδικές προβλέψεις για τη γνωστοποίηση των σχετικών συμφωνιών, τις συγκρούσεις συμφερόντων, την εμπιστευτικότητα και την εγγυοδοσία για τις δαπάνες.
Κυρίες και κύριοι συνάδελφοι, στο σχέδιο νόμου καθορίζεται το πεδίο εφαρμογής, οι προϋποθέσεις προσφυγής, η εισαγωγική συνεδρία και η διαδικασία διεξαγωγής της διαμεσολάβησης. Ρυθμίζονται η δυνατότητα υποβολής πρότασης επίλυσης από τον διαμεσολαβητή, η σύνταξη του πρακτικού και η έννομη συνέπεια της συμφωνίας που επιτυγχάνεται. Ιδιαίτερη πρόβλεψη υπάρχει για την ανάρτηση και τη διάθεση του πρακτικού μέσω της Ενιαίας Ψηφιακής Πύλης Διαμεσολάβησης που εντάσσεται στην ψηφιακή εξυπηρέτηση στο θεσμικό πλαίσιο της διαδικασίας. Προβλέπονται οικονομικά κίνητρα και φορολογικές απαλλαγές που συνδέονται με τη διαμεσολάβηση, καθώς και ειδικές ρυθμίσεις για τον επιμερισμό των εξόδων σε περιπτώσεις απόρριψης της πρότασης εναλλακτικής επίλυσης.
Ιδιαίτερη σημασία έχει η οργάνωση ειδικών μορφών διαμεσολάβησης οι οποίες ανταποκρίνονται σε διαφορετικές κοινωνικές και οικονομικές ανάγκες, όπως την οικογενειακή διαμεσολάβηση όπου περιλαμβάνονται ζητήματα γονικής μέριμνας, επιμέλειας, επικοινωνίας γονέων και τέκνων, διατροφής και οικογενειακών περιουσιακών στοιχείων, όπως και ειδική διαδικασία κατά την ίδια συνεδρίαση με ανήλικο τέκνο, με την ονομασία «Φωνή του Παιδιού». Με τις σχετικές διατάξεις οργανώνουν τη συμμετοχή των εμπλεκομένων σε οικογενειακές διαφορές με ειδικές μέριμνες για τις ιδιαιτερότητες που παρουσιάζουν αυτές τις υποθέσεις. 
Προβλέπει τρόπους επίλυσης κτηματολογικών διαφορών με διαμεσολάβηση ακόμα και όταν συμμετέχουν το Δημόσιο, δήμοι ή δημόσιοι φορείς και καταχώριση της συμφωνίας στο Κτηματολόγιο. Ρυθμίζονται ζητήματα αναγνώρισης κυριότητας σε ακίνητα αγνώστου ιδιοκτήτη λόγω μακροχρόνιας νομής, εφόσον πληρούνται οι νόμιμες προϋποθέσεις της έκτακτης χρησικτησίας. 
Το σχέδιο νόμου περιλαμβάνει ακόμα τη σχολική και την πανεπιστημιακή διαμεσολάβηση με ειδικούς κανόνες για την εκπαίδευση των διαμεσολαβητών, τον συντονισμό και τη θεσμική οργάνωση. Επίσης, περιγράφεται η υπουργική διαμεσολάβηση με διατάξεις για τη θεσμική της οργάνωση και την επιλογή διαμεσολαβητή. 
Σημαντική θέση στο σχέδιο νόμου καταλαμβάνει το πλαίσιο λειτουργίας του ίδιου του επαγγέλματος του διαμεσολαβητή, αναλύονται τα προσόντα, η διαβάθμιση, η εξέλιξη, η ανάθεση υποθέσεων και οι αμοιβές τους όπως και των νομικών προσώπων, καθώς και η λειτουργία των σχετικών μητρώων. Προτείνεται η κεντρική επιτροπή διαμεσολάβησης και οι ειδικές επιτροπές, ενώ οργανώνεται η πειθαρχική ευθύνη, τα όργανα και οι προβλεπόμενες κυρώσεις.
Αυτοτελές μέρος του κώδικα αποτελεί και η δικαστική μεσολάβηση. Καθορίζονται οι διαφορές, οι τρόποι υπαγωγής, η υποβολή αίτησης, η εισαγωγική συνεδρία και η διεξαγωγή της διαδικασίας ενώπιον δικαστή-διαμεσολαβητή. Ρυθμίζεται ο ορισμός των δικαστών-μεσολαβητών, η λειτουργία των γραφείων δικαστικής μεσολάβησης και οι αμοιβές των νομικών παραστατών. 
Μια ακόμα θεσμική παρέμβαση αφορά τη σύσταση και λειτουργία Κέντρου Εναλλακτικής Επίλυσης Διαφορών στην Ορεστιάδα που περιγράφεται αναλυτικά στο σχέδιο νόμου. Συστήνονται εξήντα νέες θέσεις, είκοσι εννέα στο Υπουργείο Δικαιοσύνης και τριάντα στις Εταιρείες Προστασίας Ανηλίκων, ενώ ρυθμίζονται η στελέχωση των Αυτοτελών Γραφείων Προστασίας Ανηλίκων Θυμάτων «Σπίτι του Παιδιού», των υπηρεσιών επιμελητών ανηλίκων και κοινωνικής αρωγής και των ιατροδικαστικών υπηρεσιών. 
Θεσπίζεται μηνιαίο επίδομα ειδικών συνθηκών άσκησης δικαστικού έργου ύψους 100 ευρώ από 1η Ιανουαρίου 2027, τροποποιούνται διατάξεις για τις κακουργηματικές μορφές απάτης και απάτης με υπολογιστή, όπως προβλέπονται ειδικές παρεκκλίσεις από την αυτόφωρη διαδικασία για συγκεκριμένες περιπτώσεις εγκλημάτων εμπρησμού, καθώς και για υποθέσεις που αφορούν διδακτικό προσωπικό της πρωτοβάθμιας και δευτεροβάθμιας εκπαίδευσης.
Κυρίες και κύριοι συνάδελφοι, το σχέδιο νόμου οργανώνει σε έναν ενιαίο κώδικα τις βασικές μορφές εναλλακτικής επίλυσης διαφορών, καθορίζει κοινές αρχές, εξειδικεύει τις διαδικασίες και ρυθμίζει τις σχέσεις τους με την απονομή της δικαιοσύνης διαμορφώνοντας έτσι ένα περισσότερο οργανωμένο και συνεκτικό πλαίσιο επίλυσης διαφορών με σαφείς διαδικασίες και θεσμικές εγγυήσεις για τους συμμετέχοντες.
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Σπάνια.
Καλείται στο Βήμα η κ. Ελένη Βατσινά, Βουλευτής του ΠΑΣΟΚ και θα ολοκληρώσουμε τους ομιλητές με τον κ. Συντυχάκη. Δεν έχουν δηλώσει ακόμη οι Κοινοβουλευτικοί Εκπρόσωποι, ο κ. Μάντζος από το ΠΑΣΟΚ, ο κ. Καζαμίας από την Πλεύση Ελευθερίας και ο κ. Χήτας από την Ελληνική Λύση. Αν δεν δηλώσουν μέχρι να ολοκληρωθεί η λίστα των ομιλητών, θα συνεχίσουμε με τις δευτερολογίες. 
ΕΛΕΝΗ ΒΑΤΣΙΝΑ: Ευχαριστώ, κύριε Πρόεδρε.
Κυρίες και κύριοι συνάδελφοι, πρώτα από όλα να εκφράσω τα συλλυπητήριά μου για τον τραγικό χαμό του συνανθρώπου μας στη Ρόδο από την κακοκαιρία που έχει χτυπήσει τις τελευταίες ώρες τα νησιά μας. Την περασμένη εβδομάδα στην Κρήτη, χθες στη Ρόδο, αύριο πού, κυρίες και κύριοι της Κυβέρνησης; Αύριο ποιος συνάνθρωπός μας θα εκτεθεί στην ακαταλληλότητα του κρατικού μηχανισμού και στην αδιαφορία για πρόληψη από τη μεριά αυτής της Κυβέρνησης; Είναι θλιβερό ότι μια περίοδος που έπρεπε -λόγω της προηγούμενης ξηρασίας- να είναι ευεργετική για τα νησιά μας, τη διαχειρίζονται μόνοι τους οι κάτοικοι, οι αγρότες και οι επαγγελματίες για να μαζέψουν τις καταστροφές. 

Θα μου επιτρέψετε, κύριε Πρόεδρε, κύριε Υπουργέ της Δικαιοσύνης, να κάνω μια σύντομη τοποθέτηση για το θέμα του παρόντος νομοσχεδίου, γιατί όπως αντιλαμβάνεστε στη συνέχεια θα τοποθετηθώ για τη δομή των «Αθανάτων» στο Ηράκλειο. Δεν μπορώ όμως να μην σχολιάσω όσα σημείωσα από την Εισηγήτριά σας, πως σήμερα λύθηκαν τα προβλήματα της δικαιοσύνης. Είχε μείνει μάλλον αυτή η μικρή εκκρεμότητα, κύριε Υπουργέ, το σημερινό νομοσχέδιο και τώρα λύθηκαν όλα. 
Μιλήσατε για χαοτική κατάσταση πολυνομίας, που σήμερα διευθετήθηκε. Προφανώς, κύριε Υπουργέ, μας κάνετε πλάκα. Εσείς είστε ο Υπουργός της χαοτικής πολυνομίας. Ποινικός Κώδικας, Κώδικας Πολιτικής και Ποινικής Δικονομίας. Είστε η Κυβέρνηση που έχει αλλάξει τα βασικά νομοθετήματα της χώρας τόσες φορές στην ίδια θητεία, μπρος και πίσω, που δεν ξέρει ο κόσμος της δικαιοσύνης αύριο με τι νόμο θα δικάσει. 
Είπατε, κύριε Υπουργέ, ότι το σημερινό νομοθέτημα εισάγεται, γιατί ακούσατε τις ανησυχίες της κοινωνίας. Μιλήσατε -ακούστε τι είπατε- για μια κοινωνία καθηλωμένη πριν από αυτό το νομοθέτημα. Και σας ρωτώ: Ρωτήσατε τους δικηγόρους και σας απάντησαν θετικά σε όσες αλλαγές φέρνετε; Ακούσατε και τις ανησυχίες των δικαστικών υπαλλήλων για την υποστελέχωση, που εσείς τάχα λύνετε με τοποθέτηση μόλις εξήντα ανθρώπων. Πού; Στο Υπουργείο Δικαιοσύνης, την ίδια στιγμή που τα δικαστήρια όλης της χώρας έχουν εκατοντάδες ελλείψεις σε δυναμικό. Κύριε Υπουργέ, δυστυχώς δεν έχει πλάκα πλέον αυτό το αστείο και δυστυχώς στην ανάγκη σας να ενσωματωθείτε στους αρεστούς του κ. Μητσοτάκη ξεχάσατε τη βασική σας ιδιότητα. 
Και έρχομαι τώρα στην τροπολογία του κ. Πλεύρη, ο οποίος ήρθε, είδε και απήλθε. Το ότι είστε λάτρης της αιφνιδιαστικής νυκτερινής νομοθέτησης είναι πασίγνωστο πλέον τα τελευταία επτά χρόνια. Το πρόβλημά σας όμως είναι ότι εμείς δεν είμαστε στο σκοτάδι, αλλά ξέρουμε πολύ καλά τι κάνετε. 
Ακούστε τώρα τι έχετε κάνει, κύριε Πλεύρη. Τη δομή στο Ηράκλειο, οι προκάτοχοί σας, οι Βουλευτές σας και εσείς τη φέρνετε δύο χρόνια τώρα. Τον Ιούλιο του 2025, δεκαπέντε μήνες πριν, ο κύριος Πρωθυπουργός έκανε σωτήριες εξαγγελίες για το τεράστιο μεταναστευτικό ζήτημα που απασχολεί την Κρήτη μας. 
Μέσα σε αυτούς τους δεκαπέντε μήνες να σας πω τι κάνατε; Να ξεκινήσω με τις φήμες; Δομή εδώ, δομή εκεί. Και με την ανησυχία στους κατοίκους και στους εμπόρους εξαφανίζατε τη δομή. Εδώ εμφανίζονταν και οι γνωστοί μεσσίες της Κυβέρνησης, που διατυμπάνιζαν ότι κάνουν δικά τους σχέδια για δομές. Πού είναι τώρα οι μεσσίες σε όλον αυτόν τον παράνομο τρόπο που φυτεύετε στην κυριολεξία μια πρόχειρη δομή στο Ηράκλειο; 
Θα διαβάσω τις σημερινές σας δηλώσεις, κύριε Πλεύρη, γιατί αυτές και μόνο λένε την αλήθεια. Τον αριθμό 10.900 μεταναστών της Κρήτης για το τελευταίο επτάμηνο τον χαρακτηρίσατε -και είναι φοβερό- ως απόλυτο αριθμό, λέγοντας «Δεν είναι τρομακτικός». Ελπίζω να έχετε αντιληφθεί ότι η προσπάθειά σας να παρουσιάσετε ως δικό σας έργο το έργο του Λιμενικού Σώματος και της τοπικής αυτοδιοίκησης, που έχουν βάλει όχι απλά πλάτη, έχουν βάλει χέρια και πόδια μαζί για τον έλεγχο των μεταναστευτικών ροών της Κρήτης, όσο εσείς κάνετε τους εργολάβους και δήθεν ψάχνετε χώρους, δεν περνάει. Το καταλαβαίνετε. 
Και δεν περνάει, κύριε Υπουργέ και κυρίες και κύριοι της Κυβέρνησης και οι Βουλευτές της Κρήτης, διότι εντελώς παράνομα και καταχρηστικά στο Ηράκλειο και στην περιοχή των «Αθανάτων» έχουμε το πρωτοφανές φαινόμενο πριν την τροπολογία αυτή να πραγματοποιούνται εργασίες για να καλυφθούν οι αυθαιρεσίες του χώρου, που σας έχουν επισημάνει πολύ άμεσα ο Δήμος και οι τεχνικές υπηρεσίες του. 
Τι κάνατε λοιπόν; Σχεδόν το ομολογήσατε κιόλας. Ξεκινήσατε να μαζέψετε όπως-όπως διάφορες αυθαιρεσίες και όσες δεν δυνάστε να τις αλλάξετε, θα αλλάξετε τον νόμο για να πετύχετε τους σκοπούς σας. Αυτή είναι η Νέα Δημοκρατία. Άμα δεν μπορεί να πάει ο Μωάμεθ στο βουνό, θα φέρουμε το βουνό στο Μωάμεθ. 
Συγχαρητήρια, κύριε Πλεύρη, που δεκάδες χιλιάδες νέοι επαγγελματίες για να μισθώσουν έναν χώρο για την επιχείρησή τους πρέπει να εκδώσουν δεκάδες άδειες. Δυστυχώς δεν έχουν την τύχη να περάσετε νύχτα μια τροπολογία για να αφαιρεθούν διάφορες τεχνικές βεβαιώσεις κατά βούληση. 
Και επειδή εδώ ο κόσμος πρέπει να γνωρίζει την αλήθεια, εγώ η ίδια σας δήλωσα δημόσια ότι περιμένω από εσάς να θέσετε τις προϋποθέσεις για το τι δομή ψάχνουμε, τη χωρητικότητα, το είδος του ακινήτου, το είδος της δομής. Εσείς θέλατε να συναινέσει το ΠΑΣΟΚ εκ των προτέρων σε σημεία και τέρατα ή θέλετε μάλλον να κάνουμε real estate, όπως οι δικοί σας Βουλευτές, που πρότειναν ακατάλληλους χώρους να νομοθετήσετε από την πίσω πόρτα. 
Σε μια περιοχή όπως αυτή της Κρήτης, που είχε έναν νεκρό από τις πλημμύρες μόλις μία εβδομάδα πριν, που σας έχουν γνωμοδοτήσει αρμόδιοι ότι υπάρχει ρέμα και δεν εκδίδεται αδειοδότηση για τέτοιου είδους κτίριο, θέλετε να συναινέσει το ΠΑΣΟΚ να γίνει δομή πάνω σε ρέμα, με έγγραφα και άδειες τις οποίες ως διά μαγείας καταργείτε. 
Όχι, κύριε Υπουργέ. Εγώ είμαι εδώ για τον λαό του Ηρακλείου της Κρήτης, για το δίκαιο και το νόμιμο, για την προστασία της ανθρώπινης ζωής από όπου κι αν προέρχεται. Δεν είμαι εδώ για να μου κουνήσετε εσείς το δάχτυλο, που θέλετε να στοιβάξετε ανθρώπους σε ένα κλουβί, χωρίς καμία μελέτη, χωρίς καμία νομιμότητα, χωρίς καμία ενσυναίσθηση για την επιβάρυνση της περιοχής των «Αθανάτων», των κατοίκων και του οδικού δικτύου του Δήμου Ηρακλείου. 
Κλείνοντας, κύριε Πρόεδρε, το ΠΑΣΟΚ, όπως καταψηφίζει όλες τις διατάξεις που θεσπίζουν φωτογραφικές εξαιρέσεις ανάλογα με τα κέφια του εκάστοτε Υπουργείου, έτσι θα καταψηφίσει και αυτή. Γιατί το Υπουργείο Μετανάστευσης επιθυμεί ένα πρόβλημα δικό του να το διαβιβάσει στους κατοίκους, στους ενστόλους, στην τοπική αυτοδιοίκηση. Και δυστυχώς και στη δική σας Κυβέρνηση, με τη Βάστρια Λέσβου αλλά και στην κυβέρνηση του άλλου Μεσσία, του κ. Τσίπρα, -μην το ξεχνάμε- που έφερε ανάλογες δομές στη Χίο και στη Μόρια με παρόμοιο τρόπο, με εξαιρέσεις τάχα μου για επιτάχυνση, έχει απαντήσει η δικαιοσύνη ότι αυτά έγιναν για να παρακαμφθούν υποχρεώσεις απέναντι στον νόμο. 
Ο νόμος έπρεπε να σας αφορά περισσότερο αυτές τις δύσκολες ώρες της Κυβέρνησής σας που κατρακυλά, που ο ελληνικός λαός θεωρεί το δεύτερο μεγαλύτερο πρόβλημά του τη διαπλοκή. Αλλά δυστυχώς δεν σας διδάξανε τίποτα οι παραπομπές των στελεχών σας στη δικαιοσύνη, οπότε θα σας το αποδώσει τελικά όπως σας αξίζει ο ελληνικός λαός. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Βατσινά. 
Καλείται στο Βήμα ο τελευταίος ομιλητής κ. Εμμανουήλ Συντυχάκης από το Κομμουνιστικό Κόμμα Ελλάδας. Θα ακολουθήσει ο κ. Μάντζος και ο κ. Καζαμίας.
Κύριε Συντυχάκη, έχετε τον λόγο. 
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ, κύριε Πρόεδρε. 
Η Κυβέρνηση επιταχύνει την υλοποίηση των απάνθρωπων σχεδίων της για τη δημιουργία κλειστής δομής στο Ηράκλειο Κρήτης σε βάρος προσφύγων και μεταναστών και σε βάρος των κατοίκων, την ώρα που ήδη φανερώνονται τα αδιέξοδα της εφαρμογής του βάρβαρου, του απάνθρωπου Συμφώνου της Ευρωπαϊκής Ένωσης για τη Μετανάστευση και το Άσυλο, για το οποίο μόνο το ΚΚΕ μιλά και αναφέρεται, και εδώ και έξω στους κατοίκους, με τον εγκλωβισμό στη χώρα μας χιλιάδων μεταναστών και προσφύγων, παιδιών, μετατρέποντάς την σε αποθήκη ανθρώπινων ψυχών. 
Η κατάσταση στην Ιεράπετρα επιβεβαιώνει τη βαρβαρότητα αυτής της πολιτικής. Εκατοντάδες πρόσφυγες και ανάμεσά τους δεκάδες παιδιά και γυναίκες, στοιβαγμένοι σε απάνθρωπες συνθήκες και εκτεθειμένοι στη βροχή και στο κρύο. Πλήρης εγκατάλειψη από το κράτος, ιδιαίτερα στις ανάγκες τους για ιατρική φροντίδα, ασφαλείς συνθήκες προσωρινής παραμονής, διερμηνείς αλλά και είδη πρώτης ανάγκης. 
Ταυτόχρονα, εργαζόμενοι και εθελοντές είναι στα όρια τους, ώστε να φροντίσουν και να εξασφαλίσουν τα στοιχειώδη, διαπιστώνοντας σύσσωμοι τι εστί αντιμεταναστευτική, απάνθρωπη πολιτική της Κυβέρνησης και της Ευρωπαϊκής Ένωσης. 
Αυτό που είναι επείγον στην Ιεράπετρα είναι η Κυβέρνηση, η Περιφέρεια Κρήτης και ο Δήμος Ιεράπετρας άμεσα να εξασφαλίσουν κατάλληλο χώρο με αξιοπρεπείς και ασφαλείς συνθήκες για τους πρόσφυγες και τους μετανάστες, ώστε να γίνεται γρήγορη καταγραφή των αναγκών τους. Χρειάζεται άμεσα να εξασφαλιστεί η παρουσία διερμηνέων, όπως επίσης και έκτακτη χρηματοδότηση για την ενίσχυση του Νοσοκομείου Ιεράπετρας. 
Ταυτόχρονα, Κυβέρνηση και 7η ΥΠΕ πρέπει εκτάκτως να εξασφαλίσουν κινητή μονάδα, που θα εγκατασταθεί στον χώρο για να παρασχεθούν οι απαραίτητες υγειονομικές υπηρεσίες. Στη συνέχεια, για να μπορούν να μεταβούν στον πραγματικό τους προορισμό, με ευθύνη του κράτους να γίνεται άμεση χορήγηση των κατάλληλων εγγράφων και αδειών και όχι να τους στοιβάζουν σε κλειστές δομές, φυλακές ψυχών. 
Οι δομές-φυλακές είναι η επιτομή του Νέου Συμφώνου για τη Μετανάστευση, το οποίο υπερασπίζονται συνολικά τα επιτελεία της Ευρωπαϊκής Ένωσης, όλες οι κυβερνήσεις και τα κόμματα της Νέας Δημοκρατίας, του ΠΑΣΟΚ, του ΣΥΡΙΖΑ, του κόμματος Τσίπρα, πριν πρωθυπουργός επί ΣΥΡΙΖΑ, για την πολιτική τους ενάντια στους πρόσφυγες και τους μετανάστες.
Είναι δομές που φυσικά δεν έχουν καμία σχέση με την ανάγκη για προσωρινούς αξιοπρεπείς χώρους φιλοξενίας προσφύγων και μεταναστών, με υποδομές πραγματικά ανθρώπινες, με γρήγορες διαδικασίες απόδοσης ασύλου και ταξιδιωτικών εγγράφων για τον τελικό προορισμό τους, ολοκληρωμένα προγράμματα κοινωνικής ένταξης για όσους θέλουν να μείνουν στη χώρα μας, με προστασία των παιδιών και κάλυψη όλων των κενών και στελέχωση με μόνιμο προσωπικό των υπηρεσιών ασύλου και μετανάστευσης.
Η Κυβέρνηση επιχειρεί όλο αυτό το χρονικό διάστημα διά της πυγμής να στήσει σε μακροχρόνια βάση hot spots-φυλακές με διαιώνιση των εικόνων ντροπής που βλέπουμε στο Ψυγείο στο Λιμάνι του Ηρακλείου, όπου πριν λίγες ώρες κλιμάκιο του ΚΚΕ επισκέφθηκε τον χώρο, διαπιστώνοντας την αθλιότητα, τη βαρβαρότητα της πολιτικής της Κυβέρνησης της Νέας Δημοκρατίας και των άλλων κομμάτων που αποτυπώνονται εκεί.
Φυσικά, ερωτηματικά εγείρει η πρόθεση της Κυβέρνησης να αξιοποιήσει το συγκεκριμένο κτίριο που λειτουργούσε ως αποθήκη και δεν έχει τις απαιτούμενες πολεοδομικές και περιβαλλοντικές προϋποθέσεις, είναι παντελώς ακατάλληλο. Επιπλέον, εφάπτεται στην κοίτη του Ξηροπόταμου με σοβαρούς πλημμυρικούς κινδύνους, όπως φάνηκε με την πρόσφατη κακοκαιρία και τις πλημμύρες τα έτη 1978, 1985, 1994 και 2014 λόγω απουσίας αναγκαίων έργων, όπως οριοθέτηση ρεμάτων και το Φράγμα των Δαφνών.
Για να προχωρήσει το οικονομικό deal για τη δημιουργία της δομής, στην τροπολογία γίνεται αναφορά σε παρεκκλίσεις από συγκεκριμένες διατάξεις για εγκαταστάσεις και κυκλοφοριακές συνδέσεις, καθώς και σε διαδικασίες που αφορούν τη χωροθέτηση και τη λειτουργία. Με τροπολογία και την καταβολή μηνιαίου ενοικίου 13.500 ευρώ, παρά το γεγονός ότι εδώ και μήνες συζητείται η δωρεάν παραχώρηση, η Κυβέρνηση στην πραγματικότητα ξελασπώνει τρωκτικά και κολλητούς της.
Αναδεικνύετε έτσι ακόμα μία πλευρά, τη διαχείριση του προσφυγικού-μεταναστευτικού που έχει ως κριτήριο το κέρδος των επιχειρηματικών ομίλων, τη διαπλοκή τους με την Κυβέρνηση και το αστικό κράτος. Το ίδιο έγινε και με τις συμβάσεις για την παροχή υπηρεσιών του Υπουργείου με πακτωλό εκατομμυρίων στα διάφορα υπερσύγχρονα μέσα παρακολούθησης και ελέγχου, στον κατασταλτικό εξοπλισμό και στις φυλακές, κατασταλτική δύναμη του αστικού κράτους όχι μόνο απέναντι στους πρόσφυγες και στους μετανάστες, αλλά απέναντι σε όλο τον λαό.
Μάλιστα, στην αιτιολογική έκθεση με προκλητικό τρόπο αναφέρεται ότι η ρύθμιση αυτή, του άρθρου 2 δηλαδή της τροπολογίας, συμβάλλει στην επίτευξη του Στόχου 11 με τίτλο «Βιώσιμες πόλεις και κοινότητες», υπό την έννοια της διαμόρφωσης συνθηκών ασφαλείας τόσο για την τοπική κοινωνία όσο και για τους εισερχόμενους στην ελληνική επικράτεια πολίτες τρίτων χωρών.
Η κυριαρχία και τα κυριαρχικά δικαιώματα της χώρας μας, η ασφάλεια του λαού απειλούνται από τη συμμετοχή της χώρας στις ιμπεριαλιστικές συμμαχίες και όχι από τους πρόσφυγες και τους μετανάστες, από τις βάσεις θανάτου, όπως αυτή της Σούδας, από την κοστολόγηση της ανθρώπινης ζωής και της λαϊκής περιουσίας, όπως καταγράφεται στους χώρους δουλειάς και στις καταστροφές σαν αυτές πρόσφατα στην Κρήτη.
Όσο για την προστασία προσφύγων και μεταναστών, οι εικόνες της βαρβαρότητας δείχνουν ποια προστασία παρέχεται. Υλοποιεί η Κυβέρνηση αυτό που είχε πει ο ίδιος ο Υπουργός της Κυβέρνησης, ότι η κόλαση πρέπει να φαντάζει παράδεισος σε αυτό που ζουν εδώ.
Αντίθετα, εμείς λέμε ότι πρέπει να δυναμώσει η αλληλεγγύη στους ξεριζωμένους και στον κοινό αγώνα Ελλήνων και ξένων εργατών απέναντι στον πραγματικό αντίπαλο, δηλαδή την πολιτική που γεννά πολέμους, φτώχεια, εκμετάλλευση και προσφυγιά.
Οι πρόσφυγες και οι μετανάστες που φτάνουν στην Κρήτη αποτυπώνουν τη διαρκή αύξηση ξεριζωμένων ανθρώπων σε συνθήκες όξυνσης πολεμικών συγκρούσεων και ιμπεριαλιστικών ανταγωνισμών.
Το πρόβλημα, λοιπόν, δεν είναι οι πρόσφυγες, δεν είναι οι μετανάστες, αλλά η πολιτική της Κυβέρνησης και της Ευρωπαϊκής Ένωσης, η εμπλοκή στους πολέμους για τα συμφέροντα των ενεργειακών ομίλων των ΗΠΑ, ΝΑΤΟ και Ευρωπαϊκής Ένωσης. Και όσο οξύνονται οι ιμπεριαλιστικοί πόλεμοι θα αυξάνεται και ο αριθμός των μεταναστών και των προσφύγων, θα αυξάνονται αυτές οι δομές-φυλακές ως αποτέλεσμα της δικής σας πολιτικής.
Καλούμε τους κατοίκους της Κρήτης, τους εργαζόμενους, τον λαό να προβληματιστούν πιο βαθιά για αυτήν την κατάσταση, να δουν τη μεγάλη εικόνα, να μην εγκλωβιστούν στην απαράδεκτη και υποκριτική προπαγάνδα για δήθεν εισβολείς, βιαστές και ούτω καθεξής. Τι κρύβεται πίσω από τα κυκλώματα των διακινητών στη Λιβύη, που μάλιστα λέτε ότι αντιμετωπίζετε; Πώς τα αντιμετωπίζετε; Συλλαμβάνοντας δεκαεξάχρονους ανήλικους; Τι είδους γεωπολιτικά παζάρια παίζονται πάνω στις πλάτες απελπισμένων ανθρώπων στα οποία συμμετέχετε; Ποιος ευθύνεται για τη διαλυμένη κατάσταση στη Λιβύη μετά τις ιμπεριαλιστικές επεμβάσεις της Ευρωπαϊκής Ένωσης και του ΝΑΤΟ με τη στήριξη των ελληνικών κυβερνήσεων;
Εμείς, λοιπόν, διεκδικούμε να μην προχωρήσει η δημιουργία κλειστής δομής-φυλακής-hot spot στην Περιφερειακή Ενότητα Ηρακλείου, στα Χανιά ούτε και οπουδήποτε αλλού.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Συντυχάκη.
Με τον κ. Συντυχάκη ολοκληρώσαμε τον κατάλογο των ομιλητών.
Καλείται στο Βήμα ο κ. Δημήτρης Μάντζος, Κοινοβουλευτικός Εκπρόσωπος του ΠΑΣΟΚ και θα ακολουθήσει ο κ. Καζαμίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, θα ακολουθήσω εγώ.
ΠΡΟΕΔΡΕΥΩΝ (Βασίλειος Βιλιάρδος): Βεβαίως.
Ορίστε, κύριε Μάντζο, έχετε τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, ημέρες μεγάλων συνειδητοποιήσεων και διαπιστώσεων αυτές που διάγουμε. Συνειδητοποίησε με μεγάλη καθυστέρηση ο Πρωθυπουργός και η Κυβέρνηση ότι θα έπρεπε τελικά να υιοθετήσουν τις 120 δόσεις για τη ρύθμιση των χρεών προς το Δημόσιο και τον ΕΦΚΑ, ενώ στη Διεθνή Έκθεση Θεσσαλονίκης δεν το έβλεπαν αυτό και μας μιλούσαν για λαϊκισμούς και λεφτόδεντρα και λεφτά από τη «Monopoly». Έστω πολύ στρεβλά και πολύ άδικα υιοθετούν μία λύση η οποία έχει προταθεί εδώ και πολλά χρόνια από το ΠΑΣΟΚ και τον Πρόεδρό του.
Συνειδητοποιεί η Κυβέρνηση και ο Πρωθυπουργός και ο Υπουργός Οικονομικών ότι υπάρχει ενεργειακή κρίση και ένας πολύ δύσκολος ενεργειακός χειμώνας μπροστά μας και έρχεται να δώσει πολύ λιγότερα από όσα είχε τάξει προφανώς αυτή η Κυβέρνηση και όπως τεκμηρίωσε νωρίτερα και ο αρμόδιος Τομεάρχης, ο Φραγκίσκος Παρασύρης από αυτό εδώ το Βήμα, με επιδόματα τα οποία ακολουθούν για μια ακόμη φορά ξεπερασμένα και κοινωνικά άδικα εισοδηματικά κριτήρια, αφήνουν έξω πολλούς συμπολίτες μας και πολλές οικογένειες και με μια αδικαιολόγητη τελικά άρνηση αυτής της Κυβέρνησης, σε αντίθεση με πολλές ακόμα κυβερνήσεις κρατών-μελών της Ευρωπαϊκής Ένωσης -όχι σοσιαλδημοκρατικών, προλαμβάνω την ένσταση- αδικαιολόγητη άρνηση να υιοθετήσουν, λοιπόν, μέτρα τα οποία εφαρμόζονται σε άλλες χώρες, όπως η μείωση του ειδικού φόρου κατανάλωσης στα καύσιμα με αυτοματοποιημένο τρόπο, χρηματοδοτούμενο από την υπεραπόδοση του Φόρου Προστιθέμενης Αξίας, αλλά και η αυτοματοποιημένη φορολόγηση των υπερκερδών, των ουρανοκατέβατων κερδών των διυλιστηρίων, όταν αυτά εντοπίζονται από την Επιτροπή Ανταγωνισμού.
Αυτές είναι λύσεις σε μια παλέτα προτάσεων την οποία το ΠΑΣΟΚ τουλάχιστον έχει προτείνει εδώ και πάρα πολλούς μήνες εν μέσω μίας σημαντικής ενεργειακής κρίσης.
Είναι μια συνειδητοποίηση που δεν έχει γίνει ακόμη από την Κυβέρνηση ότι το ιδιωτικό χρέος αποτελεί μία κοινωνική παθογένεια και μία ωρολογιακή βόμβα στα θεμέλια της ελληνικής οικονομίας με εκατοντάδες δισεκατομμυρίων ευρώ, πολλά εκ των οποίων, τα περισσότερα, τα μισά είναι αρρύθμιστα, με πάρα πολλές οφειλές να είναι εκτός εξωδικαστικού μηχανισμού και με μία πρόταση νόμου από την Αξιωματική Αντιπολίτευση, από το ΠΑΣΟΚ-Κίνημα Αλλαγής, να κατατίθεται στη Βουλή για δεύτερη ευκαιρία σε όλους όσοι ατύχησαν μέσα στη μεγάλη κρίση με προστασία της κύριας κατοικίας, της αγροτικής γης, στα πρότυπα του ν. 3869/2010, με ρύθμιση του ιδιωτικού χρέους και με ρύθμιση και της ασύδοτης αγοράς στα funds και servicers στην Ελλάδα.
Και υπάρχουν και άλλες οδυνηρές συνειδητοποιήσεις, πολύ οδυνηρές για την Κυβέρνηση, όπως ποιος ήταν τελικά για τα μπάζα, διότι τελικά μετά την παραπομπή του κ. Τριαντόπουλου στο Ειδικό Δικαστήριο -ο οποίος ενεργούσε ως Υφυπουργός παρά τω Πρωθυπουργώ, όπως και ήταν και ο οποίος, όπως κόμπαζε σε θεσσαλικά μέσα μαζικής ενημέρωσης στο τέλος του Μαρτίου του 2023, ενεργούσε και με εντολές του Πρωθυπουργού- προκύπτει -και πρέπει να μελετηθεί το βούλευμα- ότι με τις ενέργειές του πράγματι προκλήθηκαν πολύ σημαντικές αλλοιώσεις στον τόπο του δυστυχήματος -του εγκληματικού δυστυχήματος- και αλλοίωση του κρίσιμου αποδεικτικού υλικού.
Η Ευαγγελία Λιακούλη, ήδη από την πρώτη συνεδρίαση της αρμόδιας Επιτροπής, έθεσε το ζήτημα ακριβώς στις πραγματικές του διαστάσεις. Πρέπει να μελετηθεί η δικαστική εργασία που έχει προηγηθεί, πρέπει να μελετηθεί το βούλευμα και -αυτό όχι, αυτό δεν το λες- για τα μπάζα.
Και έρχομαι στον Κώδικα Εναλλακτικής Επίλυσης Διαφορών. Τι είναι για εμάς, στο ΠΑΣΟΚ, η διαμεσολάβηση; Το Κίνημά μας έχει άμεσες και αδιατάρακτες σχέσεις με τον θεσμό. Η διαμεσολάβηση είναι έργο ΠΑΣΟΚ, της κυβέρνησης Γιώργου Παπανδρέου, ένας θεσμός πρωτοποριακός, που εκείνη την εποχή το ΠΑΣΟΚ εισήγαγε στην ελληνική έννομη τάξη με σκοπό την καλλιέργεια μιας κουλτούρας συνεννόησης με αποδοτικούς και αντικειμενικούς και αμερόληπτους όρους. 
Το 2010, την ίδια χρονιά που πέρασε ο νόμος για την προστασία της πρώτης κατοικίας, εισήχθη και ο θεσμός της διαμεσολάβησης στη χώρα μας, στην πρώτη δύσκολη εποχή της κρίσης. Ήταν πολιτική επιλογή εκείνων των ετών, σε μια από τις πιο δύσκολες στιγμές της πρόσφατης ιστορίας, στην εποχή της μνημονιακής πίεσης, της δημοσιονομικής προσαρμογής και της κοινωνικής αβεβαιότητας. Σε μια τέτοια συγκυρία, η κυβέρνηση ΠΑΣΟΚ έκανε μια επένδυση σε ένα θεσμό, χωρίς άμεση δημοσιονομική επίδοση τότε όπως ήταν οι απαιτήσεις των πιστωτών, που απαιτούσε βραχυπρόθεσμη και μακροπρόθεσμη αλλαγή κουλτούρας και δεν προσέφερε εκλογικά οφέλη. Ήταν μια πράξη πολιτικής ωριμότητας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ανιδιοτέλεια!
ΔΗΜΗΤΡΙΟΣ ΜΑΝΤΖΟΣ: Υπουργός εκείνης της πρώτης κυβέρνησης ΠΑΣΟΚ, στην πρώτη του θητεία στο Υπουργείο Δικαιοσύνης, ο Χάρης Καστανίδης ο οποίος θεμελίωσε τα εθνικά συστήματα διαμεσολάβησης και στη συνέχεια Υπουργός ο Μιλτιάδης Παπαϊωάννου, που με τη συνδρομή του Γενικού Γραμματέα του Υπουργείου, του Νικόλα Κανελλόπουλου, οδήγησαν στη φάση της πρακτικής ωρίμανσης και λειτουργίας του θεσμού με πολλές κανονιστικές πράξεις που εκδόθηκαν. 
Ο θεσμός επεκτάθηκε. Υιοθετήθηκε η δικαστική μεσολάβηση και με μεθοδικότητα και επιμονή η κυβέρνηση ΠΑΣΟΚ κατάφερε να αντιστρέψει το αρχικώς αρνητικό κλίμα και να δημιουργήσει το πρώτο έδαφος για την ανάπτυξη του θεσμού. Και γιατί; Γιατί δεν έγινε ως μνημονιακή υποχρέωση, αλλά ήταν μια δέσμευση και μια πολιτική επιλογή, μια βαθιά πολιτική επιλογή, μια μεταρρύθμιση που κυοφορήθηκε, εισήχθη και στηρίχθηκε στην πιο κρίσιμη φάση της από την κυβέρνηση του ΠΑΣΟΚ. 
Από την ευρωπαϊκή διαπραγμάτευση της Οδηγίας 2008/52 μέχρι την πρώτη εθνική πρωτοβουλία και μέχρι το σύνολο των κανονιστικών πράξεων εφαρμογής που ακολούθησαν, το αποτύπωμα του ΠΑΣΟΚ στην εισαγωγή και πρακτική ωρίμανση της διαμεσολάβησης είναι ιστορικά τεκμηριωμένο και ευκρινές. Και όλα αυτά, επαναλαμβάνω, σε μια εποχή οικονομικής δοκιμασίας όπου η κοινωνική ένταση ήταν πολύ ισχυρή και η αβεβαιότητα ακόμα ισχυρότερη. 
Τότε υιοθετήθηκε ένα μεταρρυθμιστικό σχέδιο για τη δικαιοσύνη, όπου οι εναλλακτικές μέθοδοι επίλυσης διαφορών πήγαιναν πλάι πλάι με την αναμόρφωση βασικών Κωδίκων, την ηλεκτρονική δικαιοσύνη και τις εφαρμογές της που πολλές ακόμα εκκρεμούν και τη νομική βοήθεια.
Το ΠΑΣΟΚ παρέμεινε, όλα τα επόμενα χρόνια, συνεπής υποστηρικτής του θεσμού σε όλες μεταγενέστερες νομοθετικές επεξεργασίες, ακόμα και σε αυτές που δεν στήριξε, τις διατάξεις του ν.4512/2018, το ν.4640/2019, ο υπό διαβούλευση και ήδη τιθέμενος προς ψήφιση σήμερα Κώδικας Εναλλακτικής Επίλυσης Διαφορών. Πάντοτε το ΠΑΣΟΚ τοποθετούνταν και τοποθετείται με συνέπεια υπέρ της ενίσχυσης αυτών των θεσμών, αλλά υπέρ της διαφύλαξης των εγγενών αρχών -της εμπιστευτικότητας, του απορρήτου, της αυτονομίας της βούλησης- και υπέρ της συστηματικής εκπαίδευσης και πιστοποίησης των διαμεσολαβητών.
Σε κανένα Βήμα -κυριολεκτικά σε κανένα Βήμα- από το 2010 έως και σήμερα, της σημερινής συζήτησης συμπεριλαμβανομένης, το ΠΑΣΟΚ δεν υπαναχώρησε από την αρχική του μεταρρυθμιστική δέσμευση, γιατί δεν είδε ποτέ τη διαμεσολάβηση ως μια μέθοδο, μια βαλβίδα κοινωνικής αποσυμπίεσης για τα ζητήματα της δικαιοσύνης και ιδίως της καθυστέρησης. 
Και επειδή άκουσα πολλά και μια πρόχειρη και επιπόλαιη κριτική στη Μιλένα Αποστολάκη από τον Υφυπουργό Δικαιοσύνης, τον κ. Μπούγα, που επικαλέστηκε ευρωπαϊκούς όρους και ευρωπαϊκούς δείκτες, ας συμβουλευτεί ο Υφυπουργός Δικαιοσύνης τους Γραμματείς στα Τμήματα Ανακοπών και στα υπόλοιπα Τμήματα των μεγάλων Πρωτοδικείων της χώρας για να δει πότε λαμβάνουν και προσδιορίζονται οι δικάσιμες σε αυτά τα ένδικα μέσα και τα ένδικα βοηθήματα και τότε να δούμε αν στην πατρίδα μας η δικαιοσύνη απονέμεται σε εύλογους χρόνους. 
Δεν είδαμε ποτέ τη διαμεσολάβηση μόνο ως μέσο για την αποσυμφόρηση. Είδαμε, στη διαμεσολάβηση και στην ανακριτική επίλυση διαφορών, μια άλλη φιλοσοφία, μια ψηφίδα σε ένα ενός ολοκληρωμένου μεταρρυθμιστικού σχεδίου για τη δικαιοσύνη. Επομένως, η κριτική του ΠΑΣΟΚ και σήμερα στο σχέδιο νόμου είναι από θέση, από αφετηρία υπεράσπισης της διαμεσολάβησης και των αρχών της.
Για τον Κώδικα πολλά ειπώθηκαν σε λίγο χρόνο, με μικρό χρόνο διαβούλευσης, πάρα πολλά τα σχόλια, εκατοντάδες -απόδειξη ότι έπρεπε να συζητηθεί πιο διεξοδικά. 
Και τώρα, λυπάμαι πολύ, αλλά οι νομοτεχνικές βελτιώσεις ήρθαν πάρα πολύ αργά, ενώ τις είχατε υποσχεθεί πολλές ώρες πριν, με αποτέλεσμα οι εισηγητές να κάνουν αυτήν τη στιγμή έναν αγώνα δρόμου για να μελετήσουν, να συγκρίνουν και να αποφασίσουν. Αυτό, να με συγχωρείτε, δεν είναι νομοπαρασκευαστική διαδικασία και ιδίως από το Υπουργείο το οποίο λειτουργεί ως θεματοφύλακας της νομοθεσίας που είναι το Υπουργείο της Δικαιοσύνης. Ήρθαν διορθώσεις μόνο μετά από πίεση. 
Προφανώς, κανείς δεν μπορεί να διαφωνήσει με την ανάγκη κωδικοποίησης, αλλά αρκεί αυτή η κωδικοποίηση να είναι πραγματική και να μην εισάγει νέους κανόνες και νέες ρυθμίσεις με τις οποίες κάμπτονται βασικές αρχές, παλαιές και διαχρονικές αρχές, της διαμεσολάβησης όπως η ίση πρόσβαση και η αμεροληψία. Είναι αυτές οι αρχές που ισχύουν για τη διαμεσολάβηση και θεμελιώνουν το θεσμό και εγγυώνται την όποια επιτυχία του που είναι σημαντική στη διεθνή βιβλιογραφία και πρακτική, αλλά και στη χώρα μας.
Καταρχάς ο Κώδικας δεν αφορά σε όλες τις εναλλακτικές μεθόδους, αλλά αφορά στη διαμεσολάβηση, στη διαιτησία και στη δικαστική μεσολάβηση και αφήνει σημαντικά εργαλεία εκτός, όπως η διαπραγμάτευση, ο εξώδικος συμβιβασμός, η συνδιαλλαγή και οι υβριδικές μέθοδοι και η ηλεκτρονική επίλυση διαφορών. Κυρίως, το βασικό από το οποίο πάσχει είναι η απουσία ουσιαστικών κινήτρων για να επιλέξει ο πολίτης τους εναλλακτικούς τρόπους επίλυσης. 
Αντιθέτως, εισάγονται τιμωρητικές ή κυρωτικές διατάξεις. Η διαμεσολάβηση αν αποτύχει αποκτά τιμωρητικό χαρακτήρα και χάνει την εμπιστευτικότητά της, όπως έχουν πει πολλοί συνάδελφοι από το πρωί. Όσα ειπωθούν εντός της διαδικασίας παύουν να μένουν εντός αυτής, έρχονται σε γνώση του δικαστή και τότε αίρεται μια βασική αρχή της διαμεσολάβησης, η εμπιστευτικότητα αλλά και η ιδιωτική αυτονομία, διότι η διαμεσολάβηση δεν μπορεί να γίνεται και να συντελείται υπό το φόβο ότι η μη επίτευξή της θα έχει δυσμενείς συνέπειες σε μια μελλοντική δικαστική κρίση. Δεν μπορεί ο δικαστής να ενημερώνεται για την ουσία της διαπραγμάτευσης και αυτή η ουσία να προκρίνει τη δική του κρίση. 
Ο διαμεσολαβητής από ουδέτερος τρίτος έρχεται σε θέση παράγοντα που μπορεί να επηρεάσει την έκβαση της δίκης και αυτό, τουλάχιστον στην ευρωπαϊκή ηπειρωτική μορφή της διαμεσολάβησης που το ΠΑΣΟΚ και η κυβέρνησή του εισήγαγε στη χώρα μας, δεν είναι συμβατό. 
Εμείς θέλουμε κίνητρα και όχι απειλές. Δεν πρέπει να ασκείται έμμεση πίεση στα μέρη να δεχθούν τη διαμεσολάβηση υπό το φόβο ότι ο διαμεσολαβητής θα μεταφέρει μια αρνητική εικόνα στο δικαστή για τον διάδικο που δεν δέχθηκε το αποτέλεσμα της διαμεσολάβησης. Σε κάθε περίπτωση, ο δικαστής θα πρέπει να παραμένει ανεπηρέαστος από όσα έγιναν κατά τη διαμεσολάβηση, ώστε να πετύχει και η διαμεσολάβηση και η δικαστική κρίση ισόρροπα και σύμμετρα. 
Συνεπώς, είναι σημείο έντονης διαφωνίας μέχρι σήμερα -και μελετώνται οι νομοτεχνικές- ότι ο δικαστής θα γνωρίζει γιατί δεν έγινε η επίλυση και ποιος συνέτεινε στην αποτυχία. Αυτό πάσχει ενδεχομένως και συνταγματικώς, καθώς συμπλέκει τη δίκη με τη διαμεσολάβηση τόσο υπέρμετρα, τόσο δυσανάλογα, που ματαιώνει τη δεύτερη και επηρεάζει την πρώτη, ενώ θίγει το απόρρητο και την ιδιωτική αυτονομία των μερών. Επίσης, το ίδιο πράττει η υποχρεωτική ανάρτηση των Πρακτικών και παρά τη βούληση των μερών. Εκεί και αν αίρεται η εμπιστευτικότητα! 
Δυσκολία μεγάλη προκαλούν οι ασφυκτικές προθεσμίες γιατί γίνεται πιο δύσκολη όλη η διαδικασία της διαμεσολάβησης. Πόσο εύκολο είναι να συμφωνήσουν τα μέρη σε αυτές τις ασφυκτικές προθεσμίες; Όσοι γνωρίζουμε από διαπραγματεύσεις πιστεύουμε -και το λέω μετά λόγου γνώσεως- ότι αυτό δεν γίνεται. Είναι ένα δαιδαλώδες πλέγμα διατυπώσεων με πολλές προθεσμίες, γραφειοκρατικές επιβαρύνσεις και κόστος, που πνίγει την απόπειρα διαμεσολαβητικής επίλυσης μιας διαφοράς. 
Το ζητούμενο δεν είναι να επιβαρύνουμε τους πολίτες και τους νομικούς τους παραστάτες με δυσκολίες και βάρη, λες και δεν φτάνουν οι δυσκολίες που έχουν στην κοινωνία και στη δικαιοσύνη! Είναι επιτακτική η απλοποίηση των διαδικασιών και η επιδίωξη συναινέσεων και όχι νέες διαδικασίες με αυστηρές προϋποθέσεις. Αυτό είναι και το πνεύμα της διαμεσολάβησης που είναι μεν μια δομημένη, ρυθμισμένη και διαρθρωμένη, αλλά ελεύθερη στη φύση της διαδικασία. 
Ζητούμενο είναι η πραγματική ενίσχυση των εναλλακτικών μορφών επίλυσης διαφορών και αυτό δεν μπορεί να σημαίνει σε καμία περίπτωση -και το λέμε εδώ και πάνω από δεκαπέντε χρόνια- τη δυσχέρεια της πρόσβασης των πολιτών στη δικαιοσύνη. Αυτό που βλέπουμε, δυστυχώς, είναι να μπαίνουν διαρκώς ολοένα και περισσότερα προσκόμματα πρόσβασης στη δικαιοσύνη. 
Αυτό το «ναι» στις εναλλακτικές μεθόδους επίλυσης διαφορών και το «όχι» στην παρεμπόδιση πρόσβασης της δικαιοσύνης δεν είναι μια αντιφατική θέση, αλλά είναι απολύτως ιδεολογικά και πολιτικά συνεπής. Η αποσυμφόρηση της δικαιοσύνης θέλουμε να γίνει με αλλαγή αντίληψης και όχι με επιβολή προσβολής κατοχυρωμένων δικαιωμάτων.
Δεν το λέμε μόνο εμείς, το λέει ο Δικηγορικός Σύλλογος Αθηνών, ο οποίος μιλά για την οριζόντια διεύρυνση των υπαγόμενων στην υποχρεωτική προδικασία διαφορών χωρίς να έχει προηγηθεί συγκεκριμένη έρευνα, για τη βίαιη αλλοίωση του θεσμού της διαμεσολάβησης για τους λόγους που προείπα και για πολλούς προβληματισμούς που εγείρονται σε σχέση με την αναλογικότητα των συγκεκριμένων ρυθμίσεων, ιδίως των προθεσμιών και του κόστους. 
Ένα πρόβλημα, το οποίο βλέπουμε προφανώς και σε συνάρτηση με αυτά τα οποία ξεκίνησα, με το ιδιωτικό χρέος, είναι το ότι δεν υπάρχει καμία αναφορά στην τραπεζική διαμεσολάβηση, έναν θεσμό ο οποίος είναι πολύ σημαντικός και πρέπει να είναι πολύ χρήσιμος και στους συμπολίτες μας όταν υπάρχει τεράστιος όγκος στα δικαστήρια. Θα έπρεπε το σχέδιο νόμου να φέρει τις τράπεζες και τους πιστωτές στη διαμεσολάβηση. Αυτό φυσικά επιτυγχάνουμε εμείς με την πρότασή μας για τον εξωδικαστικό μηχανισμό, έναν πραγματικό εξωδικαστικό μηχανισμό, με πραγματική συμμετοχή των πιστωτών. 
Κλείνω λέγοντας ότι είναι απολύτως απαράδεκτες οι ποινικές διατάξεις, κυρίως του άρθρου 208, που απαλλάσσονται οι υπεύθυνοι των δικτύων του ΔΕΔΔΗΕ και του ΑΔΜΗΕ από την αυτόφωρη διαδικασία. Είναι μια παρέκκλιση που συνιστά ωμή παρέμβαση στον Κώδικα Ποινικής Δικονομίας, φωτογραφική και σκανδαλώδη ρύθμιση, πολίτες δύο ταχυτήτων. Υπονομεύεται η ισότητα απέναντι στον νόμο, σε μια χρονιά στην οποία είδαμε πυρκαγιές με την πιστοποίηση της Πυροσβεστικής Υπηρεσίας να ξεσπούν εξαιτίας προβλημάτων και αστοχιών στο σύστημα ηλεκτροδότησης και στα υπέργεια καλώδια, τα οποία δεν υπογειοποιούνται. Η δικαιοσύνη είναι πυλώνας ανάπτυξης, αλλά είναι πρώτιστα εξουσία πολιτειακή. Είναι εγγύηση δημοκρατίας και τουλάχιστον εμείς ως δημοκρατική παράταξη έτσι τη βλέπουμε. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μάντζο.
Τον λόγο έχει ο κύριος Υπουργός για να καταθέσει τις νομοτεχνικές.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Τις καταθέτω, κύριε Πρόεδρε.
(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 



ΠΡΟΕΔΡΕΥΩΝ (Βασίλειος Βιλιάρδος): Θα μοιραστούν στους εισηγητές.
Σας ευχαριστούμε πολύ, κύριε Υπουργέ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πρέπει να πει τι καταθέτει.
ΠΡΟΕΔΡΕΥΩΝ (Βασίλειος Βιλιάρδος): Πριν προχωρήσουμε, θα ήθελα να κάνω μια ανακοίνωση στο Σώμα.
Η Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και οι Βουλευτές του κόμματός της κατέθεσαν σήμερα, 15-10-2026, πρόταση νόμου: «Έκτακτη εισφορά στα υπερκέρδη διυλιστηρίων με διπλασιασμό του επιδόματος πετρελαίου θέρμανσης και μείωση του Ειδικού Φόρου Κατανάλωσης στο πετρέλαιο θέρμανσης κατά 92,5% στο χαμηλότερο επίπεδο της Οδηγίας 96/2003. Μείωση ΕΦΚ της αμόλυβδης βενζίνης και του πετρελαίου κίνησης στο χαμηλότερο επιτρεπόμενο επίπεδο της Ευρωπαϊκής Ένωσης».
Παραπέμπεται στην αρμόδια Διαρκή Επιτροπή. 
Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, μία παρέμβαση θα κάνω.
ΠΡΟΕΔΡΕΥΩΝ (Βασίλειος Βιλιάρδος): Θα κάνετε παρέμβαση και μετά την ομιλία σας;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, ναι.
ΠΡΟΕΔΡΕΥΩΝ (Βασίλειος Βιλιάρδος): Παρακαλώ, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Φλωρίδη, μη φεύγετε. Τόση ώρα κρυβόσασταν πίσω από τη Βουλή, εκεί στον προθάλαμο που έχει πια καταντήσει αποθήκη άχρηστων υλικών. Επέστρεψε εκεί λοιπόν ο κ. Φλωρίδης, αφού πρώτα σε ένδειξη απόλυτης δειλίας έφερε νομοτεχνικές -δήθεν- βελτιώσεις, η ώρα επτά παρά τέταρτο το απόγευμα, τις οποίες δεν είχε το θάρρος ούτε να παρουσιάσει. Γιατί ο πολύς τσαμπουκάς και η υπερχειλής εξυπνακίστικη συμπεριφορά εξαντλούνται στις χυδαίες και τοξικές τοποθετήσεις αυτού του προσώπου, που θα έπρεπε να έχει παραιτηθεί. 
Η Πλεύση Ελευθερίας ζητά την παραίτηση αυτού του κυρίου, του μη εκλεγμένου, τοποθετημένου, χυδαίου προσώπου, που περιφερόταν σε τηλεοπτικούς σταθμούς και εμφανιζόταν στη Βουλή για να συγκαλύψει ένα μεγάλο έγκλημα, τη συγκάλυψη, το μπάζωμα του τόπου του εγκλήματος των Τεμπών. Και σήμερα, πάλι με χυδαίο τρόπο, προσπαθεί να δικαιωθεί για την αήθη, αδιανόητη, ανιστόρητη και άνευ κοινοβουλευτικού, πολιτικού, κοινωνικού, δικαστικού και νομικού προηγουμένου στάση του. 
Περιμένουμε από τον κ. Μητσοτάκη. Ίσως είναι βέβαια απασχολημένος γιατί βλέπω ότι η μισή Κυβέρνησή του κάνει συναντήσεις με τον κ. Σαμαρά, την πρέσβη του Ισραήλ, έναν ορφανό Σπαρτιάτη, τον Κόντη, και έναν Βουλευτή σας, κύριε Μάντζο, τον κ. Χρηστίδη, του ΠΑΣΟΚ δηλαδή. Μας κοροϊδεύετε; Μας κοροϊδεύετε; Άδωνις Γεωργιάδης, Σταύρος Καλαφάτης, Τσιάρας, Κεραμέως συναντιούνται με μεγαλοπαράγοντες του Ισραήλ, σιωνιστικής κατεύθυνσης, μαζί και ο κ. Σαμαράς, μαζί και ο κ. Χρηστίδης, μαζί και ο Κόντης; Το είδατε το δημοσίευμα του Reporters United ή δεν γνωρίζετε και είστε πάλι ανήξεροι και αδιάβαστοι; Και όλα αυτά είναι πατριωτική πολιτική; Γιατί αυτά ακούμε. 
Αυτά ακούμε, κύριε Πρόεδρε, Προεδρεύοντα, είναι μείζονα τα ζητήματα. Στη χώρα όπου έχει εντοπισθεί, καταγγελθεί, αλλά δεν έχει εξιχνιαστεί μείζον υπόθεση υποκλοπών, παρακολούθησης που έχει χαρακτηριστεί ως υπόθεση κατασκοπείας, δεν είναι ποτέ δυνατόν να γίνεται τέτοιου είδους μυστική συνάντηση μελών της Κυβέρνησης -όπως καταγράφεται στο συγκεκριμένο δημοσίευμα και δεν έχει διαψευσθεί- με εκπρόσωπο του κράτους του Ισραήλ, την ώρα που ο Πρωθυπουργός του Ισραήλ παραπέμπεται στο διεθνές Ποινικό Δικαστήριο για τη διάπραξη διεθνών εγκλημάτων και είναι καταζητούμενος με ένταλμα σύλληψης.
Όπως δεν επιτρέπεται να συζητείται για άλλη μία φορά νομοσχέδιο κορυφαίου Υπουργείου, που είναι το Υπουργείο Δικαιοσύνης -άσχετα αν από την κορυφή έχουμε οδηγηθεί στον απόπατο της πολιτικής δραστηριότητας με αυτόν τον Υπουργό- και να είναι αυτή η κατάσταση στη Βουλή. Άδεια τα έδρανα. Ολημερίς άδεια τα έδρανα, στα έδρανα τα κυβερνητικά ο Υφυπουργός. Ο Υπουργός κρύβεται, γιατί έτσι κάνουν τα παλικάρια και τα μεγάλα παλικάρια σαν τον Φλωρίδη ακριβώς έτσι κάνουν, φεύγουν σαν τον Λούη. Και στα κοινοβουλευτικά έδρανα της Νέας Δημοκρατίας να είναι δύο μόνον άτομα, η εισηγήτρια και ο Κοινοβουλευτικός Εκπρόσωπος, που μας έκανε τη χάρη να έρθει σήμερα εδώ γιατί είναι μάλλον καλύτερα να είναι εδώ από το να είναι στην πατρίδα του, τη Χίο, και να τον κράζουν για το αεροδρόμιο που διαφήμιζε και αποδείχθηκε λιμνοθάλασσα. 
Κύριε Πρόεδρε, είναι απαράδεκτη η κατάσταση στη Βουλή. Απαράδεκτη. Η πλήρης απαξίωση!
Επανέρχομαι στο θέμα από το οποίο ξεκίνησα, τον κ. Φλωρίδη, που δεν θέλει να μπει στην Αίθουσα όμως θα το πιεί το ποτήριον, διότι στη συνέχεια θα κάνω και την ομιλία μου. Είναι αδιανόητο έναν Υπουργό που έχει εκτεθεί ανεπανόρθωτα, προπαγανδίζοντας την ανυπαρξία ποινικού αδικήματος και την ανυπαρξία ποινικής ευθύνης, είναι αδιανόητο -δώστε μας σας παρακαλώ τώρα, μετά από τόση ώρα, τις νομοτεχνικές βελτιώσεις που δεν θέλησε, «κατάθεση Φλωρίδης Γεώργιος», ο απών- να περιμένουμε τον απόντα να εμφανισθεί και να παρουσιάσει αυτά που έχει να πει. Θα περιμένω για λίγο ακόμα και θα κάνω την ομιλία μου και θα είμαι πάλι εδώ την ώρα που κάποιοι κρύβονται. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος):Ευχαριστούμε πολύ, κυρία Πρόεδρε.
Θα κάνετε τώρα την ομιλία σας ή πιο μετά; Έχουμε ακόμη τον κ. Χήτα και τον κ. Καζαμία. Δεν έχουμε κάποιους άλλους. 
Θα κάνετε τώρα την ομιλία σας ή μετά; 

ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας είπα. Δεν με ακούσατε; 
ΠΡΟΕΔΡΕΥΩΝ (Βασίλειος Βιλιάρδος): Μου είπατε μετά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε λίγο.
ΠΡΟΕΔΡΕΥΩΝ (Βασίλειος Βιλιάρδος): Δηλαδή, να προηγηθεί κάποιος άλλος; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Βεβαίως. 
ΠΡΟΕΔΡΕΥΩΝ (Βασίλειος Βιλιάρδος): Έχετε τον λόγο, κύριε Καζαμία. Και μετά ο κ. Χήτας, αν δεν προηγηθεί.
ΘΕΟΦΙΛΟΣ ΞΑΝΘΟΠΟΥΛΟΣ: Κι εγώ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Εσείς έχετε μόνο μια παρέμβαση. Έχει γίνει η ομιλία.
ΘΕΟΦΙΛΟΣ ΞΑΝΘΟΠΟΥΛΟΣ: Όχι. Από ποιον; 
ΠΡΟΕΔΡΕΥΩΝ (Βασίλειος Βιλιάρδος): Από τον κ. Γιαννούλη. Έχετε μόνο μια παρέμβαση αν θελήσετε, όποτε θελήσετε. 
Έχετε τον λόγο, κύριε Καζαμία.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, ο κόσμος της τέχνης σήμερα έχασε μία αξιόλογη ηθοποιό και αγωνίστρια, την Μπέτυ Βαλάση, σε ηλικία 89 ετών. Ο συνάδελφός μας στην Πλεύση Ελευθερίας έκανε από το πρωί ανάρτηση γι’ αυτό. Έχει συνεργαστεί και μαζί της. Θα ήθελα εκ μέρους της Πλεύσης Ελευθερίας να εκφράσω τα ειλικρινή μας συλλυπητήρια στην οικογένειά της, στους συντρόφους της και στους φίλους της. 
Κύριε Μπούγα. Εξαφανίστηκε και ο Υφυπουργός τώρα. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Εδώ είμαι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι πίσω. Σαν το φάντασμα της όπερας. 
ΑΛΕΞΑΝΔΡΟΣ ΚΑΖΑΜΙΑΣ: Ωραία. Με ακούει τότε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στα παρασκήνια, κύριε Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: Είναι πιο βολικά όταν κρύβεστε. 
Κύριε Μπούγα και κύριε Φλωρίδη -φαντάζομαι ότι θα είναι στον προθάλαμο πίσω από την πόρτα γιατί τον έχουμε ξαναδεί να κρύβεται με αυτόν τον τρόπο- αυτές είναι οι δεύτερες νομοτεχνικές βελτιώσεις που ήρθαν σήμερα για το νομοσχέδιο. Πρόκειται για νομοτεχνικές βελτιώσεις οι οποίες κατατέθηκαν στις 17:20 ενώ αναμένεται σε λιγότερο από δύο ώρες να κλείσει η συνεδρίαση. Οι πρώτες νομοτεχνικές βελτιώσεις είναι οκτώ σελίδων με μικρά γράμματα. Δεν υπάρχει σελιδοποίηση. Τις δεύτερες μόλις τις λάβαμε. Πρέπει να είναι άλλες τρεις-τέσσερις σελίδες. Κατατέθηκαν στις 18:45. Δεν είναι στην πραγματικότητα όλες νομοτεχνικές βελτιώσεις, κύριε Μπούγα. Υπάρχουν πολύ μεγάλα αποσπάσματα. Στο άρθρο 155, για παράδειγμα, υπάρχουν 5 αράδες. Και αυτό συμβαίνει συνέχεια. Δηλαδή, παρεμβαίνετε την τελευταία στιγμή στο κείμενο του νομοσχεδίου όχι για να διορθώσετε συντακτικά λάθη ή παρατυπίες, αλλά για να αλλάξετε το νομοσχέδιο λιγότερο από 2 ώρες προτού ψηφιστεί. Και θα πρέπει η Αντιπολίτευση να θεωρήσει τώρα ότι αυτές οι 12 σελίδες που έχετε καταθέσει τώρα είναι η κατάθεση άρθρων προς τη Βουλή τα οποία είχαν τον επαρκή χρόνο να μελετηθούν. Αυτός είναι ένας αισχρός τρόπος νομοθέτησης. 
Μιλάτε τώρα στο τηλέφωνο και σας απασχολούν πιο σημαντικά πράγματα. ίσως σας παίρνουν οι Υπουργοί οι οποίοι συναντήθηκαν λίγο πριν με τον λομπίστα της ισραηλινής κυβέρνησης -ποιος ξέρει;- για να σας πουν τι έγινε. Γιατί πρόκειται για μια αισχρή εξέλιξη, επίσης. Είστε από το Υπουργείο Δικαιοσύνης. Δηλαδή, θα πρέπει να ξέρετε πέντε πράγματα παραπάνω για το τι αποτελεί χρηστή νομοθέτηση. Αυτός ο τρόπος νομοθέτησης είναι απαράδεκτος, κύρει Μπούγα. Είναι απαράδεκτος. 
Απαράδεκτο, επίσης, είναι το γεγονός ότι ο κ. Φλωρίδης ο οποίος κρύβεται τώρα γιατί η Πλεύση Ελευθερίας του ζητάει εδώ και εβδομάδες και ξανά σήμερα από το πρωί και τώρα ξανά με την κ. Κωνσταντοπούλου να παραιτηθεί, κρύβεται για να μην το ακούσει. Αλλά ο κ. Φλωρίδης ο Υπουργός Δικαιοσύνης, ο οποίος μας έφερε ένα νομοσχέδιο 214 άρθρων, δεν παραβρέθηκε στις συνεδριάσεις της επιτροπής. Έλειπε. Και είναι και εξωκοινοβουλευτικός. Δηλαδή, δεν φτάνει που δεν είναι Βουλευτής ο ίδιος, απαξιώνει το Κοινοβούλιο και τη διαδικασία συζήτησης νομοσχεδίου σημαντικού με έναν τρόπο τον οποίο δεν βλέπουμε σχεδόν από κανέναν άλλον Υπουργό. 
Τι νομίζει ότι είναι ο κ. Φλωρίδης για να συμπεριφέρεται με αυτόν τον αυθαίρετο και αντιθεσμικό τρόπο; Αλλά βεβαίως είναι συμπτωματικό αυτό όλου του αντιθεσμικού τρόπου με τον οποίο ο κ. Φλωρίδης έχει κινηθεί όσα χρόνια είναι Υπουργός Δικαιοσύνης. Παρεμβάσεις στη δικαιοσύνη, παραμύθια για να παραπλανήσει τον κόσμο αναφορικά με το έγκλημα των Τεμπών, συνωμοσιολογίες αλλά και προσπάθεια -η οποία τώρα βέβαια έχει αφήσει τον κ. Φλωρίδη απολύτως έκθετο- να σταματήσει την Αντιπολίτευση, τους συγγενείς των θυμάτων και τους πολίτες να μιλούν για το «μπάζωμα» του τόπου του εγκλήματος που είναι η συγκάλυψη του τόπου του εγκλήματος. Και γι’ αυτόν τον λόγο ο Τριαντόπουλος βρίσκεται ενώπιον του ειδικού δικαστηρίου τώρα. 
Βεβαίως, το όνομα Τριαντόπουλος είναι ένα όνομα το οποίο ο κ. Φλωρίδης δεν ανέφερε καθόλου σήμερα στις παρεμβάσεις που έκανε για το έγκλημα των Τεμπών και τα παραμύθια που μας είπε. Δεν το αναφέρει. Γιατί αν το αναφέρει θα πρέπει να μας εξηγήσει γιατί ο Τριαντόπουλος έχει παραπεμφθεί σε ειδικό δικαστήριο. Με ποιανού εντολές δρούσε ο Τριαντόπουλος; Και τι έκανε ο κ. Φλωρίδης όταν προσπαθούσε να μας πείσει ότι δεν πρέπει να μιλάμε για το «μπάζωμα». Αυτός είναι ο βίος και η πολιτεία του κ. Φλωρίδη δυστυχώς. Ίσως καλά θα κάνει να παραμείνει κρυμμένος εκεί που είναι γιατί η Βουλή δεν χαίρεται ιδιαίτερα όταν τον βλέπει.
Έρχομαι τώρα σε ένα θέμα που θα πρέπει να συνεχίσει δυστυχώς να μας απασχολεί παρά το γεγονός ότι υπήρξε μία μεγάλη εξέλιξη σ’ αυτό. Και είναι η υποχρέωση σε παραίτηση της Αμερικανίδας πρέσβεως, της κ. Γκίλφοϋλ. Δεν έχουμε ξεμπερδέψει με την υπόθεση Γκίλφοϋλ. Το πρόβλημα εδώ έγκειται στο γεγονός ότι ενώ η δική της κυβέρνηση απέσυρε την εμπιστοσύνη της και της επέβαλε να παραιτηθεί, ενώ ο διεθνής Τύπος έβριθε από τις 25 Σεπτεμβρίου με δημοσιεύματα για τον σκανδαλώδη τρόπο ζωής της, οι μόνοι που την υπερασπίζονταν και συγκάλυπταν αυτά που έκανε στη Βουλή όταν ρωτήθηκαν ήταν η Κυβέρνηση Μητσοτάκη. Και παραμένει αναπάντητο το γιατί την προστατεύατε ενώ γνωρίζατε από πολύ παλιά τι έκανε. 
Σήμερα η  «Wall Street Journal» ξανάβγαλε άρθρο στο έντυπο φύλλο της, το οποίο έχει ημερομηνία 13 Οκτωβρίου στην ηλεκτρονική έκδοσή της με την ώρα των Ηνωμένων Πολιτειών. Σε αυτό η «Wall Street Journal» συνεχίζει να λέει ότι η κ. Γκίλφοϋλ άφηνε απλήρωτους λογαριασμούς. Αναφέρεται σε ένα λογαριασμό 1.500 ευρώ τον οποίο έπρεπε να πληρώσει γιατί κάλυπτε σαμπάνιες και δείπνο και τον άφησε απλήρωτο. Αυτά, κυρίες και κύριοι της Κυβέρνησης, είναι παράνομα με βάση τη σύμβαση της Βιέννης του 1961 που είναι το πρωτόκολλο που ορίζει πως πρέπει να συμπεριφέρονται οι διπλωμάτες, οι πρέσβεις σε μία χώρα. Το άρθρο 41 λέει ξεκάθαρα ότι είναι υποχρεωμένοι να σέβονται τους νόμους της χώρας και δεν καλύπτονται αυτά τα πράγματα από την διπλωματική ασυλία που χαίρουν. Το ζήτημα είναι ότι ο κ. Γεραπετρίτης και η Κυβέρνηση επέμεναν ότι δεν έπρεπε να την καλέσουν να δώσει εξηγήσεις. 
Επίσης, στο ίδιο άρθρο της «Wall Street Journal», το τελευταίο, λέει ξεκάθαρα ότι η κ. Γκίλφοϊλ εργάστηκε για να προασπίσει και να προωθήσει συμφέροντα επιχειρήσεων σε σχέση με τον Κάθετο Άξονα αυτόν τον οποίο ο Κοινοβουλευτικός Εκπρόσωπος της Νέας Δημοκρατίας χθες, ο κ. Σιμόπουλος, μας είπε ότι ήταν το μεγάλο έργο της. Εργάστηκε, λέει, σκληρά για να το πραγματοποιήσει. Αυτό το σπουδαίο έργο υποχρεώνει εμάς τώρα να αγοράζουμε φυσικό αέριο ακριβότερο απ’ ό,τι το παίρναμε πριν για να εξυπηρετήσουμε τα συμφέροντα των Ηνωμένων Πολιτειών. Και το άρθρο 42 της σύμβασης της Βιέννης για το πώς πρέπει να φέρονται οι διπλωμάτες, λέει ξεκάθαρα ότι δεν μπορεί ένας διπλωμάτης ή μία διπλωμάτης να ασκεί για προσωπικό όφελος εμπορικές και οικονομικές δραστηριότητες. Η κ. Γκίλφοϊλ έκανε ακριβώς αυτό. Και πάλι δεν της ζητήθηκε από την Κυβέρνηση να έρθει να δώσει εξηγήσεις και παραμένει βέβαια άγνωστο αν είναι αλήθεια αυτό που ήρθε εδώ στη Βουλή και είπε σε επίκαιρη ερώτησή μας ο κ. Παπασταύρου ότι δεν απείλησε ποτέ η κ. Γκίλφοϊλ ότι μπορεί να ρίξει την Κυβέρνηση της Ελλάδας, όπως φέρεται να συνέτεινε στην περίπτωση της Ρουμανίας η οποία, από την επίσκεψή της εκεί τον περασμένο Μάρτιο, συνεχίζει να έχει κυβερνητική κρίση. 
Τα ίδια, βέβαια, είπε και ο κ. Κυρανάκης. Τα ίδια είπε και ο κ. Μαρινάκης. Δεν ξέρουμε αν είναι αλήθεια και, με βάση τις αποκαλύψεις που συνέχεια βλέπουν το φως της δημοσιότητας, φαίνεται ότι θα πρέπει να ερωτηθούν ξανά αυτοί οι Υπουργοί και να μας πουν τι στην πραγματικότητα συνέβη.
Έχουμε, βεβαίως, ταυτόχρονα μια κατάσταση εσωτερικά η οποία έχει φτάσει στο απροχώρητο. Η Κυβέρνηση έφερε μια τροπολογία της τελευταίας στιγμής -την οποία σχολιάσαμε προηγουμένως- για να προσποιηθεί ότι βοηθάει τους πολίτες να αντιμετωπίσουν την τεράστια εκτίναξη των τιμών στα καύσιμα, στο πετρέλαιο κίνησης, στο πετρέλαιο θέρμανσης και στη βενζίνη.
Βεβαίως, η Κυβέρνηση ποτέ δεν λέει ότι η αιτία αυτής της εκτίναξης των τιμών ενέργειας είναι ο τυχοδιωκτικός πόλεμος του Νετανιάχου και του Τραμπ, τον οποίο υποστηρίζει από τις 28 Φεβρουαρίου. Δεν λέει στους πολίτες ότι κάθε μέρα που γεμίζουν με ακριβή βενζίνη το αυτοκίνητό τους, κάθε μέρα που βάζουν ακριβό ντίζελ ή που θα αγοράζουν τώρα πετρέλαιο θέρμανσης ανατιμημένο κατά 40% μετά τις «γενναιόδωρες» παρεμβάσεις σας, θα το κάνουν επειδή τους υποχρεώνει ο τυχοδιωκτικός πόλεμος των δύο σημαντικότερων συμμάχων της χώρας, του Ισραήλ και των Ηνωμένων Πολιτειών. Ποτέ δεν τον καταδικάσατε αυτόν τον πόλεμο. Οι πολίτες τον πληρώνουν αυτόν τον πόλεμο και κάνετε τώρα ότι τους προστατεύετε με αυτές τις ψευδοπαρεμβάσεις, οι οποίες, σημειωτέον, δεν αποτελούν πλαφόν στα κέρδη. 
Η Πλεύση Ελευθερίας έχει ξεκάθαρη θέση ως προς αυτό. Θα πρέπει να παρέμβετε σε τέσσερα επίπεδα. Να βάλετε πλαφόν στα κέρδη των διυλιστηρίων. Να υπάρχει πλαφόν στα κέρδη των εταιρειών εμπορίας καυσίμων, στα πρατήρια. Και τέλος, να υπάρξει σημαντική μείωση του φόρου ειδικής κατανάλωσης και του ΦΠΑ στα καύσιμα για να προστατευτούν οι πολίτες.
Εσείς τίποτα από αυτά δεν κάνετε. Το μόνο που κάνετε είναι να παίρνετε από τον προϋπολογισμό επιδότηση για να κατεβάσετε την τιμή της βενζίνης, όπως λέτε, κατά 10 λεπτά το λίτρο, για να πάει η αμόλυβδη στα 2,20 ευρώ -τι ευτυχία, 30% πιο πάνω από ό,τι ήταν προτού ξεκινήσει ο πόλεμος- να πάει το ντίζελ, με 20 λεπτά  επιδότηση, εν μέρει, από την Κυβέρνηση, στα 2,10 ευρώ, ενώ πριν ξεκινήσει ο πόλεμος ήταν στα 1,57 ευρώ, 40% αύξηση. Το ίδιο και με το πετρέλαιο θέρμανσης, με το οποίο οι οικογένειες αναμένουν να περάσουν έναν κρύο χειμώνα, να πάει πάλι στο 40% πάνω. Και πώς το κάνετε αυτό; Με επιδοτήσεις. 
Δεν βάζουν πλαφόν στα κέρδη. Παίρνουν τα χρήματα των φορολογουμένων από τη μία τσέπη, τα δίνουν στους πολίτες για να μπορέσουν να πληρώσουν ένα πολύ μικρό τμήμα των ακριβών τιμών των καυσίμων. Και στο τέλος οι εταιρείες των διυλιστηρίων συνεχίζουν να έχουν τα ίδια κέρδη. Είναι απίστευτο πώς κοροϊδεύετε, εξαπατάτε τον μέσο πολίτη με αυτήν την πολιτική. Επιδοτείτε την ακρίβεια με τα δικά του χρήματα, τα οποία του είχατε πάρει μέσω φόρων, και προσπαθείτε να προσποιείστε ότι υπερασπίζεστε τον πολίτη.
Έχουμε, βέβαια, και το Διεθνές Νομισματικό Ταμείο. Και αυτό είναι σημαντικό δεδομένου ότι ξεκινάει από τη Δευτέρα η συζήτηση για το προσχέδιο του προϋπολογισμού του 2027. Δεν διαψεύδει την Τράπεζα της Ελλάδος και την Κυβέρνηση για τις προβλέψεις της σχετικά με το πώς θα πάει η οικονομία φέτος. Ανάπτυξη 1,8%. Και η ανάπτυξη είναι ο δείκτης που δείχνει πόσο καλά πάει η οικονομία, πόσο μεγαλώνει η πίτα, για να μπορέσει να υπάρξει και μια αναδιανομή. 
Το 1,8% ανάπτυξη σε μια οικονομία που πάει καλά, είναι χαμηλότερο από την ανάπτυξη που παραλάβατε την τελευταία χρονιά των μνημονίων. Και τα μνημόνια ήταν πρόβλημα γιατί είχαν «σκοτώσει» την ανάπτυξη. Και εσείς δεν μπορείτε να φτάσετε ούτε κι αυτό, παρόλο που έχετε πάρει πακτωλό χρημάτων από την Ευρωπαϊκή Ένωση τα τελευταία χρόνια για να ανεβάσετε τις επενδύσεις. Πού πάνε αυτά τα χρήματα; Γιατί δεν μεταφράζονται σε ανάπτυξη πιο ισχυρή; 
Και ο πληθωρισμός, βεβαίως, είναι στο 4,2%, αρκετά πάνω από τον μέσο όρο της Ευρωπαϊκής Ένωσης. Και συνεχίζετε εσείς να λέτε παραμύθια στους πολίτες ότι είναι εισαγόμενος ο πληθωρισμός. Άμα γύρω μας ο πληθωρισμός είναι πιο χαμηλός από τη χώρα, πώς είναι δυνατόν να είναι εισαγόμενος; Κάποιο πρόβλημα έχει η πολιτική σας.
Δυστυχώς, κυρίες και κύριοι Βουλευτές, πρόσφατη δημοσκόπηση δείχνει ότι το 82% των πολιτών θα πρέπει να κλείσουν το καλοριφέρ για να τα βγάλουν πέρα τον χειμώνα. Το 75% των πολιτών στην ίδια, προχθεσινή δημοσκόπηση δηλώνει ότι θα πρέπει να περιορίσουν τις μετακινήσεις τους με το αυτοκίνητο για να τα βγάλουν πέρα με την εκτίναξη της τιμής της βενζίνης.
Και τέλος, θα πρέπει να πω για το νομοσχέδιο αυτό ότι υπάρχει το σκανδαλώδες άρθρο 208, το οποίο εφαρμόζει το ακαταδίωκτο στα στελέχη του ΔΕΔΔΗΕ για την εφαρμογή του αυτόφωρου σε περίπτωση πυρκαγιάς. Αυτό το προνόμιο δεν το είχε ούτε η κ. Γκιλφόιλ. Είναι φοβερό!
(Χειροκροτήματα από την πτέρυγα της Πλεύσης Ελευθερίας)
 Και γιατί το κάνετε αυτό, τη στιγμή που όλα τα στοιχεία δείχνουν πως το 50% των στρεμμάτων που κάηκαν πέρυσι ήταν από καλώδια του ΔΕΔΔΗΕ και φέτος είναι 70%; Αλλά έτσι προστατεύετε τους φίλους σας, έτσι εξαπατάτε τους πολίτες. 
Εμείς, ωστόσο, θα αντιστεκόμαστε σε αυτές τις πολιτικές μέχρι τέλους. 
Σας ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ζήτησα ακόμα τον λόγο. Περιμένω μήπως μου απαντήσουν.
ΠΡΟΕΔΡΕΥΩΝ (Βασίλειος Βιλιάρδος): Δεν έχει άλλον ομιλητή. Αρχίζουν οι δευτερολογίες. Δεν θα μιλήσει ο κ. Χήτας. Όμως, έχει ζητήσει τον λόγο για μια παρέμβαση ο κ. Ξανθόπουλος. 
Παρακαλώ, κύριε Ξανθόπουλε, έχετε τον λόγο για την τρίλεπτη παρέμβασή σας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο κ. Μάντζος δεν θα μιλήσει;
ΠΡΟΕΔΡΕΥΩΝ (Βασίλειος Βιλιάρδος): Ο κ. Μάντζος έχει μιλήσει. 
Κύριε Ξανθόπουλε, έχετε τον λόγο.
ΘΕΟΦΙΛΟΣ ΞΑΝΘΟΠΟΥΛΟΣ: Κύριε Πρόεδρε, κύριε Υπουργέ, κύριες και κύριοι συνάδελφοι, ξεκινάω με ένα θλιβερό θέμα. Νέα έκρηξη στη «ΜΟΤΟΡ ΟΪΛ», με δύο σοβαρά τραυματίες, ενώ μόλις προχθές σκοτώθηκαν δύο άνθρωποι σε αυτή την εταιρεία. 
Τι γίνεται, κυρίες και κύριοι της Κυβέρνησης; Πόσα θύματα εργαζομένους θα πληρώσουμε ακόμη σε αυτό το σύστημα, στο οποίο δεν υπάρχει κανένας έλεγχος; Δεν υπάρχει καμία πρόνοια; Δεν υπάρχει καμία φροντίδα από την πολιτεία; Πώς είναι δυνατόν να αποδέχεστε τη θυσία αυτών των ανθρώπων, να τους χάνουμε τον έναν μετά τον άλλον, και να το θεωρούμε παράπλευρες απώλειες στην προσπάθεια της εταιρείας να αυξήσει τα κέρδη της; Μιας εταιρείας, μάλιστα, η οποία εδώ και καιρό αποκερδαίνει δισεκατομμύρια από την κρίση τα τελευταία χρόνια και η οποία παραμένει στο απυρόβλητο.
Και έρχεστε και κάνετε μια πρόταση για το μεγάλο ζήτημα της θέρμανσης και πανηγυρίζετε γιατί ξεκινάμε με 1,50 ευρώ το λίτρο τιμή εκκίνησης του πετρελαίου θέρμανσης. Σας θυμίζω, λοιπόν, ότι ήταν 1,10 ευρώ πέρυσι. Η Γερμανία, η Ιταλία, η Ισπανία και η Πορτογαλία ζητούν φορολόγηση των υπερκερδών. 
Εμείς, ως ΣΥΡΙΖΑ, έχουμε καταθέσει τροπολογία -μόλις προηγουμένως ανακοινώθηκε από το Προεδρείο- η οποία προβλέπει: 
Έκτακτη εισφορά 90% στα υπερκέρδη των διυλιστηρίων για το 2026, πάνω από τον μέσο όρο της περιόδου 2020-2026 προσαυξημένο κατά 20%. Διπλασιασμό του επιδόματος πετρελαίου θέρμανσης σε σχέση με πέρυσι. Μείωση του Ειδικού Φόρου Κατανάλωσης στο πετρέλαιο θέρμανσης από το 0,28 ευρώ σε 2,1 ευρώ το λίτρο. Και με βάση τον υπολογισμό του ΦΠΑ, η μείωση μπορεί να αγγίξει τα 321 ευρώ ανά 1.000 λίτρα. Μείωση του Ειδικού Φόρου Κατανάλωσης στη βενζίνη και στο πετρέλαιο κίνησης στα ελάχιστα ευρωπαϊκά επίπεδα για ένα έτος, με δυνατότητα παράτασης. Τα έσοδα αυτά θα κατευθυνθούν κατά προτεραιότητα στο επίδομα θέρμανσης και στη μείωση των φόρων στα καύσιμα. 
Αυτή είναι μια πρόταση που αντιμετωπίζει το πρόβλημα της ενεργειακής φτώχειας στη χώρα, και όχι αυτά τα φληναφήματα που φέρνετε εσείς ως πρόταση.
Θα θέσω, επίσης, και μια άλλη παράμετρο την οποία φαίνεται να αγνοείτε πεισματικά. Ξέρετε, στη Δράμα και στη Βόρεια Ελλάδα οι πολίτες δεν θερμαίνονται μόνο με πετρέλαιο θέρμανσης, αλλά και με καυσόξυλα. Όλη η περιοχή βορείως του Νομού Δράμας, η περιοχή του Λεκανοπεδίου Νευροκοπίου, ξυλεύεται από τα δάση με άδεια του Δασαρχείου. Όμως αυτά τα δάση δεν ξυλεύονται, επειδή ακριβώς το Υπουργείο δεν αποζημιώνει επαρκώς τους υλοτομικούς συνεταιρισμούς ώστε να έχουν λόγο να μπουν να ξυλεύσουν και να πάρουν οι πολίτες τα ξύλα που δικαιούνται.
Βλέπετε, λοιπόν, ότι οποιαδήποτε -έστω και δειλή- προσπάθεια κάνετε για να αντιμετωπίσετε το πρόβλημα, πέφτει στο κενό, καθώς το πρόβλημα αυτό δεν το γνωρίζετε επί της ουσίας. Με αυτή την έννοια, λοιπόν, έχει πολύ μεγάλη σημασία, εκτός από το πετρέλαιο θέρμανσης, να δείτε και τη δυνατότητα των πολιτών να ξυλεύονται, να αποκτούν ξύλα από το δάσος που βρίσκεται δίπλα στα σπίτια τους σε χαμηλές τιμές, εφόσον πληρωθούν επαρκώς οι υλοτομικοί συνεταιρισμοί.
Κλείνω με μια παρατήρηση για το άρθρο 208. Η προσπάθεια προστασίας, προσωρινής ασυλίας ορισμένων στελεχών ενόψει εκλογών είναι εντελώς αδικαιολόγητη. Εξαιρείς μια συγκεκριμένη ομάδα ανθρώπων από μια δικονομική διαδικασία στην οποία υπόκεινται όλοι οι πολίτες, όλοι οι κοινοί θνητοί που δεν έχουν την εύνοια της Κυβέρνησης και αυτό είναι ενδεικτικό της μεροληψίας σας. 
Σας ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ξανθόπουλε.
Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η σιωπή είναι αποκαλυπτική και του κυβερνητικού λόμπι και του πασοκικού λόμπι. 
Η ομιλία μου θα ξεκινούσε από άλλα θέματα, αλλά θα καταθέσω στα Πρακτικά, γιατί θεωρώ πάρα πολύ σοβαρή αυτή την αποκάλυψη του Reporters United. «Νέο ρεπορτάζ: Υπουργοί Νέας Δημοκρατίας και Σαμαράς σε ιδιωτική συνάντηση με το ακροδεξιό ισραηλινό λόμπι στην Αθήνα». Αυτά την εποχή του Predator. Θα μιλήσετε, κύριε Μάντζο; «Στις 12.10.2026 κορυφαίοι Υπουργοί της Νέας Δημοκρατίας, ο πρώην πρωθυπουργός Αντώνης Σαμαράς και άλλοι Βουλευτές συναντήθηκαν με τους επικεφαλής της οργάνωσης λόμπινγκ Israel Allies Foundation στην Αθηναϊκή Λέσχη, παρουσία της πρέσβειρας του Ισραήλ Πνινάτ Γιανάι». Της οποίας η διαδρομή, βεβαίως, είναι γνωστή, όπως και το πώς διαφημίστηκε προ της έλευσης της στην Ελλάδα, ακριβώς με την ίδια συνταγή που ακολουθήθηκε για τη Γκίλφοϊλ, που περίπου κοντέψαμε να πιστέψουμε ότι πρόκειται περί πρυτάνεως των νομικών επαγγελμάτων. Γελάει και ο κ. Μπούγας. Βλέπετε. «Γλώσσα του σώματος λανθάνουσα, τ’ αληθή λέγει».
 Δεν κρατιέται κανείς σε αυτή την Αίθουσα. Ο μόνος σοβαρός είναι ο κ. Μηταράκης.
«Σκοπός της συνάντησης…» -λέει το δημοσίευμα- «..ήταν η δημιουργία ενός σώματος (caucus) της Israel Allies Foundation με μέλη της ελληνικής Βουλής. Με μία λεπτομέρεια: Η σύνθεση αυτών των σωμάτων είναι ως επί το πλείστον μυστική. Όταν μάθαμε για την επικείμενη συνάντηση αποφασίσαμε να πάμε επιτόπου για ρεπορτάζ. Μόλις έγινε αντιληπτή η παρουσία μας, ένας κύριος έκλεισε τις κουρτίνες της εισόδου για να μας περιορίσει την ορατότητα και κατέγραψε με κινητό τις κινήσεις μας». 
Το δημοσίευμα συνοδεύεται από βίντεο που δείχνει τους προσερχόμενους στην Αθηναϊκή Λέσχη και δείχνει και τον κύριο που έκλεισε τις κουρτίνες και πήρε με βίντεο. Φαντάζομαι θα κάνει ο κ. Φλωρίδης κάποια ενέργεια να γίνει κακουργηματική δίωξη, όπως γίνεται για μένα. 
(Χειροκροτήματα από την πτέρυγα της Πλεύσης Ελευθερίας)

«Παρ’ όλα αυτά, εντοπίσαμε τον Άδωνι Γεωργιάδη, με το Tesla του, τον Θάνο Πλεύρη, τη Νίκη Κεραμέως, τον Κώστα Καραγκούνη…» -αυτό για να απαντήσουμε στον προλαλήσαντα γιατί είναι αυτή η κατάσταση στα εργασιακά ζητήματα και γιατί έχουμε διαρκώς θύματα εργατικών ατυχημάτων και δυστυχημάτων- «…καθώς και τους Βουλευτές Κώστα Τσιάρα, Ανδρέα Νικολακόπουλο, Δημήτρη Μαρκόπουλο…» -θα τους μαλώσω εδώ τους Reporters United, είναι ήδη γουρλίδικα προαχθείς ο Μαρκόπουλος- «…και Διαμαντή Γκολιδάκη. Στους παρευρισκόμενους ήταν και ο δήμαρχος Βάρης - Βούλας - Βουλιαγμένης Γρηγόρης Κωνσταντέλλος, ο Βουλευτής του ΠΑΣΟΚ Παύλος Χρηστίδης…». Κύριε Μάντζο, σας το είπα και πριν. Θα απαντήσετε  γι’ αυτό αν ισχύει ή δεν ισχύει; Αν δεν ισχύει διαψεύστε το. Τον δείχνουν σε βίντεο να προσέρχεται ο Βουλευτής του ΠΑΣΟΚ Παύλος Χρηστίδης. Μπορεί να προσήλθε για άλλο λόγο. Αλλά μιλήστε. «…και ο Ανεξάρτητος Βουλευτής Γιάννης Κόντης, ο οποίος είχε εκλεγεί με τους Σπαρτιάτες». Δηλαδή, με τη Χρυσή Αυγή. Αυτό το «δηλαδή, με τη Χρυσή Αυγή» είναι δικό μου σχόλιο. Όλο το υπόλοιπο είναι του δημοσιεύματος. 
Το καταθέτω για τα Πρακτικά να το διαβάσατε κι ολόκληρο. Γιατί διάβασα περίπου το μισό για να κάνω και την ομιλία μου.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Θα τοποθετηθεί η Κυβέρνηση; Θα τοποθετηθούν όσοι εμφανίζονται να συμμετέχουν σε αυτή τη συνάντηση; Θα μας εξηγήσουν ποια συμφέροντα προάγει μια τέτοια συνάντηση την ώρα που το Διεθνές Ποινικό Δικαστήριο έχει ζητήσει τη σύλληψη Νετανιάχου και την ώρα που η αμερικανική κυβέρνηση -έχω αύριο την επίκαιρη ερώτηση προς τον κ. Γεραπετρίτη, που δέχθηκε να αλλάξουμε τη μέρα συζήτησης και τον ευχαριστώ- επιτίθεται στο Διεθνές Ποινικό Δικαστήριο με γλώσσα διεθνούς τρομοκρατίας.
 Ακούσατε τον κ. Ρούμπιο πώς μιλάει; Νομίζεις ότι έχεις διεθνή τρομοκράτη μπροστά σου. «Θα διαλύσουμε το Διεθνές Ποινικό Δικαστήριο κομμάτι-κομμάτι». Θα διαλύσουμε, δηλαδή, τον διεθνή θεσμό του Οργανισμού Ηνωμένων Εθνών που είναι προορισμένος να προστατεύει τα θύματα διεθνών εγκλημάτων, γενοκτονίας, εγκλημάτων κατά της ανθρωπότητας, εγκλημάτων πολέμου. Θα το διαλύσουμε -λέει- αυτό. Θα το διαλύσουμε κομμάτι-κομμάτι. «We will cripple its ability to prosecute Americans». «Θα καταστήσουμε ανάπηρη τη δυνατότητά του να διώκει Αμερικανούς». Δηλαδή, μανιφέστο -που σας άρεσε και η λέξη και το δήθεν μέσο- ατιμωρησίας, μανιφέστο πολέμου κατά της διεθνούς νομιμότητας και πάλι δεν έχει πει η Κυβέρνησή σας λέξη. 
Έχουμε μείνει στο ότι δώσατε γη και ύδωρ στον Ρούμπιο, σε αυτό ακριβώς το πρόσωπο, σαν να είναι κι αυτός κάποια φοβερή προσωπικότητα της διεθνούς κονίστρας. Διότι δεν το έχετε σε τίποτα πραγματικά να αποθεώνετε άκριτα πρόσωπα και περιπτώσεις που θα έπρεπε να τυγχάνουν της διεθνούς και φυσικά και της κυβερνητικής κατακραυγής. Η περίπτωση Γκίλφοϊλ καταδεικνύει την πλήρη αυτογελοιοποίηση του κυβερνητικού συστήματος, αλλά και του μιντιακού συστήματος. Αυτοτελώς είναι περίπτωση για την οποία θα έπρεπε να έχει παραιτηθεί και ο κ. Μητσοτάκης και ο Τασούλας με τα «really, really». Μιλάμε για την απόλυτη γελοιότητα, την απόλυτη ξεφτίλα. Ακούγοντας δε το πρόσωπο αυτό να μιλάει και διαβάζοντας την εκχυδαϊσμένη απεύθυνση για πληρωμή -γιατί όλα είναι φράγκα- καταλαβαίνει κανείς και ποιοι είστε εσείς. 
Θα έρθω τώρα στο νομοσχέδιο, το οποίο είναι φυσικά προκάλυμμα για άλλο ένα πεδίο μπίζνες και το ξέρετε. Κύριε Μπούγα, φαντάζομαι ότι ενημερώσετε τον κ. Φλωρίδη ότι ζητάμε απαντήσεις και για τις φωτογραφικές διατάξεις του άρθρου 205, διαδικασία πλήρωσης θέσεων προσωπικού των ιατροδικαστικών υπηρεσιών του Υπουργείου Δικαιοσύνης. Ενεθυμήθη ο Φλωρίδης ότι δεν έχουν οι ιατροδικαστικές υπηρεσίες συγκεκριμένες ειδικότητες όπως ιατρών παθολόγων, ανατόμων, χημικών, βιολόγων, βιοχημικών, βιοϊατρικών επιστημών. 
Τώρα το θυμήθηκε, έναν χρόνο και μια βδομάδα από τότε που παρήγγειλε η Εισαγγελία της Λάρισας να γίνουν όλες οι ιατροδικαστικές διερευνήσεις στην υπόθεση του εγκλήματος των Τεμπών και ενώ επί έναν χρόνο και η Εισαγγελία της Λάρισας και οι αρμόδιες αστυνομικές υπηρεσίες και οι αρμόδιες ιατροδικαστικές υπηρεσίες, υπό τη διεύθυνση Φλωρίδη, κοροϊδεύουν τις οικογένειες και καταδημαγωγούν την κοινή γνώμη με ψέματα και χυδαιότητες, ότι δήθεν οι ιατροδικαστικές διερευνήσεις και οι εκταφές δεν γίνονται, γιατί δεν το ήθελε ο Πάνος Ρούτση. 
Φταίει ο γονιός, που κόντεψε να δώσει και τη ζωή του ακόμα, ζητώντας μια στοιχειώδη και θεμελιώδη πράξη που δεν έγινε, φταίει αυτός που δεν κάνει τίποτα η Εισαγγελία, που βρίσκεται σε πλήρη στοίχιση και εναρμόνιση με το Υπουργείο Δικαιοσύνης. Και τι χρειάστηκε; Χρειάστηκε να καταθέσει ο Πάνος Ρούτση, δύο φορές, στο Τριμελές Εφετείο Κακουργημάτων Λάρισας στις 7 Οκτωβρίου του 2026, επί μιάμιση ώρα, οπότε και κατέρρευσε. Ήταν, ακριβώς, έναν χρόνο από τη λήξη της απεργίας πείνας του, έναν χρόνο κοροϊδίας από αυτούς που είπαν ότι θα κάνουν τις εκταφές και τις ιατροδικαστικές εξετάσεις. Κατέρρευσε, λοιπόν, και διακομίστηκε στο νοσοκομείο, αλλά επανήλθε στις 14 Οκτωβρίου -εχθές-, καταθέτοντας επί πεντέμισι ώρες -και δεν έχει ολοκληρωθεί η κατάθεσή του- εξηγώντας βήμα-βήμα ποια ψέματα έχετε διαχύσει στο πανελλήνιο με τα μέσα προπαγάνδας. Παρεμπιπτόντως, μήπως υπάρχουν μέσα ενημέρωσης που συνδέονται με τις εταιρείες, που συνδέονται με τη Σύμβαση 717; Τα ξέρετε αυτά μήπως; Μήπως τα ίδια μέσα ενημέρωσης συνδέονται και με άλλες πρόσφατες εξελίξεις;
Εγώ θα μιλήσω λίγο ρητορικά, προς το παρόν, και να είστε σίγουροι ότι θα επανέλθω και ας έχετε διακηρύξει ότι θα μου αφαιρέσετε το πολιτικό οξυγόνο και ας έχει απειλήσει ο μαφιόζος, κουμπάρος του Πρωθυπουργού σας, ότι θα με σκοτώσει και θα μου στρίψει το λαρύγγι και ας έχει αναγγείλει ο φασίστας Γεωργιάδης ότι για να γλιτώσετε από μένα θα φέρετε και ειδικές δυνάμεις και ας μαίνονται όλα όσα έχουν διαδραματιστεί όλα αυτά τα χρόνια. Γιατί ξέρετε ότι είμαι απολύτως αποφασισμένη την υπόθεση των Τεμπών -όπως και κάθε υπόθεση που αναλαμβάνω- να τη φτάσω μέχρι τέλους, απέναντι στο κυβερνητικό έγκλημα, απέναντι στους επίορκους κρατικούς εγκληματίες και τους επίστρατους κυβερνητικούς δηλωσίες.
Θα ήθελα να καταθέσω στα Πρακτικά την παραγγελία που εξέδωσε εχθές. Σήμερα δημοσιοποιήθηκε, πριν μας σταλεί και έχουν ανάψει τα τηλέφωνα. Ξαφνικά αστυνομικοί της Λάρισας, αντί να ασχολούνται κάνοντας μηνύσεις σε εμένα, τον Πάνο Ρούτση και τους συνεργάτες μου και τους συναδέλφους μου και άλλους γονείς και συγγενείς, είπαν τελικά να ασχοληθούν με τα καθήκοντά τους, αφού έχουν ατελείωτες εργατοώρες δαπανήσει με εντολή Φλωρίδη και με ευθύνη Χρυσοχοΐδη στο να καταδιώκουν τις οικογένειες των θυμάτων, είπαν να ασχοληθούν με τα καθήκοντά τους, οπότε σήμερα άρχισαν να αναζητούν ποια είναι η δικηγόρος του Πάνου Ρούτση -δεν ξέρανε- και άρχισαν να ψάχνουν πού να μου στείλουν την παραγγελία αυτή, που την είχε φυσικά -ποιος, πριν να την έχουμε εμείς;- το Πρώτο Θέμα. Δεν υπάρχει κανένα ζήτημα, όλα τα στοιχεία και τα πλαστά και τα παραποιημένα και τα αλλοιωμένα τα έχει το Πρώτο Θέμα, εκεί όπου εργαζόταν ο κ. Μαρκόπουλος, ο Πρόεδρος της Εξεταστικής Επιτροπής για το έγκλημα των Τεμπών.
Σε αυτήν, λοιπόν, την παραγγελία, τι φαίνεται; Τι αποδεικνύεται; Το ψεύδος και η χυδαιότητά σας, ότι η Εισαγγελέας εξύπνησε στις 14 Οκτωβρίου, μετά τη δεύτερη μέρα κατάθεσης του Πάνου Ρούτση που κατήγγειλε όλη την επιχείρηση προπαγάνδας, του Μητσοτάκη, του Φλωρίδη, του Γεωργιάδη, υπέρ των εαυτών τους, του Τριαντόπουλου, του Αγοραστού, του Μαρκόπουλου, του Παπαγεωργίου, του Φαλάρα, των εμπλεκόμενων δηλαδή στο έγκλημα των Τεμπών και στο έγκλημα της συγκάλυψής του. 
Και τι φαίνεται; Ότι βουλεύματα κάνανε όλο το 2026. Από 7 Οκτωβρίου του 2025 έχει παραγγελθεί, κύριοι, η διενέργεια των ιατροδικαστικών εξετάσεων και έναν χρόνο δεν βρίσκουν ειδικούς να τις κάνουν. Τι ντροπή! Και μας λέτε για «Ελλάδα 2.0» και ότι θα απαγορεύσετε τα social media στα δεκαπεντάχρονα. Αυτό σας μάρανε! Από εσάς ποιος θα προστατεύσει τα παιδιά, είναι το θέμα!
Τι προκύπτει, λοιπόν; Ότι αναφέρεται η Εισαγγελέας, η οποία ψάχνει που να κρυφτεί, στα υπ’ αριθμ. 206 και 210 του 2026 βουλεύματα του Συμβουλίου Πλημμελειοδικών Λάρισας, στο υπ’ αριθμ. 874/28-9-2026 έγγραφο του Εργαστηρίου Ιατροδικαστικής και Τοξικολογίας του Αριστοτελείου Πανεπιστημίου Θεσσαλονίκης και στο υπ’ αριθμ. 921/9-10-2026 έγγραφο του ιδίου εργαστηρίου. Δηλαδή ακόμα αλληλογραφία κάνουν, ενώ έχουν καταροκανίσει έναν ολόκληρο χρόνο -παρακαλώ κρατήστε για τα Πρακτικά- και την ίδια ώρα διασύρει τους γονείς των θυμάτων χυδαία. Αυτοί είστε! Αυτοί είστε!
Διαβάζω από τα πρακτικά καθώς ήμουν το πρωί σε δίκη υπεράσπισης ενός μικρού τσιγγάνου, που αστυνομικός τον χαστούκισε και του προκάλεσε στα δώδεκα χρόνια του τραυματισμό και έτσι δεν είχα τη χαρά να ακούσω τον πολύ Φλωρίδη να μας λέει ότι είναι θεωρία συνωμοσίας το έγκλημα των Τεμπών. 
Πληροφορήστε, κύριε Μπούγα, τον κ. Φλωρίδη, πρώτον, ότι διεξάγεται δίκη για κακουργήματα για το έγκλημα των Τεμπών, δεύτερον, ότι παραπέμπονται σε δίκη συνάδελφοί σας και ομοϊδεάτες σας του συστήματος Μητσοτάκη για το έγκλημα των Τεμπών, τρίτον, ότι ό,τι και να κάνει θα παραπεμφθεί και ο Καραμανλής και ο Μητσοτάκης για το έγκλημα των Τεμπών, τέταρτον, ότι ό,τι και να κάνει ο Φλωρίδης, το κομμάτι της πυρόσφαιρας, το κομμάτι δηλαδή αυτής της φοβερής ανάφλεξης και πυρκαγιάς που κατέκαψε είκοσι επτά ανθρώπους, θα διερευνηθεί και θα οδηγηθεί στη δικαιοσύνη. 
Αυτό που είδε όλη η Ελλάδα, αυτή η τεράστια πυρόσφαιρα και τα καμένα κορμιά που παρέλαβαν οι γονείς δεν είναι συνωμοσία, είναι το αποτέλεσμα ενός κρατικού και κυβερνητικού εγκλήματος που ό,τι και να κάνει ο κ. Μητσοτάκης, αυτός που έλεγε ότι ξέρει ακριβώς τι μετέφερε η εμπορική αμαξοστοιχία και ότι δεν ήταν τίποτα εύφλεκτο και τίποτα παράνομο και μετά αναθεώρησε και μετά ανέκαμψε. Ό,τι και να κάνει ο κ. Μητσοτάκης η αλήθεια στο τέλος θα βγει. Ένα γκαζάκι σε οικία αν εκραγεί, γίνεται δικογραφία για εμπρησμό και πηγαίνει ο ιδιοκτήτης και απολογείται και εδώ ανεφλέγη το σύμπαν. Ένα κορίτσι, η Εριέττα Μόλχο, δεν βρέθηκε ποτέ, δεν βρέθηκε ίχνος της και έχετε το θράσος να πληρώνετε δημοσιογράφους με κυβερνητικό κρατικό χρήμα, για να λένε «μήπως δεν ήταν στο τρένο». Κυβερνητικός γλείφτης είναι αυτός ο οποίος το είπε αυτό το χυδαίο επινόημα.
ΒΑΣΙΛΕΙΟΣ ΓΡΑΜΜΕΝΟΣ: Τον διώξανε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον διώξανε για να επανέλθει, όπως ο Κυριαζίδης, ο Αυγενάκης και τα άλλα καλά παιδιά, θα μου επιτρέψετε να πω.
Ό,τι και να κάνετε, η αλήθεια θα λάμψει, η δικαιοσύνη θα επικρατήσει και η κοινωνία θα ανασάνει και θα χαμογελάσει. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την Πρόεδρο της Πλεύσης Ελευθερίας. 
Πριν συνεχίσουμε, μια ανακοίνωση στο Σώμα:
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα οκτώ μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ελασσόνας.  
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο.
Θα ολοκληρώσουμε τώρα με τις δευτερολογίες ξεκινώντας, ως συνήθως, αντίστροφα. 
Καλείται στο Βήμα η κ. Έλλη Ρούσσου, ειδική αγορήτρια της Πλεύσης Ελευθερίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μόνο η Πλεύση Ελευθερίας μιλάει τελικά, ε;
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Κατ’ αρχήν, θέλω να πω κάτι στον κ. Κούβελα -έφυγε, μίλησε κι έφυγε- ότι ακριβώς την ώρα που όλος ο νομικός κόσμος ακούει τώρα και βλέπει τη Βουλή και περιμένουν να δουν πώς θα εφαρμοστούν αυτές οι δαιδαλώδεις διαδικασίες, με τόσα προβλήματα του νομοσχεδίου, ο κ. Κούβελας επέλεξε να μας πει ένα ανέκδοτο για έναν μαχόμενο δικηγόρο ο οποίος μάλωσε τον γιο του γιατί έκλεισε την υπόθεση, γιατί, λέει, «παιδί μου, εγώ σε μεγάλωσα μ’ αυτήν την υπόθεση, σε σπούδασα». 
Είναι πολύ ωραία τα ανέκδοτα να τα λέμε, αλλά αυτήν τη στιγμή είναι λυπηρό με τα θέματα που αντιμετωπίζει ο δικηγορικός κόσμος, ο νομικός κόσμος, οι δικαστές και όλη η νομική κοινότητα. Είναι προσβολή στους μαχόμενους δικηγόρους που υπερασπίζονται ακάματα τα δικαιώματα των πολιτών, με τόσο δύσκολες συνθήκες στα δικαστήρια. Όποιος κάνει μαχόμενη δικηγορία, ξέρει τι αντιμετωπίζει κάθε μέρα. Ουρές στα πινάκια, κούραση καθημερινή, κάματος. 
Ο κύριος Υπουργός Δικαιοσύνης ήρθε να μας πει πάλι, να προσβάλει τους συγγενείς των θυμάτων, ακόμη μια φορά. Οι συγγενείς των θυμάτων δεν έχουν, κύριε Υπουργέ, ανάγκη από τους χαρακτηρισμούς και από τις αντιπαραθέσεις σας. Έχουν ανάγκη από την αλήθεια, τη δικαιοσύνη και τον σεβασμό. Και η προσβολή τους, και η προσβολή των δικηγόρων που τους υπερασπίζονται, είναι προσβολή και των συγγενών των θυμάτων. Κι αυτό το είδαμε με την Πρόεδρο της Πλεύσης Ελευθερίας με τις συνεχείς επιθέσεις και με όσα μέσα έχουν γίνει με μηνύσεις, με οτιδήποτε γίνεται εις βάρος της. Για ποιον λόγο; Μα, για να σταματήσει να υπερασπίζεται την αλήθεια και τη συγκάλυψη πολιτικών προσώπων που επιχειρείτε μέχρι τώρα.
Θέλω πάλι να σημειώσω ότι ξεκινήσαμε στην επιτροπή με μια ηχηρή ομολογία ότι η διαδικασία στα δικαστήρια -το είπε και η εισηγήτρια, το είπε και ο κ. Μπούγας- είναι χρονοβόρα, δαπανηρή και ψυχοφθόρα. Το είπατε αυτό για να υποστηρίξετε την ανάγκη της διαμεσολάβησης κι αυτό το εμβληματικό, όπως είπατε, νομοσχέδιο. Αντί όμως η Κυβέρνηση να αντιμετωπίσει τις χρόνιες παθογένειες, να καλύψει τις ελλείψεις σε δικαστικούς λειτουργούς και να προσλάβει υπαλλήλους, να ενισχύσει τις γραμματείες, να εξασφαλίσει αξιοπρεπείς μισθούς, σύγχρονες υποδομές και ουσιαστική επιστημονική υποστήριξη, επιλέγει τη μεταφορά δικαστικής ύλης σε εξωδικαστικούς μηχανισμούς με πρόσθετες επιβαρύνσεις για τους πολίτες. Αντί να ενισχύσει τη δικαιοσύνη, επιχειρεί να περιορίσει τις υποθέσεις που φτάνουν στα δικαστήρια με υποχρεωτικές διαμεσολαβήσεις, σαν να είναι το πρόβλημα οι πολίτες που διεκδικούν τα δικαιώματά τους και όχι η αδυναμία της πολιτείας να εξασφαλίσει την αποτελεσματική δικαστική τους προστασία. Και όπως φαίνεται, το ομολογήσατε, ότι δεν μπορείτε να την εξασφαλίσετε.
Το νομοθέτημα αυτό ορθώνει ένα δαπανηρό και δαιδαλώδες τείχος ανάμεσα στον πολίτη και στο συνταγματικά κατοχυρωμένο δικαίωμά του για δικαστική προστασία. Αλλοιώνει τις αρχές της διαμεσολάβησης -σας έχουμε πει-, την ιδιωτική αυτονομία και την ελευθερία του πολίτη να επιλέξει τι θέλει να κάνει με το πρόβλημά του και βεβαίως και την εμπιστευτικότητα με όλες αυτές τις διατάξεις που έχετε βάλει.
Συστεγάζετε σ’ αυτό το νομοσχέδιο ανομοιογενείς θεσμούς. Βάζετε τη διαιτησία με τη διαμεσολάβηση. Τίθεται ζήτημα της εφαρμογής ποιων άρθρων στη διαιτησία, ποιων αρχών στη διαμεσολάβηση και θα δημιουργήσετε μεγαλύτερα προβλήματα και μεγαλύτερες καθυστερήσεις. Οι διαφορές στις θεμελιώδεις διαδικασίες είναι πάρα πολύ σημαντική και δεν μπορούν να συνυπάρχουν στο ίδιο νομοθέτημα.
Επίσης, οι κώδικες αυτοί πρέπει να αντιμετωπίζονται ως σύστημα κανόνων δικαίου με συνοχή, σαφήνεια και πληρότητα. Δεν είναι κώδικας αυτός. Δεν είναι κώδικας ο οποίος έχει αυτήν την πληρότητα των διατάξεων και αυτήν τη συνοχή που πρέπει να έχει ένας κώδικας.
Έχει αυστηρές προθεσμίες. Και μάλιστα αυτές οι αυστηρές προθεσμίες που βάζετε, οι τυπικές διαδικασίες, η υποχρεωτικότητα στην εναλλακτική επίλυση των διαφορών, περιορίζει το δικαίωμα του πολίτη, την αυτονομία του και την ελευθερία του. Είπατε ότι κάτι μπορεί και να αλλάζατε. Δεν ξέρω αν αλλάξατε κάτι, γιατί είδα διαγώνια τις τροπολογίες που κάνατε. Σας ρώτησα και την προηγούμενη φορά πότε θα τα φέρετε και μας είπατε ότι θα τα φέρετε το πρωί, μήπως προλαβαίναμε να τα διαβάσουμε. Τώρα δεν έχουμε δει τίποτα.
Οι διατάξεις έχουν αυστηρά δικονομικά χαρακτηριστικά. Δημιουργείτε μικρά δικαστήρια και υπονομεύετε τον θεσμό της διαμεσολάβησης. Μιλάτε για απλοποίηση και επιτάχυνση. Ο νέος Κώδικας εισάγει έναν γραφειοκρατικό λαβύρινθο από προδικαστικά στάδια, προθεσμίες, υποχρεωτικές προσκλήσεις, κυρώσεις, διπλά δικαστικά έξοδα που λειτουργούν ως φραγμός στον πολίτη, στην ελεύθερη πρόσβασή του στη δικαιοσύνη και στον φυσικό του δικαστή.
Δημιουργείτε έτσι μια αλυσίδα πρόσθετων δικονομικών ενεργειών που αυξάνει τον φόρτο εργασίας όλων αυτών που ασχολούνται, επιβαρύνει τους διαδίκους και ενδέχεται να παρατείνει, αντί να περιορίσει την εκκρεμότητα των υποθέσεων. Και μην δούμε και δικαστήρια για το αν είναι το πρακτικό εντάξει, αν είναι άκυρο ή όχι. Και το επισημάναμε και αυτό. Δηλαδή να πάμε σε άλλα δικαστήρια για να προστατεύσουμε το κύρος των πρακτικών που θα βγουν από αυτές τις διαμεσολαβήσεις, όπως έχουν συνταχθεί οι νομοθετικές σας διατάξεις.
Η εισαγωγική σας διαδικασία μετατρέπεται σε υποχρεωτικό προδικαστικό στάδιο με πρόσθετες οικονομικές και διαδικαστικές συνέπειες. Δεν λάβατε υπόψη τις παρατηρήσεις όλων αυτών που σας είπαν, όλου του νομικού κόσμου. Προχωρείτε πάλι με αυτές τις διατάξεις. Αφήνετε τον πολίτη να απολογείται επειδή δεν συμβιβάστηκε. Η άρνησή του να αποδεχθεί μια πρόταση μετατρέπεται σε λόγω οικονομικής επιβάρυνσής του. Η πρόταση του διαμεσολαβητή δεν είναι δικαστική απόφαση. Ο διαμεσολαβητής δεν είναι δικαστής και δεν ασκεί δικαιοδοτική λειτουργία.
Αντί για την κουλτούρα του διαλόγου, οι ρυθμίσεις αυτές δημιουργούν τον κίνδυνο η ελεύθερη συναίνεση να μετατραπεί σε υποχρεωτική προσφυγή των πολιτών σε μια διαμεσολάβηση στην οποία δεν ξέρουν τα αποτελέσματα.
Σας είπαμε για το θέμα της σχολικής διαμεσολάβησης. Έπρεπε να αποσύρετε αυτές τις διατάξεις. Είναι παιδαγωγική διαδικασία αυτή. Δεν μπορεί το Υπουργείο Δικαιοσύνης να ασκήσει παιδαγωγική διαδικασία. Απορούμε πως δεν συνεργαστήκατε με το Υπουργείο Παιδείας. Και γιατί το Υπουργείο Παιδείας δεν έβγαλε μια ανακοίνωση γι’ αυτό το θέμα;
Ξέρετε τι γίνεται σήμερα στα σχολεία με τη σχολική βία, με το μπούλινγκ. Πώς θα το αντιμετωπίσετε από αύριο που θα εφαρμόζεται ο νόμος; Η διαμεσολάβηση μπορεί να αποτελέσει ένα χρήσιμο και αποτελεσματικό εργαλείο όταν τα μέρη επιλέγουν ελεύθερα να συνεχίσουν τη διαδικασία και όταν προστατεύονται οι θεμελιώδεις αρχές της.
Όσον αφορά λοιπόν το θέμα του σχολικού μπούλινγκ, που σας είπαμε, το αντιμετωπίζετε με όρους απλού συμβιβασμού μεταξύ μαθητών. Σαν να πρόκειται για μια συνηθισμένη διαφωνία μεταξύ ισότιμων μερών.
Δεν μπορεί ένα παιδί που έχει υποστεί εκφοβισμό, απειλές ή βία, να πιέζεται και να καθίσει στο ίδιο τραπέζι -πιθανώς και με εκείνον που τον εκφοβίζει-, προκειμένου να επιτευχθεί μια συμφωνία. Ποιους έχετε εκπαιδεύσει γι’ αυτό; Ποιους έχετε στηρίξει ψυχολογικά; 
Ο νέος Κώδικας, λοιπόν, έχει έναν στείρο δογματισμό και μια βαθιά αντικοινωνική φιλοσοφία γι’ αυτό τον καταψηφίζουμε.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Ρούσσου. 
Επόμενος ειδικός αγορητής είναι ο κ. Γεώργιος Ρούντας. 
Παρακαλώ, κύριε Ρούντα, έχετε τον λόγο.
ΓΕΩΡΓΙΟΣ ΡΟΥΝΤΑΣ: Σας ευχαριστώ πολύ, κύριε Πρόεδρε. 
Κύριε Υπουργέ, τα έχουμε πει σήμερα όλη μέρα. Υπάρχει στο νομοθέτημα αυτό απίστευτη σύγχυση της διαμεσολάβησης με τη διαιτησία. Ένας υποχρεωτικός δικονομικός καταναγκασμός, ένα υποχρεωτικό προδικαστήριο, το οποίο αλλοιώνει την ίδια τη φύση της διαμεσολάβησης. Όπως είπε και ο Δικαιωματικός Σύλλογος Αθηνών, είναι ένα αχρείαστο νομοθέτημα, το οποίο περιέχει εκτός των πολλών άλλων εξόφθαλμων και εξωπραγματικών ρυθμίσεων, ταξική μεροληψία εις βάρος των Ελλήνων πολιτών που βρίσκονται σε δεινή οικονομική θέση και υπέρ των funds, των servicers, των καρτέλ και των τραπεζών. 
Φέρνετε ρυθμίσεις για μια άθλια σχολική διαμεσολάβηση, η οποία δεν αποτελεί αντικείμενο ρύθμιση του Υπουργείου Δικαιοσύνης. Το είπαμε πολλές φορές ότι θα έπρεπε να είναι αντικείμενο του Υπουργείου Παιδείας. Δυστυχώς, αποδεικνύει ότι δεν έχετε καμία ικανότητα να ασχοληθείτε με τον ψυχισμό των παιδιών και να τους παρέχετε παιδεία και όχι τεχνοκρατική εκπαίδευση. Ξαναλέω: Παιδεία.
Νομοτεχνικές βελτιώσεις της τελευταίας στιγμής, οι οποίες στην ουσία αλλάζουν το νομοθέτημα και δημιουργούν κάτι τελείως διαφορετικό. Πρέπει εμείς την τελευταία στιγμή να ξαναδούμε από την αρχή όλο το νομοθέτημα, το οποίο δημιουργεί μεγαλύτερα προβλήματα στους Βουλευτές. 
Σκανδαλώδεις διατάξεις σε ό,τι αφορά στο Κτηματολόγιο. Τροπολογίες επίσης της τελευταίας στιγμής σε ό,τι αφορά στα επιδόματα-ασπιρίνες που δίνετε για την αμόλυβδη βενζίνη. 
Καταπατάτε στη δεύτερη τροπολογία τη βούληση του κρητικού λαού για τη δημιουργία δομής. Τους αγνοείτε! Δέκα χιλιάδες υπογραφές μαζεύτηκαν. Δημοτικό και Περιφερειακό Συμβούλιο, δώδεκα όμοροι Δήμοι εξέφρασαν την αντίθεσή τους, αλλά εσείς δεν ακούτε.
Ένα πράγμα μπορεί να πει κάποιος: Εξαφανίσατε τη δικαιοσύνη, εξαφανίσατε τη δημοκρατία, εξαφανίσατε την ορθή νομοθέτηση. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ρούντα. 
Ο κ. Παπαηλιού δεν είναι στην Αίθουσα, ο κ. Γραμμένος δεν θα μιλήσει, άρα έχετε τον λόγο, κυρία Κομνηνάκα, για τη δευτερολογία σας. 
ΜΑΡΙΑ ΚΟΜΝΗΝΑΚΑ: Κύριε Υπουργέ, για το νομοσχέδιο δεν θα πω άλλα, παρά μόνο ένα σχόλιο. Σας πήρε μάλλον λίγο παραπάνω να καταλήξετε στο δίλημμα για το αν θα επιβάλλετε την υποχρεωτικότητα της διαμεσολάβησης με το μαστίγιο ή αν θα προτιμήσετε το καρότο, να λειάνετε, δηλαδή, λίγο τις γωνίες για να πέσουν οι τόνοι, μπας και φανεί λίγο πιο θελκτική. Κι έτσι μας φέρατε πόνημα του συμβιβασμού στο νήμα, λίγο πριν ολοκληρωθούν οι διαδικασίες. 
Ζοριστήκατε πολύ μέχρι τέλους και όπως όλοι οι συμβιβασμοί, είχαν και δεύτερο γύρο, γιατί ήρθε και δεύτερος γύρος νομοτεχνικών βελτιώσεων και όπως όλοι οι συμβιβασμοί, θα έχουν και τρίτο, γιατί αυτές οι διατάξεις αφήνουν ανοικτά παράθυρα για την επόμενη στροφή, αφού παγιωθεί αυτό το αντιδραστικό οικοδόμημα, για να επανέλθετε δριμύτεροι. 
Όμως, κύριοι της Κυβέρνησης, την ώρα που παλεύετε να εμπεδωθεί η κουλτούρα της ειρηνικής επίλυσης των διαφορών και μιλάτε για ελεύθερες διαπραγματεύσεις που, κατά τις στοχεύσεις σας, μπορεί να επιτευχθούν και μεταξύ εργοδοτών και εργαζομένων -έτσι ελεύθερα και ισότιμα διαπραγματεύονται-, αποκαλύπτεται η ωμή πραγματικότητα των δύο πατρίδων που βρίσκονται σε διαρκή σύγκρουση, η πατρίδα του κεφαλαίου που μετράει κέρδη και ευκαιρίες και η πατρίδα της εργατικής τάξης που μετράει χαμένες ζωές, που πληρώνει με το αίμα της -μεταφορικά και κυριολεκτικά- τα ρεκόρ κερδών των ενεργειακών ομίλων και τα διάφορα ενεργειακά deals της Ελλάδας ως ενεργειακού κόμβου. 
Δεν πέρασε μια βδομάδα από το τελευταίο εργοδοτικό έγκλημα στη Motor Oil, που πρόσθεσε άλλους δύο νεκρούς εργάτες στη μακριά αιματοβαμμένη αλυσίδα των εργοδοτικών εγκλημάτων και μόλις πριν λίγες ώρες έχουμε νέα έκρηξη, κύριε Υπουργέ, με τον ίδιο ακριβώς τρόπο, με δυο νέους εγκαυματίες εργολαβικούς εργάτες και έναν ελαφρύτερα ευτυχώς και ειλικρινά ευχόμαστε να υπάρχει διαφορετική κατάληξη, να έχουν γρήγορη ανάρρωση και να γυρίσουν σώοι στις οικογένειές τους.
Πόσο ακόμα, όμως, θα συνεχίσουμε να μετράμε θύματα στις «αρένες θανάτου», στους χώρους δουλειάς, για να μην διασαλευτούν τα κέρδη μιας χούφτας παράσιτα; Μια μόλις μέρα μετά την επιτυχημένη απεργία που έδωσαν οι εργάτες στη Motor Oil κόντρα στους μηχανισμούς της εργοδοσίας, με την οποία έδωσαν μαχητική απάντηση στα εργοδοτικά εγκλήματα, με την οποία έδωσαν μαχητική απάντηση κυρίως στο δίλημμα «ή τα κέρδη τους ή οι ζωές τους». 
Αυτό ήταν που έβγαλε, για να απαντήσω και στη θρασύτητα του κ. Φλωρίδη, τους εκατομμύρια νέους εργαζόμενους εργάτες στον δρόμο για το έγκλημα των Τεμπών, γιατί ακριβώς ακούμπησε σε αυτά τα εγκλήματα -τα καθημερινά Τέμπη- που βιώνει η νεολαία και η εργατική τάξη και που δεν τα ανέχεται. Αυτές οι δυο πατρίδες συγκρούστηκαν, λοιπόν, στις πύλες της Motor Oil. Συγκρούστηκαν αυτοί οι δυο κόσμοι. 
Από τη μια είναι η Ελλάδα ως ενεργειακός κόμβος για τους επιχειρηματικούς ομίλους, που κάνει κανονικότητα και την πολεμική εμπλοκή, αλλά και τον πόλεμο στη ζωή της εργατικής τάξης, με 322% αύξηση στα καθαρά κέρδη. Τα καθαρά κέρδη ήταν 689 και πλέον εκατομμύρια μόνο το πρώτο εξάμηνο στον έναν αυτόν ενεργειακό όμιλο, που δεν μπορεί την ίδια στιγμή να προστατεύσει τους εργάτες του και να εξασφαλίσει τη ζωή τους από τα εργοδοτικά εγκλήματα.
Από την άλλη είναι η Ελλάδα των εργατών, που το δικό τους μερτικό και στο συγκεκριμένο εργοστάσιο που θρηνούν δυο συναδέλφους τους και δυστυχώς το έγκλημα συνεχίζεται, είναι τα εξαντλητικά δωδεκάωρα, οι εβδομάδες χωρίς ρεπό, τα συνεργεία που δουλεύουν το ένα πάνω στο άλλο με ασφυκτικά χρονοδιαγράμματα, δηλαδή, το τέλειο έδαφος για τον κίνδυνο που παραμονεύει σε κάθε βάρδια, αποδεικνύοντας στην πράξη τι σημαίνει για τους εργάτες «η Ελλάδα ενεργειακός κόμβος».
Γι’ αυτήν την Ελλάδα συνεχίζετε να νομοθετείτε και αυτό το αποδεικνύει και άλλη μια εικόνα, κύριοι Υπουργοί: Τα κέρδη των διυλιστηρίων είναι 270% πάνω μόνο σε ένα εξάμηνο, 40% ακριβότερη η θέρμανση για τα λαϊκά νοικοκυριά και έρχεστε σήμερα να παρουσιαστείτε και ως οι μεγάλοι ευεργέτες που τους δίνετε, όχι απλά ψίχουλα, που τελικά όχι απλά τα μέτρα θα εξανεμιστούν πριν καν μπουν σε εφαρμογή, αλλά τελικά είναι μέτρα που συνεχίζουν να επιδοτούν το ράλι των τιμών, συνεχίζουν να επιτρέπουν την ανοδική πορεία και δημιουργούν αυτά τα ρεκόρ κερδών για τα διυλιστήρια, παίρνοντάς τα από την άλλη τσέπη.
Αφήνετε ανέγγιχτους τους άδικους έμμεσους φόρους και τον ΦΠΑ να ληστεύουν τα λαϊκά νοικοκυριά κατά την κατανάλωση. Αφήνετε αλώβητα τα κέρδη των διυλιστηρίων και τη δυνατότητά τους να συνεχίζουν να εκτινάσσουν τις τιμές. Κι έρχεστε να πείτε ότι θα δώσετε από την άλλη τσέπη μία επιδότηση. Να το πούμε κιόλας, για να μην συνεχίσετε να μας κοροϊδεύετε.
Μια οικογένεια με ένα παιδί που θα πάρει την αυξημένη, όπως λέτε, επιδότηση για τη θέρμανση, με βάση την αύξηση φέτος της τιμής, για την ίδια ακριβώς ποσότητα πετρελαίου που έβαλε και πέρυσι -και με την αυξημένη επιδότηση, κύριε Υπουργέ-, θα χρειαστεί να πληρώσει 400 ευρώ περισσότερο.
Αυτά είναι τα μέτρα που παρουσιάζετε ως τη μεγάλη κατάκτηση και μας ζητάτε να τα ψηφίσουμε. 
Δεν πρόκειται να τα ψηφίσουμε γιατί δεν αποτελούν μόνο εμπαιγμό, αποτελούν και το έδαφος για να αποθρασύνεται και για να συνεχίζει να καλπάζει στην πραγματικότητα αυτή η ακρίβεια -τα κέρδη των ομίλων- που κατατρώει το λαϊκό εισόδημα. Αν θέλετε πραγματικά να ανακουφίσετε τα λαϊκά νοικοκυριά κάντε πράξη τις προτάσεις του ΚΚΕ για κατάργηση του ειδικού φόρου και του ΦΠΑ στην ενέργεια και στα καύσιμα, για επαναφορά των λιγνιτικών μονάδων -με σύγκρουση με τα πρόστιμα και το εμπόριο ρύπων-, για απειθαρχία και κατάργηση του εμπάργκο στη Ρωσία που διαμορφώνει, τελικά, ένα πανάκριβο ενεργειακό μείγμα για τον λαό και, βεβαίως, με πραγματική αύξηση στους μισθούς για να μπορέσει να επιβιώσει, να πάρει ανάσα το λαϊκό νοικοκυριό. 
Σε αυτόν τον δρόμο, βεβαίως, είναι δεδομένο ότι δεν θα βγουν κερδισμένοι όλοι. Εμείς επιλέγουμε τον δρόμο που βγαίνει κερδισμένος ο λαός και για να γίνει αυτό δεν υπάρχει κανένας άλλος δρόμος απ’ το να χάσει το κεφάλαιο. Εμείς, λοιπόν, θα συνεχίσουμε να παλεύουμε και να είμαστε με την πατρίδα των εργατών. Μαζί με αυτούς θα δίνουμε τη μάχη για να σταματήσουν να γίνονται θύματα των πολέμων και των κερδών και γι' αυτήν την πατρίδα θα βροντοφωνάζουμε το σύνθημα «δεν δουλεύουμε για τον πόλεμο και τα κέρδη τους» και οι εργάτες σε πάνω από εξήντα λιμάνια σε Ευρώπη, Αμερική και Ασία 
δίνουν στις 30 του Οκτωβρίου μια παραδειγματική μέρα αλληλεγγύης και δράσης, την Ημέρα Διεθνούς Δράσης των Λιμενεργατών, με την απεργία στα λιμάνια με σύνθημα «λιμάνια των λαών και της ειρήνης - όχι βάσεις των ιμπεριαλιστών». Αυτός ο δρόμος πρέπει να πάει μέχρι το τέλος και θα φροντίσουμε εμείς για να τον βαδίσουν οι εργάτες με το κεφάλι ψηλά για την Ελλάδα της πραγματικής ευημερίας και των αναγκών τους. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ, κυρία Κομνηνάκα.
Καλείται στο Βήμα ο κ. Γεώργιος Παπαηλιού, ειδικός αγορητής του ΣΥΡΙΖΑ. 
ΓΕΩΡΓΙΟΣ ΠΑΠΑΗΛΙΟΥ: Κύριε Πρόεδρε, κυρίες και κύριοι συνάδελφοι, θα ήθελα κατ’ αρχάς να απευθυνθώ στον απόντα και πάλι -μας έκανε την τιμή να είναι παρών ελάχιστες ώρες κατά την πρωινή συνεδρίαση- Υπουργό Δικαιοσύνης και θέλω να αναφερθώ στην τοποθέτηση που έκανε για το έγκλημα των Τεμπών. 
Κύριε Φλωρίδη, ξεπεράσατε τον χειρότερο εαυτό σας. Το τερματίσατε! Ενώ για το έγκλημα των Τεμπών και την επιχείρηση συγκάλυψής του δικαστικά και κοινοβουλευτικά βοά όλος ο κόσμος, ενώ υπάρχει παραπομπή του τότε Υπουργού παρά τω Πρωθυπουργώ, στενότατου συνεργάτη και εντολοδόχου του Πρωθυπουργού για το μπάζωμα, αρκεστήκατε σε ψευδείς συνωμοσιολογικές αναφορές κατά ημεδαπών και αλλοδαπών χωρίς στοιχεία και χωρίς ονόματα. Αυτή είναι η πρακτική της Κυβέρνησής σας από τότε που αναλάβατε τη διακυβέρνηση της χώρας. Δεν μας εκπλήσσετε. Όπως πρακτική της Κυβέρνησής σας, κύριε Υφυπουργέ, που είστε παρών, είναι να φέρνετε τροπολογίες και νομοτεχνικές βελτιώσεις αιφνιδιαστικά την τελευταία στιγμή. Αυτό δεν νομίζω ότι είναι καλή νομοθέτηση.
Θα έρθω τώρα στο νομοσχέδιο. Δεν είμαστε αντίθετοι στη διαμεσολάβηση. Είμαστε αντίθετοι στην υποχρεωτική διαμεσολάβηση ως προϋπόθεση πρόσβασης στη δικαιοσύνη και μέσω του νομοσχεδίου επιχειρείται η βίαιη αλλοίωση του θεσμού της διαμεσολάβησης. Δεν είμαστε αντίθετοι στον συμβιβασμό. Είμαστε αντίθετοι στον συμβιβασμό που προκύπτει υπό άνισους όρους και οικονομική πίεση. Δεν είμαστε αντίθετοι στην αποσυμφόρηση των δικαστηρίων, ίσα-ίσα. Είμαστε αντίθετοι στην αποσυμφόρηση που επιτυγχάνεται χωρίς την άσκηση πολιτικών αναβάθμισης των δικαστηρίων και, βέβαια, είμαστε αντίθετοι στη μετατροπή της δικαιοσύνης σε αγορά και υπηρεσίες για όσους έχουν την οικονομική δυνατότητα να τις αγοράσουν. Και πάνω απ’ όλα δεν δεχόμαστε η οικονομική ανισότητα να μετατρέπεται σε ανισότητα πρόσβασης στη δικαιοσύνη. 
Το πραγματικό δίλημμα, λοιπόν, δεν είναι δικαστήριο ή διαμεσολάβηση. Το πραγματικό δίλημμα είναι δημόσια δικαιοσύνη για όλους ή δικαιοσύνη ανάλογα με την οικονομική δυνατότητα. Και εδώ η απάντησή μας πρέπει να είναι καθαρή. Η δικαιοσύνη δεν είναι εμπόρευμα, η πρόσβαση στη δικαιοσύνη δεν είναι υπηρεσία, ο εργαζόμενος, ο οφειλέτης, ο καταναλωτής δεν είναι πελάτες. Ο πολίτης που διεκδικεί τα δικαιώματά του δεν πρέπει να αντιμετωπίζεται ως καταναλωτής μιας υπηρεσίας επίλυσης διαφορών. 
Η δικαιοσύνη είναι δημόσιο αγαθό και κοινωνικό δικαίωμα. Ο Κώδικας, λοιπόν, Εναλλακτικής Επίλυσης Διαφορών πρέπει να αντιμετωπιστεί ως τμήμα μιας πολύ ευρύτερης πολιτικής επιλογής που κάνει η Κυβέρνηση της Νέας Δημοκρατίας. Η επιλογή αυτή δεν αφορά απλώς και μόνο τη διαμεσολάβηση, αφορά το ποιος θα σηκώνει στο μέλλον το βάρος της απονομής της. Το κράτος ή ο ίδιος ο πολίτης; 
Εάν τα δικαστήρια δεν έχουν προσωπικό και δεν μπορούν να αποδίδουν δικαιοσύνη έγκαιρα και αποτελεσματικά, η λύση δεν μπορεί να είναι να στέλνουμε τους πολίτες αλλού. Εάν η δικαιοσύνη καθυστερεί, η λύση δεν μπορεί να είναι να ενσωματώσουμε ένα ακόμα υποχρεωτικό στάδιο πριν από αυτήν. Εάν ο εργαζόμενος δυσκολεύεται να διεκδικήσει τα δικαιώματά του, η λύση δεν μπορεί να είναι να του προσθέτουμε κόστος. Εάν ο μικρός οφειλέτης βρίσκεται απέναντι σε έναν, πανίσχυρο πιστωτή δεν αρκεί να πούμε ότι τα μέρη είναι ίσα. Εάν ο καταναλωτής βρίσκεται απέναντι σε έναν οικονομικό γίγαντα δεν αρκεί να του προσθέσουμε μία ακόμα φάση διαπραγμάτευσης. 
Η πολιτεία οφείλει να εξισορροπεί την ισχύ, την οικονομική και κοινωνική. Αυτό είναι και το νόημα της δικαιοσύνης, αλλά και της κοινωνικής δικαιοσύνης που προβλέπονται στο ίδιο το Σύνταγμά μας. Ναι, λοιπόν, στη διαμεσολάβηση όταν είναι πραγματικά εθελοντική, προσβάσιμη και κοινωνικά δίκαιη. Όχι στην υποχρεωτική διαμεσολάβηση ως χαράτσι πριν από το δικαστήριο. Ναι στην αποσυμφόρηση των δικαστηρίων, όχι στην αποσυμφόρηση μέσω της αποθάρρυνσης των αδύναμων να διεκδικήσουν τα δικαιώματά τους, αλλά μέσω πολιτικών που να επιλύουν τα προβλήματα της απονομής της δικαιοσύνης, αλλά και των εμπλεκομένων στην απονομή της προσώπων. Ναι στον συμβιβασμό όταν είναι προϊόν πραγματικής ισοτιμίας, όχι, όμως, στον συμβιβασμό ως αποτέλεσμα οικονομικού εκβιασμού και άνισης διαπραγματευτικής δύναμης.
Γενικά και εν κατακλείδι υποστηρίζουμε μια δικαιοσύνη δημόσια, πραγματικά ανεξάρτητη, γρήγορη, δωρεάν και οικονομικά προσβάσιμη. Διότι το ζητούμενο δεν είναι να βρούμε τον φθηνότερο τρόπο για να μην φτάνει ο πολίτης στο δικαστήριο, το ζητούμενο είναι να μπορεί ο πολίτης -ιδίως ο αδύναμος πολίτης- να φτάσει στο δικαστήριο όταν χρειάζεται και να ξέρει ότι οι αξιώσεις και οι διεκδικήσεις του θα φθάσουν εκεί και θα εισακουστούν, βέβαια, όταν είναι δίκαιες. 
Το νομοσχέδιο, λοιπόν, δεν ρυθμίζει τη λεγόμενη εναλλακτική μέθοδο απονομής δικαιοσύνης αλλά δεν ρυθμίζει, βέβαια, και δεν προβάλλει τη δικαιοσύνη αυτή καθαυτή, διότι αυτό που περιλαμβάνεται στο νομοσχέδιο δεν είναι ούτε καν εναλλακτική δικαιοσύνη, δεν είναι δικαιοσύνη. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ, κύριε Παπαηλιού.
Καλείται στο Βήμα η κ. Ευαγγελία Λιακούλη, εισηγήτρια του ΠΑΣΟΚ. 
ΕΥΑΓΓΕΛΙΑ ΛΙΑΚΟΥΛΗ: Ευχαριστώ, κύριε Πρόεδρε.
Είπαμε, κοιτάξτε, εγώ πάντοτε είμαι της πράξης, δηλαδή αυτά που συμβαίνουν θέλω να τα δείχνω και να τα λέω. Έχουμε 214 άρθρα σε ένα νομοσχέδιο, για να μας καταλαβαίνει ο κόσμος. 
Κυρίες και κύριοι λοιπόν, 214 άρθρα στη διαβούλευση, 214 άρθρα στις επιτροπές. Όταν λέμε επιτροπές τι εννοούμε; Εννοούμε κοινοβουλευτικές επιτροπές, για να ακούει ο κόσμος. Με πρώτη συζήτηση, με όλους τους φορείς προσκεκλημένους που κάνουν τις παρατηρήσεις τους. Με δεύτερη συζήτηση μετά τους φορείς, με άρθρο, άρθρο, άρθρο και με τρίτη συζήτηση μετά, η οποία είναι η Β΄ ανάγνωση, όπως λέμε εμείς, για να τα περάσουμε όλα και να δούμε τι κενό έχουμε, τι διόρθωση έχουμε, έτσι ώστε να πάμε στο Κοινοβούλιο έτοιμοι. 
Γιατί; Γιατί η διαδικασία του Κοινοβουλίου είναι μια σοβαρή, υπεύθυνη διαδικασία, στην οποία θα πρέπει να υπάρχει ένα τουλάχιστον πράγμα κυρίως, σεβασμός. Σεβασμός. 
Τα έχετε κάνει όλα ένα κουρελόχαρτο. Τα έχετε πετάξει όλα σε έναν κάδο απορριμμάτων. Δεν σας νοιάζει, δεν σας νοιάζει. Μας κάνετε και παρατηρήσεις! Μας κάνετε και παρατηρήσεις. Εσάς κοιτάω, εσάς, εσάς. Ήρθατε να μου κάνετε παρατήρηση, να με νουθετήσετε. 
Εγώ λοιπόν έχω να σας πω ότι στα 214 άρθρα, κύριε Υπουργέ ή μάλλον Υφυπουργέ -για να μην σας μπερδεύει ο κόσμος λέω, γιατί άλλο το ένα, άλλο το άλλο- προσέξτε εδώ τι γίνεται. Βλέπετε; Νομοτεχνικές βελτιώσεις. Περιμένετε, έχει συνέχεια. Το κάθε πραγματάκι που βλέπετε, ελληνικέ λαέ, είναι άρθρο, είναι άρθρο. 
Κοιτάξτε, θέλετε κι άλλο; Θέλετε κι άλλο; Θέλετε κι άλλο; Θέλετε κι άλλα; Θέλετε κι άλλα; Θέλετε κι άλλα; Θέλετε κι άλλα; Να το και το άλλο. Έφερε κι άλλες νομοτεχνικές βελτιώσεις κι άλλες, κι άλλες, κι άλλες. Τι ώρα; 8 το βράδυ! 
Μα είναι δυνατόν; Μα είναι δυνατόν υπουργοί της δικαιοσύνης; Είναι δυνατόν Υπουργείο της Δικαιοσύνης, πρώτο τη τάξει, ναυαρχίδα, που θα έπρεπε να είστε τουλάχιστον τυπικοί κατά το δυνατόν το ανθρώπινο, φέρατε ένα βιβλίο με νομοτεχνικές βελτιώσεις και μας ζητάτε και τα ρέστα και κάνετε και παρατηρήσεις; Και μας λέτε «Κοιτάξτε να δείτε, συμμορφωθήκαμε σε αυτά που σας είπαμε»; Δεν ορρωδείτε προ ουδενός. 
Άδωνις Γεωργιάδης, μεγάλη ρήση ο άνθρωπος, τον παρεξηγήσαμε γιατί είπε την αλήθεια. Την αλήθεια είπε. Εμείς έχουμε την πλειοψηφία, εμείς κάνουμε ό,τι θέλουμε. Αυτό είναι παντού και δυστυχώς αυτό μεταβιβάζεται από τον έναν στον άλλον, μία πρακτική την οποία την έχετε υιοθετήσει απολύτως και στο Υπουργείο Δικαιοσύνης. Δεν ντράπηκε κανένας να τα φέρει όλα αυτά; Αυτό το βιβλίο με τις νομοτεχνικές δεν ντράπηκε, δεν ένιωσε κάποιος μέσα του μια αιδώ, ρε παιδί μου, να πει πώς θα τα δώσω όλα αυτά στους ανθρώπους να τα μελετήσουν; Τα επιτελεία. Και ποια επιτελεία οι κοινοβουλευτικές ομάδες; Είμαστε εμείς, δεν είμαστε Υπουργεία, δεν έχουμε γενικούς, ειδικούς, παραειδικούς και ούτω καθεξής. 
Δεν ντραπήκατε καθόλου. Δεν ντρέπεστε πια καθόλου. Τα φέρνετε όλα εδώ, φόρα παρτίδα, 8 η ώρα και σου λέει «Πάρτα και κάνε νομοθέτημα». Αιφνιδιάζετε τις κοινοβουλευτικές ομάδες. Δημιουργείτε ένα σωρό προβλήματα στην εύρυθμη λειτουργία του Κοινοβουλίου. Δημιουργείτε ένα σωρό προβλήματα στην εύρυθμη λειτουργία της δικαιοσύνης και είναι πραγματικά κρίμα. 
Και εμείς τουλάχιστον σας δηλώνουμε εκ των προτέρων αυτή τη φορά ότι παίρνουμε αποστάσεις. Δεν θα πάμε πάλι στο ποιο είναι αυτό που πρέπει να κάνουμε για το καλό, το καλύτερο και για το συμφέρον. 
Το δεύτερο που θέλω να θίξω είναι το εξής. Όλα τα τροποποιήσατε, τη διάταξη τη 208 γιατί δεν την αγγίξατε, κύριε Υπουργέ; Είπατε ότι ακούσατε τη φωνή της Αντιπολίτευσης. Εμείς αν για κάτι θεωρούμε ότι συμβάλαμε ήταν στην εμπιστευτικότητα της διαδικασίας, διότι πραγματικά το πήρατε εκείνο το κατάπτυστο που είχατε μέσα, ο διαμεσολαβητής το πρακτικό να το πάει στον δικαστή και να λέει ποιος ήταν το καλό και ποιος ήταν το κακό παιδί, να τα μαρτυράει ο μαρτυριάρης όλα και ο δικαστής να μην επηρεάζεται καθόλου από αυτό, όπως μας λέγατε. Αλλάξατε θέση και άποψη και το δεχτήκατε. Θεωρούμε ότι ήταν νίκη στα σημεία. 
Τι μας είχατε κάνει; Μας είχατε πει από προχθές, που είχαμε την τελευταία συζήτηση, ότι θα το αλλάξετε, κύριε Μπούγα, και σας πήρε ένα εικοσιτετράωρο για να το αλλάξετε και τα φέρατε 8 η ώρα; Γιατί, θέλατε να κάνετε εκπλήξεις; Δεν σας άφηνε ο Υπουργός σας; Τι ακριβώς συνέβη; Ποιο ήταν το πρόβλημα; Για ποιον λόγο δεν μας δώσατε το χρονικό περιθώριο να το μελετήσουμε; Για πείτε λοιπόν, για ποιο. Γιατί εγώ αυτό το θεωρώ πραγματικά προσβλητικό. Εγώ νιώθω προσβεβλημένη, σας το λέω και το εννοώ. 
Και ένα ακόμα που θέλω να σας πω οπωσδήποτε. Το 208 δεν το πειράξατε. Λέτε ότι δεχτήκατε την κριτική της Αντιπολίτευσης και πειράξατε τις υπόλοιπες, την υπόλοιπη, τη μεγάλη διάταξη και τις υπόλοιπες κάτι ψιλά, προκειμένου να εναρμονιστούμε με αυτά που είπε η Αντιπολίτευση. Αυτό για τον ΔΕΔΔΗΕ γιατί; Γιατί δεν το ακουμπάτε; Δεν είδατε τι χαμός γίνεται από τα δημοσιεύματα; Δεν είδατε ότι ξεσηκώνεται ο κόσμος όλος; 
Δεν είδατε τα δημοσιεύματα; Θα καταθέσω στα Πρακτικά τα δημοσιεύματα με τους αριθμούς για τις πυρκαγιές λένε με στοιχεία της Πυροσβεστικής του 2025, ότι μία στις τρεις πυρκαγιές άνω των χιλίων στρεμμάτων προκλήθηκε από βλάβη εξαιτίας ελλιπούς ή κακής συντήρησης στο δίκτυο του ΔΕΔΔΗΕ; Δεν το ξέρετε αυτό; 
Δεν ξέρετε επίσης ότι σύμφωνα με τα ίδια στοιχεία της Πυροσβεστικής, το καλοκαίρι του 2026 από τις είκοσι τρεις μεγάλες πυρκαγιές οι οκτώ αποδίδονται σε βλάβες του δικτύου; Δεν το ξέρετε εσείς αυτό από τα στοιχεία της Πυροσβεστικής; 
Άρα τι συμψηφισμούς πάτε να κάνετε, κύριε Υπουργέ, και τι πάτε να καλύψετε και ποιες διαδικασίες; Αυτά όλα που δημοσιεύονται και αυτά που βλέπετε, γι’ αυτό και δεν βάλατε καθόλου χέρι στη διάταξη αυτή την οποία φέρατε, δημιουργώντας ένα σοβαρότατο ζήτημα. 
Και τέλος ένα σχόλιο, γιατί σήμερα το αγαπημένο θέμα του κ. Φλωρίδη -και εγώ χάρηκα που ήρθε μαζί μας, αλλά πολύ λίγο έμεινε, κάτι δεκάλεπτα κι έφευγε, δεκάλεπτα κι έφευγε- το αγαπημένο λοιπόν θέμα του κ. Φλωρίδη που είναι το μπάζωμα, για το οποίο έγραψε η Ιστορία, η οποία δεν θα ξεγραφεί, θα μείνει, εδώ, σε αυτό το Βήμα, ήμουν εκεί, σε αυτό το έδρανο. Έδειχνε και έλεγε «Όσοι πολιτικοί είναι εκείνοι οι οποίοι ασχολούνται με το μπάζωμα είναι για τα μπάζα». 
Εκείνο το βιντεάκι όμως -και ήθελα να το πω σήμερα στον κύριο Υπουργό- λέει και κάτι ακόμα. Αν το δείτε θα καταλάβετε, κύριε Μπούγα. Λέει ότι δεν ήταν μπάζωμα, αλλά ότι οι γερανοί έπρεπε να πάρουν -οι γερανοί επενέβησαν τρεις φορές, έτσι;- αλλά εκείνη τη φορά που μιλούσε ο κ. Φλωρίδης και που μετέφεραν τεράστια τμήματα του εδάφους σε μακρινούς και όχι παρακείμενους αγρούς, ο κ. Φλωρίδης υποστήριξε -σε εκείνο το βίντεο- ότι δεν μπορούσαν να πατήσουν οι γερανοί γιατί ήταν γκρεμοί. Είπε τη λέξη «γκρεμός», ήταν γεμάτο «γκρεμούς» και επιτέλους εσείς, ανόητοι -είπε σε όλους εμάς- δεν μπορείτε να καταλάβετε ότι πατούσε για να αποφύγει τους γκρεμούς και να μπορέσει να κάνει τη δουλειά του; 
Λοιπόν, παρακαλώ πολύ να κάνει επίσκεψη ο κ. Φλωρίδης. Είναι ανίδεος. Δεν ξέρει πού έγινε η τραγωδία των Τεμπών. Να πάει να δει. Δεν υπήρχε κανένας γκρεμός. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Λιακούλη.
Καλείται στο Βήμα η κ. Κωνσταντίνα Καραμπατσώλη, εισηγήτρια της Νέας Δημοκρατίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και μετά θα ήθελα εγώ τον λόγο, κύριε Πρόεδρε.
Πείτε στον Φλωρίδη να έρθει από την αποθήκη! Φέρτε τον Παντρεμένο να τον πάρει με τον γερανό! 
ΠΡΟΕΔΡΕΥΩΝ (Βασίλειος Βιλιάρδος): Παρακαλώ, κυρία Καραμπατσώλη, έχετε τον λόγο. 
ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ: Ευχαριστώ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, ακούσαμε με προσοχή τα λεγόμενα των συναδέλφων της Αντιπολίτευσης.
Δυστυχώς, όμως, για ακόμη μια φορά απέναντι σε μια μεγάλη προοδευτική μεταρρύθμιση που εκσυγχρονίζει τη χώρα η Αντιπολίτευση επιλέγει τον δρόμο της άρνησης.
Ο νέος Κώδικας Εναλλακτικής Επίλυσης Διαφορών δεν είναι απλώς ένα νομοθέτημα. Είναι μια βαθιά τομή που απαντά σε μία από τις μεγαλύτερες παθογένειες του ελληνικού κράτους, την καθυστέρηση στην απονομή της δικαιοσύνης. Ο νέος Κώδικας δεν είναι πρόχειρος, όπως αβάσιμα ακούστηκε. Είναι ένα σύγχρονο θεσμικό εργαλείο, προϊόν διαβούλευσης, διαλόγου, εναρμόνισης με τις βέλτιστες διεθνείς πρακτικές, μα, πάνω από όλα προγραμματισμού και οράματος για μια νέα κουλτούρα, αυτή της εναλλακτικής επίλυσης των διαφορών.
Η δε κωδικοποίηση των εναλλακτικών μορφών επίλυσης διαφορών κάτω από έναν ενιαίο κώδικα δεν αποτελεί πρόβλημα, αλλά αναγκαίο βήμα για τη συνολική αποσυμφόρηση των δικαστηρίων μας. Συγκεντρώνοντας όλα τα εργαλεία εξωδικαστικής επίλυσης σε ένα ενιαίο σύγχρονο νομοθετικό πλαίσιο, προσφέρεται στους πολίτες και στον νομικό κόσμο ένας ξεκάθαρος χάρτης για την ταχύτερη διευθέτηση των υποθέσεών τους, μειώνοντας τις καθυστερήσεις που μαστίζουν τα ελληνικά δικαστήρια.
Προβλήθηκε ο ισχυρισμός ότι ο νέος Κώδικας εισάγει δήθεν πρόσθετα εμπόδια και κάνει τη διαδικασία στα πολιτικά δικαστήρια πιο περίπλοκη και δυσκίνητη για τους πολίτες.
Αναρωτιέμαι πραγματικά, κυρίες και κύριοι συνάδελφοι, για ποια περαιτέρω περιπλοκότητα μιλάτε. Θεωρείτε απλή την υφιστάμενη κατάσταση; Είναι απλό για έναν πολίτη να εμπλέκεται σε έναν αέναο κύκλο αναβολών, να συγκεντρώνει βουνά από έγγραφα και διαδικασίες που κρατούν χρόνια και να ζει σε καθεστώς διαρκούς αβεβαιότητας;
Η αλήθεια είναι ακριβώς η αντίθετη: Ο νέος Κώδικας δεν περιπλέκει, αλλά απλοποιεί και ξεκαθαρίζει το τοπίο. Θεσπίζει ένα ξεκάθαρο προδικαστικό στάδιο με συγκεκριμένα χρονικά ορόσημα. Αντί οι διάδικοι να οδηγούνται απευθείας σε μια ψυχοφθόρα και δαπανηρή δικαστική διαμάχη, τους δίνεται μια ευκαιρία να βρουν κοινό έδαφος και γρήγορα.
Φυσικά και δεν μπορεί να γίνει δεκτό ότι θα υπάρχει καθεστώς οικονομικής επιβάρυνσης των πολιτών λόγω της νέας διαδικασίας. Η πραγματικότητα είναι ακριβώς η αντίθετη: Η εναλλακτική επίλυση διαφορών -είτε μιλάμε για διαμεσολάβηση είτε για τη διαιτησία- είναι ένα μέσο που γλιτώνει τον πολίτη από τεράστια έξοδα. Σκεφτείτε τον μέσο Έλληνα οικογενειάρχη ή τον ελεύθερο επαγγελματία που σήμερα εγκλωβίζεται σε δικαστικούς αγώνες που κρατούν πέντε, επτά, ή και δέκα χρόνια, πόσο κοστίζουν τα παράβολα, οι αμοιβές, οι συνεχείς αναβολές και κυρίως, η ψυχική φθορά και η οικονομική ομηρία όλων αυτών των ετών. Ο νέος Κώδικας δίνει τη δυνατότητα στον πολίτη να λύσει τη διαφορά του μέσα σε λίγες βδομάδες ή μήνες με ένα κλάσμα του κόστους μιας μακροχρόνιας δικαστικής διαμάχης.
Όσον αφορά τον ρόλο των δικαστηρίων, τα τακτικά δημόσια δικαστήρια παραμένουν ο αδιαμφισβήτητος πυλώνας και ο τελικός εγγυητής του δικαστικού μας συστήματος. Η εναλλακτική επίλυση δεν καταργεί τα δικαστήρια, τα αποσυμφορεί, τους δίνει ανάσα, ώστε οι δικαστές μας να μπορούν να εκδικάζουν τις ήδη πολλές και περίπλοκες υποθέσεις με την ταχύτητα και την προσοχή που τους αξίζει.
Σε ολόκληρο τον προηγμένο δυτικό κόσμο η διαμεσολάβηση λειτουργεί συμπληρωματικά και ενισχυτικά προς την κρατική δικαιοσύνη. Η εισαγωγή εναλλακτικών θεσμών δεν αποτελεί ιδιωτικοποίηση της δικαιοσύνης, αλλά διεθνή βέλτιστη πρακτική που εφαρμόζεται σε όλο τον ανεπτυγμένο κόσμο, αποφορτίζοντας τους δικαστές ώστε να επικεντρώνονται απερίσκεπτα και απρόσκοπτα στο έργο τους. Γιατί θέλετε η Ελλάδα να παραμείνει η εξαίρεση και στην καθυστέρηση και στη γραφειοκρατία;
Κυρίες και κύριοι συνάδελφοι, η συζήτηση για την εναλλακτική επίλυση διαφορών στη χώρα μας δεν ξεκίνησε χθες. Κρατάει χρόνια. Αυτό που έλειπε ήταν η πολιτική βούληση να ενοποιηθεί, να εκσυγχρονιστεί και να κωδικοποιηθεί αυτό το πλαίσιο σε ένα ενιαίο, καθαρό και εύχρηστο κείμενο. Αυτό ακριβώς κάνει ο νέος Κώδικας, δεν αντιγράφουμε τυφλά τις ευρωπαϊκές και διεθνείς πρακτικές, τις υιοθετούμε και τις προσαρμόζουμε στην ελληνική πραγματικότητα, απαντώντας σε ένα πάγιο αίτημα του νομικού και επιχειρηματικού κόσμου της χώρας μας.
Η χώρα δεν μπορεί να περιμένει άλλο. Η καθυστέρηση στην απονομή δικαιοσύνης δεν είναι απλώς ένα νομικό πρόβλημα, είναι τροχοπέδη για την οικονομική ανάπτυξη, είναι εμπόδιο για την προσέλκυση επενδύσεων, είναι τελικά μια διαρκής αδικία εις βάρος του απλού πολίτη.
Ο νέος Κώδικας Εναλλακτικής Επίλυσης Διαφορών φέρνει τη δικαιοσύνη πιο κοντά στον πολίτη, κάνοντάς την πιο γρήγορη, πιο προσιτή και πιο αποτελεσματική. Σας καλούμε, λοιπόν, να εγκαταλείψετε την άρνηση και να υπερψηφίσετε αυτό το σπουδαίο νομοθέτημα, κοιτάζοντας προς το μέλλον.
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Καραμπατσώλη.
Ορίστε, κυρία Πρόεδρε, έχετε τον λόγο για την παρέμβαση που ζητήσατε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ, κύριε Πρόεδρε, θα έρθω επάνω για την παρέμβαση που ζήτησα. Δώστε μου μισό λεπτό.
Ο κύριος Υπουργός ξαναβγήκε. Είναι έως γελοία η κατάσταση!
Κύριε Μπούγα, εσάς σκέφτομαι.
Γεια σας, παιδιά! Έχουν έρθει και παιδιά και είδαν τον Υπουργό Δικαιοσύνης Φλωρίδη πάλι να φεύγει σαν τον κλέφτη, διότι δεν μπορεί να σταθεί μέσα στη Βουλή και σαφώς δεν μπορεί ούτε να αντιπαρατεθεί στα ίσια, ξέρει μόνο στα σκοτάδια, στα παρασκήνια και στις παρακρατικές διαδρομές να διαπλέκεται, ούτε μπορεί, φυσικά, να απαντήσει.
Πείτε του, ανοίξτε την πόρτα, εδώ από πίσω κάθεται, έμπαινα μέσα, πάλι εκεί τον βρήκα, ανοίξτε την πόρτα και πείτε του: «Ελάτε, κύριε, βγείτε από την αποθήκη με τα άχρηστα υλικά και ελάτε πίσω εδώ που αφήσατε και τα χαρτιά σας!».
(Χειροκροτήματα από την πτέρυγα της Πλεύσης Ελευθερίας)
Μπήκε και ο Πρόεδρος της Βουλής πριν από λίγο, είδα και κάτι του έλεγε. Τι του έλεγε; Μήπως του έλεγε «καλό είναι να παραιτηθείς», μιας και δεν του το λέει αυτό ο κ. Μητσοτάκης;
Το νομοσχέδιο το οποίο πριν από λίγο το είπε σπουδαίο η εισηγήτρια της Νέας Δημοκρατίας είναι μια ντροπή και ακόμη μεγαλύτερη ντροπή είναι δικηγόροι να διαπραγματεύονται ανταλλάγματα –«δικηγορική ύλη» το λένε- και να διαπραγματεύονται ακόμη και τη μαχητικότητα του δικηγόρου.
Ο κ. Κούβελας, κυρία Ρούσσου, μπορεί να είναι τέτοιος δικηγόρος που συντηρεί αντιδικίες για να ταΐζει το στόμα του. Μπορεί. Οι μαχόμενοι δικηγόροι δεν είναι αυτό πάντως.
Αυτό για την ακρίβεια που περιέγραψε ο συνάδελφός σας, κυρία Καραμπατσώλη, είναι η ντροπή της δικηγορίας. Ο δικηγόρος ούτε δημιουργεί αντιδικίες εκ του μη όντος ούτε συντηρεί και απλώνει αντιδικίες, για να θρέφεται, αλλά πού να ξέρετε εσείς από μαχόμενη δικηγορία, όταν είναι στρατοί οι δικηγόροι με κρατικό χρήμα, με αντιμισθίες και αναθέσεις από δημόσιες επιχειρήσεις και δημόσιους οργανισμούς και από το ίδιο το Ελληνικό Δημόσιο σε αυτήν την ντροπιαστική Κυβέρνηση, που η βασική της ειδίκευση, πέραν της συγκάλυψης της αξιόποινης δράσης, της κακοποιητικής συμπεριφοράς, είναι και οι απευθείας αναθέσεις;
Κύριε Μπούγα, εσείς, δυστυχώς, θα πιείτε το πικρόν ποτήριον και του να κάθεστε δίπλα στον Φλωρίδη, γιατί και αυτό είναι μια τιμωρία, δεν ξέρω τι έχετε κάνει και σας το έχουν επιφυλάξει. Όμως, το νομοσχέδιο έχει διατάξεις για τις ιατροδικαστικές υπηρεσίες που αποδεικνύουν ότι τις έχετε αποψιλώσει και αυτό το κάνει ο Υπουργός σας, την ώρα που η Ειδική Γραμματέας του Υπουργείου καταγγέλλεται για σκάνδαλα διαφθοράς με δημόσιο χρήμα με συγγενικά της πρόσωπα και με απευθείας ή μη αναθέσεις. Απαντήστε παρακαλώ για την κ. Γιαβή!
Δεύτερον, βλέπω ότι φέρατε με τροπολογία διάταξη για την Εταιρεία Προστασίας Ανηλίκων που συμπεριλαμβάνει εισαγγελείς στους οποίους εντάσσεται και η περίφημη κ. Βεριώτου, εκείνη η εισαγγελέας που επιχείρησε να πείσει τη χήρα Βαλυράκη να μην προσφύγει και ήταν αποσπασμένη στο γραφείο του Υπουργού και επί Τσιάρα και επί Φλωρίδη.
Τρίτον, βλέπω ότι διατηρείτε τη ρύθμιση αποφυγής αυτοφώρου για υπαιτίους του αδικήματος του εμπρησμού που είναι υπάλληλοι ΔΕΔΔΗΕ και αυτό σημαίνει υπόθαλψη.
Και τέταρτον, βλέπω αυτήν την τραγική πραγματικά κατάσταση αυτού του άχρηστου υλικού που παραμένει στην αποθήκη.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ελασσόνας, από το 2ο Τμήμα. 
Η Βουλή σάς καλωσορίζει και σας εύχεται «καλή πρόοδο». 
(Χειροκροτήματα από όλες τις πτέρυγες της Βουλής)
 Τη συνεδρίαση θα κλείσει ο Υφυπουργός Δικαιοσύνης κ. Ιωάννης Μπούγας. 
Έχετε τον λόγο, κύριε Μπούγα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Βγήκε από την αποθήκη.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Σας ευχαριστώ, κύριε Πρόεδρε.
Κυρίες και κύριοι συνάδελφοι, ο Κώδικας Εναλλακτικής Επίλυσης Διαφορών, που εισηγείται η Κυβέρνηση διά του Υπουργείου Δικαιοσύνης, αποτελεί μια τομή. Για πρώτη φορά στην ελληνική έννομη τάξη συγκεντρώνουμε, συστηματοποιούμε και εκσυγχρονίζουμε, σε ένα ενιαίο συνεκτικό κείμενο, όλες τις επώνυμες μορφές εξωδικαστικής επίλυσης των διαφορών, τη διαμεσολάβηση, τη διαιτησία και τη δικαστική μεσολάβηση. 
Μέχρι σήμερα το πλαίσιο αυτό ήταν διάσπαρτο, αποσπασματικό και συχνά δυσνόητο για τον πολίτη, αλλά και για τον επιχειρηματία. Σήμερα η Ελλάδα, πρωτοπορώντας στον ευρωπαϊκό δικαιϊκό χώρο, αποκτά ένα λειτουργικό νομοθέτημα, έναν Κώδικα που ρυθμίζει την εξωδικαστική επίλυση των διαφορών. 
Τα στοιχεία από τη διαμεσολάβηση, που έχει πλέον μια ιστορία 16 ετών στη χώρα μας, είναι ισχνά. Δυστυχώς, ελάχιστες διαφορές μέχρι σήμερα επιλύονται εξωδικαστικά με τη δικαστική μεσολάβηση, καίτοι έχουν πάρα πολλοί, δικηγόροι κυρίως, εκπαιδευθεί ως διαμεσολαβητές και έχουν διατεθεί πολλά χρήματα. 
Το κεντρικό ερώτημα το οποίο καλούμαστε να απαντήσουμε και καλείται και το σχέδιο νόμου να απαντήσει είναι απλό: Η προσφυγή στα ακροατήρια πρέπει να είναι η μοναδική οδός για την επίλυση κάθε αστικής διαφοράς; Για την επίλυση των διαφορών, εμείς λέμε ότι υπάρχει και ένας άλλος τρόπος, ένας τρόπος ταχύς, ευέλικτος και λιγότερο δαπανηρός για τον πολίτη. 
Με το παρόν σχέδιο νόμου θεωρούμε ότι εκπληρώνονται τρεις στόχοι: Ταχύτητα και αποσυμφόρηση των δικαστηρίων και θεσμική ενδυνάμωση των μηχανισμών, καθιερώνοντας ένα σύγχρονο πλαίσιο για τη διαιτησία βάσει των διεθνών προτύπων. Ενισχύουμε τον ρόλο των διαμεσολαβητών δημιουργώντας καινοτομίες, όπως είναι η πρόταση επίλυσης από την πλευρά του διαμεσολαβητή και του δικαστικού μεσολαβητή. 
Ο ψηφιακός εκσυγχρονισμός προβλέπει την τήρηση ψηφιακών πρακτικών και τη δυνατότητα διεξαγωγής των διαδικασιών με σύγχρονα τεχνολογικά μέσα, μειώνοντας δραστικά τη γραφειοκρατία. 
Καθιστούμε την εναλλακτική επίλυση των διαφορών, μια διαδικασία γρήγορη σε σχέση με τη δίκη με αντιδικία, χαμηλού κόστους συγκρινόμενη με τις ατέρμονες διαδικασίες ενώπιον των αστικών δικαστηρίων, εμπιστευτική και κυρίως ευέλικτη, διότι μπορεί η διαδικασία να διαμορφωθεί από τα μέρη που προσέρχονται εκουσίως στην εξωδικαστική επίλυση των διαφορών τους. 
Όλα αυτά, κυρίες και κύριοι συνάδελφοι, δεν ευνοούν τον ισχυρότερο οικονομικά, αλλά τον ασθενέστερο οικονομικά διάδικο, διότι -το είπα και στις Επιτροπές- εκείνος ο οποίος έχει οικονομική δύναμη επιδιώκει μια διαδικασία μακρά, διότι έτσι υποθέτει ότι μπορεί να κάμψει τον αντίδικό του. Με τη διαμεσολάβηση, τη διαιτησία και ιδίως τη δικαστική μεσολάβηση που για πρώτη φορά ενισχύεται και κωδικοποιείται, αυτό μπορεί να επιτευχθεί άμεσα, γρήγορα, με ευέλικτη διαδικασία και κυρίως χωρίς πολλές δαπάνες.
Κατά τη διάρκεια της διαβούλευσης του σχεδίου νόμου -και υπενθυμίζω ότι η συζήτηση έχει ξεκινήσει από τον Φεβρουάριο του 2025 στην Επιτροπή- υποβλήθηκαν επτακόσια πενήντα έξι σχόλια. Επίσης, διεξήχθησαν ημερίδες με μια υβριδική διαδικασία απάντησης σε ερωτήσεις όλων όσοι υπέβαλαν ερωτήματα αναφορικά με το σχέδιο νόμου από το Υπουργείο Δικαιοσύνης, από όσους συμμετείχαν στην Επιτροπή που εκπόνησε το σχετικό σχέδιο νόμου. 
Επίσης, ακούσαμε με προσοχή τους φορείς στην Επιτροπή, όπως ακούσαμε και τους Βουλευτές όλων των κομμάτων της Αντιπολίτευσης και υποσχεθήκαμε στην Επιτροπή -καίτοι είχαμε κάνει με βάση τα στοιχεία της διαβούλευσης δεκατέσσερις σημαντικές αλλαγές σε σχέση με το αρχικό κείμενο το οποίο είχε αναρτηθεί σε δημόσια διαβούλευση- ότι εφόσον δεν αντιστρατεύονται τη φιλοσοφία του νομοσχεδίου θα επιφέρουμε κι άλλες αλλαγές και αυτό κάνουμε. 
Δεν καταλαβαίνω, από τη μια μεριά κατηγορείτε το Υπουργείο και την Κυβέρνηση ότι δεν ακούει, ότι δεν συμμετέχει, ότι έχει κλειστά αυτιά στον κοινοβουλευτικό διάλογο και από την άλλη, όταν ακούμε και όταν κάνουμε τις βελτιώσεις που οι Βουλευτές της Αντιπολίτευσης και οι φορείς εισηγούνται, μας λέτε ότι τις φέρνουμε την τελευταία στιγμή. 
Μα, μέχρι χθες υπήρχαν προτάσεις για βελτιώσεις του σχεδίου νόμου και είχα ήδη πει ποιες θα κάνουμε αποδεκτές από το Υπουργείο και αυτό κάναμε. Αυτό δείχνει ότι η Κυβέρνηση και το Υπουργείο Δικαιοσύνης έχει τα αυτιά του ανοιχτά μέχρι την τελευταία ώρα της συζήτησης ενός νομοσχεδίου και δεν προσερχόμαστε με δογματικές απόψεις και δογματικές θέσεις.
Τώρα, θέλω να απαντήσω πολύ γρήγορα σε κάποια ερωτήματα και επιφυλάξεις που τέθηκαν:
Πρώτο, για την υποχρεωτική αρχική συνεδρία. Η υποχρεωτική συνεδρία πλέον μπορεί να ολοκληρώσει άπαξ τη διαμεσολάβηση χωρίς μεγάλο κόστος. Είναι ουσιαστική και μπορεί τα μέρη σε αυτή να καταλήξουν στην επίλυση της διαφοράς τους και να συντάξουν το πρακτικό. 
Δεύτερον, σχετικά με τις σφιχτές προθεσμίες, δεύτερη ένσταση από την πλευρά της Αντιπολίτευσης. Θέλω να πω ότι το ορόσημο και ο θεσμός για να μην ατονήσει και μετατραπεί σε μια καταχρηστική και κακόπιστη διαδικασία από τον διάδικο, που προσπαθεί να παρελκύσει τη δίκη, πρέπει να έχουμε σαφή και συγκεκριμένα ορόσημα χρονικά, έτσι ώστε η συμφωνία υπαγωγής στη διαμεσολάβηση να μην καθυστερεί, να μην δίνει δυνατότητα αναβολών στον κακοπροαίρετο και κακόπιστο διάδικο και ταυτόχρονα να οριοθετεί ένα χρονικό πλαίσιο στα μέρη που θα επιλύσουν συμβιβαστικά τη διαφορά τους, με την σημείωση ότι δεν υπάρχει απώλεια δικονομικών δικαιωμάτων, διότι ρητώς προβλέπεται η αναστολή τόσο της παραγραφής όσο και της ανασταλτικής προθεσμίας. 
Τρίτον, τα αυξημένα δικαστικά έξοδα σε περίπτωση μη αποδοχής της πρότασης επίλυσης. Εδώ ακούσαμε όλες τις φωνές, τις ενστάσεις από τους φορείς και τους συναδέλφους της Αντιπολίτευσης και επιλύσαμε αυτό το θέμα με έναν τρόπο θα έλεγα ιδανικό, διότι και προβλέπεται η δυνατότητα να υποβάλει, μετά από αίτημα των διαδίκων, ο διαμεσολαβητής ή ο δικαστικός διαμεσολαβητής πρόταση, αλλά ταυτόχρονα αυτή η πρόταση δεν αποτελεί μέρος της δικογραφίας. Όμως, επιβαρύνει εν τέλει, αν δεν διαφέρει ουσιωδώς από τη δικαστική απόφαση, τον διάδικο που δεν την έκανε αποδεκτή με αυξημένα δικαστικά έξοδα. Αυτό είναι κάτι το οποίο διέπει οριζόντια τους κανόνες της δικονομίας, ότι η κακόπιστη συμπεριφορά έχει ως βάρος την επιβολή δικαστικών εξόδων. 
Τέταρτον, αναφορικά με τις ποινικές διατάξεις. Και εδώ ακούστηκαν αρκετές ενστάσεις. Πρώτον για το άρθρο που αφορά στο αδίκημα της τηλεφωνικής απάτης. Η βασική μορφή παραμένει πλημμεληματική. Αναβαθμίζουμε, όμως, από το πρώτο ευρώ το πλημμέλημα της απάτης σε βάρος ευάλωτων ατόμων, κυρίως ηλικιωμένων, υπό τις εξής προϋποθέσεις τις οποίες κρίνει ο εισαγγελέας: Πρώτον, εάν υπάρχει εκμετάλλευση της ευαλωτότητας. Δεύτερον, αν προκαλείται με φόβο, ταραχή ή ανασφάλεια. Και τρίτον, αν γίνεται στο πλαίσιο οργανωμένης ομάδας ή συμμορίας. Όλα αυτά λειτουργούν αποτρεπτικά. 
Επίσης, ενισχύουμε τις δομές του Υπουργείου Δικαιοσύνης.
Και εδώ πρέπει να πω, επειδή έγινε πολύς λόγος, ότι δεν υπάρχει ακαταδίωκτο, κυρίες και κύριοι συνάδελφοι της Αντιπολίτευσης, για την ευθύνη σε βαθμό πλημμελήματος των υπαλλήλων του ΔΕΔΔΗΕ. Ο εισαγγελέας μπορεί να παραπέμψει και αυτούς στην αυτόφωρη διαδικασία υπό την προϋπόθεση ότι θα υπάρχουν τα αποδεικτικά στοιχεία που είναι απαραίτητα για αυτή την παραπομπή αφενός και αφετέρου δεν θα παρακωλύεται η κατάσβεση της πυρκαγιάς. Πρέπει να θυμάστε ότι οι άνθρωποι αυτοί λειτουργούν, επιχειρούν την ώρα της πυρκαγιάς στο πεδίο. Κανένα, λοιπόν, ακαταδίωκτο δεν υπάρχει, απλώς για τους λόγους που ανέφερα δεν τηρείται η αυτόφωρη διαδικασία. 
Επίσης, δεν τηρείται η αυτόφωρη διαδικασία και εδώ με την εξαίρεση της αντίθετης απόφασης του Εισαγγελέα Πλημμελειοδικών για τους εκπαιδευτικούς. Λέχθηκε ότι πήραμε τάχα drones σε αντιστάθμισμα για τη ρύθμιση αυτήν από τον ΔΕΔΔΗΕ. Μήπως πήραμε drones και από τους εκπαιδευτικούς, κυρίες και κύριοι συνάδελφοι, για την αντίστοιχη διάταξη;
ΕΥΑΓΓΕΛΙΑ ΛΙΑΚΟΥΛΗ: Δεν είναι το ίδιο, μην το ξαναπείτε. Ο δάσκαλος με τον προϊστάμενο του ΔΕΔΔΗΕ είναι το ίδιο;
ΠΡΟΕΔΡΕΥΩΝ (Βασίλειος Βιλιάρδος): Κυρία συνάδελφε, παρακαλώ.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Έτσι διαρθρώνεται η διάταξη.
Τελειώνοντας, δεν θέλω να κάνω αναφορά στη λαθροχειρία που επιχείρησε το ΠΑΣΟΚ σε σχέση με τα δεδομένα του δικαστικού χάρτη. Όμως, νομίζω ότι το νομοσχέδιο αυτό είναι προς την ορθή κατεύθυνση και εφόσον όλοι συμφωνούμε στο στόχο της διαμεσολάβησης πρέπει να συμφωνήσουμε και στη μέθοδο. 
Σας ευχαριστώ πολύ, κυρίες και κύριοι συνάδελφοι και σας καλώ να υπερψηφίσετε το σχέδιο νόμου. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ. 
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Κώδικας Εναλλακτικής Επίλυσης Διαφορών και άλλες διατάξεις».
Εισερχόμαστε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά. 
Σας επισημαίνουμε ότι η ψηφοφορία περιλαμβάνει την αρχή του νομοσχεδίου, 213 άρθρα, 2 τροπολογίες, το ακροτελεύτιο άρθρο και το σύνολο.
(ΨΗΦΟΦΟΡΙΑ)


ΠΡΟΕΔΡΕΥΩΝ (Βασίλειος Βιλιάρδος): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής .
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:


(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Βασίλειος Βιλιάρδος): Μετά την ολοκλήρωση της ψηφοφορίας, το σχέδιο νόμου του Υπουργείου Δικαιοσύνης «Κώδικας Εναλλακτικής Επίλυσης Διαφορών και άλλες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Βασίλειος Βιλιάρδος): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι.
ΠΡΟΕΔΡΕΥΩΝ (Βασίλειος Βιλιάρδος): Το Σώμα παρέσχε τη ζητηθείσα εξουσιοδότηση, κατά πλειοψηφία.
Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος και ώρα 21.10΄ λύεται η συνεδρίαση για αύριο, ημέρα Παρασκευή 16 Οκτωβρίου 2026 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.


Ο ΠΡΟΕΔΡΟΣ                                                                  ΟΙ ΓΡΑΜΜΑΤΕΙΣ

